
Mulţumiri 


Dragă CITITORULE, acest volum îţi este dedicat ŢIE, cu 
miile de mulțumiri pe care le meriți din plin. Ai apărut în viața 
mea și mi-ai umplut-o de culoare. Am mărturisit că prima carte 
a seriei am scris-o pentru mine și pentru sufletul meu. Forțe ale 
Naturii — Moartea Vie a fost un proiect născut din inimă. Materi- 
alizarea lui mi-a adus o împlinire pe care nici acum nu o pot 
descrie cu exactitate. 

Volumul 2, Mrejele Focului, l-am scris cu gândul la toți citi- 
torii mei, la toți cei care ați îndrăgit povestea, cei care ați trăit 
odată cu personajele și cei care ați așteptat cu nerăbdare conti- 
nuarea. Mă bucur că am reușit ceva extraordinar: povestea 
mea a devenit povestea voastră. Vă mulțumesc pentru încura- 
jări, am așteptat cu sufletul la gură fiecare părere, asemeni unui 
copil căruia i s-a promis o recompensă dulce dacă va fi cuminte. 
Răsplata mea a fost înzecit mai mare decât aș fi sperat, deoa- 
rece am simţit că v-am atins sufletele. Vă mulțumesc pentru 
tot drumul acesta deosebit pe care l-ați parcurs alături de mine. 

Am și mulțumiri speciale, pentru toate fetele care mi-au sus- 
ținut romanul și care l-au adus mai aproape de iubitorii de carte: 
Eva, Dana, Diana, Laura, Mădălina şi Ely. Fetelor, sunteţi mi- 
nunate! Faceţi lumea un loc mai bun și sunteți dovada vie că 
cititul este o modă care nu se demodează niciodată. 

Mrejele Focului a fost o provocare creativă pentru mine. Am 
știut că nu îl mai pot scrie în joacă, așa cum făcusem cu Moartea 
Vie. Mi-a fost alături Antuza Genescu, cea care mi-a luat la pu- 
ricat fiecare cuvânt și mi-a împământenit reguli de care uita- 

sem sau pe care nu le crezusem vitale, cea care mi-a subliniat 
cu precizie matematică fiecare repetiție. De dragul repetiției 
zic, din nou, MULŢUMESC. 

Omul și sufletul din spatele editurii PAVCON, editorul 
Constantin Pavel, a fost o prezenţă invizibilă, dar sesizabilă pe 
tot parcursul scrierii acestui volum. „Știu că poți”, „Am încre- 
dere în tine” și nelipsitul „Sunt mândru de tine” mi-au susţi- 
nut moralul în tot acest an. Mă înclin! 

Le mulțumesc și colegilor mei cu ochi critic, de la cenaclul 
SF Helion, din Timişoara, pentru sfaturile și îndrumările lor 
pertinente. 

Îi mulțumesc familiei mele pentru spațiul pe care mi l-a ofe- 
rit pentru a duce la bun sfârșit acest volum, soțului meu — 
mereu răbdător și înțelegător și Daliei, pentru simpla-i exis- 
tență miraculoasă. Ea e muza mea, fără de care toate pasajele 
mamă-fiică ar fi fost doar vorbe-n vânt. 

Şi nu în ultimul rând, gratitudine nețărmurită prietenelor 
mele dragi, care au rezistat cu stoicism până când cartea a vă- 
zut lumina tiparului, refuzând politicos manuscrisul, pe care 
m-am oferit să li-l dau mai mult din propria-mi nerăbdare de 
a le afla părerea, recunosc. 


Cu dragoste şi devotament, 
Daniela 


I 


Eric stătea nemișcat și o privea rece. O durea privirea lui 
nepăsătoare. Omul Apei din viața ei părea de gheaţă și nu-i 
dădea niciun semn că ar vrea să schimbe ceva în această pri- 
vință. Ochii lui erau ca sticla. Nu putea privi dincolo de ei, în 
sufletul lui. Eric, Eric! se pomeni strigându-l. Eric, sunt aici, în 
sfârşit! Nu primi niciun răspuns. Ema își luă capul în mâini și 
încercă să-și aducă aminte cum de ajunseseră aici, când lucru- 
rile păreau să se fi liniștit. De ce mă ignoră? De ce se poartă ca și 
când nu i-aş cere atenția? Recunoştea că nu-l mai văzuse pe Eric 
atât de distant și tranșant cu ea și nu putea suporta ideea de a 
fi respinsă de salvatorul ei, de iubirea vieții ei. 

Se întoarse cu spatele la el și se așeză pe jos, încrucișându-și 
picioarele, în timp ce, cu degetele mâinilor, începu să-și maseze 
tâmplele. Ridică apoi privirea şi, din reflex, se trase înapoi, zgu- 
duită de imaginea din faţa ei. Robert era acolo, la câțiva pași de 
ea. Se răsuci, ca să-și dea seama dacă îl vede și Eric, dar acesta 
nu schiță nicio reacție. Rămase la fel de neimplicat ca până 
atunci. Ema privi din nou spre Robert, pentru a se convinge 
că nu are vedenii. Nu avea. Era la fel de real ca propriu-i trup, 
pe care și-l simţea din ce în ce mai greu. 

- Ema, rupse Robert tăcerea, mi-a fost dor de tine. Mă gân- 
desc la tine clipă de clipă. Ştiu că nu e cel mai potrivit sentiment, 
dar... ești mereu în mintea și sufletul meu. Gândește-te... ceea 
ce am trăit noi a fost real. Iubirea pe care ţi-o port e reală. Încă 
nu e prea târziu să fim împreună. 

Ema îl privi consternată. Nu poate fi adevărat, îşi zise. Totuși, 
Robert stătea în faţa ei și îi turna minciună după minciună. 
Aceleași minciuni înflorite care-i răpiseră cinci ani din adevă- 
rata ei viață. Nu-şi putea lua ochii de la el. O atrăgea parcă îm- 
potriva voinţei ei. 

— Ce joc joci acum? îl întrebă. 

— Niciunul. E purul adevăr și ar trebui să-mi apreciezi sin- 
ceritatea. 

ÎI fixă uimită: sincer sau nu, era extrem de relaxat și de... 
afectuos. Omul Focului, din trecutul recent, scotea la înaintare 
artileria grea: vorbe calde, ton prietenos, exact ceea ce soțul ei 
nu-i oferea. 

— Hai, Ema, relaxează-te, ești încordată! Te iubesc și te vreau 
înapoi! rosti Robert, îndreptându-se spre ea. Doar nu vrei să-l 
alegi pe soțul tău rece și serios. Ce ţi-a oferit de când ne-am 
despărțit? Uită-te la el: e o stană de piatră, nu-i pasă de senti- 
mentele tale, deși ar trebui să te cunoască mai bine decât mine, 
nu? E jalnic. Sincer, îmi inspiră milă. Nu știe să ţină o femeie 
ca tine lângă el. Așa-i că nu te sărută la fel de pasional ca mine? 

— Încetează! ţipă Ema. Şi să nu te gândești să mai faci vreun 
pas spre mine, că-ți şterg zâmbetul ăla fals de pe buze. Termină 
cu teatrul! Ce cauţi aici? Cum ai ajuns aici? Pleacă din viața mea, 
din viaţa noastră! 

Robert izbucni într-un râs zgomotos, de parcă nici n-ar fi auzit 
amenințările hotărâte ale Emei. 

— Viaţa voastră? Din câte văd, eşti cam singură. Dar cum aș 
putea să te las, iubito, când avem un copil împreună? Sau ai 
uitat-o deja pe Maia? 

Din spatele lui apăru micuța. Ema împietri. Nu știu cum 
să reacționeze: se gândise atât de mult la ea în ultimele zile, 
încât o durea. Fetiţa părea mai plăpândă și mai neajutorată ca 
niciodată. Se opri în dreptul lui Robert și-și lăsă capul în pă- 
mânt. Era îmbrăcată într-o rochiță până la genunchi, de un alb 
murdar, largă și zdrenţuită, ca şi când ar fi purtat-o de-o veşș- 
nicie. În mâini ţinea ursuleţul de pluș preferat, care arăta la fel 
de neîngrijit ca ea. Când, în sfârșit, ridică privirea, îi transmise 
Emei un fior care-i străbătu toată șira spinării. Femeia se simți 
copleșită de avalanșa de sentimente care o năpădiseră la vede- 
rea fiice sale. Cu lacrimi în ochi, se apropie de ea. Merse încet 

spre copilă, împinsă de un dor nebun, pe care nu reușise până 
acum să şi-l exteriorizeze. 

Nu știa ce să-i spună, cu ce să înceapă. Era conștientă că 
niciun cuvânt din lume nu-i putea spăla păcatul de a-și fi pă- 
răsit fiica. Făcu un pas hotărât înainte şi se trezi la pământ, 
după ce se izbi de ceva dur. Ce mama naibii? se întrebă, mirată. 
Se ridică, întinse mâna și atinse un geam transparent. Pipăi 
sticla mai sus, mai jos, în stânga și-n dreapta, însă nu putu 
trece de bariera invizibilă. Ajunse din nou în dreptul Maiei și 
bătu cu pumnul în geam, strigând: 

— Maia, Maia, mă auzi, iubito? 

Fetița se apropie de geam și, contrar așteptărilor ei, i se 
adresă pe un ton calm: 

— M-ai părăsit, m-ai lăsat acolo cu ei. 

Ema simți cum i se sparge sufletul în mii și mii de bucăţi, 
dar reuși să-i răspundă: 

- Maia, scumpa mea, te iubește mami mult, n-am vrut nicio 
clipă să te las. Mă gândesc la tine neîncetat. 

Maia schimbă tonul și, de data asta, repetă furioasă, apăsat: 

— M-ai părăsit, m-ai lăsat acolo cu ei! 

Oricât ar fi vrut Ema să mai zică ceva, aceeași frază, repetată 
parcă la infinit de Maia, o făcu să izbucnească în hohote de 
plâns. 

— lubito, nu a vrut mama, crede-mă, te rog. Te vreau înapoi! 
Robert, nu sta acolo, trage-o într-o parte, să dărâm geamul ăsta 
nenorocit! 

Robert se apropie însă şi el şi îi spuse ironic femeii, care 
până atunci nu dorise să-l ia în seamă: 

— Draga mea, tu ai ridicat zidul ăsta. Tu ai plecat, îți amin- 
teşti? Culegi ce ai semănat, așa se zice, nu? 

Râse demonic. Din spatele ei, Ema auzi o voce cunoscută, 
care săpa și mai adânc în sufletul ei rănit: 

— Micuţo, nu fi supărată. Așa e ea. E în natura ei să-și aban- 
doneze copiii. 

Ema o privi şocată pe Mona, care afișa un zâmbet tulbură- 
tor. Fata îi păru mai scundă decât şi-o amintea și femeia încercă 
să-și dea seama dacă cea care vorbise era micuța Mona, de trei- 
sprezece ani, sau adolescenta Mona. Părul aproape negru şi fi- 
gura ștearsă o induseră și mai mult în eroare. Era ca şi cum 
cele două ipostaze ale fiicei sale se contopiseră într-una singură, 
dezvăluindu-i latura rece și răzbunătoare. 

— Mona, te rog, nu vorbi așa. 

Se îndreptă spre ea şi se lovi iarăși de sticlă. Simţi același geam 
ca cel care o despărțea de Maia. Bătu cu pumnii și urlă cât o ți- 
nură puterile. Apăsă apoi cu palmele, ajutându-se de forța Ae- 
rului, dar sticla nu se mișcă. Incercă din nou și din nou. 

— Eric! Ce stai acolo așa? Ajută-mă! 

Eric se apropie de femeia care parcă stătea într-o vitrină și-și 
dezvălui aceiași ochi reci. 

— Iubito, nu te întrista. Cum ţi-ai închipuit că va fi? Nu poți 
trăi în două lumi, nu poți trăi două vieţi și nici măcar nu mai 
ai posibilitatea să alegi. Soarta poate fi ticăloasă uneori! 

Ema se așeză iarăşi pe jos. Își acoperi urechile când cei patru 
repetară în cor aceleași vorbe, ca o placă stricată. Se simți încol- 
țită, fiindcă, deși Eric și Robert își păstraseră locurile, fetele ve- 
neau spre ea din stânga și din dreapta. Se apropiau amenin- 
țătoare, asemeni unor cavaleri ai Apocalipsei. Zidurile de sticlă 
se mișcau odată cu ele, iar Ema se văzu captivă într-o celulă în 
care i se cerea socoteală pentru toate greșelile. M-ai părăsit, m-ai 
lăsat acolo cu ei! îi suna neîntrerupt în urechi. Strigă din nou, ca 
și cum vocea ei ar fi putut străbate până dincolo de pereții reci 
care-i striveau trupul. 

Deschise ochii și se ridică, transpirată toată. Lacrimile din 
vis se scurgeau la fel de reale pe obrajii-i reci. Respira sacadat 
și încerca să-și adune puterile, ca să se ridice din patul bleste- 
mat care nu-i dădea voie să se odihnească. Credeam că am lăsat 
coșmarurile în urmă, îşi zise, frustrată. Cobori din pat și-și luă 
paharul de apă de pe măsuţă, golindu-l dintr-o înghițitură. Și-ar 

fi şters părul ud, dar nu știa de unde să ia un prosop. Refuză 
să meargă la baie, căci se săturase de drumurile neîntrerupte 
din ultimele nopți. Nu-l putea deranja din nou pe Eric, care auzea 
orice mișcare din casă. Mă comport ca o delincventă. De când o 
salvaseră pe Mona, Ema prefera să doarmă singură, pe cana- 
peaua din sufragerie. Deși îi revenise memoria, tot nu i se părea 
natural să doarmă cu cel care îi era soț legitim. Știa că între ei 
există încă lucruri nespuse, întrebări nerostite, adevăruri greu 
de digerat într-o relaţie sănătoasă de cuplu. Era a treia noapte 
de la seara aceea tumultuoasă și Ema încă se simţea prinsă la 
mijloc, între cele două vieți. Nu avea idee cum să relaţioneze 
cu Eric și Mona, ce să le spună ca să fie bine, ce să nu le spună 
ca să nu creeze confuzie sau tensiuni. În sinea ei, nu putea fi 
mai încântată de faptul că-și redobândise identitatea, vechea 
viață, familia de care fusese ruptă toată această perioadă. Își 
petrecea majoritatea timpului singură, ca un urs în hibernare, 
și se bucura de amintirile recâşștigate, de soțul iubitor şi de po- 
vestea lor de dragoste, de fiica lor minunată, care fusese, la 
acea vreme, doar o copilă. Își reproşa însă anii prea mulți petre- 
cuți fără ei, în care copila devenise adolescentă. Cine îmi va da 
înapoi aceste amintiri? se întrebă mustrătoare. Gândul că pier- 
duse poate cei mai frumoși ani din viața fiicei sale o năucea. 
Conștientiză că oricât de apropiate fuseseră atunci, cinci ani 
însemna un timp al naibii de greu de recuperat. Şi tocmai asta 
era problema sufletească a Emei: timpul nu putea fi recuperat 
niciodată. Rămânea un gol în sufletul ei pentru totdeauna, mă- 
surat în momente suspendate chiar în faţa ei, dar intangibile. 

Cum aş putea relua relația cu soțul și fiica mea, după atâta timp? 
Să continuu povestea lor sau să o iau de la început? Cum să fiu in- 
timă și naturală cu ei, când mă simt stingheră şi stângace? 

Întrebări peste întrebări îi chinuiau zilele, dar mai ales nop- 
tile. Visul din acea noapte nu o mira foarte mult. Se aștepta ca 
subconştientul să o provoace, să o atace, să o facă să înțeleagă 
că trebuie să schimbe ceva în situaţia actuală. 

Sunt acasă, cu soțul şi fiica mea, de ce nu reușesc să mă liniștesc? 

Era acasă, dar nu se simțea acasă, nu se simțea confortabil, 
în siguranță, nici măcar iubită așa cum visase. Nu își explica 
nici cum, de la frumoasa casă din Harmonie, Eric și Mona 
ajunseseră să locuiască, în ultimii doi ani, în acest apartament 
deplorabil. Îi veneau în minte neîncetat cuvintele Maiei: M-ai 
părăsit, m-ai lăsat acolo cu ei. Ştia că fata avea dreptate. Sufletul 
său nu se putea linişti, fiindcă o parte din ea încă lipsea. Un 
singur lucru era greșit în vis: Eric nu fusese nici măcar o clipă 
distant cu ea, poate un pic stângaci, dar era de înțeles. Acest 
bărbat, care înfruntase lumea și sfidase toate legile posibile ale 
normalităţii, făcuse pe dracu-n patru să o găsească. Dacă el n-ar 
fi fost aşa, probabil că Moartea Vie ar fi pus stăpânire pe ea de- 
finitiv. Gesturile lui descriau o imensă iubire, la care Ema știa 
că trebuie să răspundă la fel. Avea nevoie de puţin timp ca să 
poată redeveni soția pe care Eric o merita și mama de care Mona 
avea atâta nevoie, însă nu ştia dacă cei doi erau dispuși să-i 
acorde acest răgaz. Şi nu i-ar fi învinovăţit, dacă nu i l-ar fi 
acordat. Îmi interzic să mai am astfel de vise! Gata cu coșmarurile! 
Ajunge, am îndurat destul! decise ea. Și închise ochii, făcând 
efortul de a adormi din nou pe canapeaua incomodă. 


II 


Eric se trezi cu noaptea-n cap, înainte ca primele raze de soare 
să-i anunţe venirea dimineții. De când o adusese pe Ema aici, 
nopțile nu-i treceau mai uşor ca înainte. Vechile gânduri tulbu- 
rătoare fuseseră înlocuite cu altele, care-l solicitau mai mult 
decât se așteptase. Întotdeauna crezuse că reîntregirea familiei 
i-ar aduce lui și Monei pacea sufletească și liniştea interioară 
de care nu mai avuseseră parte. Şi iată că, la câteva zile de la în- 
toarcerea Emei, orele de somn erau la fel de puţine ca atunci 
când ea lipsise, iar cele în care stătea treaz, cu ochii aţintiți în 

tavan sau la ușă, se înmulțiseră și deveniseră mai apăsătoare. 
Incertitudinea lui, legată de ceea ce avea să se întâmple cu ei 
de acum înainte, era amplificată de agitația pe care o simţea 
auzind-o pe Ema străbătând holurile apartamentului în plină 
noapte, asemeni unui gardian. De când locuiau toți trei sub 
același acoperiș, nu purtaseră o conversaţie sănătoasă, cum ar 
fi sperat el, ci doar schimbaseră replici fugitive. Ema își petre- 
cea majoritatea timpului singură, în sufragerie, refuzând evi- 
dent orice companie, iar pe Mona cu greu o scotea din camera 
ei. În fiecare noapte, Eric își zicea: mâine voi spune ceva, trebuie 
să schimbăm situația, dar orele treceau și, odată cu ele, treceau 
şi zilele, fără să se petreacă vreo schimbare. Refuza să o pri- 
mească chiar şi pe mama sa în vizită, deoarece nu știa cum să-i 
explice noua întorsătură a lucrurilor și nici nu voia încă un fac- 
tor de tensiune în casă. De când a zărit-o pe Ema, în ziua aceea 
care schimbase totul, și-a jurat că va face imposibilul să o aducă 
înapoi în viețile lor. Era mândru de reușita lui, de reușita lor, 
conștient că lucraseră mână în mână ca să ajungă astăzi aici, 
din nou, împreună. Împreună, dar... separați, constata el, în nopțile 
fără odihnă. Nu voia să se gândească la ei ca la o echipă, ci ca 
la o familie. Înţelegea că, deși Ema își recăpătase memoria, încă 
nu se putea comporta ca și cum niciuna dintre nedreptăţile din 
ultimii cinci ani nu s-ar fi petrecut, iar timpul nu ar fi trecut 
nemilos peste ei. Dacă, pentru majoritatea oamenilor, timpul 
reprezenta un adevărat dar, Eric înțelegea că, în cazul său, lu- 
crurile stăteau fix invers: timpul devenise, intenționat sau nu, 
încă un personaj negativ î în viața lui. Își aduse aminte ce-i spu- 
sese mamei sale, care încercase în repetate rânduri să-l con- 
vingă că timpul îl va vindeca, dacă va avea răbdare: Timpul nu 
vindecă răni, ci le adânceşte, nu îți dă răgaz de gândire, ci îți ampli- 
fică stările de neliniște și disconfort. Nu este prietenul tău, oricât în- 
cerci să te minţi. Mai degrabă este un călău al naibii de bine antrenat 
să-ți dea planurile peste cap. Nu-ţi ia zilele, însă te torturează încet- 
încet, până simți că-ți pierzi minţile. Nu-ţi aduce izbăvire, iertare sau 

dragostea pierdută înapoi. Momentele minunate care ai vrea să țină 
o veșnicie trec într-o clipită, pe când orele de suferinţă și mizerie par 
a nu se mai termina. Timpul nu se oprește în loc, oricât ai implora 
pentru asta, și nici nu se scurge mai rapid când, pur şi simplu, ai 
avea nevoie să o facă. Este un bun jucător: te joacă pe degete când 
crezi că îți este aliat și te aruncă în cruda realitate când poți să juri 
că mai ai puţin şi ajungi la un deznodământ fericit. 

Eric experimentase toate aceste sentimente pe pielea lui și 
de aceea gândul că Ema „avea nevoie de timp” îl îngrozea. Știa 
că „acum” și „mai târziu“ nu-i sunt nici ei prieteni. „Acum“ e 
oportun să spui ce ai pe suflet și probabil va fi și revelator, pe 
când „mai târziu” sună a ameninţare sau neconcordanţă. Ine- 
vitabilă. 

După lungi ore de reflectare, Eric își spuse că „astăzi” va de- 
veni acel „acum ” de care avea atâta nevoie, neștiind că o altă 
amânare va face ca relația lor să sufere o nouă alterare din 
cauza timpului neprietenos. 

Când dimineața își trimise primele raze de soare prin fe- 
reastră, Eric își sorbise deja a doua cafea. Nu mai gândea, gân- 
dise destul ca să-și dea seama că despicarea firului în patru va 
aduce de la sine despicarea firului în opt. Așa că stătea relaxat, 
cât de relaxat putea, și se bucura de ceea ce îi oferea prezentul. 
Pentru a-și da sieşi impresia că timpul trece mai repede, începu 
să pregătească micul dejun. Spera ca fetele să iasă din vizuinile 
lor măcar de foame. Când văzu că planul, pe care nici măcar 
nu-l pusese la cale de la bun început, dă roade, nu se putu 
abţine să-și reproșeze că nu-i venise în minte mai devreme. 
Ziua începe bine, cu o victorie matinală, îşi zise. 

— Bună dimineaţa, fetelor, rupse el tăcerea. Mă bucur că 
suntem toți trei aici. Chiar dacă știu că foamea e cea care ne-a 
unit în această dimineață, vă spun încă de pe acum că micul 
dejun de astăzi vine cu un preț: după ce vom termina de mân- 
cat... va trebui să vorbim. Toţi trei. 

— Hmm, atunci nu e atât de bună această dimineață, spuse 
morocănoasă Mona. La mâncare nu vreau să renunţ. Mi-e o 
foameee... dar aș sări peste discuţia plănuită de tine. Cum 
facem? 

— Nu facem nicicum, adică nu e gale de mijloc, zise Eric ho- 
tărât. Tu, Ema, ce spui? 

— Eu? întrebă Ema mirată, de parcă nici nu ar fi ascultat ce 
se vorbise până atunci. Mă supun majorității. 

— Foarte bine, rosti Eric, mulțumit. 

— Pe bune? ripostă Mona. Chiar credeți că o discuţie progra- 
mată e cea mai bună idee? Și până acum e unu la unu, deci nu 
există o majoritate, conchise cu hotărâre. 

— O discuţie e bună oricum ar fi, în cazul de față. Exclus 
poate una în tonul celei de acum. Sincer, Mona, speram că ai 
lăsat-o în urmă pe adolescenta răzvrătită din tine. 

— Eric, îl atenţionă Ema pe un ton cald, transmițându-i că 
nici el nu procedează ca la carte, cu discursurile disciplinare. 

După ce mâncară stânjeniţi, Eric își făcu curaj să înceapă 
discuţia. Semăna cu un avocat care-și susținea pledoaria în fața 
juraţilor: 

— Știu că e incomod să purtăm această discuţie... progra- 
mată, cum ai numit-o tu, Mona, dar e necesar. Cel puţin pentru 
mine. Am sperat că atunci când Ema va reintra în casa noastră, 
lucrurile vor decurge de la sine și vom fi, în sfârşit, fericiți. Dar 
uite că nu este așa și îmi permit să vorbesc în numele tuturor, 
căci pot citi orice pe chipurile voastre, numai fericire nu. Ema, 
viața ne-a jucat pe degete și am fost puși în fața unei situaţii 
greu de imaginat: ne-am trezit dintr-odată fără soţie și fără 
mamă. Am luptat pentru a te regăsi, iar acum, că suntem îm- 
preună, trebuie să continuăm lupta, cea de împăcare, de reîn- 
tregire. Îmi doresc din inimă să fim o familie, aşa cum am fost 
cândva, dar pentru asta trebuie să conlucrăm. Cu toții am pier- 
dut câte ceva în ultimii cinci ani. Nu vreau să privesc înapoi, 
ci înainte, alături de voi. Mona, am simțit că o iau razna când 

te-am văzut luată de lângă mine și țintuită în nebunia aia de 
transă. Dar nu mi-am pierdut speranţa că o vom scoate la capăt. 
Am fost împreună şi asta s-a simțit. Am depășit și acel moment 
și sunt sigur că dragostea ne-a salvat pe toţi. A venit de la sine, 
firesc, în momentele de cumpănă. Acum, când suntem cu toții 
lucizi, în loc să ne bucurăm, stăm dezbinaţi și mă doare sufle- 
tul. Și asta pentru că nu comunicăm. Un caz asemănător ne-a 
mai despărţit o dată, nu, Mona? V-am pierdut pe amândouă, 
dar v-am regăsit. Este cel mai frumos cadou, am primit o a doua 
şansă. Nu știu dacă la mijloc e soarta sau dacă noi suntem cei 
care au făcut posibilă regăsirea. Vreau să fim o familie. Vreau 
să ne dorim să fim un întreg, să încercăm să recuperăm ce am 
pierdut. 

— Nu putem recupera timpul pierdut, îl întrerupse Ema, 
vizibil afectată. 

— Poate că nu, reluă Eric. Atunci... să ne dăm bătuți? Că am 
pierdut cinci ani? Nu! Eu, unul, refuz să fac asta. Ştiu că timpul 
e dat naibii, deci da, ai dreptate, nu putem recupera trecutul, 
dar îl putem onora și evoca, vorbind despre el. Este doar... tre- 
cut, nu uitat și îngropat. Nici nu trebuie să-l recuperăm! Scopul 
nu este să înviem trecutul, ci să clădim un viitor. Şi prezentul 
este cel mai important, în cazul nostru. Să vorbim, să trăim, să 
simțim „acum așa cum ne dorim, cum am visat. Doar atunci, 
„mai târziu” va suna mult mai bine. 

— Eu vreau să mă întorc la școală, spuse Mona, încercând 
să schimbe subiectul. 

— Vei merge și la şcoală. Îţi vine să crezi că tocmai mi-ai 
spus că vrei la școală? o întrebă Eric râzând. Momentan, cred 
că trebuie să stai puțin acasă, până se mai liniștesc lucrurile. 

— Dar, taaată... 

— Ei, e vorba doar de câteva zile, Mona, promit. Altceva nu 
ai de spus? 

O tăcere de mormânt se lăsă între ei. 

— Colegii ei, începu Ema... sunt și ei Nativi? E în siguranță 
acolo? 

— La ce te referi? întrebă Mona, mirată. 

— Vecina mea, doamna Marin, s-a dovedit a fi o Nativă a 
Focului. Şi eu am gătit odată niște brioșe pentru petrecerea ne- 
poatei sale. Poate că și nepoata este Foc, atunci. 

— Ce? Angela? întrebă fata, şocată. 

— Să ne liniștim puţin, se grăbi Eric să detensioneze situa- 
ţia. Şcoala este sigură, colegii ei, la fel. Siguranța Monei a fost 
mereu prioritatea mea. Focul se cunoaşte, a fost altceva la mij- 
loc. Cred că nici nu era bunica ei, a vrut doar ca acele brioșe să 
ajungă la petrecere, la Mona. 

— Eu nu mai înțeleg nimic, recunoscu Mona. 

— Ideea e că nu trebuie să ne mai încredem în nimeni. Măcar 
până termină Mona liceul. Apoi vom vedea încotro ne-om în- 
drepta. 

— Doar nu vrei să plecăm de aici? se panică fata. 

— Nu, nu la asta m-am gândit. Haideţi să luăm lucrurile pe 
rând. Important este, în momentul de față, să fim noi trei uniți, 
puternici. Așa, nu ne va mai atinge nimic rău. Chiar nu aveți 
nimic de spus? 

Tăcere din nou. 

— Ema? 

Eric își privi insistent soția, așteptând un răspuns de la ea. 
La un moment dat, întoarse capul, conștient că nu face altceva 
decât să o stânjenească. 

— Eu, sincer? Ce-mi doresc cel mai mult în clipa de față este 
să... plecăm naibii din apartamentul ăsta. Și n-o spun doar ca 
să nu fim găsiți de Nativii Focului. E un loc rece și deprimant, 
mă termină psihic. Vreau la casă, vreau o curte, vreau să stau 
seara afară, să privesc stelele, vreau miros de flori şi ploaie. 

— Dar mie îmi place aici, protestă Mona. Adică aici m-am 
simțit acasă după mult timp. 

— Mona, Ema are dreptate. Din mai multe motive evidente, 
trebuie să ne mutăm. Voi încerca să găsesc altceva, o casă, dacă 
suntem de acord cu toții. Între timp, încă aştept să vorbim, să 

vorbiţi. Să nu pierdem timpul, haideţi să-l trăim împreună, să 
ne bucurăm de ce avem! E mare lucru să fim din nou împre- 
ună! Mona, la asta am visat, nu? 

Eric rămase fără vorbe când, pentru prima dată, o văzu pe 
Mona cum se luminează la față când își privește mama. 


III 


Liniștea din apartament fu brusc tulburată de sunetul spart 
al unor bătăi în ușă. Cei trei se uitară lung unul la altul de 
parcă și-ar fi cerut explicaţii despre posibilul vizitator. 

— Probabil e David, spuse Eric, încercând să-și ascundă 
teama. 

Posibil să fie mama, îşi zise, de fapt, panicat, căci în tot acest 
timp nu reușise să pună informațiile cap la cap pentru a fi dige- 
rabile și pentru Sara. 

— David? întrebă Mona, uimită. Imposibil. În primul rând, 
pentru că nu mi-a spus nimic, iar el de obicei mă anunță când 
vine. În al doilea rând, și cel mai important, nu e deloc matinal. 

Se priviră din nou unii pe alții, în căutarea unui alt răspuns, 
mai plauzibil. 

— Cel mai bine ar fi să mă ascund, zise Ema. Deşi nu-mi vine 
să cred că spun asta. 

— Nu, nu-i nevoie, o opri Eric. Rămâi, ne descurcăm indi- 
ferent cine-o fi musafirul nepoftit. 

— E ok, nu mă deranjează. Măcar până ne mutăm. Mai bine 
să fim prudenti. Să mă duc într-una din camerele voastre? Poate 
că în living va intra oricine a bătut la ușă. 

— Da, e ok, du-te în camera mea, răspunse bărbatul. 

Când ușa de la dormitor se auzi închizându-se, bătăile ră- 
sunară din nou. 

— Mona, şopti Eric, făcându-i semn fetei să plece și ea în 
camera sa. 

— Pe bune? Sigur nu vine după mine, adică nu cred că s-ar 
mai deranja să bată la ușă, nu? Rămân aici, replică hotărâtă, 
ancorându-se cu putere în pardoseala rece. 

Scaunul șubred îi distrase însă atenţia și fata se concentră 
să-și păstreze echilibrul, în defavoarea poziţiei autoritare pe 
care o etalase. 

Eric deschise ușa, vizibil neliniștit. 

— Cred că glumești! se auzi spunând, apoi izbucni în râs. 

— Ce? Am zis să mă comport și eu normal zilele astea, spuse 
Iris, zâmbind din pragul apartamentului. 

— Hai, intră, ne-ai crescut puțin pulsul cu ciocănitul tău. 

— Nu așa se bate? Eu de unde să știu? Doar nu fac asta din- 
totdeauna, zise musafira surâzând. 

Ema ieși din dormitor să o întâmpine pe vechea lor prietenă, 
căreia nici măcar nu apucase să-i mulțumească în seara aceea 
zbuciumată. 

— Iris, mă bucur foarte mult că te văd, rosti cu sinceritate, 
în timp ce o cuprinse în braţe și o tinu strâns la piept, preț de 
câteva secunde bune. 

Ema o privi cu admiraţie, recunoscându-și că-i lipsise prie- 
tena ruptă parcă dintr-o altă lume. Femeia se deosebea chiar 
şi de ei, Nativii. Te surprindea prin aspectul fizic, fiind cea mai 
înaltă femeie pe care Ema o văzuse vreodată. Ochii albaștri, 
sticloşi, părul blond platinat și hainele diafane, tot albastre, o 
făcură pe Ema să o asocieze cu o sirenă. Zâmbetul prietenos 
pe care Protectoarea lor îl etala acum îi îmblânzi chipul. 

— Iris e plină de surprize, rosti Eric. Pentru prima dată în 
viață, s-a gândit să bată la ușă, îţi vine să crezi? De obicei, te 
trezești cu ea în încăpere, de-ți mai stă și inima în loc când te 
ia prin surprindere. 

Zâmbiră toți. 

— Scuze, am vrut doar să... nu deranjez, zise Iris. 

— Mă bucur că ai venit, i se adresă Ema cu căldură. Nu ne 
deranjezi, știi că ești oricând binevenită la noi, aproape silabisi 

ultimele două cuvinte, realizând că trecuse amar de vreme de 
când nu se mai văzuseră și de când locuiseră în casa pe care o 
numeau 4 lor. Ştii, nu am apucat să-ți mulțumesc pentru ce-ai 
făcut pentru noi. 

— Nu e nevoie, o întrerupse Iris, copleșită de vorbele celei 
care nu știa nici măcar o fărâmă din câte se întâmplaseră în 
ultimii cinci ani. 

Iris renunțase de bună voie să fie persoana pe care o ţinea 
minte Ema: darnică, săritoare și altruistă, iar deschiderea prie- 
tenei ei o copleși. | 

— Cum nu? insistă Ema, apropiindu-se și luându-i mâinile 
într-ale sale. Uite ce departe am ajuns, suntem din nou îm- 
preună, în mare parte datorită ție. Așa că, îți mulțumesc din 
suflet că ești prietena noastră, că te-ai dedicat cauzei noastre. 

— Da, cum să nu, interveni Mona, cu jumătate de gură. 

— Poftim? întrebă Ema, neînțelegând-o. 

Iris îl căută pe Eric din priviri. Îi ceru din nou scuze din ochi, 
apoi îi cobori în pământ, de rușinea neimplicării sale la timp. 
Se fâstâci ca un copil sfios, răsucind materialul bluzei pe dege- 
tele arătătoare. 

— Da, mulțumim, întări Eric vorbele soţiei sale, zguduind 
de-a dreptul sufletul lui Iris. 

— Nu merit mulțumirile voastre, zise nou-venita, cu glas 
tremurat. l 

— Ba sigur că le meriți, dar hai să nu mai fim așa de protoco- 
lari, spuse Ema, citind stânjeneală pe chipurile tuturor. 

Când realiză că discută pe hol, Ema o invită pe Iris în bucă- 
tărie, unde aceasta întâlni privirea încruntată a Monei. 

— Care-i planul? întrerupse Ema schimbul de priviri inco- 
mode. Mă gândeam că poate avem nevoie de unul ca să... știu 
eu, să ne eliberăm de răutatea asta din jurul nostru. Și să o recu- 
perez pe Maia, adăugă în gând. 

— De fapt, eu am un plan. Unul pentru mine, îi anunţă Iris. 
Ce s-a întâmplat în noaptea aceea mă bântuie și acum. Nu e 

normal ca eu, superioara voastră, să rămân blocată de-o neno- 
rocită de vrajă de protecție, aruncată de cineva care ar trebui 
să-mi fie inferior ca putere. E inadmisibil, chiar dacă e, totuși, 
dureros de adevărat. Așa că drumul meu se oprește în Harmo- 
nie, unde sper să găsesc răspunsuri. 

— Haide, nu te mai pedepsi atât, o rugă Eric. 

— E ceea ce trebuie să fac. Am datoria morală și priete- 
nească să vă protejez pe toți de forțele întunecate care, se pare, 
v-au luat în vizor. Am dat greș și trebuie să aflu de ce. 

— Noroc că s-a terminat totul cu bine, spuse Mona, tot cu 
jumătate de gură. 

— Păi, tocmai asta e, zise Iris. Povestea nu s-a terminat, poate 
doar un capitol din ea. Restul abia acum începe și, dacă ne 
prinde cu garda jos, nu se va termina deloc bine. 

— Începi să baţi câmpii, zise fata, la fel de acidă. 

— Mona! strigă Ema. 

— Ce-i? Nimic nu a fost roz în ultimii cinci ani. Nici măcar 
Iris cea preaslăvită. Și acum e... salvatoarea noastră? 

— Mona, treci la tine în cameră. Acum! o expedie Eric, cate- 
goric. 

— Nu, las-o. Are perfectă dreptate, zise Iris, văzând chipul 
nedumerit al Emei. Nu încerc să fiu altcineva, vreau să redevin 
ce am fost cândva. Femeia pe care Ema și-o amintește cu drag, 
nu Iris cea absentă și neimplicată. Nu-mi trebuie nicio etichetă 
din partea voastră, vreau doar să vă recâșştig și să vă merit prie- 
tenia. Ema, mi-ai fost prietenă atât de mult timp și, când ai dis- 
părut, pur şi simplu m-am închis în carapacea mea, refuzând 
să-l ajut pe Eric. M-am simţit depășită de situaţie, nu știu, nici 
măcar nu mai știu cu ce argumente sau pretexte stupide am 
venit. Am fost lașă, așa am fost. Nu am onorat prietenia noas- 
tră, nu mi-am făcut datoria față de oraș, față de voi. De-abia în 
ultimul an am înțeles că am greşit enorm, dar am știut și știu 
că, indiferent de eforturile pe care le voi face, nu îmi voi spăla 
niciodată păcatele în fața voastră. Sincer, nici nu merit. Așa că 

Iris din faţa ta nu mai e prietena pe care o ştiai. E doar... o umbră 
a femeii de odinioară. 

Ema se uită la ea mirată, imobilă, fără să clipească și, chiar 
dacă vorbele ei o dureau, găsi puterea de a o lua din nou de 
mâini și de a-i spune: 

— Hei, cu toții facem greşeli, e ceea ce ne face umani. Dacă 
Eric a găsit loc din nou pentru tine în viața lui, atunci așa voi 
face și eu. Toţi avem momente de slăbiciune și, de ce nu, de 
egoism, dar mai importantă chiar decât redresarea este accep- 
tarea momentelor noastre de vulnerabilitate. Și tu, draga mea, 
de când ne-am reîntâlnit, nu ai făcut altceva decât să fii o ver- 
siune mai bună a ta. Așa că, eu, una, te iert pentru tot ce crezi 
că ne-ai furat, te iert că ai ieșit din sfera ta superioară și ai gân- 
dit și trăit asemeni nouă, cei care se împiedică și cad la tot pasul. 
Dar ne ridicăm întotdeauna și nu dăm importanţă genunchiu- 
lui julit, ci inimii, care e mai împlinită. 

Iris o îmbrăţişă pe buna și vechea sa prietenă și lăsă să-i 
curgă pe obraji lacrimile pe care cu greu și le stăpânise până 
atunci. Demnă sau nu de iertarea Emei, Iris știu acum că do- 
rința sa de a elucida toate misterele ce îi înconjuraseră nu va 
cunoaște limite. Iris cea de astăzi realiză că Iris cea de mâine 
va cuprinde toate variantele ei posibile: mai bună, mai miloasă, 
mai prietenoasă, totodată o luptătoare mai incisivă, mai înver- 
şunată. 


IV 


Sosirea lui Iris o făcu pe Mona să-și dorească, pentru prima 
dată în ultimele zile, să iasă neapărat din casă. Rămăsese cu 
un fel de teamă în urma întâmplărilor din acea zi, chiar dacă 
nu-și mai amintea nimic: nici cum ajunsese acolo, nici cu cine, 
nici măcar un fragment din toate acele ore. Își dorea cu adevă- 
rat să se întoarcă la școală, măcar pentru a nu mai avea timp 

să se gândească la tot felul de lucruri, dar şi pentru a nu da în 
orice clipă nas în nas cu tatăl sau mama ei. Incă nu reuşise să-și 
desluşească poziţia faţă de reîntoarcerea mamei sale, nici sen- 
timentele pe care le nutrea față de ea. Îi vorbise atât de mult 
lui David despre ea și se gândise atât de des la ea în ultimii 
cinci ani, încât acum, când erau la doi pași una de alta, nu știa 
cum să reacționeze. Nu mai era fetița de atunci, dar avea acelaşi 
suflet care-i purtase amintirea vie a mamei și care-i alimentase 
neîncetat speranţa regăsirii. Ştia că tatăl său are dreptate și că 
trebuie să-și vorbească pentru a-și depăși stângăciile. Și mai 
știa că, într-adevăr, nu avea rost să dezgroape un trecut de care 
niciunul dintre ei nu era responsabil. O deranja însă faptul că 
parcă trecuseră cu toții mult prea repede peste cele întâmplate 
de ziua ei. Ştia cu certitudine că își dorește un viitor alături de 
familie, dar fără a trebui să se uite mereu peste umăr. Ce se în- 
tâmplase cu adevărat acolo? Cine și ce are cu ei? 

Se trezi ameţită în brațele mamei sale, într-un peisaj apoca- 
liptic, și tot ceea ce i se spusese era: Am trecut printr-un moment 
de cumpănă, în care am crezut că te vom pierde. Nativii Focului ne-au 
atacat, iar tu ai fost prinsă la mijloc. Se întâmplaseră atâtea în ul- 
timul an, încât Mona se simți din nou tratată ca un copil care 
nu avea nevoie de mai multe explicații. În adâncul sufletului, 
știa că în seara aceea se petrecuse și altceva, mult mai grav, pe 
lângă ceea ce aflase de la tatăl ei. 

Analizându-și părinţii îndeaproape, în tăcere, Mona își dădu 
seama că nici ei nu ştiau tot ceea ce se petrecuse atunci. Dacă 
ar fi știut, nu ar mai fi stat atât de calmi, fiecare la locul său, de 
parcă nu s-a întâmplat nimic care să merite a fi discutat. Chiar 
dacă rămăsese fără petrecere de ziua ei şi fără surpriza pregă- 
tită în secret de David, Mona înţelese că cei optsprezece ani i-au 
adus un dar pe care nu-l anticipase: putere. De la revenirea ei 
acasă, trăia senzaţii noi, pe care le punea pe seama traumei. 
Simţea o căldură nefamiliară. În prima noapte în care nu închi- 
sese un ochi, bănuise că focul în care fusese prinsă îi dăduse 

Elementul peste cap. Visase nopți la rând un foc mistuitor care 
ardea păduri nemărginite și își plângea pierderea cu lacrimi 
usturătoare. Gândind la rece, ştia că metaforele din vis întru- 
chipau teama de abandon și nesiguranța sentimentelor ei. Do- 
bândise însă şi o trăire nouă: o amplificare a noțiunii pe care 
și-o făcuse despre putere, despre curaj. Avea impresia că e ade- 
sea neobosită și, inexplicabil, neînfricată, motiv pentru care nu 
înţelegea detașarea părinților ei. 

Pașii o purtau acum spre locuinţa lui David, căruia îi trimi- 
sese mesaj să meargă direct acasă după ore, deoarece ea îl va 
aștepta afară, sătulă de cei patru pereţi ai camerei sale. 

Adora momentele petrecute în compania lui, în special când 
plecau departe de forfota orașului. Locuinţa lui David era po- 
ziționată perfect: la marginea localităţii, înspre pădure. Tra- 
versa mereu pe jos cea mai mare parte din drumul ce ducea, 
pe cărări și poteci aproape neumblate, până în fața casei lui. 
Rar auzea câte-un claxon de mașină, care-i părea fie că vine 
din depărtare, fie că e doar o închipuire. În rest; zgomotele na- 
turii erau singurele care tulburau liniștea locului: ciripitul pă- 
sărelelor, lătratul câinilor fără stăpân. David își făcuse mulți 
prieteni canini, luându-i pe cei rătăciți sub aripa lui, oferindu-le 
hrană și alinturi. Când Mona și David stăteau întinși pe iarbă, 
cu faţa spre cer, scrutau văzduhul după avioane. Din când în 
când, câte unul, pesemne utilitar, cobora destul de aproape de 
pământ, iar sunetul lui persista minute bune, chiar și după ce 
se făcea nevăzut. De la strada principală, singura pe care o pu- 
tea numi stradă, mai erau cam o sută de metri până la locuința 
iubitului ei. Câţiva pomi, pe care Mona-i găsise la început 
aruncați ca nuca-n perete, fiindcă se înălțau chiar în mijlocul 
aleii, păreau că ascund un complex de depozite. 

Trecută de ei, fata fu surprinsă să-și vadă iubitul în fața 
casei. 

— Credeam că ești la școală, îi spuse, când îl văzu în locul 
unde se gândise ea să-l întâmpine. 

— Şcoala mai poate aștepta, replică David, coborând de pe 
gardul de lemn din fața locuinţei. 

Mona grăbi pașii, îl strânse în braţe și îl sărută apăsat. 

— Ooo, asta da... bună revedere! se bucură el. Intrăm? 

Fata refuză, luându-i locul pe gard și proptindu-și picioa- 
rele de-o scândură. Băiatul se postă în faţa ei, mulțumindu-se 
s-o privească. 

— Mi-a fost dor de tine, îi mărturisi Mona. Tare dor. Nu pot 
să cred că nu ne-am văzut până acum... 

Îl analiză îndelung. Ochii negri, în care ştia acum să-i ci- 
tească emoțiile, o tulburau de fiecare dată. Îi plăcea la nebunie 
să se întindă spre el și să-i așeze părul lung după urechi. Tri- 
coul galben pal pe care-l purta îi scotea în evidenţă tenul măsli- 
niu. Îl invidia pentru culoarea aceea, pe care ea n-o obținea nici 
după săptămâni întregi de stat la soare. 

— Mi s-a părut mai potrivit să stai cu ai tăi! îi întrerupse 
David gândurile. 

— De parcă ar fi contat, spuse Mona supărată, încruci- 
șându-și mâinile la piept. 

— Păi, ce s-a întâmplat? se arătă David intrigat. 

— Nimic. Exact nimic. Fiecare cu treaba lui, parcă suntem 
trei colegi de apartament care nu au nimic de împărțit. Mă rog, 
astăzi tata a încercat o apropiere. Adevărul e că ne vine greu. 
Nu ştiu ce să le spun, ce să-i spun mamei, în special. Mai grav 
e că nu știu ce simt sau dacă ceea ce simt nu e prea dur pentru 
a fi exprimat în cuvinte. Am impresia că trebuie să-mi cenzu- 
rez propriile gânduri pentru a n-o răni. 

— Încearcă să fii sinceră, o sfătui David. 

— Păi, nici nu știu care-mi sunt cele mai sincere gânduri. 
Mi-e teamă că mă voi lăsa furată de frustrările din trecut și nu 
voi mai gândi limpede. Știu că mama nu a plecat de bună voie 
și nu ar fi corect față de ea să-i spun toate minunile care-mi trec 
prin cap. 

— Daaar... continuă David. 

— Dar o parte din mine i-ar cere socoteală. 

— Nu știu ce sfat să-ți dau. Ascultă-ţi inima. Sunt sigur că 
atunci când vei sta față în față cu Ema, vei ști să alegi din nebu- 
nele tale gânduri pe cele mai potrivite. Te iubește, am văzut asta. 
Toată Transformarea a dat-o peste cap. Pe noi toţi, de altfel. 
Şi... știi... am ceva să-ți spun, adăugă David, pe un ton mai grav. 

— Poftim?! 

— La ce te referi? 

— Ai spus... Transformare?!? 

— Scuze, am uitat că nu-ţi aduci aminte nimic, dar mă gân- 
desc că ai tăi ți-au explicat prin ce am trecut în seara aceea. 

— Ă, nuuu, se agită Mona. Despre ce Transformare vor- 
bești? Doar nu despre mitul celei de la optsprezece ani, nu? 
Hai, nu poți fi serios, adăugă văzându-i expresia serioasă. Nu 
cred că a afectat-o pe mama, doar știe la fel de bine ca noi toți 
că e o poveste. 

Așteptă cu răsuflarea tăiată și se rugă să nu-l fi auzit bine. 
Răspunsul lui, pe care nu-l anticipase, căzuse ca o greutate pe 
sufletul ei, și așa chinuit. Înţelese, din hotărârea cu care el îi 
vorbea, că-i spusese adevărul. 

— Şi, totuşi, NU este, insistă David, apropiindu-se de ea. 
Nu pricep de ce ţi-au ascuns părinții tăi asta și nu știu dacă eu 
fac bine povestindu-ți. 

— David! 

— Ok, ok, ai dreptate. Cred că e un lucru pe care trebuie să-l 
ştii, chiar dacă aș fi preferat să nu-l afli de la mine. În acea 
după-amiază te-am așteptat, însă n-ai sosit la locul întâlnirii. 
M-am dus la tatăl tău, care credea că eşti cu mine. Te-am găsit 
într-un labirint de flăcări, căzută în transă. Erai... pregătită pen- 
tru Transformare. 

— Ceee? Cum adică pregătită? 

— Adică cineva te-a luat pentru a se asigura că Transforma- 
rea se va petrece şi va avea şi finalitatea la care sperau: trans- 
formarea ta în Foc. 

Mona parcă înnebuni! Sări de pe gard, făcu ture în faţa lui 
David, un du-te-vino continuu, și bolborosi mai mult pentru 
ea: cred că glumeşti! Apoi vorbi cu glas tare: 

— Ai spus sperau. Erau mai mulţi? Îi cunoaşteţi? întrebă, 
calmându-se brusc. 

— Da. Era... familia cu care a locuit mama ta în ultimii cinci 
ani. Ei sunt responsabili și de răpirea mamei tale și... a ta. 

— Pe bune? David, tu auzi ce spui? Ce mama mă-sii? se răsti 
Mona. Ce înseamnă asta? Ce vor de la noi? Ce vor de la mine? 
Ce câștigă ei dacă mă transform eu în Foc? Nici nu cred că este 
posibil așa ceva. De ce și-ar imagina că eu, brusc, mi-aş putea 
schimba elementul? Altă familie n-au găsit? Asta-i bună! Şi de 
ce nu vor ai mei ca eu să știu toate astea? Și de ce Dumnezeu 
sunt așa de calmi şi se gândesc la reîntregirea familiei, când ar 
trebui să-i găsim pe nenorociți și să-i pârjolim în propriul foc? 

— Mona! o atenţionă David, bulversat de șirul neîntrerupt 
de întrebări. 

— Ce vor de la mine? Cine dracu’ sunt? Auzi, să-mi fure mie 
Focul sufletul și Elementul. Și mama a trăit printre ei în tot acest 
timp? Ce-nseamnă asta, David? Spune-mi! Fă-mă să-nțeleg! 
continuă, de parcă atenționarea lui n-ar fi reușit să răzbată din- 
colo de gândurile ei rătăcite. 

— Da, mama ta a trăit printre ei, dar e bucuroasă că n-a tre- 
buit s-o faci tu. Ei... te voiau pe tine de la bun început, doar că 
au găsit-o pe Ema acasă, în locul tău. Și au luat-o pe ea, continuă 
David, regretând apoi că dăduse drumul tranșant tuturor in- 
formațiilor pe care le știa. 

Rămase mut de uimire când ochii Monei căpătară brusc o 
altă sclipire, foarte familiară, dar pe care n-o mai văzuse la ea. 
Fierbinte, dură, paralizantă, ca un fulger care-i aprindea pupi- 
lele. Stătu nemișcat câteva secunde, cu privirea ațintită la ea. 
Fata se opri din vociferat, dându-i de înțeles că și ea simţise la fel. 

— Mona, rosti el cu îngrijorare, făcând un pas spre ea. 

Ea se retrase și-și întoarse privirea. 

— Continuă! Continuă povestea, David. Ce s-a întâmplat? 

— Mona, cred că Ema și Eric ar trebui să-ți împărtășească 
toate aceste lucruri. 

— Continuă, am spus! 

— Ema a reușit să te scoată din transă, se supuse David. Şi-a 
amintit de legătura dintre voi și ţi-a spus cuvintele pe care ți 
le spunea în fiecare seară. A fost un moment... magic. Cumva, 
vorbele ei ți-au călăuzit pașii înapoi spre noi. Și atunci te-ai tre- 
zit și Transformarea a fost oprită, spuse David. 

Chiar și rostită cu voce tare, această ultimă afirmaţie nu-i 
aduse confirmarea de care avea nevoie. Mona se arătă tulbu- 
rată, rememorând momentul în care o văzuse pe mama pe care 
o pierduse. 

— Mona, ești ok? Fii sinceră cu mine. Cum ești, din acea 
noapte? 

— În afara faptului că sunt ofticată că nu am avut o petre- 
cere și că ziua mea a rămas parcă suspendată în tărâmul ui- 
tării? Perfect! 

— Hei, uită-te la mine, îi ceru David, categoric. Ştii la ce mă 
refer. Ce s-a întâmplat mai devreme? Știu ce-am văzut! Ești 
bine? 

Era rândul lui să o cerceteze îndeaproape. Se apropie de ea, 
obligând-o să-l privească în ochi. Naturaleţea cu care-l cucerise 
se preschimbă în rigiditate, fata străduindu-se să menţină con- 
tactul vizual fără a se da de gol. Dar el o citi ca pe-o carte des- 
chisă. Îi simţi inima bătând nebunește și-o văzu eschivându-se, 
cum nu-i stătea în fire, de când îi mărturisise totul despre ea. 

— Cum nu se poate mai bine! Și, ai dreptate, poate că sunt 
altfel. Cred că acest episod m-a făcut mai puternică, fără să-mi 
dau seama. Ce e rău în asta? recunoscu Mona. 

— Nimic, doar că ceva nu este cum ar trebui să fie. 

— Încetează, David! strigă fata. Ce mă tot analizezi așa? Mă 
aşteptam la o altă reacţie din partea ta. 

— Arată-mi, se încăpăţână băiatul. 

— Ce să-ţi arăt? 

— Orice. Mai bine să fim precauțţi, nu? 

— Nu sunt maimuţă, să execut ordine. 

Fata se-mbufnă, arătându-și nemulțumirea, sperând că ast- 
fel David va renunţa la propunerea lui stupidă. 

— Mona, ce Dumnezeu, nu o lua așa! 

— Ok. Vrei demonstrații, să te asiguri că încă sunt... în Ele- 
mentul meu? O floare? E ok? O floare pentru domnul îngrijo- 
rat, supraprotector? 

David ridică o sprânceană, semn că revolta Monei îl lăsa rece. 
Aflarea adevărului era mai importantă decât să nu-și supere 
iubita. Ştia că ea îi va înțelege îngrijorarea. 

Mona se lăsă într-un genunchi, târându-și pe jos vesta în 
colțuri pe care o purta deasupra tricoului. Zeci de senzații de 
frig şi cald se succedară în trupul său cuprins de tremurături. 
Atinse cu mâna dreaptă solul și ridică o mică movilă. Răsuflă 
ușurată și-i aruncă lui David o altfel de privire, care îi spunea: 
„Vezi? Nu ai de ce să te îngrijorezi!” Atinse din nou pământul 
și o tulpină de un verde crud țâșni, etalându-și mândră fru- 
moasele flori cu petale de un roșu aprins. Fata se ridică și-și 
scutură mâinile, afișând un zâmbet ștrengar, victorios. ÎI privi 
pe David care, contrar așteptărilor, nu părea prea mulțumit. 

— Haide acum, David, nu mai fi așa ursuz. Merse la el și i 
se cuibări în braţe. E totul ok. Sunt în regulă. Nu-ţi stă bine 
ursuz. Am doi morocănoși acasă, măcar tu fii mai vesel. 

— lartă-mă. Nu sunt morocănos, doar mai precaut din fire. 
Îi luă fața în palme şi degetele-i mângâiară pielea delicată. Am 
simțit că înnebunesc când nu te-am găsit în după-amiaza aceea. 
Ştii asta, nu? Aş face totul pentru tine și vreau să te știu în sigu- 
ranță. Gândul că te-aș putea pierde... mă omoară. 

— Hei, n-o să mă pierzi! Și n-am nevoie de încă o persoană 
care simte că trebuie să mă protejeze. Nu asta vreau de la tine. 
Vreau doar să... 

— O fac deja, zise David zâmbind. Te iubesc. Nu știu să spun 
vorbe mari şi poate nu mă descurc excelent nici în a-mi arăta 
sentimentele. Dar tu, tu eşti cea care m-a scos din zona mea de 
confort. Te iubesc pentru toate senzațiile pe care le trezești în 
mine, pentru toate versiunile mele pe care le scoţi la suprafaţă. 
Dar cel mai mult te iubesc pentru ceea ce ești: epicentrul po- 
veștii noastre. Tu eşti esența lucrurilor care mi-au lipsit și a sen- 
timentelor despre care nici nu bănuiam că există într-un suflet 
de om. Cândva credeam că sufletul meu nu are nici măcar di- 
mensiunea unui pumn strâns. Ooo, cât m-am înșelat! Sufletul 
mi-e ca o mare nestingherită de țţărmuri și tu umpli tot acest 
spațiu! 

— Ziceai că nu te pricepi la vorbe, rosti Mona, impresionată 
de cuvintele pe care David le rostise cu o pasiune pe care nu o 
mai citise în el. 

Îl îmbrăţișă de parcă ar fi vrut să se asigure că este al ei pe 
deplin. 

— Hei, sunt aici şi nu plec nicăieri, îi zise David zâmbind, 
dându-i de înţeles că i-a recepționat mesajul. Şi nu voi pleca 
nici atunci când nu mă vei mai vrea, continuă, ușor abătut. Hai 
să intrăm, e puţin răcoare. 

— Stai puţin, îl trase Mona înapoi. Te iubesc. Da, și eu te iu- 
besc, zise zâmbind, arătându-și fără sfială chipul rozaliu, trans- 
format de emoții. Nici nu-mi imaginez cum ar fi să nu te iubesc, 
să nu exiști în viața mea. Bine că nici nu se pune problema asta. 
Ai fost mereu lângă mine și pentru mine, atunci când te-am 
chemat, dar mai ales atunci când ai simţit că am nevoie de tine, 
chiar și atunci când am crezut că nu te vreau. Mi-ai dat peste 
cap întreaga existenţă şi ai reclădit-o, cu pași mici, dar siguri, 
ai sădit adânc în inima mea dragostea de viață, bucuria clipei 
de azi și a zilei de mâine. Viața mea e plină fiindcă ai umplut-o 
cu o iubire divină, măreață, binecuvântată. Fericirea îmi curge 
acum prin vene și mi-a inundat toți porii. Nici dacă te-aș fi dese- 
nat anume pentru mine, nu mi-ai fi ieșit atât de bine. 

Zâmbiră amândoi, cu ochii umezi de lacrimi încă neelibe- 
rate. David o cuprinse în braţe și o sărută lung, în timp ce-i 
mângâia ușor părul furat de adierile de vânt. 

— Ție chiar ţi-e rece, zise Mona râzând, când îl văzu zgribulit. 

— Puțin, recunoscu. Cine m-a pus să stau în tricou? Vântul 
asta nebun ar trebui să ne lase odată în pace şi să aducă vara 
mai repede. 

— Hai repede în casă, piele de găinușă. 

Mona rămase o secundă în urmă, pentru a se bucura de aerul 
răcoros. Privirea îi fu atrasă de floarea roșie pe care o făcuse 
și, la fel de fericită, se aplecă să o culeagă. Mi-ar sta bine în păr, 
își zise, zâmbind. 

La atingerea ei, o scânteie născută la baza tulpinii cuprinse 
în flăcări floarea, care, în câteva secunde, se făcu cenușă. Fata 
se dădu în spate și căzu la pământ, iar în ochi îi apăru o dure- 
roasă uimire. În timp ce lacrimile îi brăzdau obrajii, realiză că 
ceea ce simţea încă din acea noapte nu era altceva decât Focul 
care se cuibărise în ea. Şi care venise să-i ardă nu doar sufletul, 
ci și jurămintele de dragoste pe care tocmai le rostise. 


V 


Rămas singur, după ce Mona își schimbase brusc starea de 
spirit, David își dădu seama că în ultimele zile făcuse totul 
pentru a-şi lua gândul de la seara aceea blestemată. Seara în 
care fusese pe punctul de a-și dezvălui natura, seara când vă- 
zuse chipul femeii pe care-l dăduse uitării. Convins că nu mai 
era loc de dat înapoi, căută hotărât printre cărțile aruncate ne- 
glijent pe măsuţă. O găsi repede pe cea pe care o avea în minte: 
un volum alb, cu coperte groase, pe care îl muta mereu de colo- 
colo, fără însă a-l deschide vreodată. Luă cuțitașul atașat la bre- 
loc şi despică cu grijă coperta din spate. Trase ușor afară o poză 
pe care o pusese acolo imediat ce o primise de la prietenul tată- 

lui său, vrând să uite de ea. O privise o singură dată, cu o ură 
atât de puternică încât dorise să o ardă în secunda următoare. 
Hei, nu fi impulsiv! îi spusese atunci cel ce i-o dăduse. Păstreaz-o, 
nu trebuie să o priveşti acum. Fă-o când vei fi pregătit. E doar o 
amintire, nu trebuie să o lași să te chinuiască. N-o arunca, o să regreți 
cândva dacă o distrugi acum, la supărare. Alta nu mai am! 

Își aducea aminte perfect de aceste cuvinte, parcă le-ar fi 
auzit ieri. Atunci ascunsese fotografia, cu gândul să nu o mai 
vadă niciodată și, chiar dacă o privise doar câteva clipe, imagi- 
nea îl urmărise în vis nopți la rând. Îi venea constant în minte 
chipul copilului abandonat alergând pe coridoare reci și în- 
guste, în căutarea mamei care-l părăsise fără a se uita înapoi. 

David cel de astăzi se așeză pe canapea și inspiră adânc, fä- 
cându-și promisiunea că va fi detașat, de această dată. Poza 
era veche, îngălbenită la colțuri. David, 3 ani, scria neglijent pe 
spatele ei. Imaginea înfățișa trei persoane: tatăl său, care nu se 
schimbase foarte mult față de ultima oară când îl văzuse: avea 
același chip posac și era mahmur — David ar fi putut să jure. 
Doar părul închis la culoare trăda anii trecuți peste el; albise 
mai mult decât normal, își zise tânărul. În rest, arăta de parcă 
licorile spirtoase i-ar fi conservat trupul masiv. Ţinea de după 
gât o femeie de care se sprijinea ca de un tovarăș de pahar. Fe- 
meia părea stânjenită, dar și obosită. Era frumoasă, cu păr șaten 
închis, bănuia David după poza alb-negru, lung până la umeri 
şi tuns în scări. Și el, un copil micut, costeliv, cu breton exagerat 
de scurt, tăiat drept pe frunte, stătea agăţat de fusta femeii, de 
parcă se cerea în braţe. 

Buza de jos începu să-i tremure şi întoarse poza invers, 
pentru a-şi stăpâni emoțiile. Acum câteva seri, aceeași femeie, 
cu o altă freză și un chip mai senin, îl amenințase pe el și pe 
prietenii lui, ținându-i iubita ostatică. Privind fotografia încă 
o dată, David ştiu ce simţise, de fapt, și în seara aceea: femeia 
din labirint era ființa care-i dăduse viață, mama care-l abando- 
nase pe când avea numai trei ani și-l lăsase cu un tată alcoolic. 

O mamă supranaturală care, după atâta timp, îşi păstrase su- 
fletul negru. O văzuse atunci și i se păruse că timpul stătea în 
loc pentru a-i prelungi suferința la nesfârșit; după 15 ani de 
absenţă, îi apăruse în față ca un demon, ca o forță distrugă- 
toare, cu intenții rele declarate. Și s-a luat de mine privind prin 
mine. Habar nu are cine sunt, de parcă i-ar păsa de soarta mea, pe 
care mi-a pecetluit-o când a plecat... 

David se ridică nervos şi trânti la pământ toate cărțile și re- 
vistele de pe măsuţă. 

— La dracu”! Cu toate și cu toți! Fii blestemată, ființă fără 
suflet! M-ai rănit pe mine, e suficient, nu-ți voi permite să te 
atingi încă o dată de fata pe care o iubesc! strigă lung, ca lupul 
la lună, în timp ce ultima carte pe care o aruncă se transformă 
în flăcări zburătoare. 

Căzută la pământ, ardea cu intensitate tot mai mare. David 
o stinse cu un gest firesc, retrăgând focul în mâini. Închise ochii 
şi-şi aduse aminte de episodul care-i schimbase viața. 

Se întâmplase în urmă cu opt ani. Tocmai împlinise zece ani 
și se simțea mare, capabil să-și ia viața în propriile mâini, de- 
parte de tumultul de acasă. Colinda străzile singur, stăpân 
parcă pe destinul său, hotărât să nu mai fie copil. Se oprise la 
capătul unei alei, unde un grup de adolescenţi chefuia de zor, 
în jurul unui foc. Era o gașcă de ciudaţi, unul mai bizar decât 
celălalt. David nu le dădea mai mult de șaisprezece ani, dar 
toți aveau câte o sticlă în mână. Alcool, bineînţeles. Cu toţii 
purtau haine de piele negre, aveau curele cu ţinte și mănuși 
de motociclist, însă le lipseau motocicletele. 

Cântau și zbierau ca și cum erau stăpânii cartierului, iar din 
când în când aruncau câte o sticlă în focul mocnit. David se 
apropie încet, pe furiș, şi admiră puterea pe care i-o transmitea 
fiecare dintre ei. Erau liberi și libertini, fericiți și lipsiţi de griji. 
Ciudat sau nu, în acel moment reprezentau exact ce spera el 
să devină. 

— Hei, puştiulică, dispari! îl trezise din visare un blond cu 
părul zburlit, cu urechi pline de cercei. Nu e trecut de ora ta 
de culcare? îl întrebase când văzuse că nu se clintește din loc. 

— La ce te holbezi așa? întrebase un altul, brunețel, cu 
codițe împletite peste cap. 

— Eram în trecere, doar mă uitam, răspunsese David timid. 

— Ei bine, spectacolul s-a încheiat. Fă pași! îl repezise blon- 
dul. 

David trecuse pe lângă foc. Flăcările se luaseră după el. Se 
oprise în loc, căci le zărise cu coada ochiului. Poate că ochii îi 
jucaseră o festă. Focul ardea ca și până atunci, domol, trosnind 
din când în când. Îşi continuase drumul, dar flăcările se alun- 
giră spre el încă o dată, urmărindu-l. 

— Hei, băieţaș, ce faci? auzise vocea unui alt spectator la 
cele petrecute. 

David se oprise speriat, dar picioarele îl purtaseră spre el. 
Pe măsură ce înaintase, condus parcă de un păpușar, atrăsese 
flăcările, care-și schimbaseră direcția în funcţie de pașii lui. I 
se păruse incredibil, mai mult — ireal. 

— De-a ce te joci aici? întrebase blondul, afectat. 

— Nu mă joc, răspunsese David calm. M-am hotărât doar 
să rămân la spectacol. 

În jurul lui, flăcările deveniseră tot mai mari, speriindu-i vi- 
zibil pe tinerii petrecăreți. 

Băiatul care strigase ridicase imediat o sticlă de bere spre 
el, gata să-l lovească dacă îndrăznea să se apropie mai mult de 
ei. David se uitase când la el, când la foc, iar în clipa următoare 
o flacără se repezise hulpavă la mâna celui care-l amenințase, 
asemeni unui bici. Degetele-i arse scăpaseră sticla, care se fă- 
cuse zob de asfalt. Cu un strigăt de groază, băieţii o luaseră la 
fugă, în frunte cu rănitul. 

David rămăsese singur, privind focul, îngrijorat. Nu înţele- 
sese ce se întâmplase și nici de ce fusese cineva rănit, din mo- 
ment ce el nu intenționase niciodată să facă rău cuiva. Focul 

ardea încet, ca la început. Se apropiase cu pași ușori, nesiguri. 
Şi flăcările începuseră să crească în intensitate. Ce Dumnezeu? 
Visez, sigur visez. Întinsese mâna stângă, moment în care flăcă- 
rile îl cuprinseseră și-l trăseseră brusc în mijlocul vâlvătăii. Ur- 
lase, se zbătuse şi strigase după ajutor, în timp ce flăcările îi 
cuprinseseră tot trupul. Tăcuse deodată, când înțelesese că 
strigă de spaimă, nu de durere. Într-o clipă, flăcările dispăru- 
seră, iar el rămăsese singur și gol pușcă, pe o alee pustie. 

Oare dr. Bruce Banner cum reuşeşte să-și păstreze pantalonii când 
se transformă în Hulk? găsise puterea să glumească în acele mo- 
mente, încercând să-şi acopere goliciunea. 

În seara aceea, David simţise că renaşte: era liber, altfel decât 
își închipuia, și puternic. Un Hulk renăscut din foc și cenușă. 
Durase puţin până să-și dea seama că acest dar avea un preț 
pe care nu era pregătit să-l plătească. Invincibilitatea pe care 
credea că o primise de-a gata îi crease senzații noi de frică și 
nesiguranţă, la intensități maxime, toate născute în momentul 
în care pricepuse că nu poate controla focul din el. Nopți la 
rând se chinuise să înțeleagă ce se întâmplase cu el, cum de 
focul creștea după mișcările sale și cum de nu-l rănise când îl 
cuprinsese în întregime. Își spusese că, în acea noapte, focul 
avusese nevoie de un stăpân și-l alesese pe el dintre toți ceilalți. 
Se întrebase mai apoi de ce el fusese cel ales. O întrebare anume 
nu-i dădea pace: erau aceste noi sentimente și puteri un dar 
sau un blestem? Pricepuse destul de curând că fusese un în- 
vingător doar o foarte scurtă perioadă de timp, fiindcă puterile 
focului îi chinuiau sufletul nepregătit pentru aşa o luptă. Focul 
exterior pe care-l simţise pe propria piele se mutase în interior, 
devorându-i sufletul. Se trezea în miez de noapte, transpirat 
din cap până în picioare, pieptul îi ardea asemeni unui dragon 
pregătit să scoată flăcări pe gură. De cele mai multe ori, inima-i 
bătea cu o putere incredibilă, dincolo de trăirile umane. Trupul 
îi dogorea ca cel al unui muribund cuprins de febră mortală, 
urechile îi țiuiau de parcă era un ibric sub presiune uitat pe 

aragaz. Îşi putea vedea sângele curgând prin vene și ar fi putut 
jura că ceea ce-i ținea corpul în viață era o lavă incandescentă. 
Plânsese cum nu o mai făcuse de când își julise ultima dată ge- 
nunchii, într-o căzătură pe pietre colțuroase. Ce durere super- 
ficială simţise atunci! Era singur și neputincios, puternic la 
trup, dar mai vulnerabil sufletește ca niciodată. Era un copil, 
realizase mai târziu, când încercase să rememoreze clipele în 
care făcuse violent cunoștință cu Focul. Clipele de teroare ținu- 
seră luni bune, dar lui David i se păruse că trăise o veșnicie în 
chinuri. Ajunsese să creadă că făcuse cunoștință cu focurile ia- 
dului înainte de vreme și se întrebase ce anume greșise încât 
să merite o soartă atât de crudă. Regretase că visase prea de- 
vreme la viața de adult, în detrimentul copilăriei. Tânjea după 
copilăria pierdută, arsă la propriu de focul incisiv al unei ma- 
turități altfel. 

După șase luni de la incident, episoadele tulburătoare se ră- 
riseră, iar David se relaxase. Abia atunci înțelesese că trebuie 
să controleze focul din el, pentru a nu fi el cel controlat. Aflase 
pe pielea lui că focul e dual: distrugător, dar și înălțător. După 
ce reușise să plece din casa unde locuise cu tatăl său, își dăduse 
seama că e liber, singurul stăpân al viitorului său. De această 
dată, cu adevărat. La un moment dat, vrusese să abandoneze 
școala și să plece în lume, departe de toate bunele și relele din 
viața lui. Meditase îndelung, asupra acestui subiect și hotărâse 
că cel mai bine era să-și urmeze cursul normal al vieții, ca ori- 
care alt copil, mai ales că îi lipsea cu desăvârșire educaţia pe 
care ar fi trebuit să o primească acasă. Ajuns apoi pe picioarele 
lui, îşi promisese că va respecta noţiunea de familie, că va da 
o şansă iubirii și va onora prietenia, mai presus de toate. 

Niciun copil nu merită să rămână fără mamă sau fără tată, fără 
educaţie şi fără un model în viață. Eu voi fi propriul meu model şi 
voi lupta pentru sufletul și convingerile mele, pentru ca acela care 
îmi va spune cândva „tată“ să fie mândru de mine şi să mă privească 
cu admirație şi respect, îşi promitea, în clipele când singurătatea 

și nesiguranța îi dădeau târcoale. Avea convingerea că, în cazul 
său, era mult mai bine să trăiască departe de tatăl lui. Chiar 
dacă tatăl era singura persoană din viața sa, nu-i oferise nicio- 
dată un mediu prietenos și sănătos de trai, nu-și întinsese nici- 
când braţele să-l cuprindă într-o îmbrățișare călduroasă. Alături 
de el nu copilărise, nu învățase, nu evoluase. Trăise mai bine 
de-un deceniu într-un mediu toxic, până când îl salvase Focul. 
Distrugătorul devenise Salvatorul. Învăţase, î în timp, să-și con- 
troleze Focul și nu-i mai era teamă să stea în preajma oameni- 
lor. Nu mai exista posibilitatea să rănească pe cineva sau să fie 
luat prin surprindere de propriile puteri. Descoperise forța 
purificatoare a Focului și o mânuia după bunul plac. 

Când o cunoscuse pe Mona, simţise că sufletul lui ardea după 
al ei. Îi era teamă de o iubire adevărată, ştiind ce importantă 
este sinceritatea într-o relație solidă. Deschiderea ei față de el 
îl încântase și el constatase cu uimire că nu era singurul de pe 
pământ înzestrat cu puteri supraomenești. O privea cu răsu- 
flarea tăiată și îi admira energia și devotamentul față de Ele- 
mentul ei. Destăinuirile ei îi dezvăluiau o altă lume, de a cărei 
existenţă nu fusese conştient. Spera ca, odată cu Mona, să gă- 
sească și el răspunsurile la nenumăratele întrebări despre abi- 
litățile sale. Realiza însă că tatăl său, așa cum îl știa el, era im- 
posibil să fie o Forță a Naturii. Scoțându-l pe el din calcul, ajun- 
sese de unde plecase. Până acum câteva zile, când, în sfârșit, 
înțelesese totul. Mama lui era un Nativ al Focului și, contrar 
celor povestite de Mona, deși tatăl său era pur uman, David 
dobândise, cumva, puterile Focului. Atunci... eu ce mama naibii 
sunt? se întreba neîncetat. 

Luă în mâini o poză pe care o înrămase, cu el și Mona, și îşi 
blestemă slăbiciunea de a nu fi sincer cu ea. La început, ezitase 
să-i vorbească despre natura lui, de teamă să nu o sperie; mai 
târziu pricepuse că, și dacă este o Forţă, este una a Focului, 
deloc apreciată de cea pe care o iubea. Nicicum nu era de bine. 
Se simţea inferior iubitei sale: Ea iubește un băiat pur uman. Și 

eu ce sunt? O Forţă... corcită. Mincinoasă! Lasă! Nedemnă de iubirea 
și autenticitatea ei! I se întâmpla a doua oară în viață să nu-și do- 
rească puterile pe care le deținea. De-aș putea, aș renunța la na- 
tura mea, numai să nu o pierd pe Mona! 

Așa că preferase să tacă până când avea să găsească o cale 
de a i se confesa. Ultima lor întâlnire însă îl pusese mult pe 
gânduri. Fata pe care o știuse el îi păruse altfel, semăna cu 
micuțul David speriat de forța necunoscută pe care o conside- 
rase prematur salvatoare. 

Vom găsi o cale de a fi sinceri unul cu celălalt, trebuie s-o găsim! 
şi promise, mângâind-o pe Mona cea veselă din poză. 


3 


VI 


Rămași singuri, după plecarea Monei și a imprevizibilei Iris, 
Eric hotărî că venise momentul propice să discute cu Ema, prin 
prisma relaţiei soț-soție, fără spectatori băgăcioși. 

Bătu ușor la ușa camerei pe care femeia și-o însușise încă 
din prima zi şi îndrăzni să apese clanța abia când din partea 
cealaltă se auzi un „da” timid, asemeni bătăii lui. Intră, călcând 
atent, ca pe un covor din coji de ouă. 

— Da? întrebă scurt și la obiect Ema, ca şi când nu avea 
timp de pierdut. 

Femeia își trase energic prosopul de pe cap și părul ud, proas- 
păt spălat, îi căzu greu pe spate, mișcare ce îi păru lui Eric ex- 
trem de senzuală. Rămase tăcut, admirându-și soţia, care i se 
păru mai frumoasă ca oricând. Îi privi pielea albă, ca de porte- 
lan prețios, şi înghiți î în sec. În ochii ei albaştri văzuse „mereu 
Apa mult iubită Şi, privindu-i, se simțise mereu acasă. În ei se 
oglindise mereu adevăratul Eric și tot ei reușeau să-i citească 
până și cele mai mici frământări sufleteşti. 

— Scuze, rosti, realizând că o privea tâmp, aproape hipno- 
tizat. Mă bucur mult că te văd din nou roșcată. Pari din nou 
Ema mea, doar că... nu ești, adăugă cu voce joasă. 

— Eric... protestă ea, vizibil afectată, lăsând propoziția în aer. 

— Ema, îmi tot bat capul de câteva zile încercând să găsesc 
o abordare cât mai delicată. Vreau să vorbim despre... noi. Băr- 
batul se apropie de canapea și se așeză jos, pe covor, încruci- 
şându-și picioarele. Visez la clipa asta de cinci ani. Mi-am ima- 
ginat momentul reîntâlnirii noastre, chiar dacă am avut, recu- 
nosc, și zile când m-am îndoit că te voi revedea vreodată. M-am 
simţit apoi vinovat că am lăsat gândurile negre să-și facă loc în 
mintea mea, şi așa bolnavă. Am fost asemeni unui mort viu, zile 
și nopți la rând. Respiram doar ca să nu mor, distrus pe dină- 
untru. Și Mona... draga mea Mona, a trebuit să fie martorul de- 
gradării mele. 

Se ridică brusc și se îndreptă spre fereastră, privind în gol, 
dincolo de sticla prăfuită. 

— Am fost un dezastru, continuă el, cu aceeași voce gravă. 
Mi-a fost luată de lângă mine iubirea cea mai profundă și mai 
arzătoare care poate exista. Și nu am putut face nimic în această 
privință. Nu am avut cui cere socoteală, nu am avut pe cine să 
mă răzbun. Sentimentele cele mai grotești mi-au inundat exis- 
tența anostă. De parcă toți demonii din lume s-au adunat să-mi 
consume sufletul, bucată cu bucată. Și, din nefericire, au cam 
reușit. 

Ema îl privi cu compasiune, deși nu dorea să asocieze acest 
sentiment cu bărbatul din fața ei. Îi admira, de fapt, îndârjirea 
de care dăduse dovadă în toți acești ani pe care viaţa i-i zugră- 
vise în cele mai monotone culori. Ea era cea care trăia acum 
sentimente contradictorii: să se apropie de el în semn de conso- 
lare sau să lase lucrurile să meargă de la sine? Eric își îndreptă 
pașii spre ea din nou, alungând iute gândurile premature ale 
femeii. Se așeză, de data aceasta, lângă ea, etalând un zâmbet 
cald. Îi luă mâna stângă, prinzând-o în palmele lui transpirate. 

— Tot ce-mi doresc în acest moment e să fim din nou o fami- 
lie. Îți cer oare prea mult? 

— Nu, nu e prea mult, doar că am nevoie de puțin... 

— Timp? completă Eric propoziția cu noțiunea pe care ajun- 
sese să o urască. 

— Da, răspunse ea, vinovată. 

Eric eliberă mâna soţiei sale şi-şi trecu degetele prin păr. 
Strânse din dinți și clipi sacadat, ca și când ar fi procesat încă 
informaţia pe care o bănuise, dar sperase să nu o audă. 

— Timpul... nu este prietenul meu, rosti el într-un final. 

— Când te văd așa, îmi dau seama că timpul are o altă sem- 
nificaţie pentru fiecare în parte. Tu l-ai resimțit ca pe o tortură: 
dilatat la maximum, dus la extreme. Eu, în schimb, îl consider 
un prieten nevăzut. Am tot timpul din lume să fac ce vreau, 
nu mă grăbesc niciodată. Mi-am dat răgaz să trăiesc totul, prin 
toți porii. Cu cât am mai mult timp, cu atât sunt mai bogată: 
câștig mai multe experienţe, trăiri, clipe alături de cei dragi. 
Așa că, te rog, nu lua răspunsul meu drept o nouă povară pen- 
tru umerii tăi obosiţi. Timpul pe care ţi-l cer ne va apropia, știu 
asta, sunt doar clipe necesare vindecării mele interioare. Și eu 
am un suflet chinuit. Totuși, în relația noastră, nu timpul mă 
reține. 

— Dar ce anume? întrebă curios bărbatul, ridicând din sprân- 
cene. 

— Ooo, dar e atât de evident! Eric, eu am un trecut diferit 
de al tău, port în spate un bagaj uriaș de trăiri străine vouă. 

— Nu mai contează trecutul, hai să-l lăsăm în urmă! propuse 
bărbatul, cu entuziasmul unui copil. 

— De-ar fi așa de ușor! Eric, tu ai acumulat în acești cinci ani 
zeci de sentimente și resentimente, de dureri și frustrări. Toate 
strâns legate de dispariția mea. Eu, în schimb... am trăit o altă 
viaţă, din care îmi amintesc totul. Poate că a fost sub o identi- 
tate falsă, dar a fost o existență reală. 

Ema se ridică, preluând agitația de mai devreme a bărba- 
tului. 

— Cum să mă apropii de voi? Cum să fac să fie totul ca îna- 
inte, când mă macină gândul celor două identități ale mele? 

Chiar dacă n-am trăit două vieți în paralel, am făcut parte din 
viaţa altor oameni. Nu știu cum să mă despart de lumea falsă, 
fiindcă am lăsat pe cineva în urmă. Maia mea... spuse ea încet, 
cu inima frântă. Mai am un copil, Eric, fie că vă place, fie că nu! 
E puiul meu, eu l-am crescut, deși nu i-am dat viață. Mă gân- 
desc neîncetat la ea, așa cum mă gândesc la Mona. Am două 
fete și le-am dezamăgit pe amândouă. 

— Hei, nu gândi așa, zise Eric. Ţi-am făcut o promisiune, 
că ne vom întoarce după ea, și încă nu m-am ţinut de cuvânt. 
Doar că... peisajul din seara aia era altul decât cel în care ţi-ai 
lăsat Furi... fiica, se corectă Eric. Îţi promit încă o dată că îţi voi 
fi alături în recuperarea fetiţei. Pot înțelege atașamentul tău 
faţă de ea, nu am inima de piatră. 

— Dar nu poţi înţelege legătura mea cu Robert, completă 
Ema. 

— Nu, nu pot, recunoscu el, sfâșiat. 

— L-am iubit, cred că în sinea mea chiar l-am iubit o bună 
parte din conviețuirea noastră. Totuși, sentimentele mi s-au 
stins treptat, dar sigur, cu mult timp înainte să reapari tu în 
viața mea. Ajunsesem doar să locuim sub același acoperiș, fără 
să ne lege sentimente pure, cum ne-au legat pe noi doi dintot- 
deauna. Descoperind ce a făcut, de ce a fost capabil, nu mă face 
decât să urăsc fiecare clipă petrecută alături de el. Îmi vine să 
fac o baie în dezinfectant, să frec cu o perie abrazivă fiecare 
părticică a corpului pe care el a atins-o. 

Venele de la gâtul bărbatului pulsau, semn că fiecare detaliu 
despre relaţia ei cu Robert era ca un pumnal înfipt în inima lui. 

— Eric, continuă ea, îţi înțeleg mâhnirea și... gelozia. Da, 
am fost femeia altui bărbat timp de cinci ani blestemați. Asta 
nu pot lua înapoi, orice aș face. În momentul de față, simt că nu 
sunt demnă de tine și de iubirea ta. Mă măgulesc toate gestu- 
rile tale de dragoste, toate încercările tale de a mă găsi. Îmi aduc 
aminte de toate momentele noastre și sunt conștientă de relația 
noastră unică. Ştiu că inima mea te iubește și te vrea, numai că 

mintea îmi cere să fiu cerebrală. E ca și cum te-aș fi înșelat și 
trebuie să mă iert eu mai întâi și abia pe urmă să merit iertarea 
ta. Cum să mă aștept ca tu să fii la fel cu mine, când nu sunt 
sigură că pot lăsa trecutul în urmă, așa cum ai zis? Probabil că 
amândoi trebuie să petrecem puțin timp împreună fără a ne 
eticheta relaţia. Știu, te gândeşti că poți trece peste aceste lu- 
cruri, dar nu cred că îţi este ușor. E normal să fii confuz. Sunt 
aici şi asta contează. Hai să ne acordăm puţin timp, să ne aco- 
modăm unul cu celălalt. Pentru început, promit să nu mai stau 
ca vulpea în vizuină. Mai ales că ne vom muta de aici, nu? în- 
trebă, zâmbind. 

— Da, am deja o variantă. Nu e cea mai strălucită, e de lucru 
pentru a o face locuibilă, dar are potenţial, zic eu. Provizoriu, 
clar. Cineva de nădejde mă ajută deja în această privință. 

Privind-o, Eric știu că soția lui are dreptate. La teorie era bun, 
dar practica îl punea la pământ. ÎI rodea gelozia, așa cum îl con- 
sumase până atunci absenţa ei. Numele lui Robert pe buzele 
soției lui era ca un venin mortal. Suna ca rostit cu încetinitorul, 
la infinit, pentru a-l tortura. Un gând însă îl liniștea: a fost în 
infern și s-a întors înapoi mai plin de viață decât își închipuia. 
Iar femeia iubită stătea în fața lui și îi promitea că îi va fi alături. 

În noaptea aceea, pentru prima dată după multă vreme, 
reuși fiecare să doarmă neîntors în patul lui. 


VII 


Cu geamul bucătăriei larg deschis, Ema întâmpină o nouă 
dimineață plăcută de mai, ușor răcoroasă. Stătea proptită pe 
rama ferestrei, respirând aerul umed, scăldându-și chipul în 
primele raze de soare care îndulceau răceala zorilor. Băuse deja 
o cafea scurtă, simplă și tare, jurându-și că nu va mai pune 
gura pe cafeaua cu lapte și frişcă, pe care o apreciase cealaltă 
Ema. O îngrozise noțiunea de Moarte Vie când i se povestise, 

iar acum spera ca, printr-o minune, să o scape cineva de amin- 
tirile din ultimii cinci ani. Să i-l şteargă din memorie pe bărba- 
tul care i-a fost, cu atâta lejeritate, soț și amant, dar să i-o lase 
pe Maia. Creație, auzi!?! îşi repeta în toate zilele și nopţile de 
când venise aici. Nici măcar răbufnirea micuţei nu i se părea 
suficient de grăitoare în susținerea afirmației că este o Furie, 
cum îi zisese Eric. Orice copil are etape în care se răzvrătește și de- 
vine violent. Maia a urlat și a spart nişte geamuri... Și ce? Cu o așa 
încărcătură de Forte în casă, nici nu mă mir, îşi spuse, mințindu-se 
singură. Ajunse, într-un final, să accepte și varianta celor din 
jurul ei. Și dacă este o Furie, tot copilul meu rămâne, crescut în spi- 
ritul convingerilor mele. Oi fi fost eu amnezică, dar nu am fost o le- 
gumă fără conștiință, convingeri şi sentimente! A crescut cu iubire, 
respect, devotament şi prietenie şi le-am văzut pe toate întipărite în 
mintea şi sufletul ei! 

— Bună dimineaţa! auzi salutul lui Eric. 

Se întoarse spre el şi-i răspunse cordial. 

— Erai departe, observă bărbatul. 

— Da, scuze, rosti Ema, care înțelegea că de când venise aici era 
mai activă și mai prezentă în gândurile sale decât în realitate. 

Își punea întrebări la care tot ea își răspundea, consolându-se 
cu replici calde, cum nu ar face-o nimeni. Nici măcar Eric, răpus 
de o gelozie pe care cu greu o acceptase. Era singură cu plăs- 
muirile ei şi încerca din răsputeri să rămână lucidă, fiindcă, de 
cele mai multe ori, invadată de gânduri, simţea că o ia razna. 

Mona intră și ea în bucătărie, ca o somnambulă. Își turnă 
un pahar de apă și îl dădu peste cap. 

— Bună dimineaţa și ţie, zise Eric. 

— Îhhhhm, mormăi fata, îndreptându-se înapoi spre ușă. 

— Stai puţin, o opri Eric. Astăzi am o surpriză pentru voi: mer- 
gem să vedem locuința pe care am găsit-o. Bănuiesc că nu aveți 
alte planuri, completă zâmbind. 

— Eu sunt sechestrată la domiciliu, ai uitat? întrebă, sarcas- 
tică, Mona. Ce-ai zice dacă aş merge la şcoală, ca orice tânără 

de vârsta mea? Tu îți dai seama cât am pierdut și cât am de re- 
cuperat? 

— Da, Mona, îmi dau seama. Dar ţi-a trimis Gabi lecţiile, nu? 

— Nu e același lucru și o ştii bine. Vreau la școală, nu în ex- 
cursia de vizitat locuinţe. 

— Promit că-ți va plăcea, insistă Eric. 

— Zici tu? ridică fata din sprânceană. 

— Eu sunt de acord, interveni Ema în discuţie. 

— Mişto outfit, îi aruncă Mona, văzând tricoul negru cu glugă 
și perechea de colanți trei sferturi, de aceeași culoare, pe care 
le purta femeia. 

— Mulţumesc pentru haine, Mona. Scuză-mă, nu am apucat 
să o fac până acum. 

— Ema, nu mi-o lua în nume de rău, interveni Eric, dar, de 
când eşti aici, îţi ceri scuze încontinuu, când de la unul, când 
de la altul. Nu e cazul. Nu te mai simţi de parcă te-am fi adunat 
de pe stradă, de milă, şi ţi-am fi dat un pat și niște haine curate. 
Doar sorții trebuie să-i fim recunoscători că ne-a reîntregit fa- 
milia. l 

— Tată, tu și credința ta în destin! Nu soarta a făcut-o. Tu ai 
făcut-o, în cea mai mare parte, zise Mona. 

— Sau... EI, gândi Ema cu voce tare. 

— Ei? întrebară Mona și Eric la unison. 

— Gândiţi-vă... Nu vi se pare o mare coincidenţă ca voi să 
vă mutați exact în orașul în care locuiam eu? Dintre toate locu- 
rile din lume... Eu nu m-am mutat în toți cei cinci ani, pe când 
voi, da. Și Mona a împlinit optsprezece ani fix aici. Ei au știut 
asta de la început. Asta așteptau, au făcut totul pentru EA, ca 
să-și îndrepte greșeala. 

— Referitor la cei optsprezece ani... nu credeți că ați omis 
să-mi spuneți ceva? întrebă fata, eliberându-și sufletul de o mare 
apăsare. 

De când aflase adevărul de la David, Mona evitase pe cât 
putuse contactul cu părinţii săi. Nu o făcea însă pentru a-i me- 

naja, ci, fiind atât de furioasă, îi fusese teamă că-și va expune noile 
puteri. Celebra Transformare, mitul de speriat adolescenţii, se 
dovedise a fi o realitate şi ea o trăise pe propria piele, cu prețul 
degradării sale. Rămase și ea uimită că dăduse drumul vorbe- 
lor pe care cu greu le ținuse doar pentru ea. 

Ema și Eric se priviră întrebători. Hotărâseră în acea seară 
să nu îi spună tot ce s-a întâmplat, pentru a nu crea panică în 
sufletul copilului, care trebuia să trăiască doar bucuria regăsirii 
mamei. 

— Noi... începu Eric fără a ști cum să continue. 

— V-aţi gândit că nu e nevoie să ştiu ce s-a petrecut atunci, 
nu? ridică Mona vocea, gesticulând larg. Da, știu, aveţi o expli- 
caţie: doriți să mă protejați. Încetează odată, tată, cu suprapro- 
tejatul ăsta! M-am săturat, sincer! Chiar credeţi că nu trebuie 
să știu că am fost răpită și s-au încercat tot felul de vrăji asupra 
mea? Cum veți rezolva această problemă de-acum încolo? Pe 
la spatele meu? Dacă la asta v-aţi gândit, vă spun de pe acum 
că ați pierdut bătălia. Fără sinceritate nu te poți aștepta la rezul- 
tate favorabile. Ce bine ar fi să scăpăm de Focul ăsta răpitor și 
proasta asta să nu afle nimic, nu? 

— Mona, dragă, începu Ema cu o voce caldă, apropiindu- se 
pentru prima dată de fata pe care o lăsase copilă. Nu fi așa de 
dură cu tine. Bineînţeles că nu te-am luat de... proastă, cum ai 
zis. Nici măcar nu am ajuns la a face planuri. Și, da, ţi-am ascuns 
aceste lucruri cu intenţia de a te proteja. Nu pentru că n-ai fi 
capabilă să le înţelegi, ci pentru că nu ne-am dorit ca ele să te 
consume. Ceea ce s-a întâmplat ne-a depășit puterea de înțele- 
gere, cel puţin pe a mea, recunosc. A fost o experiență apăsă- 
toare și traumatizantă și mă bucur că s-a încheiat cu bine. Ai 
și alte întrebări? 

— Ba bine că nu! răspunse fata, tot pe un ton răstit. Numai 
că deja am aflat tot ce era de aflat. Ar fi fost de datoria voastră 
să-mi povestiți, zise suspinând, mâhnită că părinţii ei tot nu o 
tratau de la egal la egal. 

— Mona, iartă-ne. lartă-mă, eu sunt cel pe care trebuie să-l 
blamezi. Pentru mama ta totul este nou, nu are nevoie de încă 
un stigmat. Mai ales din partea ta. Ți-am tot promis că nu îţi 
voi ascunde nimic. Se pare că, în ultima perioadă, mi-am făcut 
un obicei în a face promisiuni fără a le onora, zise, privindu-și 
soţia. Așa că, dacă îți spun acum „promit“, probabil că nu mai 
are nicio valoare în fața ta. Totuși, îmi iau angajamentul, pen- 
tru ultima dată, și cu martori de față, că voi fi mereu sincer cu 
tine, în toate privințele posibile. Nu îți voi mai ascunde nimic, 
nu te voi mai minţi, indiferent de cauza nobilă pe care cred că 
o servesc. Promit! Uite că mi-a scăpat cuvântul nenorocit, fără 
să bag de seamă. 

Mona îi privi pe amândoi și surâse, chiar dacă își jurase că 
nu va fi blândă cu ei. Cu tot freamătul ei interior, nu-și permi- 
sese să se gândească la ei ca la o familie. Era supărată pe ei, pe 
soarta pe care tatăl său o credea prietenoasă, fără să știe ce bles- 
tem aruncase asupra lor. 


VIII 


— Tată, unde mergem? întrebă Mona, recunoscând locul în 
care Eric oprise mașina. Copaci răsăriți în mijlocul drumului 
nu se găseau la tot pasul. Parcă trebuia să vedem noua locuinţă, 
nu? 

— Asta și facem, răspunse bărbatul, poftindu-și fiica și soția 
să coboare. 

— Nu înţeleg, continuă Mona mirată. Aici stă... David, adăugă 
chiar în clipa în care băiatul își făcu apariţia. 

— Bine aţi venit... vecinilor, spuse băiatul, râzând cu poftă. 

— Nu e funny deloc, protestă Mona. Sper că e... o glumă! 

Fata-și puse mâinile în șolduri, luând o poziţie amenință- 
toare, spera ea. Sau măcar intimidantă. 

— E varianta pe care am găsit-o cel mai repede, se justifică 
Eric. 

— Atunci mai căutăm! De ce atâta grabă?! 

David îi urmări pe cei doi purtând acest dialog deloc echi- 
librat: Eric — calm, Mona - furtunoasă, și nu se abținu să râdă 
din nou. 

— Nu pricep ce-i așa de amuzant! Spune-mi și mie, să râd 
și eu, zise fata, nervoasă, sporind chicotelile băiatului. Eu am 
plecat de-aici, adăugă, de-a dreptul supărată, schimbând direc- 
ţia de mers. 

— Mona, aşteaptă! strigă Eric poruncitor. Doar nu-ţi închi- 
pui că vom locui cu el? 

Fata rămase pe loc, ciulind urechile. Se răsuci pe călcâie, 
așteptând răspunsul salvator al tatălui ei. 

— Asta ai crezut? zise bărbatul, schimbând tonul vocii. Hai 
înapoi! A spus... „vecinilor”, nu? l-am povestit zilele trecute că 
intenționăm să ne mutăm și l-am întrebat dacă ne poate ajuta. 
Mi-a vorbit apoi de acest... loc, în care nu stă nimeni de ceva 
vreme. 

— „Loc”? Ne aduci să stăm într-un... „loc” ? Nici măcar lo- 
cuință nu poți să-i spui. Parcă mama era şocată de condițiile 
în care am trăit, iar tu ne duci la mai rău? N-ai nimic de co- 
mentat? i se adresă femeii, care până atunci fusese o simplă 
spectatoare. 

— Eu vreau, momentan, doar să plecăm de-acolo. Zic să ne 
uităm măcar. Dacă nu-ţi place, promit că vom căuta altceva, 
încercă Ema să fie imparțială și împăciuitoare. 

— Acum începi şi tu să promiţi, îi reproșă Mona. E o zonă 
de... depozite! 

— Aham, mulțumesc, spuse David, ușor deranjat. Credeam 
că îți place... 

— Îmi place, ţi-am spus-o de multe ori. Dar cel mai mult îmi 
plăcea că era... locul nostru, locul unde mă puteam refugia când 

situaţia de acasă devenea prea tensionată. Acum trebuie să-l 
împart cu ei şi nu cred că sunt pregătită să o fac. 

— Mona, o întrerupse tatăl său, locuința noastră e puțin mai 
jos, nu vom sta gard în gard cu David. Îţi înțeleg nevoia de in- 
timitate și nu te vom spiona doar pentru că vom locui la o arun- 
cătură de băț. Nu e locul ideal, dar este perfect pentru situația 
în care ne aflăm. Nu e definitiv. Vom căuta ceva care să fie pe 
placul tuturor, când se vor mai liniști apele. 

— Avem şi alte locuri ale noastre, îi aminti David Monei, 
gândindu-se la poiana sălciilor plângătoare. Dă o şansă locu- 
lui! Haideţi să vă prezint noua locuință, asta dacă o veți accepta, 
bineînțeles! 

Mona trecu pe lângă David, dându-i un pumn în braţul 
stâng. Merse în fața tuturor, pe unde o purta cărarea, de parcă 
ar fi cunoscut drumul. Făcuse plimbări cu David în jurul lo- 
cuinței acestuia și bănuia că noua lor casă era clădirea din ca- 
pătul aleii, străjuită de doi stejari înalți și bătrâni. Era un fost 
depozit, vopsit în alb, care căpătase astfel un aer mai elegant 
decât cel în care trăia David, mâncat pe alocuri de rugină. Câ- 
teva mâini bune de buruieni, proaspăt smulse și lăsate parcă 
la uscat, îi întâmpinau neprietenos la intrare. 

— Da... sunt exact două sute cincisprezece pași de la David 
până aici. Nu suntem gard în gard, dar pe-aproape, anunţă ea, 
întorcându-se spre cei trei, care se abținură să facă vreun co- 
mentariu la remarca ei răutăcioasă. 

— Eu zic să intrăm, propuse Eric. Am cam obosit, după cei... 
două sute cincisprezece pași, adăugă, sperând să fure un zâm- 
bet de la fiica lui morocănoasă. Nicio şansă! 

David deschise ușa larg, moment în care draperiile maro și 
lungi zburară afară, pe geamul larg deschis, din cauza curen- 
tului. Mona înghiți în sec, încercând din răsputeri să-și as- 
cundă uimirea. Interiorul nu aducea deloc cu exteriorul poso- 
morât. Păşiră într-o cameră spațioasă și aerisită. În faţa lor erau 
două geamuri uriaşe și o ușă din sticlă, care prevestea o terasă. 

Încăperea era în forma unui T întors: în stânga se afla o bucătărie 
mică, mobilată minimal, cu piese în care erau încorporate un 
aragaz, o chiuvetă și un frigider. La doi paşi de mobilier, o masă 
micuță, cu patru scaune, fura din spațiul și așa mic. În faţa gea- 
murilor, fix în mijlocul camerei, era o canapea extensibilă, de 
un roz prăfuit, iar în spatele ei, câteva rafturi albe, goale. În par- 
tea dreaptă, Mona văzu un mic hol care conducea spre celelalte 
încăperi, pe care dori să le exploreze imediat. Descoperi o baie 
în capătul coridorului, iar lângă ea, încă o cameră, mai mare 
decât cea în care locuia în prezent. Din prag, studie locul în 
care avea să trăiască de acum înainte. Fără a i se spune o dată 
de check-out. O considera drăguță: un pat mare și alb, de lemn 
masiv, un dulap pe măsura garderobei unei adolescente, câ- 
teva rafturi asemănătoare celor din living și un birou, tot alb, 
cu un ușor aer retro. 

— Foarte convenabil, tată, să alegi o locuinţă cu două camere. 
Mama știe? Asta e camera mea, nici să nu vă gândiţi s-o alegeți 
voi! zise într-un final, după ce îi ținu pe toți cu sufletul la gură. 

Ema privi în pământ, rușinată parcă, după replica fiicei sale. 

— Bineînţeles că e a ta! răspunse Eric. Asta înseamnă că’ 

„accepţi. 

— Am de ales? 

— Da, ai, răspunse Ema de această dată. Ţi-am spus că poți 
refuza, dacă îţi displace cu adevărat. 

— Încerc să mă hotărăsc dacă spui asta gândindu-te la mine 
sau la tine, accentuă fata. 

— Adică? întrebă Ema, încruntându-și sprâncenele. 

— Sunt doar două camere! Două paturi! Asta înseamnă că 
vei împărți camera cu tata, categoric nu cu mine! 

— Asta nu înseamnă că va împărți și patul cu mine, o scăpă 
Eric din capcana întinsă de fiica lor. Ema, voi lua o saltea, nu 
este nicio problemă. Important este să hotărâm dacă rămânem 
aici sau mergem mai departe. 

— Avem și terasă? se interesă Mona, amânând răspunsul 
mamei. 

— Daaa, un fel de... spuse David, care tăcuse până atunci. 

leşiră toți pe ușa din living, grăbiţi să afle ce însemna ezita- 
rea băiatului. Din casă se ieșea pe o bucată mică de curte, ci- 
mentată, de aproape doi metri lungime, urmată de încă vreo 
douăzeci de metri de așa-zisă verdeață: buruieni și mărăcini 
înalţi de un metru, aidoma celor din faţa locuinţei. 

— Aici nu m-am băgat, zise David, fără a fi întrebat. 

— E perfectă, răspunse Ema, trăgând aer adânc în piept, ca 
și cum s-ar fi aflat într-o oază de verdeață. Nu este nimic care 
să nu se poată rezolva și înfrumuseța. O măsuţă și câteva scaune 
și... nu-mi mai trebuie altceva! 

— Poate un baldachin sau un balansoar, o ironiză Mona. 

— Și niște paji regali care să-mi facă vânt cu evantaie uriașe 
de pene, în timp ce savurez o limonadă rece, cu mentă și gheață? 
duse femeia jocul fetei mai departe, obținând un zâmbet din 
partea tuturor. Avem timp şi pentru asta, adăugă apoi, pe un 
ton serios. 

— Da... sună de parcă suntem condamnați să rămânem aici 
pentru eternitate, spuse Mona, la fel de serios. Rămânem, spuse 
după o pauză lungă. Sunt de acord să ne mutăm aici, rosti ea 
cuvintele magice. Mulţumesc cerului, sau constructorului, mai 
degrabă, că a proiectat terasa în partea din spate a casei. Așa 
că vă invit să vă petreceți liniștiți dimineţile, după-amiezile și 
serile aici. 

— Acceptăm, zise Eric. Adică eu, unul, accept, explică, ruși- 
nându-se că vorbise și în numele soției. 

— Și eu, rosti și Ema, scurt și la obiect. 

— Atunci, zâmbi David, întinzându-le un mănunchi de 
chei, astea vă aparțin. 

— Să nu îndrăznești să-mi mai spui „vecino” vreodată, că 
nu răspund de acțiunile mele. Sunt o Forţă, sper că n-ai uitat. 

Nu ştiu ce-a fost în capul tău să aduci trei Forțe în... vecinătatea 
ta, întări fata, zâmbind. 

Pe chipul lui David rămase un zâmbet fals, auzindu-i vor- 
bele. Nu, nu uitase de acest lucru. Începuse să regrete propu- 
nerea făcută lui Eric, încă de când acesta se arătase curios să 
viziteze proprietatea. Acum nu le mai rămânea decât să con- 
viețuiască armonios, asemeni vecinilor perfecţi... Dacă aveau 
să poată! 


IX 


Inspiră adânc, refuzând să deschidă ochii. Adulmecă miro- 
surile pe care le cunoștea dintotdeauna şi pe care parcă nu le 
părăsise niciodată. Ascultă atent glasurile din depărtare, ce-i 
sunau ca zumzetul albinelor. Dulce melodie care-i dezmierda 
simțurile, chiar dacă se rupsese voit de locul acesta. Trăia cu 
toate simțurile experiența reîntoarcerii acasă, deși nimeni nu 
o aștepta, să-i ureze „bun venit”. O mică parte din viaţa ei, cea 
aflată dincolo de legile firii, își găsise rostul în lumea care o 
proclamase superioară fără voia sa. 

Iris deschise ochii, trezită din visare de un claxon puternic. 
Stătea fix în mijlocul drumului, pe un pod ce anunţa intrarea 
în localitatea Harmonie. Zgomotul o făcu să tresară. Nu se aş- 
teptase la asta. În orașul ei natal erau puțini proprietari de 
mașini, fiecare ieşire și intrare fiind analizată cu grijă. Doar cei 
mai curajoși dintre micii întreprinzători părăseau localitatea, 
ducându-și produsele, marcă proprie, la târgurile de speciali- 
tate din zonă. 

Şoferul nu se putu abține să-i strige: „Ce stai ca o căscată?”, 
gesticulând de zor, până când păru că o recunoaște și-și plecă 
ușor capul, domolindu-şi arțagul. Femeia se retrase pe trotuar, 
nu înainte de a admira de la distanță minunatul sătuc pitoresc, 
rupt din povești. Primăvara era splendidă în Harmonie. Iris își 

îndreptă paşii spre zecile de căsuțe tradiționale, drapate cu 
plante curgătoare, pline de flori multicolore și parfumate. 
Călca atent și fără grabă pe trotuarele rustice, cu borduri recent 
vopsite. Adierile răcoroase purtau mirosul proaspăt al varului 
încă nezvântat. Adora străduțele înguste, pietruite și își aminti 
cu nostalgie de vremurile apuse, pe când trăise fericirea abso- 
lută într-un decor de basm. Sentimentele care, cândva, o înăl- 
țaseră, erau acum doar palide amintiri. Frumusețea locului a 
rămas neschimbată, gândi bucuroasă. Aproape la fiecare pas 
întâlni oameni veseli, gospodărindu-și micile afaceri locale, vii 
și autentice. Era lucrul pe care îl admira cel mai mult: deși cu 
toţii erau Forțe ale Naturii, trăiau ca niște oameni simpli, con- 
duși de pasiunile lor. Controlarea elementelor naturale îi ajuta 
să realizeze multe lucruri măreţe şi spectaculoase, dar întot- 
deauna își foloseau puterile cu chibzuinţă. Căzută pe gânduri, 
observă târziu că era urmată de zeci de copilași care chicoteau 
în spatele ei. 

— Hmm, e un nou joc urmăritul oamenilor și eu nu îl știu? 
li se adresă, glumeaţă. 

— Iris, te-ai întors! exclamă un băiat care i se agăţă de pi- 
cioare într-o îmbrăţișare caldă, la care femeia nici nu visase. 

— Mă cunoşti? întrebă mirată. 

— Da, răspunse băiatul scund și blonduţ, cu ochi mari și lu- 
minoşi. Toţi te cunosc, chiar dacă majoritatea nu te-a văzut în 
realitate până acum. Eu te-am văzut. Eram mic, dar îmi amin- 
tesc de tine. Părinţii noștri te pomenesc din când în când. 

— Ea e Protectoarea noastră, îl auzi pe un altul, mai înalt și 
mai robust, fălindu-se cu ce știa în fața unei fete de-o şchioapă. 

— Ooo, mă măguleşte atenţia voastră. Nu cred însă că o 
merit, spuse Iris cu glas scăzut, în timp ce se lăsă într-un ge- 
nunchi, ca să ajungă la nivelul copiilor. 

Din reflex, femeia-și duse palmele la față, acoperind cicatri- 
cea urâtă care-i brăzda obrazul drept. Nu era tocmai imaginea 
pe care și-ar fi dorit-o întipărită în mintea micuțţilor. Pentru 

prima dată ar fi vrut să nu fi fost orgolioasă și să-și fi vindecat 
rana. 

O fetiţă îi trase mâinile, strigând „baaau!” și râzând cu gura 
până la urechi. Atunci Iris își dădu seama că ei o văd cu ade- 
vărat, o văd pe femeia care se-ascunde în spatele chipului de 
gheață, cu toate imperfecțiunile lui. 

Iris uitase sentimentul născut din bucuria gesturilor mici. 
Trecuse cu vederea, în ultimii ani, peste mâinile întinse doar 
pentru a le cuprinde pe ale sale și peste orice altă faptă bună 
venită din inimă. Citise un preț în ochii oamenilor pentru fie- 
care gest de prietenie care i se arăta. Se aștepta să fie taxată, 
chiar și dacă i se oferea un sfat pe care nu-l ceruse. Oamenii vor 
întotdeauna ceva la schimb. Văzuse doar răul în cei ce o înconju- 
rau și-atunci încetase interacțiunea cu ei. Îi fusese mai uşor așa! 

— Nu te întrista acum, zise din nou băiatul vorbăreţ, ofe- 
rindu-i o lalea roșie, pe care tocmai o înflori pentru ea. 

Iris lăcrimă, mișcată de gestul micuţului. Era din nou în- 
conjurată de magia pe care doar Nativii ei o puteau face cu 
atâta naturaleţe. 

— Mergi la Bătrâni? răsună vocea cristalină a unei copile. 
Te conducem noi! 

Se duse la ea și o luă de mână. Cât de caldă putea fi atinge- 
rea unei copile! 

— Denis mă numesc, spuse băiatul care o luă de cealaltă 
mână. Ştiam că vei veni, te aşteptam. De ce ţi-a luat aşa de mult? 

Iris îl privi de parcă nimic din lumea lor nu ar mai fi putut 
s-o surprindă. 

Merseră ca un alai de sărbătoare, căruia i se adăugau din ce 
în ce mai mulți copii și adulți. Femeia râdea cu poftă, cum nu 
o mai făcuse de ani buni. Era Mesia lor, care, în loc să-și ducă 
în spate crucea, cum crezuse mereu, primea flori și urale. Ajun- 
seră în fața unei clădiri impunătoare, cea mai mare și mai 
veche dintre toate: Sfatul Celor Trei Bătrâni. 


kéd 

Iris cunoștea bine clădirea. Fusese micuță când meșterii îi 
așezaseră piatra de temelie. În copilărie, Sfatul i se păruse 
uriaş, ca un monstru înălțat în mijlocul orașului, drept gardian. 
Mereu neobosit, neînfricat, indiferent câte ploi şi furtuni se 
abătuseră asupra lui. Douăzeci de scări, tăiate în unghiuri 
drepte, sporeau senzaţia de grandoare. La capătul lor, trei co- 
loane cu model împletit păzeau ușa masivă, de lemn lăcuit, 
împodobită cu elemente din fier forjat, negru. Acum, clădirea 
îi părea de-a dreptul posacă, dac-ar fi putut atribui această 
însușire unui lucru. Nu mai era însuflețită, ca odinioară, ci 
ștearsă și banală. Un morman de pietre, rigid ca aceia care-i 
ocupau tronurile înalte și reci. Iris câștigase cursa timpului în 
faţa singurului vestigiu care-i cunoștea vârsta. 

Femeia suspină și trase aer în piept cu putere: 

— Nu sunt nerecunoscătoare și nici umilă când vă spun că 
nu merit tratația voastră. Dar uite că-mi demonstrați încă o 
dată că sunteţi suflete pure și nevinovate, care merită o Pro- 
tectoare alături. Meritaţi să fiți călăuziți cu compasiune, dra- 
goste și respect. Eu v-am dezamăgit sub toate aspectele. Încer- 
cări grele ne vor testa puterea, devotamentul și credința. Voi 
fi aici, promit, și vom ține piept împreună tuturor amenință- 
rilor viitoare! 

— Iris, ești chemată înăuntru! Haide, înainte să alarmezi 
lumea fără motiv, răsună o voce bărbătească autoritară prin di- 
fuzoarele din turnul clădirii. 

Vocea nu o tulbură deloc. Nu o mai impresionau nici astfel 
de atitudini, cu atât mai puţin persoanele care încercau să se 
facă ascultate printr-un ton poruncitor. Bătrânii erau motivul 
pentru care se afla aici. Nu avusese niciodată o relaţie bună cu 
ei, mai ales că, în momentele sale de rătăcire sufletească, cei 
trei nu făcuseră altceva decât să profite de situație pentru a o 
denigra în fața celorlalți. Ea este mai-marea noastră Protectoare: 
rebelă, egoistă, răzbunătoare și indiferentă la necazurile altora! Va 


A 


ocupa, fără îndoială, un loc de cinste în istoria localității Harmonie, 

deoarece deschide un nou capitol pentru noi: capitolul rușinii. Îşi 
aminti de cuvintele rostite de aceeași voce imperativă în urmă 
cu cinci ani, după dispariția Emei. Prinseseră toți aripi atunci 
datorită lui Eric, care, supărat foc pe ea, o blamase în public. 
Profitaseră de suferința lui pentru a sublinia lipsa de implicare 
a femeii în mica lor comunitate, care mereu fusese unită. Până 
atunci. 

Iris se întoarse și se îndreptă spre ușa masivă, dar nu înainte 
de a le arunca o privire caldă susținătorilor ei. Nu dorea să facă 
o scenă. După o absenţă îndelungată, ar fi fost o lipsă de res- 
pect față de oamenii care o conduseseră până aici, să fie acidă 
chiar şi cu cel care o merita pe deplin. 

La naiba cu politețurile, îşi spuse într-un final, hotărând să-și 
facă apariţia ca la carte. Trecu prin ușă ca printr-o perdea de apă 
și înaintă spre ei plutind la două palme deasupra pământului. 

— Chiar trebuia să te dai în spectacol, strigându-mă? Nu 
cred că era necesar. Pentru asta sunt aici, ca să vă vorbesc. 

— Eu cred că tu ești cea care se dă în spectacol. Puteai să intri 
normal, pe ușă, ca tot omul, replică bărbatul. 

— Doar că eu... nu sunt ca tot omul, se ținu pe poziţie Iris. 
Adam, Gloria, Victoria, mă bucur să vă văd. 

Îi studie pe cei trei, peste care timpul își lăsase amprenta. 
Adam, Bătrân al Aerului, un bărbat impunător de 55 de ani, 
încărunţise. Barba cândva neagră tăciune îi era acum grizo- 
nată. Ochii mari, căprui, o țintuiau de parcă ar fi dat dovadă 
de slăbiciune, dacă și-ar fi permis să clipească. Gloria, repre- 
zentanta Casei Pământului, o femeie frumoasă, de 50 de ani, 
cu părul lung, blond cenușiu, era cea mai pașnică dintre cei 
trei. Victoria, cea mai tânără dintre Bătrâni, era o adevărată 
scorpie, în viziunea lui Iris, asemeni Apei înșelătoare din ea. 
Era încăpăţânată și vicleană, iar buzele subțiri și părul casta- 
niu, aranjat perfect de o tunsoare bob, i se pliau perfect pe ca- 
racter. Zgripțuroaica în persoană, se amuză Íris. 

— Ce cauţi aici? Nu ești binevenită! 

Zise zgripțuroaica, completă Iris în gând, izbucnind în râs. 

— Ce e așa comic? se irită femeia. 

— Voi trei, răspunse Iris, zâmbind. Credeam că ați terminat 
circul acesta deghizat, după plecarea mea. Pe bune acum, au 
mai existat Bătrâni, dar ca voi, niciodată. Staţi acolo, pe tronu- 
rile voastre, îmbrăcaţi la fel, de parcă sunteți gata de intrat pe 
scenă. Sincer, numele vă ajută, chiar aveți nume de scenă pri- 
mit de la natură. Vă luaţi meseria în serios, nu glumă! 

— Dacă tu nu ţi-o iei pe-a ta... ripostă Gloria. 

— Touché! Cu toate că aș putea toată ziua să joc ping-pong 
cu voi, deoarece, nu-i așa, altă treabă nu am... prefer să trec di- 
rect la subiect. Focul... 

— Iris! strigă bărbatul. Ne dai lecţii de modă, ca și cum tu 
nu umblai, până acum, într-un costum luat parcă din dulapul 
prinţesei Jasmine! Ai trecut la hainele oamenilor de rând: blugi 
rupti și tricou, eşti în trend, nu? Asta te face mai umană? Crezi 
că, după atât timp, poți veni aici și pretinde să te ascultăm? 

— Greșeala cea mai mare este că am plecat. Nu trebuia să o 
fac niciodată. Da, am tot dreptul din lume să stau în fața oame- 
nilor mei, chiar și în fața Măriilor Voastre, să spun ce am de spus. 
Am renunţat prea ușor la ce mi se cuvine. Vă place sau nu, rolul 
acesta este al meu și nu mi-l puteţi lua. Vedeţi semnul acesta 
de pe fruntea mea? Este dovada că sunt deasupra voastră, în 
toate privinţele. Dar, din nou, nu am venit aici să vorbesc des- 
pre ierarhii. 

— Și, totuși, doar despre asta ai vorbit până acum, îi reproșă 
Gloria, fie și cu un glas calm. 

— Pentru că altfel nu mă lăsaţi să spun ce am de spus! 

— Crezi că semnul ăla din frunte te face superioara noastră? 
râse Victoria. Poate ai fost cândva, la originile tale. Dar, dragă, 
vremea ta a apus demult. Dovadă că te afli astăzi aici, în faţa 
noastră. De ce-ai venit? Dacă ne ești superioară, nu ai nevoie 
de noi, nici de oamenii... tăi, parcă așa ai spus. 

— Viperă, poți scuipa oricât venin doreşti. De data asta nu 
o să mă mai las călcată în picioare. Ceea ce se întâmplă este 
mai presus de mine, de noi toți. Dar, împreună, avem șansa de 
a redeveni comunitatea de odinioară. 

— Ooo, Salvatoarea noastră, o ironiză Adam, în timp ce se 
apropie de ea. Comunitatea NOASTRĂ este bine mergi, mul- 
tumim că ne porți de grijă. Doar în capul tău există o altă vi- 
ziune despre comunitate. Acum, dacă stau bine să mă gândesc, 
prezenţa ta cam tulbură apele. Fă bine și întoarce-te de unde 
ai venit. Hai, fii cățelușul lui Eric, de parcă ar da doi bani pe 
tine. Pleacă! Acum! îi porunci, îndreptând arătătorul amenin- 
țător spre ea, creând un val energetic puternic, care nu făcu 
decât să-i fluture părul femeii din fața lui. 

Iris îi prinse degetul și i-l răsuci, odată cu toată mâna, obli- 
gându-l să se retragă. 

— Oi fi tu Adam, dar nu ești primul om de pe acest pământ. 
Nici măcar de pe aceste meleaguri. Pentru un Nativ al Aerului, 
ar trebui să fii mai inteligent. De ce continuaţi acest... sclava- 
gism în rândul Forțelor? Simpla lor legare de elementul de care 
aparţin e o mare porcărie! 

— Nu mai e chiar așa, continuă Gloria. Acum avem familii 
mixte! 

— Da? Câte? Pariez că le pot număra pe degete. Oamenii 
sunt încă îndoctrinați, pentru că asta le insuflați. Acesta credeți 
voi că este mersul corect al lucrurilor? Le puneţi lacăte pe 
inimi, nepermițându-le să iubească pe cine și-ar dori cu ade- 
vărat. Așa nu are cum să se nască iubirea pură. Vreţi Nativi 
sută la sută puri, dar nu vor fi niciodată așa, dacă își vor ghida 
viața după aceste reguli. Nu naşterea dintr-o mamă și un tată 
ai aceleiași Case le conferă puritate. Procrearea din iubire, iz- 
vorâtă firesc, are ca finalitate un Nativ imaculat în gândire şi 
simţire! 

— De ajuns cu predica! De-asta ai venit, să ne ţii prelegeri 
despre modul nostru de conducere? se răsti Adam din nou. 

— Ooo, nu, nici nu am început. Și cred că știți bine asta. Și 
știți și de ce am venit. Doar o faceţi pe proștii! Vă stă bine, 
sincer! Vă prinde bine rolul de tâmpi! Am nevoie, însă, de aju- 
torul vostru! De ajutorul tuturor Nativilor. Focul se ridică și va 
arde totul în cale! A venit timpul să ne ridicăm și să luptăm! 

Afară, sute de Nativi rămaseră consternaţi de cele auzite 
prin difuzoarele care eliberară, deodată, toate cuvintele rostite 
înăuntru. 


X 


— Eu voi fi gata cel mai repede, n-am nimic de împachetat. 
Dar spune-mi cu ce pot ajuta, ce pot aduna eu, ca să nu pierdem 
timpul, se oferi Ema, văzându-l pe Eric agitat. 

— Cu nimic. Nu vom lua mare lucru de aici. Nu o să car far- 
furii și pahare. Cumpărăm altele. Cu cât ducem mai puține lu- 
cruri cu noi, cu atât mai bine. Nu avem multe bunuri personale, 
majoritatea au rămas acasă. În Harmonie, preciză, realizând 
că de azi înainte acasă va însemna un alt loc. Ţin doar la ramele 
și albumele foto pe care le-am purtat peste tot cu noi. Şi la cărți, 
pe care, chiar dacă le-am cumpărat de aici, reprezintă copii 
identice ale celor pe care le avem acasă. În Harmonie, adică, 
spuse, uimit de repetiție. În mintea mea asta au reprezentat. 
Am ales ediţii vechi, peste care şi-au aruncat privirea zeci de 
oameni și le-au simţit mâini și mâini, visând că şi tu ai fost una 
dintre cititoare. Ştiu ce mult îţi plac Crimă și pedeapsă și Shogun, 
așa că am vrut ca Mona să rețină o parte din tine, din prefe- 
rinţele tale. Știu că sună stupid când spun totul cu voce tare! 

— Nu, nu sună. Arată încă o dată devotamentul tău faţă de 
mine, față de familie și îți mulțumesc pentru asta. Ai crescut o 
fată minunată. 

— Sau ea m-a crescut pe mine în ultimii ani. 

— Cam așa, întări Mona vorbele tatălui ei. Și eu am luat 
ceva cu mine din Harmonie. Am vrut să ai astea când te vom 
găsi, zise fata, întinzându-i Emei un braţ de haine, inclusiv ro- 
chia pe care o împrumutase pentru ziua lui David. M-am gân- 
dit că ți-ar prinde bine câteva lucruri familiare. 

Ema lăcrimă, mișcată de gestul fiicei sale. O admira pe Mona 
că lăsa garda jos, pe măsură ce treceau zilele. Îi veni în minte 
un gând care o întristă: își imagină cum fata, sfâșiată de durere, 
găsise puterea de a împacheta câteva haine de-ale mamei dis- 
părute. 

— Eric, Eric! Deschide ușa asta odată! De când bat! răsună 
vocea Sarei, din holul blocului. 

— O, nuuu! Mama! Am uitat de ea. l-am turnat atâtea min- 
ciuni, că nici eu nu mai ştiu ce i-am zis și ce nu. Și partea cea 
mai proastă este că... nu i-am zis nimic de tine, ise adresă Emei. 
Stai aici! Staţi aici, amândouă, să văd cum scap și din asta! 

Ema îl privi debusolată, neînțelegând de ce e agitat. Mai 
mult, citi panică în ochii lui. Broboanele de sudoare ce i se scur- 
geau la tâmple îi trădau și ele emoțiile. 

— Dar, nu înţeleg... ce e de ascuns? întrebă femeia, nedume- 
rită. 

— Nu e că aș vrea să-i mai ascund ceva în momentul acesta. 
E vorba de toate lucrurile pe care i le-am ascuns până acum. 
Și nu sunt puţine! recunoscu Eric. Gata, mamă! Vin! Eram la 
duș, strigă el, mințind intenționat. 

— Minciuna asta chiar nu era necesară, zise Ema râzând, în 
timp ce bărbatul închise ușa sufrageriei. 

— Nu pot să cred că îmi faci asta! spuse Sara, turbată, stre- 
curându-se înăuntru pe ușa întredeschisă, de teamă că fiul său 
o va ţine pe afară. Pe unde ați umblat? Ce excursie? Nu mai 
înțeleg nimic! Ce-i cu tine? 

— Ușor, mamă, să le luăm pe rând, îi propuse fiul, încercând 
să mai câștige timp. 

— Unde-i Mona? Este bine? M-am temut că a păţit ceva și 
nu-mi spui ca să nu-mi stea inima-n loc. Vorbeşte acum, hai! îl 
îndemnă ea, iscoditoare. 

— Adevărul este că... nu știu de unde și cu ce să încep, măr- 
turisi Eric. 

— Cu Mona! Ea contează! 

— Mona... este bine acum. Am avut ceva... emoții cu ea, dar 
au trecut. Am, în schimb, altceva să-ţi spun. Sau să-ți arăt, mai 
degrabă. Se miră din nou că una gândise și alta făcuse! 

— O, Doamne, ce-mi faci! Rupe-o odată! A... murit cineva? 

— Mai degrabă a... înviat! 

— Ce tot spui acolo? 

Sara porni glonţ spre living, căutând singură ceea ce fiul 
său încerca să-i spună. 

— Dumnezeule! i se auzi vocea spartă, după ce deschise 
ușa. Ema? Eşti chiar... tu? Eric? Ce, ce, cum de...?!? 

Eric intră în cameră şi se apropie de soţia lui. 

— Da, mamă, e Ema, Ema mea, Ema noastră! zise cu voce 
tremurândă. Am găsit-o, îți vine să crezi? După atâţia ani! 
Exact aici, la doar câteva cartiere depărtare! 

— Nu, nu-mi vine să cred! zise femeia, cu jumătate de gură. 

— Sara! Ema se apropie de ea şi o cuprinse în braţe. Mă bucur 
că te văd. Știu că pare de necrezut, dar sunt eu și sunt aici. 

— Văd, îngăimă Sara. Vreau să... iau loc. Și un pahar de apă. 
Mai bine un whisky, la naiba! 

Femeia se așeză și își privi nora în tăcere, fără a-și lua ochii 
de la ea. 

Ema era bulversată de femeia din faţa ei, care, ciudat, nu 
reacționa așa cum ar fi fost normal să o facă. Atunci când fiul 
tău își regăsește soția mult iubită, pe care a căutat-o cu atâta patos, 
ar trebui să fii măcar fericită pentru el, gândi. În schimb, Ema 
ghici răceală în privirea femeii, nu mirare și surprindere, cum 
se așteptase. Își aminti că nu au fost nicicând foarte apropiate, 

dar tot crezuse că figura soacrei sale se va destinde, măcar de 
ușurarea poverii pe care o cărase Eric cu el în ultimii cinci ani. 

— Cum? Unde? Cum de...? repetă femeia sacadat, mimând 
uimirea pe care o așteptase Ema. 

— Sunt întrebări la care îți voi răspunde, mamă, doar că sunt 
multe de zis, iar timpul nu stă în loc. Ne cam grăbim. Ne vom 
muta, apartamentul acesta nu mai e un loc sigur pentru noi. 

— Eşti bine? o întrebă Sara pe Ema. 

— Da, da, sunt bine, mulțumesc, răspunse protocolar. 

Eric îi povesti pe scurt mamei sale marea lor aventură. Nu-i 
spuse nici ei despre încercarea de Transformare a Monei, mai 
ales că ea insistase să se mute cu toţii în Harmonie când fata 
avea să împlinească cei optsprezece ani. De parcă ar fi ghicit 
frământările fiului său, Sara puse întrebarea la care acesta nu 
se aștepta: 

— Cum a fost aniversarea majoratului? Ceva... special? 

— Adică? întrebă Eric, rugându-se să nu se dea de gol şi să 
nu pară nici suspicios. 

— O dată devine fata majoră! Mona! îi atrase fetei atenţia. 
Cum ai petrecut... fără petrecere? întrebă bunica cea curioasă. 

— Foarte interesantă întrebare! zise fata, transmițându-le 
părinților ei, prin tonul vocii, că încă e supărată că nu au fost 
sinceri cu ea. Cum să fie... plictisitor în prima parte a zilei, dar 
foarte palpitant spre seară! 

Eric îşi etală chipul șocat, iar ochii mai să-i iasă din orbite la 
auzul formulării fiicei sale. 

— La școală, colegii s-au arătat cam dezamăgiți că nu dau 
o petrecere și m-au cam luat peste picior. Dar seara, iubitul 
meu, David, zise apăsat, m-a surprins cu o cină romantică. Am 
fost doar noi doi pe un acoperiș de bloc, cu muzică ambientală, 
mâncare bună şi atmosferă de basm. 

Atât Ema, cât şi Eric căscară gura de uimire, iar femeia nu-și 
putu înăbuși un râs gălăgios, datorat imaginaţiei bogate a fiicei 
sale. 

— Ce e comic acum? se arătă Sara deranjată. Voi nu puteți 
fi serioşi? Eric... îi permiti fiicei tale întâlniri romantice la ceas 
de seară? Doar ea și... băiatul ăla? întrebă, fluturând o mână 
în aer, ca şi cum ar goni o muscă enervantă. 

— Cu tot respectul, Sara, continuă Ema, noi ne căsătoream 
la vârsta ei, deci ea e de lăudat că este la faza de... întâlnire. 

Sara privi chipul femeii. Ar fi dat orice să-i poată șterge 
zâmbetul încrezut de pe față. Chiar și acum, după atâta timp 
departe de familie, Ema reușea să-și păstreze aceeaşi atitudine 
de femeie atotștiutoare. Asta îi transmitea în acest moment, 
dar și un sentiment de siguranţă pe care nu-l înțelegea, având 
în vedere situaţia în care se aflau cu toţii. Sara zâmbi în sinea 
ei, convinsă de ignoranţa nurorii sale, cu a cărei viaţă s-a jucat 
după bunul plac. Ea, femeia care-i râdea acum în față, în văzul 
tuturor, nu fusese decât o marionetă deplorabilă. Marioneta 
Ei! Surprinsă oarecum de situaţia în care fusese pusă în după- 
amiaza aceea, Sara încercă să pună cap la cap piesele din 
puzzle-ul pe care-l începuse în seara respectivă. Ele se schim- 
baseră, iar rezultatul nu fusese cel scontat de ea. Ema aterizase 
în sânul familiei, teafără și nevătămată, și totul era acum ase- 
meni realității pe care dorise să o schimbe. Chiar și cu prețul 
fericirii propriului fiu. Fiul care continua să o mintă, spunân- 
du-i fel de fel poveşti despre reîntâlnirea lor miraculoasă. O 
prefera din nou pe EA, deși mânjise noțiunea de familie, dă- 
ruindu-se unui alt bărbat. Erau din nou aceiași Eric și Ema care 
sfidau lumea și regulile ei. Ca și cum timpul se resetase și toată 
munca ei se dusese pe apa sâmbetei. Crezu asta până văzu scli- 
pirea din ochii Monei. Era colacul de salvare de care avea atâta 
nevoie! Nimic altceva nu mai conta de acum înainte. Nu era 
totul pierdut! Speranţa răzbunării licărea în fața ei, în irisul ne- 
poatei sale. Nu oricine ar fi putut vedea ce ea tocmai întrezări: 
un foc ce mocnea, în taină, asemeni unei muzici în surdină. 

Mona se ridică și plecă în camera sa, pretextând că au ei, 
adulții, mai multe de povestit. Sara o urmă aproape frenetic, 

uitând chiar și de precauțţia care-i călăuzise pașii în toți acești 
ani. 

— Hei... ce-i cu tine de dai buzna așa peste mine? Am bagaje 
de făcut! 

— Zi-mi adevărul! Măcar tu fii sinceră cu mine! îi ceru fe- 
meia, privind-o hipnotizant. 

— Imi... dai fiori, recunoscu fata. 

Sara se apropie și mai mult de adolescentă, de parcă ar fi 
vrut să se scufunde în acei ochi în care se oglindise mărețul Foc. 

— Nu am ce să-ţi spun mai mult decât ce ţi-am spus până 
acum, continuă fata. De ce ești așa insistentă? Ce adevăr cauţi? 
Nu cauţi unde trebuie! Totul este bine cu mine, cu noi. Cum 
altfel ai vrea să fim, după ce tocmai am regăsit-o pe mama? 
Încă suntem surprinși, ăsta e adevărul! A lipsit cinci ani şi sun- 
tem împreună doar de câteva zile. E normal să fim agitați... 

— Dacă așa zici... continuă Sara, menţinând contactul vizual 
cu Mona, care se ambiţionă și ea să nu lase ochii în pământ. 

— Sara, e totul în regulă? se auzi Ema, care le urmase pe cele 
două. 

Vocea femeii o zgârie din nou pe creieri, iar Sara se trezi 
blestemând la nesfârșit decizia neinspirată de a o ţine în viață 
în tot acest timp. 

— Totul este mi-nu-nat! sublinie, etalând un rânjet fals. Te 
voi distruge! Te voi lovi acolo unde te doare cel mai tare! Și, de această 
dată, va fi definitiv! Nici nu vei ști ce te-a lovit! gândi, afișând de 
această dată un zâmbet sincer. Era expresia de învingătoare, 
ca și cum o învinsese deja, a doua oară, în scenariul perfect al 
decăderii inamicului. Este timpul să plec, continuă. Prea multe 
informaţii pentru o singură zi. Mă duc să-mi beau whisky-ul 
pe care fiul meu mi l-a refuzat! 

— Nu mai ţin alcool în casă, mamă! Doar știi lucrul ăsta, se 
auzi Eric din living. 

— Dacă îl ai, nu înseamnă că trebuie să-l și consumi, replică 
femeia, deranjată. 

Sara plecă fără a mai spune vreun cuvânt, iar Ema o urmări 
de pe geam, până când silueta ei se pierdu în mulțime. Rămase 
cu un gust amar după vizita soacrei sale, ca și cum ceva din 
viața pe care o lăsase în urmă venise să-i tulbure liniștea apa- 
rentă. Cuvintele nerostite, care adânceau tensiunea dintre cele 
două, îi dădură Emei de înțeles că nu se putea încrede în nimeni, 
în afara acelor oameni care începuseră să-i recâștige inima, zi 
după zi. 


XI 


— De ce m-ai chemat aici? 

— Am... o propunere pentru tine. 

— N-am timp de-așa ceva. De jocuri de puștani lipsiţi de 
griji. Spune repede ce dorești. 

— O, Sara, grăbită mai eşti! Ca întotdeauna. Ca în seara aceea, 
când ai plecat înainte de a vedea rezultatul muncii noastre. 

— Munca noastră? întrebă Sara, râzând gălăgios. Şi contri- 
buţia ta care a fost? Dacă îmi permiţi să te întreb? 

Gabi rânji, știind că nu îi va putea mărturisi adevărata im- 
plicare. Rolul ei de sabotoare a mărețului plan de Transfor- 
mare nu era un detaliu de împărtășit. În special Ei. 

— În primul rând, am acceptat să trăiesc fără tata timp de 
cinci ani. Nu mi se pare puțin lucru. Și am fost cea care i-a stat 
alături Monei în ultimii doi ani, la bine și la rău. Mi-am trădat 
„prietena” când am predat-o în acea seară, nu? 

— Nu e ca și când aveam nevoie de acceptul tău. Erai doar 
o copilă când am pus planul în aplicare. Și să nu crezi că pun 
botul la textul cu „prietena“. La cum ai spus-o, sună de parcă 
ți-ar fi părut rău de ea și știm bine amândouă că nu este chiar 
aşa. La urma urmei, nu ai fost chiar prietena care mă așteptam 
să fii. Cea căreia i te destăinui și îi spui toate secretele tale. Am 

înțeles că are pe umărul cui să plângă — un băiat căruia i se și 
confesează. Sau greşesc cumva? 

Gabi inspiră adânc pe nas, mărindu-şi vizibil nările, asemeni 
unui taur turbat. 

— Treci direct la subiect, Gabi. Nu-mi plac nici ocolișurile, 
nici apropourile. 

— M-am gândit să mă ofer voluntară pentru Transformare. 
Luna viitoare împlinesc optsprezece ani. Sunt fata unui Nativ 
al Focului. Și, cum Transformarea Monei a eşuat... 

Sara izbucni într-un râs isteric, menit să-i sublinieze fetei 
absurditatea planului ei. 

— De-asta m-ai adus aici? Cu asta-mi irosesc eu timpul? în- 
trebă femeia, de data aceasta, serioasă. S-o luăm pe rând, nu 
de alta, dar vreau să-ţi intre bine în cap, în creierul tău la fel de 
blond ca podoaba-ţi capilară. În primul rând... de unde ai scos 
ideea că Transformarea a eșuat? 

— Păi, am fost de față. Am văzut cu ochii mei. Mama ei a 
oprit incantaţia. Elementul nu i-a fost înlocuit, este în conti- 
nuare ceea ce a fost de la bun început. Poate că așa a fost să fie, 
conchise, încântată. 

Fata-și ridică mândră capul și-și etală buclele de culoarea 
spicului de grâu copt, expunându-și frumusețea. Uită însă că 
nu alesese arma potrivită în duelul cu Sara. 

— Așa zici. Ema a oprit incantaţia, rosti Sara, analizând vor- 
bele fetei. 

Era o informaţie care îi scăpase. Una prețioasă. Fusese sigură 
pe munca sa și nu văzuse rostul să rămână până la sfârșitul ri- 
tualului. Ştia că Mona o va căuta când Focul se va instala în 
trupul și mintea ei. Absența acestui ultim aspect o determinase 
să-și viziteze, inopinat, fiul. Asta ar explica de ce nu m-a căutat 
Mona, gândi. Totuşi, Focul își găsise locul înăuntrul ei, văzuse 
asta atât de clar! Regreta acum că nu rămăsese până la finalul 
Transformării! Nu-i plăcea când planurile nu decurgeau așa 
cum și le creionase ea în minte, chiar dacă rezultatul era același. 

Acum, curiozitatea o măcina și nu avea de la cine să afle amă- 
nuntele care o interesau. Fata din fața ei nu-i inspira deloc în- 
credere. 

— Și cum a oprit-o, mai exact? o întrebă pe Gabi. 

— Nu știu, nu eram foarte aproape. Stăteau toți adunaţi în 
jurul său. Mama ei a rostit ceva, nu ştiu ce anume, moment în 
care trupul Monei a ieșit din levitaţie. Un pat natural, de crengi 
înfrunzite, i-a atenuat căderea. A fost chiar... înduioșător, aș 
zice. Trebuie să iei în considerare propunerea mea, reveni fata 
la subiectul care o interesa. Vreau să-mi dedic viața Focului şi 
promit că îl voi sluji ca nimeni alta. 

— Tu chiar vorbeşti serios! constată femeia. Transformarea 
e un dar şi nu poate fi oferit oricui. Nu ești pură, prin urmare, 
nu ești demnă de a primi o asemenea binecuvântare. 

Gabi se înroși într-o secundă. Auzi din nou cuvântul pe care 
îl ura cel mai mult pe lumea aceasta: puritate. Da, o ştia foarte 
bine: tatăl său era Nativ, iar mama ei — o simplă ființă umană. 
I se repetase acest lucru de nenumărate ori în existența sa, pe 
care începuse să o considere mizerabilă. Robert îi făcuse, de 
mică, fel de fel de trucuri pentru a o înveseli, iar fata se simțea 
mereu parte dintr-un spectacol. În ultimii cinci ani îl văzuse 
foarte rar și detesta lucrul ăsta. Părinţii ei nu formaseră nicio- 
dată o familie, iar ea era fata lui tata, atrasă în special de partea 
lui fantastică și întunecată. Mică fiind, nu pricepuse diferența 
dintre ea și Robert, dar, pe măsură ce crescuse, dorința de a 
dobândi abilităţile lui i se amplifica. Nu ești pură, auzea de fie- 
care dată când deschidea subiectul. Doar din doi părinți Nativi 
iese un copil Nativ. Se trezea în miez de noapte urnită de un vis 
nebun, ca să încerce, prin concentrare maximă, să devină un 
Nativ. În ciuda a ceea ce i se spusese, visa că ambiția ei va pro- 
duce înăuntrul său o scânteie care-i va aprinde trupul și sufle- 
tul, devenind Foc. Văzuse în sarcina de a se apropia de Mona, 
pentru Transformarea acesteia, ocazia pe care o așteptase de 
atâta amar de vreme. Nu auzise până atunci de acest ritual și, 


66 


Forțe ale Naturii — Mrejele focului Daniela Faur 


în ultimii doi ani, visase doar la el. La momentul în care nu Mona 
va fi salvatoarea Focului, ci ea, privată pe nedrept de această 
şansă. 

Ura despărţirea de tatăl său și mai ales faptul că-l împărțise 
cu niște necunoscute. Acum cinci ani și viața ei se schimbase, 
deși pe ea nu o luase nimeni în calcul. Fusese lăsată în grija 
Oliviei, mătușa care nu primise cu plăcere rolul impus — acela 
de a fi mamă de ocazie. 

Gabi se trezise victimă colaterală. Însă gândul la Transfor- 
mare o determinase să nu dea în vileag planurile adulților din 
viaţa ei. Și ce dacă nu sunt un Nativ? Transformarea nu trebuie să 
îmi schimbe elementul. Dacă nu îl am, îl va sădi în mine. Sunt Foc 
mai mult decât ar putea fi Mona în o sută de vieți! 

— Şi ce dacă nu sunt pură? Sunt mai mult de-atât: pasională, 
dedicată, ...malefică. Nu sunt astea calități demne de luat în 
seamă? Îmi curge Focul prin vene, așa cred şi aşa simt, în fie- 
care noapte. Așteaptă doar să fie adus la suprafață. Ajută-mă 
și te voi ajuta și eu, la rândul meu! 

— Fată dragă! Înţelege! Doar un Nativ poate fi Transformat! 
Nu e ca și cum aș fi un vampir și printr-o mușcătură te-aș face 
asemeni mie! Aceasta este frumusețea Naturii noastre. Suntem 
speciali, nu ne înmulțim de dragul de a fi numeroși. Transfor- 
marea preschimbă Elementul primordial. E atât de greu de în- 
teles? Ţie... ce să-ți schimbe? 

— Existenţa! Să-mi preschimbe visul în realitate! Să-mi ardă 
simţurile și să-mi devoreze sufletul! Sunt pregătită! se înflăcără 
Gabi, înroșindu-se la față. 

— Sună poetic. Dar este imposibil! 

— Risc! Imi risc chiar și viaţa pentru destinul pe care mi-l 
doresc! 

— Tatăl tău ştie asta? Pariez că nu-i va plăcea ce gândeşti, o 
atenționă femeia. 

— Nu-mi pasă! Am stat în umbră prea mult timp. Nu-mi stă 
bine în rol secundar. Sunt pregătită să joc rolul vieții mele. 

— Dar... l-ai jucat deja. Acesta a fost să fii prietena Monei. 
Partea ta s-a încheiat. L-ai recâștigat pe tăticul tău, ce poate fi 
mai bun de-atât? 

— Tocmai ţi-am spus ce! ridică fata tonul. Refuz să accept 
decizia ta! spuse hotărâtă, încleștându-și dureros mâinile. Mai 
sunt atâtea lucruri pe care le pot face... 

— Suficient! se enervă Sara. M-ai adus în locul ăsta deplo- 
rabil, pe strada asta lăturalnică, de parcă am fi doi hoți care 
plănuiesc un jaf. Nu-mi placi din start din cauza acestei abor- 
dări. Lucrurile delicate nu se fac în astfel de condiții. Trebuie 
să fii deșteaptă, mai subtilă de-atât. Acum plec. 

— Staaai! strigă fata, aproape implorând-o. Ai nevoie de 
mine, mai gândește-te. Mona e de cealaltă parte a baricadei! Şi 
nu ți se va alătura niciodată de bunăvoie. Nu mă refuza! Nu 
trebuie să-mi răspunzi pe loc. Cântărește avantajele propunerii 
mele. 

— Mona... Mona e pe calea cea bună. Are Focul în ea! 

— Nu-i adevărat! spuse fata, debusolată. Minți! Nu-i nevoie 
să inventezi aşa ceva! 

— Crezi ce vrei! Tocmai am văzut-o și mi-a făcut o deosebită 
plăcere să admir rezultatul muncii mele. 

— Dar am văzut cu ochii mei... 

— Nu mă interesează ce crezi că ai văzut! Mint? Ce-aș câștiga 
dacă aș minţi? Eu am nevoie de Mona lângă mine și viceversa, 
chiar dacă, deocamdată, ea nu conștientizează asta. Pașii o vor 
aduce însă la mine mai devreme decât am crezut. A fost alege- 
rea mea de la bun început, dintr-un motiv bine întemeiat: este 
urmașa mea de drept și cea mai în măsură să readucă Focul în 
atenţia tuturor. Ea îi va da jos pe Bătrâni de pe tronurile pe care 
și le-au însușit pe nedrept. Dar, bineînțeles, tu habar n-ai des- 
pre ce vorbesc! Ceea ce îți dorești te depășește! Și, cum ţi-am 
mai spus, nu eşti demnă de a fi purificată de Mărețul Element! 

Gabi studie fața neclintită a Sarei. Pe de-o parte, după câte 
îi spusese, o ura cu desăvârșire. Pe de alta, îi admira calitățile 

de lider. Fusese un bun strateg și, chiar dacă planul ei inițial 
suferise modificări, Sara încă era stăpână pe sine. Când îi vorbi 
cu asprime, chipul femeii îi păru diform. Pomeții și maxilarele 
i se mișcau în expresii dure, conferind feței un aspect colțuros. 
În loc să o înfrumuseţeze, buzele roșii dădeau impresia unei 
pete de sânge căzute de la înălțime. 

— Transmite-i condoleanţele mele tatălui tău! Am pierdut, 
în acea seară, o prietenă bună și un soldat dedicat! rosti Sara, 
intransigentă. 

Îi întoarse spatele Gabrielei și plecă în grabă, ca să rezolve 
problemele care aveau cu adevărat nevoie de atenţia ei. 

— Condoleanţe pentru mama pe care TU ai omorât-o? Să știi 
că ai ceva tupeu! exclamă Gabi, oprind-o în loc. Am văzut tot! 

Într-o secundă, femeia ajunse în dreptul Gabrielei, pe care 
o ridică de gât cu o ușurință care o șocă pe fată. 

— Dacă aș elibera acum Focul din mine, te-aș face scrum 
într-o clipă. Nu că n-ai merita-o, din moment ce tot îți dorești 
să simţi asemeni unui Nativ. Vrei să încercăm? Vrei să vezi dacă 
trupul tău chiar e pregătit? 

Când fata încetă să se mai zbată, o aruncă la pământ. O tuse 
puternică și o respirație sacadată o treziră pe Gabi la cruda rea- 
litate, pe care tocmai o înfruntase. 

— Acesta ţi-e locul! La pământ! La picioarele noastre, ale 
celor meniţi să reechilibreze lumea asta care și-a uitat scopul: 
acela de a evolua! Ochii tăi nu văd adevărata față a realității, 
gura ta vorbeşte mai mult decât ar trebui! Eşti grăbită, eşti ne- 
săbuită! Stai departe de noi, de Mona, altfel vei regreta toate 
amenințările! 

— Ştiu prea multe ca să mă poți ignora. Eşti sigură că Mona 
te va urma? Dacă va afla de la mine că tu eşti cea care a răpit-o, 
pe ea și pe mama ei, nu cred că va fi foarte fericită. Mă îndoiesc 
că se va alătura cauzei tale. Aș paria că va fi exact invers. Și tata... 
te-ar vâna până la capătul lumii pentru a-şi răzbuna mama. 
Era să-l uit pe domnul E. ...n-ar mai da doi bani pe tine, ar uita 

că-i ești mamă. Mona și soţia lui sunt totul pentru el. Te-ar sfă- 
râma cu propriile lui mâini. Nu văd un final fericit pentru tine! 
Ai mai mulți dușmani decât aliați. Când vei înţelege asta? Cu 
mine sprijinindu-te, tata și Olivia n-ar bănui nimic. Ai nevoie 
de mine! îi strigă Gabi femeii, care se îndepărta fără niciun cu- 
vânt. 


XII 


De câteva zile bune, David încercase să-și ocupe timpul cu 
fel de fel de sarcini, numai ca să-și ia gândul de la cele două 
lucruri care nu-i dădeau pace: apariția mamei lui și schimbarea 
Monei. Dimineaţa mergea negreșit la școală, mai mult pentru 
a o ţine la zi cu temele pe iubita lui, care lipsea deja de câteva 
săptămâni de la ore. 

Refăcu chiar și grădina noilor lui „vecini”, colțul de verdeață 
de care Ema părea să aibă atâta nevoie. Î ajutase, de-a lungul 
timpului, pe prietenul său cu micul paradis de pe acoperiș, așa 
că i se păruse normal să se ofere voluntar în acest proiect. Doar 
el fusese cel care îi adusese aici, în apropierea lui! Îşi aminti de 
frământările lui Eric când îi spusese că soția lui se simţea încar- 
cerată între pereții de beton ai apartamentului. Bărbatul cerce- 
tase deja zonele pe care, cândva, le colindase în căutarea Emei, 
fără a găsi un loc pe care să-l poată oferi familiei lui drept cămin 
pentru următoarea perioadă de timp. David se trezise vorbind, 
fără a-și cântări cuvintele, despre zona în care locuieşte și des- 
pre siguranţa pe care i-o oferă un spaţiu, la prima vedere, de- 
plorabil. Departe de forfota orașului, dar suficient de aproape 
de toate locurile pe care le frecventa în mod curent. O zonă 
pustie, ocolită de oameni, care nu-i văzuseră frumusețea găsită 
de el în fiecare colţ, cunoscut acum și cu ochii închiși. 

Avem vreo șansă să găsim şi noi un loc al nostru în acele clădiri? 
îl întrebase Eric. Luat prin surprindere în prima secundă, David 

recunoscu că nici prin gând nu-i trecuse acest lucru. Bănui apoi 
că pe Mona nu avea s-o încânte deloc această decizie. Ezitase 
să-i dea un răspuns lui Eric, rememorând toate secretele pe 
care le avea față de ei, față de Mona, în special. Ar fi vrut din 
tot sufletul să-i mărturisească adevărul despre natura sa, dar 
gândul că o va pierde fusese mai puternic decât dorinţa lui de 
sinceritate. Îi arătase lui Eric singura clădire care putea fi locui- 
bilă, cu mici investiţii. Era un adevărat depozit de nimicuri, iar 
David îi sugerase să nu le-o arate fetelor în starea actuală, cu 
menţiunea că poate fi renovată. Aşa că Eric, cot la cot cu David, 
munciseră câteva zile pentru ca încăperile să nu mai semene 
cu niște hale. Aruncaseră toate vechiturile care zăceau acolo 
de cine știe când, zugrăviseră și cumpăraseră câteva piese de 
mobilier, pentru a face o locuință primitoare. David pregătise 
special pentru Mona camera de lângă baie. Știa că îi va plăcea 
o încăpere albă, aerisită și încăpătoare. Spera acum ca, în felul 
acesta, să nu-și fi pavat, de fapt, calea spre despărțirea de ea. 

Așadar, iată-ne aici, la câțiva paşi unul de celălalt, mințindu-ne 
reciproc! îşi zise. 

— De ce-ai căzut pe gânduri? auzi glasul fetei la care tocmai 
se gândise. 

Mona-și petrecea, așa cum le și zisese părinților săi, majori- 
tatea timpului cu iubitul ei, cât mai departe de locuinţa lor, 
aflată oricum atât de aproape de ei. 

— Visam la tine, la noi, îi răspunse, apropiindu-se de ea și 
întâmpinând-o cu un sărut. 

— Da? Şi la ce anume visai? 

— Îmi imaginam cum voi merge la braţ, la banchetul nostru, 
cu cea mai frumoasă fată din lume. 

David nu se putu abține să o soarbă din priviri. O fixă in- 
sistent, făcând-o să se înroșească și să-și ferească privirea. Cum 
fata-şi cobori ochii în pământ, băiatul îi putu analiza genele 
lungi și curbate. Părul ciocolatiu, uşor buclat la vârfuri, i se răs- 
frânse pe chip, ca o perdea diafană purtată de vânt. O prinse 

apoi de bărbie şi se aplecă să-i sărute buzele, pe care Mona doar 
ce și le mușcase, în ciuda lui. Ea deschise ochii mari, căprui, 
privindu-și iubitul care i se abandonase cu totul. 

— Aaa, banchetul! Am și uitat de el. Când este? se prefăcu 
ea curioasă, întrerupând momentul de intimitate. 

— Peste două săptămâni. Mergem, nu? ridică David din 
sprâncene. 

— Poate ar trebui să-i întrebi pe inchizitorii de acasă. Da, 
cred că mi-ar plăcea, cu toate că Gabi e foaaarte supărată pe 
mine. Nici nu-ţi poţi imagina! N-aș fi cea mai fericită acolo. 
N-am avut nici petrecere de ziua mea, iar de ziua Angelei nu 
m-am putut bucura. Mi-ar prinde bine o astfel de ieșire. 

David o cuprinse în brațe. Își legănară trupurile la unison, 
pe o muzică doar de ei auzită. O luă apoi de mână și o învârti 
într-o piruetă perfectă, aducând-o înapoi, aproape de inima sa, 
care-i bătea nebunește. 

— Pari cam emoționat, sesiză Mona schimbarea de pe chipul 
iubitului. 

— Da, dare o... altfel de emoție. Trebuie să vorbim. Nu sun- 
tem sinceri unul cu celălalt. Tu... eşti altfel din seara cu pricina. 
Și mă doare că nu vrei să recunoşti, că nu vrei să-mi împărtă- 
şeşti trăirile tale. Adevărul e că... ştiu cum te simți. Îţi trezește 
gustul pentru... putere. 

— Ce tot spui acolo, David? Ce știi? Ce crezi că știi? M-ai 
înnebunit cu grijile tale. Sunt aceeaşi Mona. 

— Nu, nu ești. Adică poți fi, dar asta înseamnă să accepți 
în primul rând ceea ce ești. Și apoi să vedem cum facem să 
schimbăm ce s-a întâmplat cu tine. Avem nevoie de ajutor! 

— Nu s-a întâmplat nimic cu mine! zise Mona categorică, 
dezvăluindu-și sclipirea din ochi. Adică nu ceva ce trebuie re- 
parat. Nu mi s-a întâmplat nimic RĂU, când o să înţelegi asta? 

— Nuuu? Eşti sigură? Licărirea aia din irișii tăi... nu o ai în 
permanenţă. Apare când izbucnești. Văd Focul în tine, același 

Foc care v-a dat viața peste cap, ţie și familiei tale. Focul care 
ne râdea în faţă în labirint. 

— Asta fac în fiecare zi de când am realizat acest lucru: îm- 
brăţişez Focul din mine! recunoscu Mona, nevenindu-i să creadă 
că o spunea cu voce tare. 

— Dar... nu cred că asta e calea. Eşti Pământ cu un scop. Eşti 
cea mai minunată fiică a naturii, cea mai pură și caldă persoană 
pe care o cunosc. l 

— Caldă, da. Acum sunt și mai caldă. David, sunt mai vie, 
înţelegi? Nici nu vreau să mă ascund, nu îmi este frică de nimic 
și de nimeni. Am bănuit că ceva s-a schimbat înăuntrul meu, 
dar nu-ți puteam recunoaște nimic, fiindcă nici eu nu știam cu 
ce mă confrunt. Dar am aflat și, seară de seară, mă adâncesc 
într-un vis profund, care-mi arată adevărata mea menire. Am 
înțeles că trebuie să accept adevărul, nu să încerc să-l schimb, 
cum vrei tu. Da, îmi dă senzaţia că sunt mai puternică și îmi 
crește apetitul pentru această nouă senzație. Ce-i rău în asta? 

— Adevărata menire? Monaaa, tu auzi ce spui? Ce menire? 
Să te transformi în Foc, să te răzvrătești? Să-ţi dorești să fii Foc, 
în locul Pământului care te-a făcut specială? se ambală David. 

— Nu sunt Foc în totalitate. Sunt o combinaţie ciudată şi in- 
teresantă între cele două Elemente, nu știu cum e posibil. Uite! 

Mona atinse pământul, formând un șanț spiralat. Atinse din 
nou forma pe care tocmai o crease. Din interiorul pământului 
țâșniră flăcări asemeni unui gheizer grăbit să împingă apa la 
suprafață. Fata, precaută, își vâri o mână în flăcări, treptat, de 
la vârfurile degetelor până la încheietură. Chipul îi emana o 
strălucire aparte, reacție care-l zgudui pe David. Puse mâna 
pe ea și o trase la o parte din focul acela viu. 

— Heei, îmi strici distracţia! îl atenţionă fata, vizibil iritată. 
Ai văzut? Minunaaat! N-am mai încercat asta până acum. N-am 
avut unde. Nu-mi vine să cred! zise ea, ca hipnotizată. 

— Distracţie? Mona, cred că întreci măsura. Ar trebui să le 
spunem alor tăi. Sau lui Iris, ea sigur ne poate ajuta. 

— Nu spunem nimic, nimănui! Iris? Acum câteva zile îţi 
dădea fiori. Acum e prietena ta cea mai bună? 

— Mona, ţie chiar ţi se pare în regulă ceea ce se întâmplă? 

— Ce se întâmplă, de fapt, David? Crezi că peste noapte mă 
transform în personajul negativ? Pentru simplul fapt că am și 
alte puteri față de cele pe care le aveam până acum? Puteri care 
ti-au plăcut şi nu te-au speriat deloc! De unde această schim- 
bare bruscă de atitudine? 

— Nu e vorba neapărat de noile tale puteri. E vorba de modul 
în care vorbești despre ele, de cum te fac să te simți. E ca și cum... 
te fac să uiţi cine ești cu adevărat și vor să te ducă într-o altă 
direcție. 

David o imploră din ochi să nu rostească cuvintele care o vor 
conduce spre un teren necunoscut, incredibil de periculos. 

— Serios? Dar ce, mai nou ești expert? Nu mă transformă 
în nimic, înțelege odată. Focul din mine nu mă transformă în 
inamic. Nu mai ţii minte discuţiile noastre despre cele Patru 
Case? Chiar tu îmi ziceai că Focul poate fi folosit și în scopuri 
nobile, că poate fi un prieten, că nu este doar distructiv. Îți 
aduci aminte? 

— Da, da îmi aduc aminte perfect. Mi-e teamă doar să nu te 
stăpânească... 

— Nu mă poate stăpâni! Ce, Pământul mă stăpânește? Nu! 
E o completare între noi, nu îmi este el stăpân și nici eu nu îi 
sunt sclavă. E o armonie. 

— Nu asta văd acum în tine! 

— Pentru că ești încăpățânat și nu vrei să priveşti dincolo 
de ce crezi că știi și iei drept bun! Și ești... speriat, nu te înțeleg! 

— Normal că sunt speriat! N-ai trăit ce am trăit eu în seara 
de 5 mai. Adică ai trăit, dar la un alt nivel. Eu am fostun mar- 
tor neputincios: te-am văzut zbătându-te, am văzut firele ace- 
lea incandescente care te consumau pe dinăuntru. lar acum 
văd că au săpat adânc în tine. Și nu te pot ajuta nici acum, cu 
nimic! Eu nu o pot face, dar familia ta sigur va găsi o rezolvare! 

— Ce să le zic? Ciao tată, ciao, mamă. Mulţumesc că m-aţi 
salvat în acea seară. Adevărul e că... NU aţi oprit Transforma- 
rea la timp. Focul a pus stăpânire pe mine! Pe bune? Cum aș 
putea să le zic ceva fără ca ei să reacționeze ca tine? Tocmai asta 
nu vreau! Trei guri care să strige la mine! 

— Nu vor striga! Eu strig pentru că vreau să te conving că 
trebuie să le spui. Nu e ceva ce vei putea ascunde mereu, nu? 
Ce se va întâmpla de acum înainte? Nativii Focului vor veni 
după tine. Dacă te-au avut în vizor atâţia ani, îți dai seama că 
nu se vor opri până nu vei trece de partea lor, nu? 

Realizând adevărata miză a Transformării Monei, David își 
trecu agitat mâinile prin păr, bolborosind cuvinte doar pe înțe- 
lesul lui. 

— David... nu credeam că te va afecta atât! mărturisi fata, 
văzându-l mai tulburat ca niciodată. Va fi bine... 

— Bine? repetă băiatul, apropiindu-se ameninţător de ea, 
bulbucându-și ochii și vorbind precipitat. Crezi că te vor menaja? 
Că te vor primi cu braţele deschise, cu flori, cu surle și trâmbiţe? 
Așa îți imaginezi? Nu știi de ce sunt capabili! Vor face orice 
pentru a te converti complet, nu vor avea liniște până nu vor 
arde toate urmele pe care Pământul le-a lăsat în tine! Îți vor 
preschimba toate sentimentele pure pe care le trăieşti, te vor 
îndepărta de toate persoanele pe care le iubeşti, pentru a-ți de- 
dica întreaga existenţă exclusiv Focului. Chiar nu-ți dai seama? 
Eşti chiar atât de oarbă? 

Mona îl privi consternată. David părea cel care se trans- 
formă, în faţa ei. Ochii îi erau plini de ură, iar venele îi pulsau, 
gata să explodeze în orice moment. 

— Nu ştiu care e problema ta, dar cu siguranță nu mai e 
vorba de mine! Exagerezi, vorbeşti ca un extremist! Până te vei 
calma... stai naibii departe de mine! încheie Mona, fugind de 
lângă el fără a privi înapoi. 

David dădu să intre în casă. Se văzu pe el în ochii Monei, 
citi aceeași sete de putere și aceeași dorință de explorare ca a 

micuțului David. ÎL speria însă potenţialul iubitei sale, obiş- 
nuită cu superputeri. În mâinile ei văzu Focul drept cea mai 
puternică armă creată vreodată. Acesta era scopul ei! Ea era o 
armă care urma să fie îndreptată către celelalte trei Elemente, 
cu scopul de a le nimici! Gândul acesta îl înnebuni. Cu o forță 
incredibilă, lovi cu pumnul încins ușa metalică și o culcă la pă- 
mânt, îndoită toată, fumegând. Urlă asemeni unei gorile ținute 
în captivitate. 

Venise timpul să-și dezvăluie secretul, pentru a o proteja pe 
fata iubită! 


XIII 


— Suntem cu toții în pericol! Nu vă dați seama? ţipă Iris. 

Cei trei Bătrâni o priveau cu antipatie, păstrându-și locurile 
de vază în sala impunătoare. Chipurile lor păreau de piatră, 
ca și cum orice grimasă le-ar fi trădat adevăratele trăiri. Vocea 
ascuţită a femeii din faţa lor îi indispuse vizibil. 

— Ai mai spus asta o dată! remarcă Adam, deranjat. 

— Și-o voi repeta până când mă veți lua în serios. Amenin- 
țarea este reală! 

— Și, insist şi eu, i se adresă Gloria, de ce crezi că ai nevoie 
de ajutorul nostru? 

— Pentru că miza este uriașă: Focul va veni să-și revendice 
locul care crede că i se cuvine, printre noi. La... conducerea 
noastră. Și vă asigur că nu va fi pașnic. 

— Când zici Foc... la cine te referi? întrebă Victoria. Doar 
nu la Element, în general. 

— Nu ştiu... nu știu încă, recunoscu Iris, parcă înfrântă. Dar 
voi afla înainte de a fi prea târziu. Am trăit generații bune de- 
parte de Nativii Focului. Am încercat mereu să nu mă gândesc 
la ei. Am dintotdeauna un gol în suflet din cauza lipsei de ar- 
monie între cele Patru Case. Ar fi fost normal să conviețuim 

cu toții. Dar uite că, pentru ambiția unora, au plătit toți Nativii 
Focului. Nu cred că excomunicarea a fost cea mai bună soluție. 
Acum vom fi trași la răspundere pentru deciziile noastre pripite. 

Victoria se puse pe râs și se opri apoi la fel de brusc cum în- 
cepuse, pentru a lua cuvântul: 

— Femeie, cred că ai prea mult timp liber. Chiar ai vedea o 
armonie între noi toți? Chiar și după ce ţi-au omorât... iubitul? 
întrebă, rostind apăsat, intenționat, ultimul cuvânt. 

Chipul lui Iris rămase neclintit. Femeia își păstră calmul, să 
nu-i dea satisfacţie celei care o ataca. 

— Au trecut... generații întregi, după cum bine ai spus. Dum- 
nezeu știe ce s-a ales de ei în tot acest timp! continuă Victoria. 
Crezi că stau peste deal și-și adună o armată ca să ne atace? Ca 
să ne... pedepsească? Ce glumeaţă ești! 

— De ce eşti așa uimită? i-o întoarse Iris. S-a mai întâmplat 
o dată! Noi nu-i cunoaștem, dar ei ne cunosc! Au vizat-o mereu 
pe Mona. Ea a fost ţinta răpirii de acum cinci ani, nu Ema. Ce 
dovadă mai bună vreți? 

— De-ajuns cu speculațiile! răsună vocea gravă a bărbatului. 
Poate e doar răzbunarea unui singur prost. Nu face din țânţar 
armăsar! Nu aici! N-ai decât să-ți expui aberațiile în altă parte, 
departe de comunitatea noastră! Te-am ascultat destul! 

Uşile greoaie ale clădirii se trântiră zgomotos la perete, iar 
curenți reci de aer răscoliră încăperea. 

— Pentru noi nu este destul! Noi vrem să aflăm tot adevărul! 
izbucniră, în cor, zeci de glasuri. 

— Ce se întâmplă aici? Cum vă permiteţi să deranjați o între- 
vedere privată? întrebă autoritar Adam, care străjuia acum in- 
trarea, asemeni unui zeu, deranjat de muritorii care-și uitaseră 
locul în ierarhie. 

— Aţi făcut-o publică fără să ştiţi, spuse Denis, arătând spre 
difuzoarele clădirii. 

— Aşa ar fi și trebuit să fie, de la bun început! Pentru toată 
lumea! Ne priveşte pe toți! se auziră alte voci curajoase. 

Cele trei femei veniră şi ele în pragul porților, dar se împăr- 
țiră, din nou, în două tabere: Bătrânii flancau ușile, pe când 
Iris se poziționă pe prima treaptă, aproape de Nativii ei. 

— Nu există niciun adevăr de aflat! Hai, plecaţi la treburile 
voastre! Punem pauză vieții noastre doar pentru că Iris s-a ho- 
tărât să dea buzna astăzi, aici, după cinci ani? 

— Noi hotărâm dacă vrem sau nu să ascultăm ce are Iris de 
zis! Suntem stăpânii propriilor noastre vieți! 

— Am venit aici ca să discut cu Bătrânii noștri despre ceea 
ce cred că este un pericol iminent. Nu știu de ce am fost atât de 
credulă încât să sper că voi fi luată în seamă. V-am părăsit, da, 
recunosc! Am plecat atunci când trebuia să investighez. Dacă 
o făceam atunci, poate că nu ne aflam astăzi în situaţia de față. 
Nu am o scuză plauzibilă. Nu vă pot pretinde să uitaţi și să mă 
iertați. Dar îndrăznesc să vă rog să mă ascultați şi, de ce nu, să 
mă urmați. Pentru că voi sunteți vocea neamului nostru! Gla- 
sul meu este numai unul și nu va putea înfrunta singur toate 
pericolele care ne așteaptă. Ochii mei nu văd la fel de bine ca 
sute de ochi antrenați să vadă dincolo de realitatea din jur. Sim- 
țurile mele sunt ascuţite, dar nu îndeajuns încât să tresară la 
orice adiere primejdioasă ce va să vină! 

Sute de voci începură să scandeze numele lui Iris, iar Piaţa 
Sfatului deveni neîncăpătoare. Toţi Nativii se adunaseră, ca în 
zi de sărbătoare, aclamând, la unison, sosirea celei în care ve- 
deau, din nou, sufletul nemuritor al Salvatoarei. 

— Nu aș fi venit acum în fața voastră dacă nu eram pe deplin 
convinsă că un plan teribil va fi deconspirat în curând. S-a în- 
cercat o Transformare a fetei pe care o iubiți cu toții: Mona. 
Când mama sa, Ema, a fost răpită din propria casă, în urmă cu 
cinci ani, Mona era cea vizată, de fapt! Poate că nu își constru- 
iește o armată, dar Focul a luat în vizor o parte importantă a 
comunității noastre. Vrea să se răspândească printre noi! Și o 
face mișelește, atacându-ne copiii! Vor sufletele pure ale micu- 
ților noştri! Eu cred că ne cunosc, și ne cunosc bine pe unii din- 


78 


Forțe ale Naturii — Mrejele focului Daniela Faur 


tre noi. Fiți cu ochii în patru. Poate că își doresc război și răzbu- 
nare. Nu le vom oferi asta! Suntem mai buni de-atât! Trebuie 
să fim receptivi și să discernem binele de rău. Nu orice Nativ 
al Focului este periculos, sunt sigură de asta. Nu doresc o ex- 
terminare a lor, Doamne ferește! Nu îi vom mai trata așa. Vom 
deschide bine ochii și vom judeca, atunci când va fi cazul, per- 
soana, și nu culoarea Elementului! 

— Și cum vom face diferenţa între ei? întrebă o micuță, de- 
rutată. 

— Simplu! răspunse un băiat din spatele ei. Cei care ne vor 
ataca vor fi cu siguranţă Nativi ai Focului răi. Cu ei ne putem 
lupta. 

— Nu știu în ce fel vom fi... atacați. Nu vor fi batalioane și 
legiuni de soldați cu armuri, cum probabil vă imaginațţi voi, 
copii, zise Iris. 

— Ooo... se auziră voci dezamăgite. 

— Dar vor fi aici, indiferent de cum își vor face apariția. Și 
da, ai dreptate, se adresă băiatului din public care-și spusese 
părerea, cei care vor păși în Harmonie vor veni cu gândul să 
ne cucerească. Dar familiile lor, care îi așteaptă acasă și poate 
habar n-au de implicarea lor, nu au de ce plăti prețul greșelilor 
lor. 

— Observ că nu te faci pe deplin înțeleasă, conchise Victoria. 
De fapt, cred că nici măcar tu nu ştii ce vrei să zici. Există sau 
nu o amenințare? Sau există... doar pe jumătate? Nu poţi cere 
acestor oameni să ghicească ce vrei să spui. Vin, dar nu vin. 
Hotărăște-te! Vrei să instalăm un detector de minciuni aici, în 
Piaţa Sfatului? Să-i luăm la întrebări dacă ne vor trece pragul? 
Poate maşinăria ne va ajuta să decidem dacă e un Foc cu intenții 
rele sau unul pașnic. Sincer, acum... Trebuia să repeţi discursul 
acasă, înainte să vii aici și să sperii acești oameni obișnuiți! 

— Dar nu sunt obișnuiți! Niciunul dintre ei. Suntem spe- 
ciali! Așa-i? De-aia stăm aici, ascunși de ochii lumii, ca ștrumfii, 
într-un sătuc pitoresc, dar secret. Fiecare dintre cei prezenţi 

este în stare să digere tot ceea ce am spus. Suntem Forțe, avem 
în sânge instinctul de apărare şi supraviețuire. 

— Și vom lupta, dacă va fi nevoie! strigară câțiva tineri. 

— Poate că nu am fost suficient de cursivă astăzi, dar sunt 
sigură că fiecare dintre voi a înțeles intervenția mea. Nu vă in- 
stig să săriți la arme, nu momentan. Vă cer să ieşiţi din zona 
voastră de confort și să vă folosiţi la maximum abilitățile de 
Forte ale Naturii. Mona e bine în momentul de față. Ema, și ea! 
Eric a găsit-o, locuia cu un Nativ al Focului, care s-a dat drept 
soțul ei în toţi aceşti ani. Am motive serioase de îngrijorare. 
Planul răpirii şi al Transformării s-a copt la foc lent, în tot acest 
timp. Deznodământul... nu-l cunoaștem. Dar vom fi pregătiți 
să-i facem față. Cu siguranţă că Eric, Ema și Mona vor veni aici. 
Nu văd o altă variantă. Aici a început totul, aici se va şi termina. 
Și noi vom fi pregătiți, de această dată! 

- Să nu te bazezi pe noi, o avertiză Gloria. Nu ne vom aso- 
cia cu această... revoltă. 

— Crezi că veți putea sta deoparte? întrebă Iris, serioasă. 

— Suntem lideri spirituali, nu războinici. Nu ne instigăm 
semenii la luptă, adăugă Gloria. 

— Atunci ar fi trebuit să fiți mai populari, glumi Iris. Din 
câte văd, oamenii nu prea vă au la inimă. Nu vreţi să vă alăturați 
nouă? Nicio problemă! Aştept să ne faceţi galerie, spuse ea, pe 
același ton glumet, îndreptându-se spre cei care o așteptau cu 
braţele deschise. 


XIV 


Mona stătea întinsă pe pat, cu picioarele înfipte în pernele 
albe, aruncând încontinuu o minge mică în perete. Repeta 
mișcarea fără întrerupere, lovind din ce în ce mai puternic. 
Considera jocul un ritual antistres, eliberând, odată cu lansarea 
mingii, toate gândurile care nu-i dădeau pace. 

Discuţia cu David îi adusese moralul la pământ. O irita la 
maximum atitudinea iubitului ei. Nu-i dăduse timp să se apere, 
o atacase imediat ce recunoscuse prezenţa Focului în trupul ei. 
Nu voia să i se confeseze băiatului. Dorea să țină pentru ea 
orice detaliu care i-ar fi dus pe toți cu gândul la noaptea Trans- 
formării. Îşi propusese să experimenteze, să cunoască Elemen- 
tul care apăruse pe nepusă masă în viața ei. Visele normale din 
timpul nopții fuseseră înlocuite de imaginea Focului. În pri- 
mele zile, văpaia nu interacționa deloc cu ea. O privea ca pe 
un șemineu electric, care năștea doar imaginea unor flăcări fru- 
moase, inofensive. Pe măsură ce zilele treceau, Focul din vis 
creștea în intensitate. Era, însă, la fel de paşnic. Într-una din 
nopţi, Mona din vis îndrăznise să întindă mâna spre jocul de 
lumini incandescente din fața ei. Realizase atunci că flăcările 
urmau mișcările palmelor sale şi i se păruse cel mai minunat 
lucru din lume. În seara când își făcuse curaj să vâre mâna în 
foc, flăcările o cuprinseseră cu totul şi se trezise din vis complet 
debusolată. Nu înțelegea dacă Focul îi e prieten sau dușman. 
Experimentase pentru prima dată, de față cu David, un contact 
direct și fusese plăcut surprinsă de primirea călduroasă de care 
avusese parte. 

Nu am nevoie de ajutor ca să-mi găsesc calea. Cred că ea mă va alege 
pe mine până la urmă. Câte capete, atâtea păreri. Am avut parte de 
suficientă paranoia în viața mea. Vreau să fiu lăsată în pace! gândi, 
aruncând automat mingea în perete. Când o prinse în mână, îi 
arse degetele. O scăpă pe cearșaf, șocată de imaginea din fața 
ei. Înfășură obiectul în materialul moale, stingând iute flăcă- 
rile. Respiră sacadat, încercând să-și armonizeze suflul cu bă- 
tăile inimii care era gata să-i sară din piept. Verifică mingea, asi- 
gurându-se că nu avea să dea foc casei peste noapte. Înghesui 
apoi obiectele pârjolite în dulap, în spatele hainelor, de parcă 
ar fi ascuns arma cu care săvârșise o crimă teribilă. 

Se întinse din nou pe patul gol și se lăsă voit pradă unui somn 
adânc. 

Aceleași flăcări își făcură negreșit prezența. De această dată 
erau mai mari și se întindeau asemeni unei perdele nemărgi- 
nite. 

— Monaaa, urmează-mă, am atâtea să-ți arăt! se auzi o voce 
spartă. 

— Cine ești? Unde ești? întrebă fata, bulversată. 

Văzu apoi o siluetă în spatele flăcărilor. Stătea nemișcată, 
în timp ce Focul creştea în intensitate, deformând umbra neagră 
pe care o percepuse fata. Vru să se apropie, dar, din nou, Focul 
se întinse spre ea, amenințător, protejând identitatea femeii ne- 
cunoscute. 

— Mona, ascultă-mă! Este tot ce trebuie să faci momentan. 
După aceea, puzzle-ul se va rezolva de la sine. Am încredere că 
mă vei găsi când vei fi pregătită. Auzi cum trosnește Focul? Ai 
văzut ceva mai frumos în viaţa ta? 

— Cine ești? insistă fata. 

— Ăsta e un detaliu nesemnificativ, îl vei afla mai târziu. Mo- 
mentan, tu ești cea importantă. În sfârșit! Te-am așteptat atât 
de mult, nici n-ai idee cât! Timpul e scurt, dar nu mai contează. 
Bine-ai venit în Familia Noastră! Casa Focului ţi-a rezervat un 
loc special. 

— Eu... sunt Pământ, ezită fata. Nu ştiu despre ce vorbeşti! 

— Negarea este primul pas în acceptarea condiției tale. Al 
FOST Pământ, draga mea. Încă ești, dar asta nu-i decât o peri- 
oadă de tranziţie. Vei deveni Foc, negreşit. Trebuie doar să-l 
accepţi în inima ta. De acolo, ea îl va pompa în toată fiinţa ta. 
Ai ajuns atât de departe... Sunt mândră de tine! 

— Te ascunzi în spatele acestor flăcări, ca o lașă. Dacă tot 
mă voi transforma în Foc, ce-i cu atâtea secrete? Arată-te! 

— Drăguţo, ţi-am spus, sunt un detaliu lipsit de importanță. 
Cel puţin în acest moment. Nu e nevoie să-mi cunoști identi- 
tatea ca să te predai Focului. 

— Să mă predau? Ca un... ostatic? Din câte știu, predatul nu 
are de-a face cu inima. Inimii trebuie să i te dăruiești! 

— Analizezi prea mult situația! se răsti femeia. 

— Și nu asta ar trebui să fac? Să cântăresc opțiunile? Să aleg 
între Pământ și Foc? 

— Focul te înalță, îţi dă putere. Îți îndeplinește toate dorințele. 

— Nu mi-ai răspuns la întrebare! 

— Nu, nu cred că mai poți alege. Focul e deja în tine. Îl poţi 
accepta de bunăvoie, iar atunci vei fi... mirifică. Sau va arde 
Elementul tău natural până la ultima fărâmă, de parcă nici nu 
ai fi fost Pământ vreodată. Astea sunt opțiunile. Singurele. 

Fata privi spre foc, speriată. 

— Nu te întrista, îi ghici femeia trăirile. Nu ai de ce. Cum 
te simţi din acea noapte? Așa-i că ești mai pasională, că vezi 
lumea cu alți ochi? Că simți că nu ai limite și lumea e la picioa- 
rele tale? 

Mona o aprobă involuntar, mișcând scurt din cap, deși nu 
dorise să fie sinceră cu cea care-şi tăinuia identitatea. 

— Vezi? Nu trebuie să te împotrivești. Nu ai motiv de îngri- 
jorare. Focul te-a ales cu un motiv. Ești specială. Puternică. Tu 
ești cea care ne va călăuzi pașii spre noua lume. O lume în care 
nu vom mai sta ascunși, o lume care ne va aclama, care ni se va 
supune! Întinde mâna, simte-l! Te-ai născut să fii Foc! Scânteia 
a existat mereu în tine, aștepta doar să fie aprinsă. Eu am făcut 
asta. Tu trebuie doar să o... îmbrățișezi. 

Mona îndreptă mâinile spre flăcările care deja o întâmpinau 
pentru a se contopi cu ele. 

O lumină orbitoare împinse limbile de foc înapoi. Fata își 
întoarse privirile şi rămase încremenită, reușind să spună sila- 
bisind: 

— Bu-ni? 

Bunica Maria, Fiică a Aerului, i se arătă aievea, păstrând însă 
distanța față de ea. 

Mona nu-i desluși chipul cu precizie, bunica ei semănând 
mai mult cu o sursă de energie albă, strălucitoare. 

— Draga mea, vocea are dreptate. Ești puternică! Şi tocmai 
de aceea știi că întotdeauna ai posibilitatea de a ALEGE. Nu 
pot sta mult, cunoşti condiţiile revederii mele. Am venit să-ți 
aduc aminte de primejdia de care te-am avertizat în acea noapte. 
Mona, aminteşte-ți. Știi totul, caută adânc în tine. Nu o lăsa să 
intervină din nou între voi! 

Bunica Maria dispăru la fel de subit cum apăruse. 

Umbra neagră își păstră poziţia şi o strigă din nou pe Mona, 
ademenind-o spre ea. Fata își încleștă pumnii și ţipă din toate 
puterile: DESTUUUL! 

Se ridică în capul oaselor, transpirată toată, cu lacrimi în 
ochi. Ema își făcu apariţia la scurt timp, deschizând ușa cu o 
forță care le surprinse pe amândouă. 

— Mona, ești bine? o întrebă speriată, cercetând camera din 
priviri. 

— Da, cred că da, răspunse fata, cu o amărăciune pe care 
femeia o simţi fără nicio urmă de îndoială. 

— Ai strigat! Ai zis: „Destul”. Ai coșmaruri? insistă Ema, 
trecându-i mâna prin părul transpirat. 

— Da, a fost un coșmar! Mă bucur că m-am trezit! 

— Dar unde ţi-e lenjeria de pat? se miră femeia, apoi merse 
la dulap, ca să caute una de schimb. 

Mona îi răspunse numai după ce se postă în faţa dulapului: 

— M-am mai trezit o dată, transpirată, şi am îndesat cearșa- 
ful în dulap. ÎI pun mâine la spălat. O să-mi aştern altul. Pot și 
singură. 

— Știu că poţi. Voiam doar să mă simt folositoare. Încerc. 
Nu știu cum să fac să fie bine. 

Când femeia vru să părăsească încăperea, Mona recunoscu, 
timidă: 

— Mamă... am văzut-o pe buni. 

Fața Emei se însenină: 

— Şi eu o visez, îmi este tare dor de ea. 

— Nu, nu am visat-o. Am... văzut-o. În vis. 

XV 


Nicio încercare de a-i spune iubitei sale adevărul nu avu- 
sese succes. Ba îl oprise ea la mijlocul propoziției, ba interve- 
nise vocea lui interioară, șoptindu-i să renunțe. Se ura pe sine 
pentru neputința de care dădea dovadă, sentiment care înce- 
puse să-l copleșească. Devenise laş în propriii ochi, iar conso- 
larea de până atunci — nu o mint, doar îi ascund adevărul — nu 
mai era credibilă nici pentru el. Când o cunoscuse și îi aflase 
secretul, păstrat cu sfinţenie, îi fusese teamă că îl va respinge 
din cauza Elementului său. Doar era unul din cei răstigniți 
pentru păcatele semenilor săi! Ultimele săptămâni, în care des- 
coperise o altă față a Monei, îi sporiseră teama de dezvăluire. 
Noile trăiri ale fetei îi scoteau la suprafaţă o latură care-i spu- 
nea constant că nu va fi iertătoare. Își imagina mereu că va fi 
prins asupra faptului, asemeni unui hoț, şi orice explicaţie ar 
fi fost de prisos. Pe orice parte întorcea problema, ajungea la 
aceeași concluzie: Mona nu va accepta adevărul său, oricum i 
l-ar spune. Buna lui intenţie se va scufunda în marea de min- 
ciuni rostite în ultimele luni. Nicio variantă din lume nu-i va 
şterge eticheta de mincinos, chiar de trădător. Avea nevoie de 
ajutor. El, care se descurcase atât de bine de unul singur! Știa 
exact la cine să apeleze, deși, în urmă cu puțin timp, își pusese 
întrebări despre implicarea ei în marele plan ţesut acum cinci 
ani. În acest moment de cumpănă, era singura pe care o credea 
capabilă de imparţialitate. Chemarea ei, însă, presupunea un 
risc, primul pe care era dispus să și-l asume. Închise ochii și se 
gândi la ea, rostindu-i în minte numele de câteva ori, asemeni 
unei incantații: Iris, Iris, Iris... 

— Nu pot să cred că tocmai ai făcut asta, se auzi vocea femeii. 

Iris apăru lângă el, pe canapea, de parcă ar fi pocnit din de- 
gete într-un truc de magie. 

— Că... te-am chemat? întrebă David, nedumerit, dar și spe- 
riat de apariţia fulgerătoare a femeii. 

— M-ai chemat? M-ai invocat de parcă aş fi un duh închis 
într-o lampă. 

— Nu știam cum să procedez, recunoscu băiatul. 

— Era suficient dacă te gândeai la mine. Te-am simțit de când 
ai început să te... răscoleşti. Sper că sunt aici ca să-mi spui ade- 
vărul. [l știu, l-am ştiut din prima clipă în care te-am văzut. Nu 
am vrut să fiu eu cea care te dă de gol. M-am gândit să-ți dau 
șansa să mărturiseşti. Așa s-ar cădea. Din câte văd, nu ai făcut-o 
nici până azi. 

— E... complicat, mărturisi David. 

— Ce e complicat? 

— Să spun adevărul. Am așteptat atât de mult încât acum 
cred că e prea târziu. 

— Care adevăr? îl tatonă femeia. 

David îi aruncă o privire încruntată. 

— Daviiid! îl apostrofă Iris. Iar o iei pe ocolite. Chiar și acum, 
când se presupune că vei fi sincer. Nu mi-ai spus nimic! 

— Sunt Foc! Sunt Foc! Bineee? rosti cu vocea frântă cuvin- 
tele care-l încătușaseră ani de zile. Nu ştiu dacă sunt un Nativ, 
o Forţă ca voi toți. Bănuiesc. Nu am știu nimic despre aceste con- 
cepte până să o cunosc pe Mona. Iris, nu sunt un mincinos! 

— Cum adică nu știi dacă ești un Nativ? 

— Sunt neînsemnat! Băiatul îi arătă ambele gambe care nu 
purtau niciun semn specific Forțelor. Mama mea este Nativă, 
tatăl este un simplu om. Totuși... iată-mă! 

— Dar... cum este posibil? se arătă femeia nedumerită. Eşti 
sigur că nu ai semnul distinctiv în altă parte? 

David o privi mirat de întrebarea ei puerilă. 

— Foarte sigur! Crede-mă, de când mi-a împărtășit Mona 
povestea semnelor, sunt și mai bulversat. 

Băiatul îi povesti despre renașterea sa, întreaga lui ascen- 
siune și decădere. 

— Când mi-a vorbit Mona despre Nativi, am fost fascinat. 
Pentru prima dată, am reușit să stabilesc o legătură, fie ea și 
parțială, cu ceea ce mi se întâmpla. Aveam o lume de care să 
aparțin, visam că îmi voi putea spune povestea și voi fi accep- 
tat cu braţele deschise de către voi toți. Dar am văzut apoi că 
priviţi Focul drept un inamic şi m-am închis în mine. N-am 
știut cum să spun să fie bine. Oricum aș mărturisi, de acum 
înainte voi fi doar un mincinos! 

— Te-a făcut cineva mincinos? 

— O vor face! Cu toții! Nu am fost rău intenționat nicio clipă, 
jur. Bănuiam că Mona este mai mult decât pare. Asta m-a atras 
la ea. A dărâmat zidul pe care îl ridicase în jurul ei și m-a lăsat 
să intru în viața ei. Am vrut să-i mărturisesc totul, pe măsură 
ce și ea îmi povestea despre ea și semenii săi. Dar m-am temut. 
M-am îndrăgostit de ea cum nici nu mi-am închipuit și nu am 
mai putut fi rațional. Lumea pe care credeam că o cunosc s-a 
năruit. Ea a desenat una nouă, pentru noi doi. Eram eu și ea, 
împărțind un secret. Eram special doar prin simplul fapt că a 
avut încredere în mine. Asta a întrecut orice superputere pe 
care credeam că o am. Mi-a oferit capacitatea de a iubi. Și de-a 
fi iubit, la rândul meu, cu aceeași intensitate. Ce superputere 
mai grozavă decât asta cunoști? 

— David, nu mai fi așa de dur cu tine. Mona te iubește. Și 
familia ei ține la tine. Este timpul să fii sincer. Să-ţi asumi ade- 
vărata identitate. Eşti ceea ce ești! 

— Știu. Dar, Iris... mi-e groază că este mult prea târziu să 
mă accepte. Acum va trebui și să mă ierte. 

— Acum e târziu, la început a fost prea devreme. Nu înţe- 
legi? Oricum ai întoarce-o, cale mai ușoară nu există. Ai luat 
decizia de a nu le spune. Ok. Împacă-te cu asta și adună-te. 
Niciodată nu este prea târziu să fii sincer. Uită-te la mine, sunt 
cel mai bun exemplu! A trebuit să recunosc că am fost înfrântă, 
ca să mă pot ridica. 

— Minciuna frumos ambalată tot minciună rămâne! insistă 
David pe gândul care îl măcina pe dinăuntru. 

— Nu te mai gândi la asta! Cu ce te ajută? Crezi că e mai bine 
să continui așa? Să fii iubitul pur uman, mereu înțelegător? 

— Nu, nu vreau asta. Dar nu găsesc o cale potrivită. Mai 
ales acum, se întristă David brusc. 

— Acum? Ce se mai întâmplă acum? 

— Iris... Transformarea a avut loc. Cumva, nu știu cum, poate 
că tu vei înțelege mai bine, Mona este și Pământ şi Foc. 

— Poftim? David, îți dai seama ce spui? Este... 

— Imposibil? îi completă băiatul propoziţia. Da, la fel de 
imposibil ca eu să fiu Nativ doar dintr-un părinte înzestrat. 

Iris se întunecă la față, blestemându-și simţurile care nu o 
mai ascultau ca odinioară. 

— Trebuia să intuiesc, dacă nu am reușit să previn, se mustră 
cu voce tare. Cine mai știe asta? 

— Nimeni. 

— Cam multe secrete ţii în tine, băiete. Ar fi timpul să le îm- 
părtășești, altfel se vor întoarce împotriva ta! 

— Am început, ţi-am mărturisit ție, zise timid. 

— Mie? Eu nu contez! Nu în măsura în care au ceilalți nevoie 
de adevărurile tale. Ai intrat într-un cerc vicios. Rupe o verigă 
şi ieși de-acolo cât mai poți. Dacă nu, te vor ajunge din urmă 
toate lucrurile nerostite. Și atunci chiar că va fi prea târziu. Mo- 
mentan, nu este. Fă-ţi curaj, ca acum. Incepe cu Mona, apoi con- 
tinuă cu Ema și Eric. 

— O voi face, dar nu știu cum, spuse cu disperare în voce. 

— David, acum contează doar să o spui. Nu mai căuta am- 
balaje frumoase, chiar tu ai spus că nu te ajută cu nimic. Cu cât 
amâni mai mult, cu atât îți va fi mai greu și vei aduna și mai 
multe zile de nesinceritate. Vorbește-le din inimă. Te vor ac- 
cepta și te vor ierta. Ai un suflet pur. Focul nu ţi-a ars și senti- 
mentele, doar te-a făcut mai puternic. Ai uitat? Nu vei fi pe 
deplin fericit decât atunci când îi vei lăsa pe ceilalți să te vadă 
așa cum ești tu cu adevărat. 

— Mona va fi atât de furioasă! Mi-a recunoscut că simte 
chemarea Focului fiindcă am încolţit-o. L-am văzut în ea și m-a 
cutremurat. E ceva la care chiar nu m-am așteptat. Nu am avut 
o întâlnire ca la carte. S-a supărat, m-a îndepărtat. Cum crezi 
că ar reacționa dacă i-aș spune, acum, adevărul despre mine? 

Cu mâinile în buzunare și privirea în pământ, băiatul lovi 
cu vârful piciorului pernele de pe jos, singurele pe care el și 
Mona se așezau când se refugiau înăuntru. Le răscoli pe toate, 
ca pe niște mingi de fotbal, sub privirile insistente ale lui Iris, 
vizibil deranjată de purtarea lui copilărească. 

— David, ce vrei de la mine? De ce m-ai chemat? Crezi că, spu- 
nându-mi mie, ţi-ai luat o piatră de pe inimă? Eu nu te pot ajuta! 
Nu cred că îţi doreşti ca eu să le spun... 

— Nuuu! strigă David. 

— Nu o voi face. O făceam până acum, dacă doream. Este de 
datoria ta să fii sincer cu ei. Nu-ţi voi spune că poți să mai aștepți. 
Speri că se vor mai liniști apele? După cum văd, devin tot mai 
agitate şi mai tulburi. Dacă nu le spui acum, vei fi înghițit de 
valuri. Treaba ta dacă vrei să dai adevărul pe un şir de minciuni. 
Alege cu ce vrei să începi, pentru că Eric și Ema trebuie să știe 
ce se întâmplă cu fiica lor. Și ăsta e un aspect pe care nu îl voi 
ascunde. Mona are nevoie de ajutor. Din nou. Dacă ești de par- 
tea noastră, fii până la capăt! Focul ţi-a ars copilăria, nu-l lăsa 
să-ţi ia și fericirea. Dacă vrei ca lumea să nu te privească drept 
un inamic, ar fi timpul să începi cu tine acest proces! Îți pui 
singur piedici! Mă reîntorc în Harmonie, dar te voi susține. Voi 
reveni curând aici. Dacă aflu că nu le-ai zis, o voi face eu. Este 
imperios necesar să lămurim acest joc! 

David rămase singur, mai îngrijorat decât fusese înaintea 
întâlnirii cu Iris. În mintea sa, adevărul echivala cu pierderea 
Monei. Şi nu era deloc pregătit să-și riște relația. Ştia, însă, că 
Iris era de acum înainte ca o clepsidră care golea nisipul cu o 
viteză infernală, în detrimentul cauzei sale. 

XVI 


Robert stătea pe canapea, ținând în mâini o poză cu ființele 
care formaseră familia lui în ultimii cinci ani. Mângâia chipul 
vesel al Emei, femeia pe care nu și-o dorise la început lângă el. 
Acum, însă, sufletul lui tânjea după prezenţa ei, chiar dacă în 
ultimele zile petrecute împreună, Ema fusese distantă. Bănuise 
atunci că planul de a-i distruge definitiv adevărata identitate 
se surpase încetul cu încetul. Femeia devenise la fel ca în primele 
luni de conviețuire: suspicioasă, rezervată, timorată. Își pierduse 
încrederea în cel pe care-l credea soțul său. Conversaţiile lor erau 
tot mai rare și mai expeditive. ÎI duruse când Ema începuse să-l 
evite şi să-l înlăture din viaţa lor conjugală. Crezuse că, printr-o 
minune, îi va accepta propunerea de a pleca și de a lăsa totul în 
urmă. Refuzul ei îl trezise însă la realitate. La realitatea pe care 
nu voia să o accepte: Ema nu mai era femeia care-l iubise ca 
nimeni altcineva. Ani buni îi sădise dragoste în suflet, senti- 
ment pe care nu-l încercase niciodată până la ea. Și acum ieșise 
din viața sa la fel cum intrase: rapid și fără voia lui. Chiar dacă 
știuse de la bun început că îi este soție de împrumut, visase că 
dragostea pe care o trezise în ea va fi mai puternică decât iubi- 
rea pe care aceasta o pierduse. Se înșelase amarnic! Nativul 
Apă cu care făcuse cunoștință prin luptă se dovedise mai puter- 
nic din toate punctele de vedere. Ce bărbat întreg la minte ar lăsa 
să-i scape o femeie ca ea? se pomeni întrebându-se. Nu-l mira că 
soțul ei legitim o căutase atâta amar de vreme și o iubea ca la 
început. Lângă Ema din fotografie zărise chipul Maiei, micuța 
care-i cucerise, la rândul ei, o parte din inima de piatră. Se bla- 
mase că o părăsise pe Gabi, dar fetița blonduță, prin nevino- 
văţia ei, umpluse golul creat, în ciuda naturii sale. Răscolit de 
sentimente contradictorii, fusese dur cu ea, aproape inuman, 
în noaptea plecării Emei. O tratase ca pe un robot căruia îi dă- 
duse ordine după bunul plac. Regreta acum ultimele cuvinte 

pe care i le adresase înainte ca Sara să o ia de lângă el. Maia era 
până la urmă marioneta femeii, instrumentul care pecetluise 
legătura dintre el şi Ema. În lipsa Emei, Robert ar fi vrut să o 
păstreze pe Maia, minţindu-se că va avea astfel lângă el o parte 
din femeia pe care o iubește. Gabi se impusese însă categoric, 
arătându-și profundul dispreț față de „micuța bestie”, cum o 
numea. Abia își recăpătase statutul de „fata lui tata” și era ho- 
tărâtă să nu mai cedeze nimănui, niciodată, acest drept dobân- 
dit prin naștere. 

— De ce ești așa gânditor? o auzi pe Gabi, care tocmai intrase. 
Ce ţii în mână? 

— Nimic! 

— Cum nimic? insistă fata, apropiindu-se de părintele care, 
în loc să se bucure de prezenţa ei, prefera să o mintă. Ce ai as- 
cuns la spate? 

— Gabi, încetează! Ne jucăm acum de-a șoarecele și pisica? 

— Dacă tu ești prefăcut, asemeni unei feline... 

Fata își privi tatăl, pe care, de când revenise acasă, nu-l mai 
recunoștea, nici comportamental, nici fizic. Încetase să mai fie 
chiar și bărbatul pe care-l blamase — cel purtat la patru ace, de- 
dicat celeilalte familii. Măcar atunci Robert arătase ca bărbatul 
cu care Gabi se mândrise mereu: înalt, frumos, bine făcut, cu 
mușchi care-i tensionau tricourile. Acordase atenţie aspectului 
său, era întotdeauna tuns, pieptănat și proaspăt bărbierit. De 
mică, Gabi iubise mirosul pe care tatăl său îl lăsa în urma lui: 
de săpun și parfum deopotrivă. Fusese bărbatul după care 
toate femeile întorceau capul, negreșit. Robert, tatăl recâștigat, 
era mai degrabă neîngrijit, cu părul și barba mare, veșnic poso- 
morât, purtând haine largi. Devenise modelul soțului părăsit, 
căzut în depresie. 

— Hei! Ce cuvinte-s astea? Nu-ţi permit să-mi vorbeşti ca 
prietenilor tăi! o aduse Robert pe Gabi cu picioarele pe pământ. 

Fata se furișă, în joacă, în spatele lui și-i smulse fotografia 
pe care o ascunsese sub tricou. 

— Ce crezi că faci?! întrebă tulburat, întinzându-se după 
obiectul sustras. 

— Eu? Ce fac eu? Ce faci tu, cu poza asta aici, în casa noas- 
tră? Ai înnebunit de-a dreptul? Pe ce lume trăieşti, tată? Gata! 
S-a terminat cu ficțiunea! Bine ai venit în viața reală. 

Fata rupse fotografia. Bucățelele colorate căzură lin, ase- 
meni unor fulgi de nea. Robert privi neputincios cum i se nă- 
ruiește universul care-i oferise o falsă fericire. 

— Ce-ai făcut? zise înnebunit, aplecându-se să adune rămă- 
șițele de pe covor. 

— Eşti incredibil! Nu te recunosc, nu te mai recunosc de mult! 
Tu te recunoști? Ești ca un câine fidel unui stăpân care nu dă 
doi bani pe tine! Ce-ai fost şi ce-ai ajuns! Îndrăgostit de femeia 
tuturor! 

Robert se ridică nervos și-i plesni o palmă peste obraz. Fata 
își pierdu echilibrul. Se uită consternată la faţa neclintită a tată- 
lui său. 

— Mă lovești pe mine din cauza... ei? Aici am ajuns? Ea nu 
mai e a ta! Nu a fost niciodată! Eu, în schimb, am plâns nopți 
întregi după tine. Am adormit cu chipul tău în gând și cu nu- 
mele tău pe buze. Devenise dureros și să rostesc cuvântul „tată”. 
Acum știu de ce: pentru că nu meriți. Nu meriți lacrimile mele. 
Nu ești demn de dragostea mea. 

— Gabi, gemu bărbatul, cu regret, privindu-și fiica înecată 
de suspine. Am exagerat, iartă-mă. Nu trebuia să te lovesc, 
doar că... fotografia era tot ce mai aveam de la ele. 

— Nu-mi pasă! strigă fata. Cu atât mai bine! Nu e loc pentru 
ele în casa asta, nici măcar pentru o poză sau o amintire. Scoa- 
teți-le din minte! Nu-i corect față de mine. Nu am făcut altceva 
decât să te iubesc necondiţionat și să te aștept. Nu te voi mai 
împărți cu nimeni. Hotărăște-te ce vrei să fii de azi înainte: un 
bărbat sensibil, măcinat de fantomele trecutului, care nu-ţi 
aparțineau de drept, sau unul puternic, o Forță intensă, neîn- 
fricată? 

— Acum ești cam... teatrală, constată Robert. 

— Teatrală? replică fata, dezamăgită de remarca tatălui său. 
Atât ai tu să-mi spui, după tot ce ţi-am zis? 

— Ai tendinţa de-a exagera totul. Nu-mi place să-mi vorbeşti 
de sus, ordonându-mi ce să fac. Am înțeles ideea, nu-i loc 
pentru Ema... 

— Să nu-i rostești numele! 

— Vezi? Exact ce spuneam, îi zise, gesticulând în aer. 

— Nu-i loc de aduceri aminte și regrete. Avem un singur 
scop: răzbunarea. Ai uitat că cineva ţi-a ucis mama? 

— Nu, n-am uitat. Cum să uit? 

— Atunci, ai iertat? răsuci fata cuțitul în rană. 

— Așa ceva nu se iartă! declară Robert, categoric. Cel respon- 
sabil va plăti pentru asta. 

— Toţi sunt de vină, nu numai cel care și-a mânjit mâinile 
cu sângele ei. Toţi sunt implicaţi, toată familia aia nenorocită. 
Abia aştept să le venim de hac! Să nu mai aud de Ema, nici de 
Mona. 

— Toate la timpul lor, hotărî Robert. 

— Acum e timpul. Ce mai așteptăm? Să-și dea ei seama cine 
e în spatele acestui plan? Baba aia e nebună. Eu zic să nu ne în- 
credem în ea. Să atacăm acum, să-i luăm prin surprindere... 

— Gabi, tu auzi ce spui? Să atacăm? Te incluzi cumva și pe 
tine în acest grup? Eşti în toate minţile? 

— Voi fi alături de voi până la sfârșit! 

— Dar poate că eu nu mai vreau să fac parte din toată șarada 
asta. 

— Trebuie! zise fata poruncitor. 

— Serios? Ce-i cu tine de ești aşa instigatoare? Rolul tău s-a 
încheiat. Ai avut o sarcină care nu te-a pus în pericol, altfel nu 
aș fi acceptat să te implici nici în ruptul capului. A trebuit doar 
să te apropii de Mona și să-i devii prietenă. Atât! Nimic mai 
mult! Acum, brusc, pari o adevărată războinică. Unde m-am 
pierdut? Fă-mă să înţeleg! 

— Eu vreau doar să răzbunăm moartea bunicii, o întoarse 
Gabi. 

— Asta nu o cred! Să fim serioși, nu era preferata ta! 

— Nici pe tine nu te vedeam mai des decât atunci când te 
furișai, tot la insistenţele mele, din cuibul familiei tale fericite, 
zise, sarcastic. Și tot te iubesc! Nu mă judeca acum. Nu... mă 
cunoști, recunoscu fata, cu tristeţe în glas. 

Robert o cuprinse în braţe. O sărută pe păr și o ţinu la piep- 
tul său minute bune. 

— Și eu te iubesc, nu te îndoi de asta. Şi poate nu te cunosc 
aşa cum ar trebui să-și cunoască un tată fiica. Te-am privat de 
prezența mea, iar acum îţi înțeleg mâhnirea. Ai încredere în 
mine, nu te voi pune în pericol și nici nu voi mai pleca din viața 
ta. Nu-mi place să te aud vorbind despre răzbunare. Asta ne re- 
vine nouă, adulților, mie și Oliviei. Nu te gândi la asta, nu-ți 
amări sufletul cu așa ceva. 

— Dar, tată... 

— Niciun „dar”. Treaba ta este acum să termini studiile. Tu 
nu ai bătălii de purtat. Bucură-te de perioada asta, este cea mai 
frumoasă! Dacă nu murea mama... eram plecat de mult de aici. 

— Dar nu a murit. A fost omorâtă, e altceva, sublinie fata. 

— Da... știu. Poate e doar soarta care ne-a pedepsit că ne-am 
jucat de-a Dumnezeu cu viețile altor oameni. 

— Nu vorbeşti serios, se revoltă Gabi, sărind din braţele ta- 
tălui său. 

— Nu mai ştiu nici eu ce cred, recunoscu Robert, așezân- 
du-se pe canapea. Suficient pentru azi, i se adresă fiicei, care 
începu să facă grimase de dispreț. Vreau să mă odihnesc puțin, 
să-mi eliberez mintea. Te rog... 

Fata plecă în camera ei, trântind ușa în semn de protest. O, 
tată, cât te înșeli! Răzbunarea-i cea mai dulce odihnă! îşi zise, zâm- 
bind diabolic. 

XVII 


David grăbi pasul spre şcoală, concentrat pe muzica ce-i ră- 
suna în căști, nu pe drumul pe care-l ştia cu ochii închiși. Se- 
maestrul era pe sfârșite, iar el își propusese să nu lipsească de la 
cursuri. Fusese modalitatea cea mai la îndemână pe care o gă- 
sise pentru a-și distrage atenţia de la gândurile care-l împovărau. 

O maşină-i tăie calea şi se trezi gesticulând în semn de pro- 
test. Autoturismul trase pe dreapta, pe străduța imediat urmă- 
toare ce se intersecta cu cea principală, pe care mergea el. 

Grozav. Acum trebuie să mă cert cu șoferi inconştienți? 

Din mașină cobori o femeie care se îndreptă fix spre el. Pășea 
sigură pe sine, hotărât și apăsat, scoțându-și cu un gest simplu 
ochelarii de soare de pe ochi. Văzând-o, David încremeni. 

— Să vezi și să nu crezi! Dar ce-avem noi aici? Ce surpriză să 
ne întâlnim așa! exclamă femeia, jucându-se cu ochelarii. Nu 
m-am putut abține să nu mă opresc să te salut. 

Surprins, băiatul nu ştiu cum să reacționeze. O ocoli și-și 
continuă drumul, fără a-i adresa vreun cuvânt. Închise ochii 
şi-şi strânse puternic pumnii, trădându-și trăirile. 

— Hei! Unde pleci așa? Nu am făcut cunoștință în acea seară, 
îl întărâtă femeia, care se postă în mijlocul drumului, cu mâi- 
nile în șolduri. Nu vrei să stăm puţin de vorbă? Promit că nu 
mușc. Fie, cum vrei tu, spuse, când văzu că nu primește niciun 
răspuns. O să merg la prietena ta. Mona, nu? Poate ea este mai 
vorbăreață decât tine. 

Băiatul inspiră adânc, se întoarse și porni spre ea cu pași 
hotărâți. Văzu negru în fața ochilor până ajunse în dreptul ei. 
O prinse puternic de braţ și o târî după el pe străduța unde ea 
îşi parcase autoturismul. Îi lipi trupul de mașină și-i spuse 
ameninţător, cu arătătorul îndreptat spre chipul ei uimit: 

— Să stai naibii departe de Mona și de noi toți! Tu și familia 
ta! 

Ochii îi ardeau - toată fața i se încinsese de mânie. Ea, în 
schimb, etala o relaxare exasperantă. Brusc, îi puse mâinile în 
piept și-l împinse cu o forță năucitoare în peretele de cărămidă 
care străjuia aleea. Căzu la pământ și rămase acolo, încercând 
să se dezmeticească. 

Olivia se așeză pe vine, lăsându-și toată greutatea pe vârfu- 
rile picioarelor. Își sprijini apoi mâinile pe coapse, își agăță 
ochelarii la reverul tricoului și-i zise, la fel de natural precum 
poziția pe care o adoptase: 

— Te-am subestimat, se pare. Doar că... asta nu este o joacă 
de copii. 

— Nu? Atunci, de ce răpiți „copii”? Îți mai spun o dată: stai 
departe de ea! 

— Ooo, ești chiar drăguţ. Un iubit grijuliu și protector. 
Mi-ar fi plăcut și mie unul ca tine, recunosc. E norocoasă, nu? 
Din păcate pentru ea... nu o poți ajuta. Nimeni nu poate! Mai 
ales tu, completă rece, zâmbind. Soarta ei a fost rescrisă! 

— Suflet negru! răbufni David, ridicându-se și obligând-o 
şi pe ea să se retragă. 

— Cine-a zis că am suflet? râse ea zgomotos. 

Încercă să-l atingă pe obraz. David își întoarse chipul din 
reflex și se ridică pe vârfuri, de parcă un șarpe veninos i se 
cățărase pe trup și se îndrepta spre faţa lui. 

— Eşti chiar drăguţ. Ai ceva... aparte. Ai o față familiară, 
dacă mă uit mai bine. 

— Atunci nu te mai uita, replică băiatul, păstrând contactul 
vizual cu ea. 

— Ne-am mai întâlnit? În afară de... atunci, bineînţeles, în- 
trebă ea, mijindu-și ochii pentru a-l putea analiza mai bine. 

— Când, în seara în care m-ai amenințat? 

— Nu, nu. E ceva în ochii tăi... 

— Normal că e, confirmă David, schimbându-și poziția cu 
cea a Oliviei, încercând să-i distragă atenţia. Arată că sunt viu, 
că am sentimente, spre deosebire de unii... 

— Nu mai fi așa dramatic! Şi eu am sentimente, să știi. Nu 
sunt... vampir. 

— Vampir? râse David. Există, nu? Se luptă cu vârcolacii pen- 
tru dragostea unei fete normale. Asta înseamnă că până și ei au 
sentimente. 

— Cineva e fan Twilight, râse femeia. N-aș fi crezut. E cam... 
pentru fete, sincer. 

— Ştii, aş spune că mi-a făcut plăcere că te-am întâlnit, dar 
nu pot spune asta, nu? Așa că: hai, pa! Eşti ultima persoană cu 
care mi-aș dori să fac conversație. 

— Totuși, eşti încă aici. Nu e ca și când te-aș fi forțat. 

David îi întoarse spatele, încercând să se calmeze. Singurul 
său gând fu acela de a nu se da de gol, de a nu-și dezvălui iden- 
titatea. 

— Nu, nu m-ai forţat. M-ai amenințat, din nou. Pe mine și pe 
prietena mea. Dacă îţi închipui cumva că vom sta la taclale des- 
pre filme, cărți și orice altceva, te înșeli amarnic. Te urăsc, spuse 
David apăsat, apropiindu-se de ea. Tu și oamenii tăi sunteți o 
greşeală a naturii. Nişte monștri cu chip de om. 

Încercă din răsputeri să-și stăpânească adevăratele trăiri în 
această confruntare. O parte din el îi șoptea continuu să lase 
prudenţa la o parte și să acționeze nestingherit. Să o ardă în 
flăcările cele mai dure pe femeia din faţa lui. Să pârjolească 
fără milă convingerile neclintite și trufia mamei plecate în lume. 
Îi veni un gând răzleţ, pe care și-l reprimase, să-i spună adevă- 
rul. Să-i reproșeze deciziile din tinerețe care l-au afectat fără 
precedent. Mi-a fost mai bine fără tine, se minți apoi. Ce aș fi avut 
de învățat de la tine? Cum aș fi devenit bărbatul de astăzi, dacă nu 
mă părăseai? Sufletul i se frământa chiar și în acele câteva clipe 
călătoare. Sufletul și mintea se treziră, dintr-odată, inamici. 
Mintea-i era clară și fermă pe poziţie: femeia aceasta preferase 
să-l abandoneze şi nu merita niciun dram de atenţie din partea 
lui. Mai mult, se considera pe deplin îndreptăţit să o urască și 
să nu și-o dorească în viața lui. Sufletul, însă, rănit de-a lungul 

timpului, devenise vulnerabil. Atât de sensibil încât o parte 
din el o accepta pe Olivia. Glasul inimii îi cerea, discret, să-i 
ofere înțelegere și iertare. Lipsa de afecțiune îi lăsase un gol în 
suflet, gol care se cerea acum umplut. Cunoscuse dragostea 
cum nu crezuse că o va face şi iubea cu pasiune. Mulţumea ce- 
rului și destinului că i-o scoseseră în cale pe Mona. Fusese 
sigur că ea îi cucerise fiecare simţire și astfel el nu va mai tânji 
nicicând după dragostea maternă. Dar sângele nu i se prefă- 
cuse în apă nici după atâţia ani. O ura pe Olivia cu o intensitate 
pe care n-ar fi putut-o măsura, dar, în același timp, ceva adânc 
întipărit în matrița sa emoțională o regăsea pe „mama“ în fe- 
meia aceasta diabolică. 

— Nu suntem monștri, îl trezi femeia din visare. Suntem zei! 
Chiar nu-ţi dai seama? E ceva la tine care mă face să-ți vorbesc 
de parcă te-aş cunoaște. Nu-mi place că simt asta, recunosc, 
dacă tot am fost sinceră cu tine. Știu că îți iubești prietena, dar 
gândeşte-te puțin... Iubita ta Foc va face lucruri măreţe. Și tu 
vei fi lângă ea. Îţi poți închipui ce destin vă așteaptă? 

Femeia ridică din sprâncene, exaltată, dezvăluindu-și ochii 
superbi, migdalaţi. David se trezi analizând-o, neștiind dacă 
ochii femeii erau verzi sau albaștri. Deși chipul ei era mai pătră- 
tos, observă mai multe asemănări fizice între ea și el decât gă- 
sise între el și tatăl lui. De la felul în care expresia ei se pre- 
schimba atunci când trecea brusc de la o stare la alta, până la 
mersul legănat. 

— Voi rămâne lângă ea indiferent de ce i se va întâmpla, se 
trezi David din visare. Dar ceea ce aţi făcut voi este inuman. 
Mona mea este Pământ și așa va rămâne. E mai puternică decât 
vă închipuiți. Are sufletul pur și asta contează cel mai mult. 
Focul nu are nicio șansă. Nu-i va înlocui Elementul. 

— Eşti ignorant și limitat. Nu vezi dincolo de îngâmfarea 
ta. Eşti un simplu om și ai nesperata șansă de a sta alături de noi. 

— De voi, zeii! i-o întoarse, David, cârcotaș. Mulţumesc pen- 
tru incredibila oportunitate. Doar că noi, muritorii de rând, ne 

facem destinul cu mâna noastră. Alegeţi-o pe una de-a voastră 
să vă conducă, dacă tot vă autoproclamațţi divinităţi. Lăsaţi-o 
pe Mona în pace! 

— Sau ce? i-o tăie Olivia. 

— Sau veți regreta cu toții. Și voi aveți lucruri pe care le puteți 
pierde în viaţa aceasta. Ţineţi-le aproape, dacă nu vreți să ră- 
mâneţi fără ele, o ameninţă, împingând-o din calea lui. O ful- 
geră cu privirea tăioasă și se îndepărtă de ea. Olivia râse cu 
frenezie și-i adresă o ultimă frază, înainte ca David să se facă 
nevăzut: 

— Eşti curajos, admir asta la tine, cu toate că habar n-ai cât 
te depășesc toate astea! 

David alese să plece, zicându-și că această conversaţie nu-i 
va aduce, oricum, nimic bun, oricât ar fi continuat să se contra- 
zică cu Olivia. Își jură, însă, că va pune lacăt pe inima sa și că, 
la nevoie, chiar va curma existenţa celei care i-a dat viaţă. 


XVIII 


Iarba proaspăt tunsă răspândi un miros de prospețime în 
întreaga curte. Ema stătea întinsă pe covorul verde, cu brațele 
sub cap, scăldându-și chipul în primele raze ale dimineţii. Le 
simți ca pe o mângâiere caldă și dulce, un prim răsfăț matinal. 
Mintea-i zbură la casa din Harmonie. Se gândi la minunata lor 
curte care, primăvara, prindea viaţă, la florile pe care le planta- 
seră cu atâta grijă, la copacii pe care-i îngrijiseră atent la fiecare 
început de an. Ce se alesese acum de toate? Deschise ochii, pe 
care şi-i miji instantaneu. Pete negre-i apărură, jucăușe, sub 
pleoapele abia închise. Îşi alungă gândurile apăsătoare și se 
lăsă dusă de val, bucurându-se de micile clipe de fericire, spon- 
tane. Întinse braţele și le flutură în sus și-n jos, concomitent cu 
picioarele pe care le apropia și le depărta, ca și cum ar fi făcut 
îngerași în zăpadă. 

— Ce faci, mamă? auzi glasul vesel al Monei. 

— Copilăresc, îi răspunse, ridicându-se în șezut. 

O privi grijuliu și tandru pe Mona, care venea spre ea. Nu 
insistase, în noaptea când dăduse buzna în camera ei, asupra 
vorbelor sale care nu aveau niciun sens: că o văzuse pe mama 
sa, Maria. 

Mona se așeză turcește pe iarbă, lângă Ema. Se priviră în 
tăcere preț de câteva secunde. Ochii lor își transmiteau senti- 
mente reciproce de afectivitate. Mona recunoscu, în sfârșit, că 
se simțea confortabil alături de mama sa. 

— Cum ești? rupse Ema tăcerea, aranjându-i fetei părul, dân- 
du-i mici șuvițe pe după urechi. 

— Bine, îi răspunse fiica, cu jumătate de gură, privind în 
pământ. 

— Este în regulă să ai și momente de vulnerabilitate, să știi, 
îi spuse femeia, simțind ezitarea din glasul fetei. Spune-mi des- 
pre vis. Dacă ești pregătită, bineînţeles. 

— Ştii, mă bucur că eşti aici, cu noi, îi mărturisi. Am fost dis- 
tantă la început, după cum sigur ai observat. Am avut nevoie 
de puţin timp să mă obișnuiesc din nou cu tine. Te-ai schimbat, 
dar o mare parte din tine e aceeași mamă pe care o țin minte. 
Ochii tăi sunt la fel de blânzi, iar vocea... la fel de caldă. 

Mâinile lor se întinseră în același timp una spre cealaltă, 
unite de-o energie pozitivă care le conecta, astfel, numai pe ele. 
Priviră cu bucurie aura caldă care le lumina trupurile. Trăiră 
din nou momentul reîntâlnirii din mall, când corpurile lor vi- 
braseră la unison, aducându-le aminte de legătura lor specială. 

— Am avut, ca şi tine, o reținere în ceea ce vă privește, simţi 
Ema nevoia să-i mărturisească. Cu Eric m-am obișnuit mai ușor. 
Arată aproape la fel, spuse zâmbind. Tu, în schimb, ai fost doar 
o copilă când te-am văzut ultima dată. Astăzi eşti o domni- 
șoară minunată. Regret că... 

— Mamă, hai să nu ne mai gândim la ce-am pierdut, o între- 
rupse fata, strângând-o călduros de mână. Ce rost are? Nu mai 


100 


Forțe ale Naturii — Mrejele focului Daniela Faur 


vreau să te văd abătută. Eu nu mă mai gândesc la ce ar fi putut 
fi dacă... Sunt prea mulți de „dacă”. 

— Ai dreptate. 

— Visul..., continuă Mona, e cumva neclar. Am spus că am 
văzut-o pe buni și nu că am visat-o, deoarece nu numai că a fost 
cât se poate de real, ci am și fost cu ea, inexplicabil, într-o altă... 
realitate. 

Ema încruntă sprâncenele, involuntar. 

— Am văzut-o în timpul ritualului de Transformare. Nu 
ţi-am spus până acum, dintr-un motiv simplu de înțeles: chiar 
și în clipa de față, încă îmi pare ireal. Îmi vine greu să cred, cu 
atât mai puțin să o spun cu voce tare. A fost totul ca un vis. Parcă 
pluteam. Zilnic încerc să rememorez ce-am trăit, ce-am simțit. 
Oricât m-aş forța, o pâclă groasă îmi întunecă judecata. O văd 
pe ea, dar cred că îmi scapă esențialul. 

— Poate că de aici vine blocajul, îi spuse Ema. Nu te mai forța 
să-ți aduci aminte, o sfătui cu glas duios. 

— Am fost atât de supărată pe voi că mi-ați ascuns adevărul 
în legătură cu acea seară...! Am bănuit că nu voi avea o petre- 
cere și vom sărbători cum am făcut-o în fiecare an, acasă, în 
doi. Mă rog, în trei, anul acesta. David a intrat în viața mea ne- 
așteptat. Sunt fericită, mamă, sunt fericită că suntem împre- 
ună. La început l-am respins, bineînțeles, că dacă n-o făceam, 
nu eram eu! zise fata, zâmbitoare. Când am aflat adevărul de 
la el, am fost de-a dreptul furioasă. Supărarea mi s-a preschim- 
bat în mânie. Îți spun toate astea acum deoarece nu-mi place 
să-mi simt sufletul greu. Și așa, am altele pe cap, gândi. Când 
m-am calmat, am încercat să mă pun şi-n pielea voastră. Știu 
că nu v-a fost ușor. Eliberarea asta mi-a permis apoi să aduc la 
suprafaţă gânduri care nu știam că există în mintea mea. 
Atunci am văzut-o pe buni. A fost cu mine în momentele în care 
voi vă rugați pentru mine. Mi-a apărut ca un înger, își aminti, 
lăcrimând. Am fost sigură că am murit și-am ajuns în rai. Ooo, 
exact așa aș vrea să arate raiul, și ea să mă întâmpine-n prag! 

Ema o privi cu răsuflarea tăiată. Înregistră fiecare cuvânt 
rostit de fiica ei despre mama pe care ea nu o mai visase de mai 
bine de cinci ani. Cum aș fi putut să o fac? Nici măcar nu știam că 
a existat vreodată, îşi reproșă. 

— Eşti norocoasă, draga mea. Mi-e dor de ea, recunoscu fe- 
meia, întristându-se. 

— Și mie îmi e. Mi-a fost mereu ciudă că n-am apucat să o 
plâng așa cum aș fi vrut. La scurt timp, ai dispărut tu și toate 
gândurile și rugăciunile mele s-au îndreptat către tine, reme- 
moră Mona, melancolică. 

— Hai să nu mai fim triste! 

— Nu ştiu dacă e tristeţe. Nu e sentimentul acela sufocant, 
când vorbesc acum despre ea. Când mă gândesc la buni, e ca 
și cum liniștea cea mai profundă se așează peste sufletul meu 
ca o plapumă care-mi ține de cald în nopțile friguroase. Pre- 
zenţa ei alături de mine, în seara Transformării, a fost salva- 
toare. Cred că voi două ați făcut echipă bună, fără să știți că 
lucraţi împreună, zise zâmbind. Tu, de jos, mă chemai înapoi, 
iar ea, de sus, îmi amintea de bunătatea din sufletul meu. Doar 
că... 

Se opri din evocare, conștientă că are de spus mai multe 
adevăruri pe care nu era încă pregătită să le rostească cu voce 
tare. Cum să-i spună că, deşi ambele i-au vegheat gândurile și 
sufletul, tranziția spre Foc a avut, totuși, loc? Și cum să-i spună 
că îi apăruse și în noaptea în care venise, într-un suflet, în ca- 
mera ei, fără să-i pomenească de Focul care îi ceruse să i se 
abandoneze? Se miră de francheţea de care dădu dovadă în 
conversaţia cu mama sa, dar, așa cum îi mărturisi, mama pe 
care o pierduse în urmă cu cinci ani era, din nou, în faţa ei. Şi 
nu doar fizic. Pe când era încă o copilă, cele două făcuseră un 
pact: își vor spune adevărul și-și vor împărtăși toate secretele. 
Mona îi promisese atunci că o va vedea mereu ca pe prietena 
ei cea mai bună, căreia să-i destăinuiască amănunte despre pri- 
mul sărut și prima iubire. Gândi acum, inevitabil cu tristețe, 

că nu împărtășise cu nimeni minunatele sentimente care cres- 
cuseră în inima ei. 

— Mona! o trezi Ema din visare. 

— E ceva ce-mi scapă, admise fata. Ceva... mare, cu greutate. 

— Cum adică? 

— Buni a încercat să mă prevină în acea seară. De ce oare nu 
rețin această parte? O văd pe ea atât de clar, chiar și acum, dacă 
închid ochii. E atât de frumoasă, cu părul ei alb, nins! Vocea ei 
scade în intensitate chiar în momentul în care mă pregătesc să 
o ascult. E ca și cum aș vedea un film mut. Știu sigur că atunci, 
pe lângă că m-a vegheat, a venit să-mi transmită ceva. De ce nu 
reuşesc să-mi amintesc ce mi-a spus? își reproșă fata. 

— Draga mea, îi zise Ema cu căldură, ridicându-i de bărbie 
capul lăsat în pământ. Nu-ţi mai face sânge rău! Sunt sigură 
că îți vei aduce aminte, la momentul oportun. Nu mai fi așa dură 
cu tine! Mă bucur că ai văzut-o pe mama. Aţi avut o relaţie spe- 
cială. Nu e de mirare că a fost lângă tine în acele momente de 
cumpănă. 

— Mai ţii minte pactul nostru? o întrebă Mona, curioasă. 

Ema râse cu poftă, rememorând legământul pe care-l făcu- 
seră mai demult. 

— Nu-mi vine să cred că, la zece ani, te gândeai că-mi vei po- 
vesti despre viitorul tău iubit. Mai ştii că ne-am făcut o cruce, 
cu un marker roșu, în semn de jurământ? se amuză Ema din nou. 

— Daaa, țin minte și cât am frecat apoi să curățăm markerul 
ăla. Era permanent. M-a usturat pielea două zile. 

Pentru prima dată, râseră amândouă cu poftă, de parcă tim- 
pul nu ar fi trecut peste relația lor. Femeia recunoscu că, deși 
timpul îşi urmase firesc cursul, ea și fiica sa reușiseră să-l în- 
gheţe în momente minunate, în amintiri de netăgăduit. 

— Mona, îmi pare rău că nu ţi-am spus adevărul. Am reluat 
relația noastră cu stângul. Nu meritai asta. Nu te-am minţit, dar 
și ascunderea realităţii tot un fel de minciună este. Adevărul 
meu este că, de când am revenit, nu m-am simțit demnă de iu- 

birea voastră. Încet, încet, scap și de acest sentiment, și de cel 
de vinovăţie, care încă mă macină. 

Ema răsuflă ușurată, ca și când, odată cu acceptarea și recu- 
noașterea temerilor ei, şi-ar fi luat o piatră de pe inimă. 

— Mamă, o atinse Mona, cu blândeţe. 

— Ştii că acesta e cel mai dulce cuvânt pe care-l poate auzi 
o femeie? Când îmi spui „mamă”, nimic altceva nu mai con- 
tează. A fi mamă este împlinirea supremă. Dragostea nu are, 
în niciun alt context, o încărcătură mai mare. E ca un cocktail 
de sentimente care te menține mereu tânără sufletește. Imagi- 
nează-ți o iubire pură, atât de inocentă și curată, ca și cum ar 
fi fost creată de Dumnezeu înainte de a crea viața pe Pământ. 
Dragostea pentru propriul copil crește odată cu minunea din 
pântec. Nouă luni de zile m-am hrănit cu iubire și ţi-am dă- 
ruit-o, la rândul meu, necondiţionat. Dragostea ne-a legat încă 
dinainte de a ne cunoaște. E cel mai înălțător sentiment! Ştii, 
moașa care te-a adus pe lume mi-a spus că bebelușii se nasc 
perfecţi. Noi, părinţii, întinăm, în timp, această perfecțiune. 
Noi vă... stricăm. Câtă dreptate a avut! 

— Cum așa? întrebă Mona, absorbită de cuvintele duioase 
ale mamei sale. 

— Noi, părinţii, avem, din nefericire, darul de a ne supăra 
copiii. Din dorința de a face totul ca la carte, construim în jurul 
vostru un zid mult prea protector care, de cele mai multe ori, 
nu vă apără, ci naște în voi dorinţa de a-l escalada. Ne gândim 
la viaţa noastră și la tot ce nu am realizat și ne dorim ca voi să 
faceţi ceea ce noi nu am făcut, să aveți ceea ce noi n-am avut. 
Ne dorim o viață „mai bună” pentru voi. Nimic mai greșit! Dar 
nu o facem din răutate, ci din prea multă iubire. Nu ne dăm 
seama că voi aveți calea voastră de urmat decât mai târziu, 
când noi am făcut deja prea multe greșeli în fața voastră. Orice 
părinte ar trebui să realizeze că adevărata lui împlinire este să 
își vadă copilul urmându-și propriile idealuri. Un copil nu tre- 
buie să fie oglindirea părinţilor lui. Este un suflet unic, cu gre- 

șeli și împliniri, cu speranţe și convingeri pe care trebuie să le 
trăiască pe propria piele. A fi urmașul cuiva nu înseamnă a-i 
călca neapărat pe urme. Şi cum să-ți deschizi aripile și să zbori, 
când ești legat de părinți cu un fir invizibil, numit îndoială? Tre- 
buie să avem încredere în voi și să vă lăsăm liberi, fără a ne fi 
teamă că vă veți lovi. Căci o veți face, e inevitabil, cu toții cădem, 
dar important este să înțelegem că e un pas normal spre evo- 
luţie. Nu te poţi ridica decât dacă, mai înainte, ai căzut. Din 
propriile greșeli se învaţă, nu din teoria greșelilor de evitat. 
Sunt mândră de ce ai devenit și fericită că citesc fericirea în 
ochii tăi! 

Mona se aruncă cu atâta avânt în brațele mamei sale, încât 
o trânti la pământ, pe iarba pe care o găsise mai devreme. O 
strânse cu o putere uimitoare, ca și cum ar fi vrut să-i ofere 
toate îmbrățișările pe care femeia nu le primise în anii în care 
nu se văzuseră. 

— Mi-ai lipsit, mi-ai lipsit enorm, mamă! Nici n-ai idee! îi 
zise cu ardoare. 

— Acum sunt aici și nimic și nimeni nu ne va mai despărți 
vreodată! Jur cu markerul roșu pe piele! 


XIX 


Ema deveni o altă femeie după discuția deschisă pe care o 
avusese cu Mona. În ultimii optsprezece ani fusese mamă, mai 
presus de toate. Acum, când i se recunoscuse dreptul cel mai 
de preț, se simțea ca în primii ani de viață ai micuței — depen- 
dentă de prezenţa copilului său. Cuvântul „mama” pe buzele 
fetei, rostit cu duioşie, îi îndulci zilele care urmară. Își permise 
să ia exemplu de la fiica sa și să nu mai ceară timp de la per- 
soanele dragi. Trăia prezentul, viu și colorat, fără gânduri des- 
pre ce s-ar întâmpla mâine în relația lor de familie. Convie- 
țuirea cu Eric şi Mona îi oferi, zilnic, tot felul de surprize plă- 

cute. Descoperea noi și noi lucruri despre ei și, în special, des- 
pre ea. Era ca un învățăcel care fura meserie, chiar și doar în 
arta comunicării. Dorinţa ei de a ieși din carapacea în care se 
închisese când le trecuse prima dată pragul o pusese într-o lu- 
mină favorabilă în faţa celor doi. Erau încă stângaci cu toții, 
dar minunați în imperfecțiunea lor. 

— Ema, îţi amintești că ţi-am povestit cum făceam escapade 
la mare, de unul singur? o întrebă Eric într-una din zile. 

Soţia lui ștergea vasele proaspăt spălate, pentru a le așeza 
la locul lor, în dulap. Ema își reluase rolul de femeie în casă, 
de care nu fugise niciodată, îmbrăţișându-l cu drag. 

— Da, recunoscu ea. Nu mă mir, e parte din tine. Nici nu-mi 
pot imagina cât de mult îţi lipsește! În Harmonie n-ai stat nici 
măcar o zi fără a te avânta în valurile înspumate, indiferent de 
anotimp, își aminti, melancolică. 

— Ce-ai zice dacă ne-am duce într-o zi, toți trei, la mare? E 
la două ore de mers cu mașina de-aici, îi propuse, înflăcărat. 

— Ştiu şi eu... Cred că ţi-ar prinde bine. 

Lăsă vasele și se întoarse spre el, oferindu-i toată atenția ei. 

— Nu doar la mine mă gândesc, ci la noi. Am petrece o zi 
minunată împreună, ca... odinioară. Suntem aici... de cât timp? 
De două săptămâni? 

Ema aprobă printr-o mișcare scurtă a capului. 

— Monei cred că i-ar plăcea o schimbare de peisaj. Şi nu 
mi-ar strica nici mie. Sunt albă ca varul. Nu pot să suport ideea! 

— Dar mie tocmai asta îmi place la tine, ştii doar, îi spuse 
el. Eşti ca o perlă descoperită de mine pe fundul mării. Eşti co- 
moara mea! 

— Îmi trebuie costum de baie. Și câteva haine, dacă e în re- 
gulă, schimbă Ema subiectul, oprindu-l din dulcegării. 

Bărbatul zâmbi, observând stările schimbătoare ale soţiei 
sale. 

— Îți poţi lua tot ce ai nevoie, ştii asta. Dar... fii cu băgare de 
seamă în oraș, te rog. 

Se apropie de ea și mai mult, încât între ei rămase loc doar 
pentru respirațiile lor accelerate. O sărută pe frunte și se retrase. 
Ema își recăpătă spaţiul personal pe care-l considerase cel mai 
confortabil. Până acum. 

Luă din living cheile de la mașina de care Eric făcuse rost 
în urmă cu câteva zile. Era pentru prima dată, de când se mu- 
taseră aici, când Ema luase decizia să iasă în oraș. Alergatul de 
dimineaţă și scurtele plimbări, la ceas de seară, prin împreju- 
rimile depozitelor, fuseseră singurele ei ieșiri. Când opri auto- 
turismul în parcarea subterană a mall-ului, inima-i bătu cu 
putere. Uşor, nebuno! încercă să-şi domolească starea de anxie- 
tate. Doar nu ai trăit în junglă până acum! Se îmbărbătă să co- 
boare. Adevărul era că se temea că se va întâlni cu cineva cunos- 
cut, din vechea ei viață, și i se vor pune tot felul de întrebări 
stupide. 

Nici nu trânti bine ușa, că-și văzu temerea cea mai mare la 
doi pași de ea, așteptând-o. Robert stătea sprijinit de unul din 
stâlpii de susţinere ai construcției. O privea în tăcere, ca și cum 
nu ar fi îndrăznit să i se adreseze. Și totuși, o făcu, lacunar: 

— Ema, voiam doar... 

Femeia împietri. Își simți plămânii plini, gata să explodeze. 
Aerul îi blocase pieptul, refuzând chiar și el să-l întâlnească pe 
cel care-l ținuse captiv în trupul Emei vreme de cinci ani. Când, 
într-un final, reuși să expire, o cuprinse un tremurat inexpli- 
cabil. Îl ura pe bărbatul din faţa ei și-l blestemase în gând nopți 
la rând. 

Nu se putu abține să nu-l analizeze. Era total opus celui pe 
care îl cunoscuse. Fizic, arăta aproape la fel, poate cu vreo trei 
kilograme în minus, gândi. Avea frizura obișnuită, cu părul 
aranjat în sus, aparent neglijent. Era proaspăt bărbierit și se 
parfumase excesiv, Ema simțind aroma lemnoasă - preferata 
lui, de la distanță. Hainele, însă, nu semănau deloc cu alegerile 
vestimentare pe care le-ar fi făcut cel cu care conviețuise cinci 
ani. Desigur, acela fusese falsul Robert. Un tricou mulat îi punea 

mușchii în evidenţă, iar mânecile scurte îi dezvăluiau tatuajele 
pe care, acum, bărbatul le etala cu mândrie. Preţ de o secundă, 
flăcările încolăcite, de-un roșu și oranj puternic, îi părură Emei 
vii, unduindu-se în mișcări iuți pe trupul bărbatului. 

— Ce cauţi aici? îl întrebă scârbită. Unde e Maia? Ce-ai făcut 
cu ea? 

— Ema, repetă Robert, duios. 

Ar fi vrut să se apropie de ea, dar rămase locului din cauza 
privirii ei tăioase. 

— Uită-mi numele! Buzele tale nu merită să-l rostească. Buzele 
tale cărnoase, care mă topeau doar când le priveam. M-ai urmărit? 
Asta faceți acum? Ne urmăriți pe toți? 

— Nu ţin evidenţa ieșirilor celorlalți. Eu doream să te văd 
în alt context. Nu sunt monstrul pe care ţi-l imaginezi. 

— Eşti mai rău! Aștepţi cumva iertarea mea? N-o vei primi 
niciodată. Nu ai suflet! Dacă ai fi avut, nu ai fi fost părtaş la așa 
ceva. Realizezi măcar ce-ai făcut? Cât rău ai făcut? urlă femeia 
cu disperare. 

Rămase lângă mașină, cu tălpile ca lipite de ciment, din do- 
rința de a-și proteja inima și de a-și păstra luciditatea. 

— Vreau... rosti bărbatul, apropiindu-se cu paşi nesiguri. 

— Nu dau doi bani pe ce vrei tu! 

Întinse mâinile spre el cu putere. Aerul, dornic și el de răz- 
bunare, îl trânti vijelios la pământ. Începutul fu greu: se năpusti 
apoi asupra lui, lovindu-l cu palmele și cu pumnii, iar Robert 
stătea și încasa, fără a încerca măcar să se apere de loviturile 
care cădeau asupra lui, învinețindu-i trupul. Curenţi de aer îi 
învăluiau corpul, apăsându-l din toate direcţiile. Aerul descria 
mișcări circulare în jurul lui, amețindu-l. 

— Pe mine m-a întrebat cineva, acum cinci ani, ce îmi doresc? 
strigă ea, strângând și mai tare lanțurile invizibile care striveau 
trupul bărbatului. Îţi spun eu! Nu! M-ai luat din casa mea, din 
patul fiicei mele. Mai rău: trebuia să răpești un copil! Un copil! 
insistă răspicat, lovindu-l din nou și din nou. 

Se opri abia când respirația începu să-i îngreuneze mișcă- 
rile. Gâfâia și-ncercă să-și stabilizeze suflul, înainte de a mai 
spune ceva. Robert rămase jos, aproape ghemuit, purtând fără 
sfială urmele răzbunării ei. O privi fix în ochi și-i spuse cuvin- 
tele care-i veniră firesc pe buze: 

— Nu mai pot schimba ce s-a întâmplat. Îmi pare rău, sincer. 
Ştiu că nu mă crezi! Lasă-mă să-ți explic! Ascultă și varianta mea, 
îi propuse Robert, spășit. 

— Să te ascult? Te-am ascultat cinci ani de zile! A fost ceva 
adevărat din tot ce ai rostit vreodată? Nici nu contează! își răs- 
punse singură, întorcându-i spatele. 

— Ştii c-a fost. Nu m-am prefăcut. Nimeni nu o poate face 
atât de mult timp. În primul an mi-a fost greu să-mi accept 
rolul, voisem atât de tare să renunţ! Cel din ultimii patru ani, 
însă, am fost eu, Robert cel adevărat. 

Bărbatul se ridică, proptindu-se de coloana rece din spatele 
lui. 

— Pe bune? Contabilul Robert? Fii serios! i-o întoarse Ema. 
Rolul tău de soţ s-a terminat. Gata cu replicile șoptite în cască 
de marele scenarist diabolic! Folosește-ţi propriile cuvinte. Sau 
ai uitat cum e să fii... uman? 

— Te-am iubit! Se ridică semeţ, ținându-i piept pentru prima 
dată. În toţi acești ani, chiar te-am iubit. Ca un prost! 

— Aşa iubeşti tu? Întreţinând minciuni? Dacă ai fi simțit 
măcar pe jumătate iubirea cu care te baţi în piept, mi-ai fi spus 
adevărul. Ai fi încercat măcar să-mi spui. Dar nu! Am fost soția 
perfectă măcar? Docilă? Cu atâtea droguri administrate zilnic, 
cred și eu! 

Femeia se ambală din nou, tunând și fulgerând, rostind cu- 
vinte care-o eliberau încetul cu încetul. 

— Ema! Nu e chiar așa. Nu te-am drogat. Nu cum îţi imagi- 
nezi tu acum. Poate că nu te-am iubit așa cum ai fost tu iubită, 
de... celălalt bărbat. Dar te-am iubit așa cum inima mea o poate 

face cel mai bine: pasional și egoist! își recunoscu el slăbiciunea 
în fața ei. 

— Soțul meu! Nu celălalt bărbat. Adevăratul meu soț! Jumă- 
tatea mea, învârti Ema cuțitul în rană. Tu ai fost celălalt bărbat! 
Acum trebuie să trăiesc cu asta. Port povara infidelității, chiar 
dacă n-am avut habar de ea şi nu eu am ales-o! 

Își amintea acest lucru la infinit, știind bine că traiul alături 
de el nu va putea fi șters cu buretele. 

— Ce vrei să-ți spun? Imi răstălmăcești toate cuvintele, se 
bosumflă Robert. 

— Nimic, nu vreau să-mi spui nimic. Nu vreau să te aud, nu 
vreau să te văd. Vreau să uit că exiști. Dar nu se poate. Ai con- 
tinuat să-i faci rău fiicei mele chiar și după ce eu am aflat ade- 
vărul. Asta... nu ţi-o poate ierta nimeni! Am un motiv bine în- 
temeiat care mă ține aici, departe de inima pe care aș vrea să 
ţi-o smulg din piept... 

— Maia... 

— Ce-ai făcut cu ea? E fiica mea! O vreau înapoi! 

— E... bine, stai liniștită. 

— Să stau liniștită? O spui atât de calm de parcă ai fi trimis-o 
în vacanţă, la bunicii protectori! Unde e? Cum e? vru să știe 
numaidecât. 

— Nu e cu mine. Promit că voi încerca să o aduc la mine. 

— Nu-mi promite mie nimic! Fă-o pentru ea! Dacă ai simțit 
vreodată ceva pentru ea, îi aruncă mingea la fileu. 

— Ţin la Maia, admise Robert. Știu că nu mă crezi. Am cres- 
cut-o împreună. Am știut de la început ce este, dar a fost fata 
mea. Așa am considerat-o. Trebuia să fiu... credibil în faţa ta, 
recunoscu. Așa că am ajuns să o îndrăgesc. Nu-i vreau răul. 

— Dar nici binele! De ce te-ai purtat inuman cu ea în seara 
aceea? Ai închis-o în baie, zăvorându-i ieșirea. Tot mai susții 
că nu ești un monstru? 

Amintirea aceea îi chinuise nopțile Emei: văzuse cum Ro- 
bert nu numai că-și închisese fata care plângea în baie, ci îi și 
zăvorâse ieşirea, topind clanţa cu Focul din el. 

— Nu sunt! strigă bărbatul nervos. Se vede că nu i-ai cunos- 
cut pe adevărații monștri. Am fost o marionetă? Probabil. Dar 
am făcut-o de dragul tău. M-am îndrăgostit de tine și am rămas, 
jucându-mi rolul. Am devenit personajul pe care trebuia să-l 
imit. Asta mi-a fost pedeapsa! Acum trăiesc cu toate aceste 
gânduri. Cu gândul că ai fost a mea și acum... nu mai eşti. 

— Și nici nu voi mai fi vreodată! Câtă suferință! exclamă 
Ema, ironic. 

— Nu se compară cu a ta, știu. Dar acum plătesc pentru 
greșelile mele! 

— Îndreaptă ce mai poţi îndrepta! Dă-mi-o pe Maia. Și vom 
pleca! Vom pleca de aici la casa noastră. Sunt în stare să uit tot, 
dar eliberează-mi fata! Nu vei mai auzi niciodată nimic de 
mine. 

Deși Ema i-o spusese ca și cum i-ar fi oferit o cale de eliberare, 
Robert simţi exact opusul, gândul că nu o va mai vedea vreo- 
dată asfixiindu-l mai puternic decât legăturile ei energetice. 

— Nu e la mine, ţi-am mai spus! 

— Atunci, recupereaz-o! Pentru mine! Onorează iubirea pe 
care spui că mi-ai purtat-o cândva. 

— Eu încă te iubesc. Nu e târziu să plecăm, noi doi și Maia, 
își încercă din nou șansele, pe care le știa ca fiind infime. 

— Robert! De-ajuns cu vorbele siropoase! N-au nicio va- 
loare în fața mea. Noi doi nu vom mai merge nicicând în 
aceeași direcție, nici măcar separați! Am devenit inamici acum 
cinci ani. Amintindu-mi adevărul, ura mea față de tine a cres- 
cut în noaptea în care te-am văzut în labirintul de flăcări, ținân- 
du-mi fata prizonieră! 

— Dar nu eu... 

— Nu mă interesează că nu ai dus-o tu acolo, cu mâna ta. Eşti 
vârât până la gât în toată povestea asta stranie! Pentru mine e 
ca și cum tu ai incantat Transformarea! Nu e nicio diferenţă! 

Chipul femeii se deformă din nou. Se înroși ca racul, iar 
ochii i se măriră într-un fel grotesc. 

— Nu doar tu ai fost prinsă la mijloc. Cu toții am pierdut 
câte ceva. Mama... mama a murit în acea seară, îi mărturisi cu 
durere în glas. Văzând că Ema nu reacționează în niciun fel, 
îşi corectă afirmația: A fost omorâtă! accentuă bărbatul. 

Femeia făcu ochii mari, dar apoi ridică din umeri, cu nepăsare. 

Robert o țintui cu privirea, semn că aștepta mai mult de la 
ea decât un simplu gest. 

— Te aștepți cumva să te consolez? intui Ema. Nu o voi face! 
Ştiu foarte bine care a fost rolul ei în această poveste. Şi-a făcut-o 
cu mâna ei. Nu poţi spune că n-a meritat-o! Totuși... ce-a făcut? 
Nu a fost ascultătoare? 

— Uau! Asta-i bună! pufni Robert. Păi... voi să-mi spuneți 
cum de e moartă. Eu așa am găsit-o, își aminti cu regret. 

— Noi? Robert! Noi am fost toți acolo, cu tine și Olivia. Şi 
chiar dacă n-am fi fost... nu suntem ucigași... ca voi. Nu încă, 
se corectă. Nu-mi pasă ce insinuezi, sincer. Caută călăul în altă 
parte. Cred că vei fi surprins unde-l vei găsi! 

— Nu te știam așa instigatoare! se arătă bărbatul surprins. 

— Am crezut că ţi-ai dat seama până acum că nu sunt Ema 
cu care ai conviețuit! Robert... să n-o mai lungim! propuse fe- 
meia. Maia... ea mă interesează. 

— Maia va fi bine. Voi avea grijă de ea. Momentan e inactivă... 

Ema se lăsă pe vine, cuibărindu-și fața în palmele transpi- 
rate. Ultima propoziție rostită de Robert îi frânsese inima. 
Dădu drumul lacrimilor și suspinelor, blamându-se pentru 
neputința de a-și salva cea de-a doua fiică. Inactivă. Furie. 
Aceste cuvinte o sfâșiau pe dinăuntru, dar îi alimentau, în 
același timp, ura pe care o simţea față de cei care luaseră exis- 
tența micuței drept o joacă de adulți. 

— Pleacă! Piei din ochii mei! zbieră cu tot suflul pe care-l 
mai găsi în trupu-i vulnerabil. 

Semnele lăsate de loviturile femeii nu-l dureau. Vorbele ei, 
însă, îi crestară adânc sufletul. Și Robert înțelese, cu regret, că 
drumul spre inima Emei se închisese, astăzi, definitiv. 

XX 


Eric își privi afectuos soția prin geamul terasei. Râse când 
își aminti că în primele zile de când se mutaseră aici, se ascun- 
sese după draperii pentru a o putea admira fără ca ea să bage 
de seamă. Cel puțin așa crezuse. Știi că te văd pitit acolo, în semi- 
întuneric, nu? îi spusese Ema într-o zi, luându-l prin surprin- 
dere. Parcă stai la pândă! Nu mă deranjează prezența ta. Chicotise. 
Nu te mai ascunde! Nu e ca și când m-ai spiona la duş! continuase, 
făcându-și soțul să roșească. 

Timpul trecuse prietenos peste ei, iar chipurile lor deveni- 
seră din ce în ce mai senine. Până astăzi. Privind-o, Eric se în- 
trebă ce o supărase într-atât încât femeia să sape în grădină la 
şase dimineaţa. Îmbrăcată în blugi scurți și un maiou alb, cu 
părul ridicat în vârful capului, într-un coc rotund, neglijent, 
izbea cu putere pământul ars de soare. Își împingea cu forță 
picioarele în solul uscat, strângea mâinile pe cazma și lovea re- 
petat, ca și cum ar fi comis o crimă din răzbunare. 

— Ce rău ţi-a făcut pământul, de-l chinui în așa hal? o în- 
trebă Eric, glumeț, din ușă. 

Femeia săpă mai departe, fără să-i răspundă. Se apropie de 
ea și abia atunci îi observă căștile din urechi. Îi făcu semn din 
mâini, asemeni persoanelor care semnalizează cu steaguri de- 
colarea avioanelor. Când ajunse la câțiva pași de ea, se trezi cu 
unealta de grădinărit în faţa ochilor. Înghiţi în sec. Ema o în- 
dreptă spre el ca un asasin care-și ameninţă viitoarea victimă. 

— Eric! M-ai speriat! făcu ea, coborând cazmaua. Își șterse 
apoi transpirația de pe frunte și-și dădu căștile jos. 

— Ce faci? Pe cine te răzbuni așa? 

— Vreau să plantez niște flori, răspunse Ema, cu glas scăzut. 

— La șase dimineaţa? În spatele curții? Bărbatul ridică din 
sprâncene, mirosind minciuna soției. Groapa ta arată de parcă 
ai vrea să arunci un cadavru în ea. 

Ema trânti unealta la pământ și-și trecu palmele murdare prin 
păr. 

— M-am întâlnit cu Robert! recunoscu. 

— Cum? Unde? Când? întrebă Eric pe nerăsuflate. 

— Ieri, la mall. Mă aștepta în parcare. 

— Te-a urmărit! concluzionă el. 

— Mai mult ca sigur. Nici nu mai contează. Doar nu crezi 
că nu ne va găsi cineva aici! E primul loc unde eu aș căuta: la 
iubitul Monei. Și noi stăm la câteva sute de metri de el. Ne lasă 
în pace pentru că, momentan, asta vor. Ţes un alt plan, probabil. 

— Ce vrea? dori Eric să știe. 

— Nimic concret. Mi-a turnat aceleași minciuni. 

— Adică? 

— Nimic care să merite atenţia ta. Sincer. Nu-ţi bate capul! 
Nu m-a ameninţat, nu m-a atacat. A fost pașnic. 

— Asta nu mă linişteşte. E... secret? 

— Acum și tu! Nu, nu este. N-am nimic de ascuns. 

Când văzu ochii imploratori ai bărbatului, Ema îi spuse cu- 
vintele pe care știu că el nu dorea, de fapt, să le audă: 

— Mi-a spus că nu s-a prefăcut în aceşti cinci ani, că m-a iubit 
și că mă iubește în continuare. 

Eric căscă ochii, gata să-i iasă din orbite. 

— Vezi? replică ea. Te-am avertizat că n-o să-ți placă. Dar 
să știi că nu mă încălzesc cuvintele lui! 

— Interesant joc de cuvinte, scrâșni el, referindu-se la ele- 
mentul celuilalt. 

— Încă eşti gelos? întrebă Ema, zâmbind. 

— Nu. Poate puțin. Nu gelos, cât mâhnit, se corectă. Ce treabă 
mai are cu tine? Să te lase în pace! 

O privi înciudat și-și trosni degetele. Apoi își încleștă gura, 
încercând să schițeze un zâmbet. Nu reuși. 

— Așa i-am spus şi eu! Ai fi preferat să mă atace, în loc să 
mă ia cu frumosul? 

— Dacă spun „da” nu sună bine, așa-i? Ştiu că i-ai face față 
oricând, îi zise, zâmbind acum de-a binelea. 

— Eşti de groază! Pot ţine piept şi afirmațiilor lui înflăcă- 
rate. I-am spus şi lui: singurul lucru care m-a făcut să nu-i scot 
ochii din cap e faptul că o are pe Maia. Mă rog, am aflat că nu 
e la el, ceea ce mă îngrijorează. 

— O să fie bine! 

— Serios? Așa crezi? Eu nu știu ce să mai cred. Subiectul 
ästa e atât de sensibil... M-au luat de lângă Mona, iar acum îmi 
țin captivă cealaltă fiică. 

Eric o cuprinse în brațe. Rămase surprins că ea-i acceptă 
îmbrăţişarea fără împotriviri. 

— Mi-a spus că nu va permite să i se întâmple ceva rău, zise 
femeia. 

— Atunci... crede-l, o îndemnă, abandonându-și orgoliul. 
Ştii de ce ai nevoie acum? 

— De ce? întrebă curioasă. 

— De relaxare. Am făcut și eu câteva cumpărături. Putem 
pleca astăzi la plajă, dacă ești în regulă. Pe Mona am întrebat-o 
ieri și a fost de acord. Am ştiut că te-ai dus să-ți cauţi costum 
de baie şi m-am gândit că ar fi ok. Dar nu am anticipat izbuc- 
nirea ta din această dimineaţă. 

— Sunt bine, m-am descărcat, îl asigură. 

Eric încercă să detensioneze atmosfera: 

— Am putea îngropa o comoară, dacă tot ai săpat atât. 

— Dacă am avea! Poate găsim una astăzi în mare, intră Ema 
în jocul soțului său. 

Zâmbiră amândoi. 

— Plecăm într-o oră, atunci. Îți ajunge timpul? 

— Da. E perfect. 


Mașina gonea pe asfaltul rece. Soarele de culoarea portoca- 


lei se deslușea la răsărit, printre copacii care străjuiau şoseaua. 
Eric deschise larg geamurile şi, deși se crease curent, îl accep- 

taseră cu toții tacit, inspirând aerul proaspăt care le înviora 
simţurile. 

— Sper că David nu s-a supărat că nu l-am invitat, i se adresă 
Eric Monei. 

Fata nu-i răspunse. Butona de zor telefonul. 

— Mona! îi atrase Eric atenţia, fulgerând-o cu privirea în 
oglinda retrovizoare. 

— Poftim? întrebă fata, scoțându-și casca din urechea stângă. 

— David. Sper că nu s-a supărat că nu l-am chemat și pe el, 
repetă bărbatul. 

— Nu, răspunse fata sec. Nu trebuie să petrecem toată ziua 
împreună, oferi ea explicații suplimentare, intuind că replica 
fugitivă pe care i-o dăduse nu era suficientă. Are de învăţat 
pentru examene. Unii mai merg și la şcoală, completă ironic, 
întorcându-se la muzica sa. 

Ema scoase capul pe geam, iar părul ei de foc începu să flu- 
ture aidoma unui steag bătut de vânt. Întinse şi mâna dreaptă 
afară, mângâind aerul care-i învălui brațul ca o brățară. 

— Eric, uite! îi spuse, arătându-i spirala jucăușă, de un alb- 
transparent. 

— Da, te cunoaște. Probabil îi era dor de tine. Cine crede că 
aerul nu ia formă, ar trebui să te vadă pe tine în mediul tău. 

Ajunseră la destinație mai repede decât planificaseră. Eric 
parcă maşina, pentru prima dată, ca la carte. Scoase din port- 
bagaj două pături și-un coș de nuiele, plin ochi cu provizii. 

— Doamne, tată! Ai de gând să hrănești o armată întreagă 
astăzi? se miră Mona. 

— Zici tu așa, acum. Ştii că, după o tură sănătoasă de înot, 
te apucă o foame de nedescris. Şi e abia dimineață, până di- 
seară mai e mult. O să-mi mulțumești mai târziu, zise, făcân- 
du-i jucăuş cu ochiul. 

— Am înţeles: ai pregătit micul-dejun, prânzul și cina. Bun 
băiat! 

Ema îi lăsă pe ei să îi arate drumul, distrându-se pe seama 
lor. Îi privi cu emoție, oferindu-şi reciproc fel de fel de expli- 
cații însoțite de gesturi largi, atât cât le permiteau bagajele. 
Schimbau neobosit replici, care mai de care mai amuzante. 

— Ce-mi place când te porți cu mine de parcă aș fi cățelul 
tău! își șicană Eric fiica. 

— Tată, câinele e cel mai bun prieten al omului. Stăpânul 
său îi oferă afecțiune. Ce-i poți dori mai mult de-atât? 

Plaja aleasă de Eric era una sălbatică, îngustă, deloc popu- 
lată și mai greu accesibilă oamenilor obișnuiți, din cauza stân- 
cilor abrupte care străjuiau țărmul. Coborâră zeci de trepte de 
piatră până să ajungă la marea învolburată. 

Ema admiră micul golf pustiu și-l asemui imediat cu Eric: 
era enigmatic, dar avea multe de oferit, părea sălbatic, dar îl 
simţea primitor. Înţelese acum de ce acest colț de lume îi ofe- 
rise confort și alinare sufletească în ultimii doi ani. 

— Deci ăsta e cuibul tău de nebunii! exclamă Mona, plăcut 
impresionată. 

Eric așeză în grabă păturile și proviziile și ţopăi, asemeni 
unui copil entuziasmat, în valurile ce se sparseră la mal, la pi- 
cioarele sale. 

— Bine-aţi venit pe plaja Nativilor! zise, făcând o reverență. 
Când sunt grăbit rău, aleg și o alta, una la care ajung mai ușor. 
Cea de rezervă. Dar ăsta... ăsta e locul ideal. 

Fetele râseră cu poftă în fața actorului ce-și juca minunat 
rolul. 

— Vai, tată! Nu ești doar un căţel! Eşti și un bufon talentat! 
râse Mona de el. 

— Bufon, zici? Eu? Ia treci tu încoace! 

Se repezi la ea și o prinse în brațe, ducând-o spre apă. Fata 
se zbătu ca o copilă neastâmpărată și reuși să se elibereze din 
strânsoare. Ajunseră faţă în față, iar Mona, poziționată între 
tatăl său și marea imensă, căuta din priviri variante de a-și 
schimba poziţia în avantajul său. Făcură amândoi pași rapizi, 

adăugaţi, în stânga și-n dreapta, asemeni unor crabi, mișcân- 
du-se în oglindă. 

— Hai, măi, tată! Nu vreau să intru acum în apă. Mai ales 
forțată și îmbrăcată! protestă fata. 

Chipul Monei era însă destins şi luminos. lubea momentele 
petrecute cu tatăl său, în special cele care implicau o aventură. 
Eric nu încetase nici acum să fie partenerul de joacă al fiicei sale. 

Râseră amândoi de comicul situaţiei, continuând, neobosiți, 
mișcările de du-te-vino. 

— M-ai făcut bufon! zise bărbatul zâmbind. 

— Doar te alintam, tată! Gata! Pace! 

Eric se opri și ridică mâinile, aducându-și palmele la nivelul 
feţei. 

— Mulţumesc, spuse Mona. 

Zâmbetul lui larg îl dădu de gol că plănuiește ceva. Fata ri- 
dică privirea, lăsându-și capul pe spate. Deasupra ei, un val 
înspumat stătea arcuit, neclintit, ca înghețat. 

— Să nu-ndrăznești! îl atenţionă. 

Nici nu apucă bine să termine propoziția, că apa se revărsă 
peste ea, lipindu-i părul și hainele de corp. 

— Pfoaaa! Acum ar fi bine să fugi, îl preveni. 

Udă din cap până-n picioare și dornică să-și ia revanșa, se 
aplecă și luă în mâini o cantitate generoasă de nisip îmbibat 
de apă. Modelă bulgări, pe care-i aruncă apoi cu putere după 
Eric, care fugise deja din calea ei. Mingile de nisip cădeau ca o 
ploaie greoaie asupra bărbatului. Şi-l lovi din plin, dar el nu 
se plânse nicio secundă. 

— Gata, Mona! Mă predau! Tragi cu tunul? Suntem chit: tot 
o apă și-un pământ! 

Eric își șterse nisipul umed de pe față, căutând-o pe Ema din 
priviri. 

Femeia stătea pe pătură şi se minuna de reprezentaţia ofe- 
rită de familia ei. Cu faţa senină, admira pofta de viață pe care 
o transmiteau cei doi. Rămase dinadins de-o parte, pentru a le 

surprinde naturalețea relaţiei. Fu, din nou, impresionată de 
spontaneitatea lor, de simplitatea gesturilor, care dezvăluia o 
dragoste reciprocă perfectă. Jocul lor îi releva asemănarea din- 
tre ei, dar și compatibilitatea Elementelor lor. Văzu acum, pen- 
tru prima dată de la acea seară, o altă faţă a puterii Elementelor 
și-și aminti de toate clipele frumoase petrecute împreună. Mo- 
mente în care fuseseră Forțe pentru amuzamentul și distracţia 
lor, și nu arme în slujba binelui, ca în seara Transformării. 

— Mi-ar fi prins bine niște ajutor, i se adresă Eric. 

Ema râse, ridicându-se. 

— Mie mi s-a părut că te descurci. Apa spală pământul, nu? 
Ce mai aștepți? îl întrebă, arătându-i întinderea albastră. 

— Pe tine. Haide! Amândoi! 

— Du-te tu. E prea devreme pentru mine, apa e cam rece. 

— Bine, tu pierzi! îi spuse, în timp ce alerga cu spatele spre 
apă. 

Se aruncă în viteză, hotărât, precum un înotător de perfor- 
manță care visează la medalia de aur la concursurile sportive. 
Cum nu reveni la suprafață, Ema se apropie de mal, îngrijorată. 

— Așa face el, nu mai ştii? îi spuse Mona, calmă. 

— Cred că va trebui să mă reobișnuiesc cu asta, răspunse 
femeia, dar încordarea nu o părăsi. 

Se ridică pe vârfuri, ca și cum și-ar fi asigurat astfel o vizi- 
bilitate mai bună. Marea își plimba valurile dantelate spre 
țărm. Liniştea pe care apa i-o inspirase când o zărise de pe 
stânci se preschimbă, acum, în anxietate. Nemărginirea mării 
îi dădu fiori. Deși conștientă că Eric era contopit cu elementul 
său, nu-și putu alunga păgubosul gând că îl înghiţise apa. 

— Doar nu crezi că..., începu Mona fraza pe care nu mai 
apucă să o termine. Ghicise agitația mamei sale și voise să o 
asigure că tatăl ei e teafăr. Reacţia îi fu, însă, întârziată. 

Ema se aruncă îmbrăcată în marea înspumată. 

— Grozav! Am doi nebuni acasă! se miră Mona de gestul 
imprudent al mamei sale. 

Se apropie și ea de mal, preluând rolul de analizator al mamei 
sale. Pulsul i se acceleră. Ema nu ieșise la suprafaţă, deși tre- 
cuseră minute bune de când se aventurase în căutarea soțului 
ei. Nu-și făcuse niciodată probleme în privința lor. Erau doi 
Nativi care-și controlau puterile ca nimeni alții. În Harmonie 
dispăreau împreună chiar și o oră, în apa Mării Mediterane. 
Acum, însă, mama sa era neinițiată, nu-și folosise deloc pute- 
rile de când se mutaseră împreună. 

— Minunat! exclamă fata, iritată. Nu era mai bine să zboare? 
A pus-o naiba să se-arunce în apă. 

Intrată în mare, Ema înotă pe sub apă, cu ochii deschişi. 
Apa era atât de clară încât văzu pietricelele și scoicile din nisi- 
pul de pe fund. Înaintă cât de repede putu, conştientă că Eric 
avea un avans considerabil. Înotă însă mai repede decât își 
imaginase, calculând că se îndepărtase de țărm cel puţin o sută 
de metri, în numai două minute. La scurt timp, când simți că 
începe să rămână fără aer, se panică și își croi drum în sus, pen- 
tru o gură sănătoasă de aer. Deschise gura involuntar și atunci 
observă micile bule perfecte care pluteau prin apă. Atinse una 
și aceasta, în loc să se spargă, cum se așteptase, se mări, făcând 
loc degetului ei înăuntru. Atunci îi veni ideea salvatoare: se 
lăsă din nou să coboare în adâncul mării și-și eliberă plămânii 
dintr-o suflare. O sferă uriașă, aproape invizibilă, pluti înaintea 
ei. Se repezi spre ea cu capul înainte. Când faţa îi străpunse 
balonul de aer, respiră adânc, sacadat. Își veni în fire repede, 
în mica lume pe care tocmai o crease. Chiar dacă își amintise 
acum că folosise acest truc de nenumărate ori, rămase uimită, 
ca și când l-ar fi făcut pentru întâia oara. Mediul în care respira 
fără probleme o fascina. Plutea înăuntrul lui, înconjurată doar 
de aerul care, în unde ușoare, îi păstra echilibrul, ținând-o în 
poziție dreaptă. 

— Tată, taaată! strigă Mona, văzându-l țâșnind din apa mării 
asemeni unui delfin. Mâinile fetei fluturau în aer ca două aripi 
în zbor. 

În câteva secunde, Eric ajunse la picioarele fiicei sale. Pielea 
îi era străvezie. Îl compară cu o făptură fantastică, mitică, din 
adâncuri. Îi lipseau doar branhiile și coada. 

— M-ai strigat? o întrebă degajat, aranjându-și părul ud peste 
cap. 

— Daaa! Mama! spuse, arătând cu mâinile spre apă. A ple- 
cat după tine! S-a panicat că nu mai ieși la suprafaţă. Acum 
te-ai gândit și tu să-ți faci de cap? Ştii că încă nu s-a obișnuit 
cu stilul nostru de viață! Sunt vreo zece minute de când a intrat... 
și nu a mai ieșit. Ştii că nu sunt o bună înotătoare. Am căutat-o 
cât am putut, dar nu am reușit să o zăresc. 

Bărbatul făcu cale întoarsă într-un suflet. Se mișcă agil, ca 
printr-un loc pe care-l cunoaștea de-o viață. Văzu în fața sa, în 
depărtare, silueta soţiei sale, plutind în mijlocul mării. Inima-i 
îngheță. Abia când ajunse la câțiva metri de ea, recunoscu sfera 
de aer și o văzu pe Ema teafără. Pătrunse și el înăuntru, alături 
de ea. 

— Eşti bine? îl întrebă ea, ușurată, îmbrățișându-l. 

— Eu? Sigur că sunt bine. Cum de ţi-ai făcut griji? Marea e 
a doua mea casă. Nu-mi va face niciodată rău. 

— Nu ştiu, recunoscu femeia. Pur și simplu, m-am gândit la 
tine ca la un om obișnuit. Și m-am panicat când am văzut că 
nu ieși la suprafaţă. A fost un gest prostesc. Uite ce departe am 
ajuns, zise, ironică. 

— Tu ești bine? o întrebă, studiind-o. 

— Da. Acum, da. Era cât pe ce să nu mai ajung la suprafață. 
Am trăit atât de mult timp ca un om normal, încât nici nu m-am 
gândit că aș putea să-mi folosesc puterile. A fost o decizie luată 
la limită. Sfera asta, zise, rotindu-și capul, admirând-o încă o 
dată, e minunată. Uitasem cum e să creezi ceva cu forța Elemen- 
tului. 

— Mi-ai dat emoţii. Ce-a fost în capul tău, să vii după mine? 
Am tras o sperietură zdravănă când mi-a spus Mona că ești de 

minute bune sub apă! Să nu-mi mai faci așa ceva! Nu vreau să 
te pierd din nou! 

— Nu mă vei mai pierde. 

Eric își privi soția de sus până jos. Părul ud, dat pe spate, şi 
rochia de plajă, lipită de corp, îl înnebuniră. Acţionă din in- 
stinct și dorință. Îi cuprinse chipul în palme şi o sărută cu pa- 
timă. Simţi dulceața buzelor care-i lipsiseră dureros de mult. 
Ema îi acceptă buzele, lipindu-le și mai apăsat de ale sale. Se 
avântară în magicul moment cu toate sentimentele de care su- 
fletele lor dezbinate fuseseră private: dor, pasiune, extaz, tan- 
drețe, delicateţe, dăruire. Aerul din sferă îi răsuci, purtându-i 
de la vertical la orizontal și invers. Gurile lor rămaseră unite 
în tot acest timp, ca și cum nu și-ar mai fi permis nicio clipă de 
despărțire. 

— Am crezut că nu vă mai întoarceți! Unde ați dispărut atât? 
îi admonestă Mona, vizibil supărată, dar și îngrijorată. Mamă, 
ești bine? o întrebă şi-i sări în brațe, strângând-o cu putere. 

Devine tot mai bună ziua de astăzi, gândi Ema, fericită. 

— Ce-aţi făcut? Inventarul speciilor de pești din mare? con- 
tinuă fata. Nu-mi răspundeţi! Dacă mă uit atent la feţele voas- 
tre, îmi dau seama că nu vreau să aflu... 

Râseră toţi trei. 

Își petrecură toată ziua pe plajă, depănând amintiri vechi și 
construind altele, noi. Mona își abandonă gândurile chinui- 
toare și-și închise și telefonul, pentru prima dată după ani de 
zile. Își dădu răgaz să se relaxeze și să se bucure de o zi perfectă, 
în compania părinților ei. Îi admiră și-i văzu din nou... îndră- 
gostiţi. 


XXI 


Ochii îi stăteau ațintiți pe chipul blând al soției sale. Somnul 
îi sărise de vreo oră, dar preferase să nu părăsească așternu- 

turile saltelei care-i servea drept pat. Primele raze de soare pă- 
trunseră, sfioase, printre draperii, spărgând întunericul dens. 
Fasciculele luminoase cădeau ca o mângâiere pe trupul Emei, 
acoperit pe jumătate de un cearșaf vaporos. Eric îi privi picioa- 
rele goale care ieșeau, ademenitor, de sub pânza transparentă. 
Părul roșu îi cădea în șuvițe peste marginea canapelei. Bărba- 
tul întinse mâna, atingând firele rebele care i se prelungeau 
printre degete, asemeni unor limbi de foc. Doar câţiva centi- 
metri îi despărțeau, noapte de noapte. În liniştea serii, respira- 
tiile lor se întretăiau armonios, iar Eric iubea sunetul neregulat 
care-i unea de la amurg până-n zori de zi. O admira neobosit, 
adulmecând mirosul ei specific, care-i amintea de toate mo- 
mentele în care trupurile lor formaseră un întreg. O iubea şi o 
dorea pe femeia din faţa lui, care, de la statutul de colegă de 
cameră, ajunsese, cu pași timizi, la cel de prietenă. Îi câștigase 
încrederea în toate aceste zile petrecute împreună. Chiar dacă 
memoria îi revenise, nevătămată, Eric era conștient că trebuia 
să o recucerească. Nu-i venise la îndemână să o abordeze ca și 
cum ar fi luat relaţia de la zero. Iubirea lor izvorâse natural în 
adolescenţă, și acum știa că nu va trebui să o impresioneze cu 
gesturi mari, nefirești. Nu o agasase cu declarații și promisiuni, 
dar nici nu o tratase cu indiferenţă. Alesese, precaut, calea de 
mijloc. Văzuse că inima ei îi făcuse loc iubirii pătimașe pe care 
el i-o purta. Tocmai i-o dovedise. Pe buzele lui încă ardea săru- 
tul pasional pe care-l împărţiseră cu o zi înainte. 

Femeia întredeschise ochii, surprinzând privirile cercetă- 
toare ale soțului ei. Voise să-l atenționeze că o stânjenește, dar 
obrajii i se înroșiră, trădându-i emoțiile. Rămaseră amândoi 
nemișcați, cu ochii ațintiți unul asupra celuilalt. Un zâmbet 
larg lumină chipul Emei, iar Eric îi răspunse cu un surâs. 

— Bună dimineaţa, rupse femeia tăcerea. 

— Bună dimineaţa, răspunse Eric, afectuos. 

Ema își puse palma dreaptă în obraz, sprijinindu-se în cotul 
pe care-l potrivi atent în perna moale. 

— Mulţumesc pentru ziua de ieri. Mi-a prins bine ieșirea. 
Îmi era dor de mare. Nici nu mai țin minte când am văzut-o 
ultima dată. 

— Eu îți mulțumesc că ai acceptat invitaţia mea. Pentru mine, 
înotul este o terapie. Apa îmi spală și trupul şi mintea. Îmi vin- 
decă gândurile bolnave, îmi alungă temerile. Prezenţa ta și a 
Monei nu a făcut altceva decât să-mi crească inima. Am simțit 
că suntem... o familie. Ca odinioară. 

— Și eu m-am simțit bine. A fost un sentiment aparte. Ca și 
cum aș fi fost acasă, acum, când acest cuvânt e doar o noțiune 
abstractă pentru mine. Inima mea recunoaște căldura căminu- 
lui nostru, deşi încă simt povara unor sentimente pe care nu 
le pot descrie. E ca și când aș căra în spate un bagaj de care 
vreau să mă descotorosesc, doar că e prea greu și trebuie să 
eliberez, pe rând, greutate cu greutate. 

Femeia simţi breteaua maioului alunecându-i pe braț. O ri- 
dică înapoi pe umăr, urmărind în tot acest timp ochii cercetă- 
tori ai soțului ei. 

— Te înțeleg. Nu va mai face nimeni presiuni asupra ta, 
promit, îi zise Eric, înghițind în sec. 

— E propriul meu bagaj. Voi nu-mi adăugați greutăți, acum 
știu asta. Dimpotrivă. Cu cât mă deschid mai mult în fața voas- 
tră, cu atât mă simt mai ușoară. Se pare că timpul petrecut în 
compania voastră este terapia mea. 

— Mă bucur, zâmbi Eric impresionat de mărturisirea soției 
lui. 

Mâna lui dreaptă se plimbă jucăușă pe marginea canapelei, 
urcând tiptil spre Ema. Văzându-l, femeia îl trezi din visare: 

— Hai, gata cu leneveala! Am nevoie de-o cafea! Să vezi ce 
vorbăreață voi fi apoi! 

— Sus, atunci! zise bărbatul, ridicându-se în picioare. 

— Eu fac cafeaua, tu faci paturile, propuse Ema. 

— Total de acord, aprobă Eric. Așa făceam și-n Harmonie, îşi 
aminti nostalgic. Doar că atunci ne trezeam în acelaşi pat! 

Lichidul fierbinte, maro, pe care îl sorbeau amândoi în tă- 
cere, le înviora simţurile. Era ritualul lor matinal. Preţ de câ- 
teva minute bune, fiecare era atent doar la cana sa, chiar dacă 
împărțeau aceeași băncuţă de pe terasă. 

— Azi vreau să-ți petreci ziua cu mine. Doar cu mine. 

Ema se înecă la auzul vorbelor lui, rostite răspicat. Sângele 
i se adună în obraji, înroșindu-i din nou. 

— Ai ceva în minte? întrebă femeia, abandonându-și rușinea. 

— Da, am. Dincolo de curtea noastră e o poiană drăguță: 
iarbă verde, flori, copaci. M-am gândit să mergem să exersăm... 
abilităţile tale. 

— Ooo, ezită Ema, surprinsă. Nu ştiu dacă este o idee bună. 

Își aminti de ceea ce-i făcuse lui Robert. Nu gândise, doar 
acționase, și nu-i plăcuse rezultatul. 

— Ştiu că pare complicat, dar vei vedea că ești un talent în- 
născut. Mânuiești Aerul ca nimeni alta! Ai nevoie, pentru în- 
ceput, doar de încurajare și îndrumare. leri te-ai descurcat de 
minune! 

— Ieri era cât pe ce să-mi dau duhul! recunoscu femeia. Adre- 
nalina a creat sfera aceea, nu eu. 

— Nu te subestima! E ca mersul pe bicicletă: odată învățat, 
nu se uită niciodată. Adevărul este că... sigur va fi necesar să 
ne folosim cu toții de aceste daruri ale noastre. Cum ai spus și 
tu, Nativii Focului stau la pândă. Când vor veni, vei fi pregă- 
tită. 

— Cum a rămas cu... nu va mai face nimeni presiuni asupra ta? 
îl șicană. 

— Asta... e altceva. Ştii la ce m-am referit. Nu vreau să te pre- 
sez, dar o va face realitatea. Curând. Dacă este prea devreme, 
vom merge când vei fi pregătită. 

— Nu, nu. Ai dreptate. Adevărul este că, dacă tot amân, nu 
știu dacă va veni vreodată momentul când voi accepta asta de 
una singură. Haide, să mergem! îl îndemnă, luându-l de mână. 
Am încredere în tine! Nu vreau să dezamăgesc pe nimeni. 

— Hai să nu ne gândim la partea asta. Cu dezamăgitul. Nu 
cred că e de mare ajutor pentru tine. Propun să privim această 
ieşire ca pe un exercițiu, ca pe-o joacă. 

— Mai bine așa. Deja mă simt mai relaxată. 

Îmbrăcaţi în haine lejere, își croiră drum spre destinaţia re- 
comandată de Eric. Stingheriţi, mergeau unul lângă altul și 
doar câţiva centimetri îi despărțeau. Se deplasau cuminţi, ca 
doi școlari în drumeţie și, nepricepuțţi în a face primul pas, își 
lăsară mâinile să li se ciocnească, vorba vine, accidental. Eric 
luă mâna Emei într-a sa, ca și cum era firesc să fie așa. 

— Ce cari în rucsacul ăla? întrebă ea curioasă, fiindcă ple- 
case de-acasă cu mâna goală. 

— Vei vedea. Nimic deosebit. Doar câteva obiecte care să ne 
ajute în exerciţiile noastre. 

— Sper că nu e plin cu mâncare! izbucni femeia în râs, amin- 
tindu-și coșul plin ochi cu de-ale gurii pe care-l luase Eric deu- 
năzi la plajă. 

După un sfert de oră de mers în tăcere, printre copaci şi po- 
teci necutreierate, se opriră într-un loc deschis, cu vegetaţie 
dispusă pe etaje joase, ca un amfiteatru străvechi. 

— Oo, uau! exclamă Ema. Ce loc interesant! 

— Da, e impresionant. E minunată natura! zise, privind-o 
de fapt pe ea. Hai să stăm aici, mai jos. 

Ema îi urmă sfatul și se așeză încet pe mușchiul verde, 
umed de rouă. Eric se lăsă la picioarele ei, atingând ușor plan- 
tele înrourate. Își plimbă degetele deasupra frunzelor, ca într- 
un dans, ridicându-le cu grijă, asemeni unui magician ce pre- 
lungește momentul dezvăluirii actului său. Picăturile perfect 
rotunde îi urmară degetele, înşiruindu-se după mișcările de- 
licate ale artistului care le manevra cu finețe. Coborâră apoi, 
ca într-o ploaie de vară, pe frunzele verzi, când Eric lăsă mâna 
în jos. 

— Uau! se arătă Ema impresionată. 

— Ţi-a plăcut? 

— Daaa! Natura chiar e minunată, dar... și tu ești minunat. 
Faci parte din acest univers fascinant. Şi Apa... e ca un prieten 
devotat în preajma ta, pentru că îi oferi... afecțiune, dacă pot 
spune așa. Te porți cu ea la fel ca și cu o persoană dragă. 

— Asta şi sunt Elementele pentru noi: prieteni. Natura în- 
săși, personificată. Sunt parte din noi și trebuie să le tratăm ca 
atare: cu iubire. Dragostea pentru Elementul primordial este 
ca iubirea de sine. Un Nativ și Elementul său se contopesc 
într-un întreg, ce transcende simțurile lumii palpabile. Abilită- 
tile vin odată cu acceptarea și iubirea naturii noastre. Devenim 
ființe multidimensionale, cu trup și spirit, cu o forță incredi- 
bilă. Apa mea simte dragostea ce i-o port. Hai! Încearcă și tu! 

— Nu e așa de ușor! insistă femeia. 

— Dacă-l iei pe „NU” în brațe, nu are cum să fie altfel! Hai! 
o încurajă din nou, întinzându-i mâna. 

Ema se ridică și se apropie de Eric. Întinse palma spre obra- 
zul său, dar nu-l atinse. Se opri la câțiva centimetri de el și imită 
mișcarea de mângâiere. Un val circular de aer se formă în 
căușul mâinii femeii. Ea îl plimbă discret pe chipul bărbatului. 

— Foarte bine. Bravo! Doar să nu-ţi faci din asta o obișnu- 
ință. Prefer contactul fizic. Mai ales când vine vorba de tine. 

Femeia își duse apoi degetele lipite la gură. Le atinse suav, 
cu buzele, și-i trimise lui Eric un sărut printr-o suflare. O bezea, 
cum își ziceau în copilărie. O adiere invizibilă se așeză pe bu- 
zele bărbatului, electrizându-i trupul. 

— Deja te-ntreci cu gluma! chicoti Eric, asaltându-și soţia 
cu gâdilături. 

Ema fugi din jocul bărbatului, amuzată în continuare. 

— A fost... plăcut, mărturisi femeia. 

— Pentru tine! râse bărbatul. Ce-ţi mai place să mă-ntărâți! 

— Nu-i adevărat! Doar... exersez. 

— Bine atunci. Mai departe! o ațâță, încrucișându-și braţele 
la piept, ca şi cum ar fi aşteptat continuarea spectacolului. 

Ema închise ochii și încercă să se concentreze. Îşi împreună 
mâinile și se strădui să creeze un flux energetic, asemeni celui 
care dărâmase peretele de flăcări din seara Transformării. Le 
apropie și le îndepărtă cu îndârjire. Le roti concomitent, de 
parcă ar fi citit într-un glob de cristal. Niciun rezultat. Deschise 
ochii și se aşeză pe iarbă, cu o falcă-n cer și una-n pământ. 

— Hei, ce-i cu tine? zise Eric, așezându-se lângă ea. 

— Nu-mi iese. Nu reușesc s-o fac. 

— Ai vizualizat ceva anume? 

— Da. Nu știu. O sferă, un glob, ceva... de aer, zise, îmbufnată. 

Eric râse la auzul tonului soției lui. 

— Nu te descuraja! Nu trebuie să creezi forme perfecte. Aerul 
e atât de versatil! Ascultă-l! Simte-l! Dacă faci așa, îți va urma 
mișcările întocmai. Nu e nisip pe care să-l modelezi în forme 
prestabilite. E o energie vie, care simte energia ta. Fii pozitivă 
și la fel va fi și el. 

— Şi dacă nu-mi iese? Dacă nu mă voi descurca? Avem o 
luptă de dus și eu creez sfere în pădure! Cam patetic pentru o 
Forță a Naturii! 

Eric îi ridică bărbia căzută, privind-o în ochi cu o dragoste 
infinită: 

— Trebuie să găseşti forța interioară și să o accepți. Îmbră- 
țișeaz-o, e parte din tine, mereu a fost, doar că ai uitat cum e 
să... nu ai limite. Oricât ne-am preface că suntem oameni Obiș- 
nuiți, adevărul este că... nu suntem. Nu putem fugi de destinul 
nostru, de natura existenței noastre! Eşti o Forță, una măreață. 
Permite-ți să trăieşti dincolo de ceea ce-ţi spun simţurile pri- 
mare să faci! Ești mai mult de-atât, mult mai mult! Ești un Nativ, 
o ființă superioară, Aer pur menit să echilibreze lumea asta ne- 
bună. Universul ne-a făurit aşa, după schiţe ieșite din tipar, 
după legi care sfidează normalul. Ești Aerul meu, al nostru, al 
celor care credem în tine! Nu suntem întruchiparea perfecţi- 
unii, avem voie să greşim ca orice om de rând și trebuie să simțim 
pe pielea noastră, în egală măsură, succesul și eşecul, neputința. 

Asta ne face la fel de umani ca orice altă ființă din jurul nostru. 
Acordă-ţi șansa să devii Ema de altădată, oferă-ți luxul nevi- 
novat de a face greșeli în drumul tău spre regăsire. 

Ema îl îmbrăţișă cu o forță care-i tăie bărbatului răsuflarea. 
Cu lacrimi şiroindu-i pe obraji, se ridică în picioare. Închise 
din nou ochii. Respiră lent și rar, concentrându-și atenţia pe 
sunetele naturii. Auzi ciripitul păsărilor din depărtare, susurul 
unei ape, pe care nu o văzuse în drumul lor și de a cărei exis- 
tență nu avea habar. Auzi trosnet de crengi, claxoane de mașini 
și voci în mulțime. Chipul i se destinse şi râse emoționată. Auzi 
şi simți, într-un final, adierea de vânt care-i şoptea la urechi 
melodii despre puterile sale nebănuite. Deschise ochii și în- 
tinse brațele, salutând natura. Își undui mâna dreaptă î în aer 
și linii șerpuitoare, aproape invizibile, îi urmară mișcările. 

— Nu-mi vine să cred! exclamă. Asta e fericirea? 

— Da, îi răspunse Eric, tot un zâmbet. O parte din ea. 

— Şi e palpabilă, se miră femeia din nou, cum crezuse că 
doar un copil e capabil de un asemenea entuziasm. 

Eric scoase din rucsac cinci mere. 

— Nu creeed, râse copios. Tot mâncare? Eu doar te șicanam, 
dar se pare că am avut dreptate. Ești un mâncăcios! 

— Nu în totalitate. Sunt comestibile, evident. Dar nu le-am 
adus cu acest scop. 

Îi aruncă unul femeii, direct în față, luând-o prin surprin- 
dere. Totuşi, chiar și pe nepregătite, Ema opri mărul chiar în 
fața ochilor. Plutea în aer și ea îl mișcă apoi prin simple gesturi, 
fără să-l atingă. 

— De-asta le-am adus! îi mărturisi Eric, aruncându-i, pe 
rând, și celelalte fructe. 

Ema ţinea acum cinci mere suspendate în aer. Le ridică la 
nivelul feței și le dispuse în formă de cerc. Prin mișcări sus-jos, 
jongla cu ele, asemeni unui circar bine antrenat. 

Soțul său o privi cu admiraţie și-i aplaudă reprezentați. 
Scoase apoi din rucsac o sticlă cu apă. li luă dopul și extrase 
tot lichidul dintr-o singură mișcare ascendentă. 

— Uită-te la noi! Doi clovni caraghioși! îi zise, jonglând și 
el cu cinci bile perfecte de apă. Făcu un glob mare din cei doi 
litri pe care-i adusese cu el şi-i dispersă apoi, în zeci de bilute, 
asemeni perlelor, peste plantele care-i înconjurau. Se întinse 
spre Ema şi-i fură un măr, din care mușcă, făcându-i în ciudă. 

— Heeei! Nu-i corect! Când mi-am intrat și eu în mână, te 
bagi peste jocul meu. Opri celelalte mere şi le conduse lin pe 
iarbă. 

Eric o trase lângă el, lipindu-i pieptul de al său. Îi simți inima 
bătând în piept din ce în ce mai accelerat. O privi în ochi insis- 
tent, fără să clipească și, într-un final, îşi puse sufletul pe tavă: 

— Te iubesc. Eşti viața mea. Sufletul meu tocmai s-a reîntre- 
git. Am fost pustiit de sentimentele astea înălțătoare. Acum 
sunt fericit cum nu visam că voi mai fi vreodată. Simt că-mi voi 
lua zborul, chiar dacă nu ştiu să plutesc asemeni ţie. Mi-ai lip- 
sit atât de mult... nici nu-ți poți imagina! Dar acum ești aici, 
lângă mine, în brațele mele, și-mi încălzești inima. Știu că mi-ai 
spus că ai nevoie de timp. Te înțeleg. Îmi cer scuze dacă cuvin- 
tele mele sunt prea mult pentru tine, nu vreau să te copleșesc. 
Voiam doar să mă asigur că știi ce însemni pentru mine. Ceea 
ce ai fost dintotdeauna și ceea ce vei rămâne, indiferent de cum 
ne va juca soarta: iubirea vieții mele. 

Bărbatul simți deodată, la propriu, cum îi fuge pământul 
de sub picioare. Privi în jos și mare-i fu mirarea când văzu că 
nu-și închipuise. Ema îl ținea strâns de mijloc și-l purta, alături 
de ea, deasupra lumii. Pluteau amândoi la câțiva metri de pă- 
mânt, rotindu-se ușor, în jurul bazei amfiteatrului. 

— Cum ai făcut asta? 

Femeia ridică din umeri, cu chipul senin: 

— Nu știu. Se pare că tu-mi dai aripi! 

Ema-și trecu mâinile pe după capul bărbatului, în timp ce 
Eric îi susținu corpul, petrecându-şi brațele în jurul taliei ei. 
Se-ntinseră amândoi unul spre altul, unindu-și gurile într-un 
sărut. Trupurile lor coborau acum lin spre pământ, ca două 

frunze în bătaia vântului. Când picioarele lor atinseră solul, 
Eric o întinse pe Ema, cu gesturi tandre, pe covorul verde de 
sub ei. Buzele nu li se dezlipiră nicio secundă, desenând o îm- 
pletire armonioasă de simţuri, într-o sărutare demnă de eter- 
nitate. Mâinile lui se plimbară pe corpul femeii, iar ochii săi își 
dădură într-un final răgazul de a-i contempla formele perfecte. 
După cinci ani de zile, Eric și Ema deveniră din nou un trup 
şi-un suflet, consumându-și dragostea în mijlocul naturii care-i 
făcuse atât de speciali. 


XXII 


O carte groasă, cu coperte roase la colțuri, cu sute de pagini 
îngălbenite de vreme, stătea deschisă pe masa de bucătărie. 
Sara o privi lung, gânditoare. Întoarse pagină cu pagină, dar 
se reîntoarse la capitolul pe care-l analiza deja de minute bune. 
Cu litere negre, mari, stătea scris, de mai bine de-un veac, cu- 
vântul care-i dăduse femeii planurile peste cap: „Furiile”. Li- 
terele de mână, aliniate la milimetru, erau perfect lizibile, ca și 
cum timpul nu ar fi trecut peste ele. 

Furia este creația celui supranumit Maestru al Focului: Cezar. 
Condus de ura sa împotriva celorlalte Case, Cezar a plănuit ani de 
zile un atac asupra localității Harmonie. Scopul său a fost unul sin- 
gur: nimicirea tuturor Nativilor. Conștient că va fi depășit numeric, 
bărbatul a pus la cale un plan care să-i aducă negreșit succesul. Prac- 
ticant înverşunat al magiei negre, Cezar a încercat toate incantațiile 
pe care le-a găsit despre crearea unei fiinţe care să i se supună fără să 
clintească. Nimic nu i-a ieșit perfect. Cum nu s-a dat în lături de la 
nimic, bărbatul a încercat transformarea unui om în slujitorul său 

Wel. Supus celor mai cumplite chinuri trupeşti, omul şi-a dat duhul 
ete să apuce să reînvie, după rețeta lui Cezar. Furios peste poate, 
atul a ars în acea noapte două sate din apropierea locului de re- 
ial Nativilor Focului. A privit atunci, adânc, în inima focului 

care arsese nemilos tot ce-i ieşise în cale. Scânteile i-au vorbit și i-au 
dat ideea pe care a pus-o în practică în aceeași seară. „Oamenii sunt 
slabi. Elementele sunt puterea acestei lumi. Ajută-te de ele. E chiar 
poetic să moară de mâna lor”, a citit el, printre limbile de foc. A mo- 
delat din apă și pământ o movilă înaltă. După ce aerul a zvântat-o, 
a eliberat apoi asupra grămezii neînsuflețite flăcări negre-roșiatice, 
dar și ura care îi măcina sufletul. Urletele creaturii care a prins viață 
s-au auzit până în Harmonie, zguduind liniştea localnicilor. Un corp 
diform, cu față hidoasă, s-a năpustit asupra lui Cezar. Bărbatul a râs 
diabolic şi i-a poruncit „şezi”, ca unui câine. Creatura dezgustătoare 
a făcut întocmai. A numit-o Furie, după primul sentiment pe care l-a 
citit în ochii ei. Săptămâni întregi, Cezar și supușii lui au construit 
o armată de corpuri docile. Aspectul lor era apropiat de cel uman. 
Doar primul născut, Alfa, a rămas întruchiparea întunericului și a 
haosului. Convoiul Focului și-a făcut apariția în Harmonie într-o 
dimineață răcoroasă, de toamnă târzie. Luaţi prin surprindere, mulți 
Nativi au murit fără a apuca să lupte pentru viețile lor. Cerul s-a în- 
tunecat și a fost noapte trei zile la rând. Casele au ars din temelii, iar 
copiii au fost adăpostiți în subsolul Casei Bătrânilor, singura pe care 
au protejat-o cu toții, cu prețul vieții. După o luptă crâncenă, Iris, 
Protectoarea noastră, l-a răpus pe Cezar. El i-a ucis singura dragoste 
pe care femeia a cunoscut-o vreodată. Odată cu el, toate creaturile s-au 
transformat în dâmburi uriaşe de pământ. Nativii Focului au fugit 
în secunda următoare, fără să privească în urmă. 

Sângeroasa bătălie ne-a costat viaţa a sute de Nativi, prieteni ade- 
vărați, oameni speciali, dar ne-a demonstrat ceea ce, până în acel mo- 
ment, am refuzat să credem: Nativii Focului au ales să ne fie dușmani 
declaraţi. 

Sara privi cu dezgust paginile în care erau elogiați Nativii. 

— Oameni speciali, auzi! Poate ignoranți! 

Îşi desfăcu palmele roşii asupra acelorași pagini și rosti sa- 
cadat: 

— Foc revelator, arată-mi mie, fiica ta umilă, cuvintele pe 
care le caut, doar de iniţiaţi rostite. Dezvăluie-mi secretele bine 

păzite, căci le voi proteja cu prețul vieții mele! Foc din Foc! Foc 
pentru Foc! 

O scânteie licări la îmbinarea paginilor și un val de energie, 
asemeni unei flăcări, cuprinse foile în întregime, dezvăluind o 
față nevăzută a cărții. Un scris roșiatic, așternut parcă în grabă, 
apăru printre rândurile de culoarea cărbunelui. Asta înseamnă 
să citeşti printre rânduri, îşi zise femeia, zâmbind. Acolo desco- 
perise secretul Furiilor: cum să le dea viaţă și, cel mai impor- 
tant, cum să le stăpânească și să le controleze. 

Dar Sara nu găsi ceea ce căuta în niciuna din pagini. Micuța 
Maia fusese prima ei Furie creată și singura despre care știa că 
a trăit asemeni unui om. Mai mult, greșise undeva - asta o in- 
triga, deoarece fetiţa reușise să se atașeze de persoanele din 
viața ei. Din exterior, părea un simplu copil ca oricare. 

Femeia ieși hotărâtă din încăpere, oprindu-se în holul întu- 
necat. Un dulap înalt, cu două uși mari, umplea golul dintre 
pereţi, ajungând până aproape de tavan. Sara flutură rapid 
mâna dreaptă și ușile se deschiseră. Femeia sparse apoi bezna 
cu o flacără ivită din palma pe care o deschise în sus. Lumina 
dezvălui trupul inert al micuței Maia, așezat neglijent pe raftul 
de jos, cel mai mare, al mobilei. Fata avea capul lăsat, bărbia 
atingându-i pieptul fragil. Părea un cadavru ascuns în grabă 
de ochii lumii. 

Sara se aplecă și-i prinse bărbia, ridicându-i capul spre ochii 
ei pătrunzători. Acum, când micuța era unui obiect în mâinile 
sale, o privi cu admirație, rostind pentru sine: 

— Fără pic de modestie: sunt mândră de mine și de creația 
mea. Unde mai pui că te-am făcut și în grabă... Chiar ești un 
exemplar reușit! Maestrul Cezar ar fi impresionat! Să trăieşti 
tu, asemeni nouă, fără ca lumea să bănuiască nimic?!? Totuși... 
ceva te diferențiază de Furiile brute de care ştiam. Și încă nu-mi 
dau seama cum să fac să fii simpla creaţie de care am nevoie! 
Fără să încerci să gândești de una singură. Ai fi fost perfectă 
dacă făceai doar ce te-am învăţat şi spuneai doar ce ţi-am po- 

runcit. Dar nu-i nimic, te iert! îi spuse fetei, trecându-i mâna 
prin păr. Mai ai un mic rol de jucat. Va fi actul final. Îţi vei îm- 
plini menirea și o vei lua și pe Ema cu tine pe lumea cealaltă! 
Pentru asta n-ai nevoie de toate amintirile. Nu de cele despre 
mine. 

Rânji şi scoase un hohot gutural, imaginându-și finalitatea 
planului său. 


Ema mergea agale prin parcarea supermarketului, cu două 
plase pline pe care le târa, practic, după ea. Era cu capul în nori, 
visând cu ochii deschişi la întâlnirea romantică pe care o avu- 
sese cu Eric. Un zâmbet lung îi lumina chipul, iar ochii îi cădeau, 
scăpărători, pe lucrurile pe care le întâlnea în cale, fără însă a 
vedea ceva anume. Era complet distrasă, parcă plutea. Nu-i 
dădu atenţie nici măcar micuţei care stătea în fața ei, pe bor- 
dură, cu mâinile încrucișate la piept. 

— Mami! 

Glasul tulburător o scoase instantaneu din visare. Dădu 
drumul plaselor, care atârnau acum ca o povară. Căscă ochii, 
nevenindu-i să creadă. 

— Maia? Maia, tu ești? Sau visez? Ajunse la ea într-o clipită, 
cuprinzând-o în braţe și privind-o cu atenție, asigurându-se că 
e reală. Tu ești! exclamă, izbucnind într-un plâns întrerupt doar 
de propriile suspine. 

O luă în braţe cu o putere incredibilă, iar în strânsoarea sa 
puse toată dragostea pe care i-o purta și dorul care-i consu- 
mase sufletul. 

— Nu pot să cred că ești aici! mărturisi, ținându-i capul între 
mâini și sărutând-o încontinuu. 

O studie atent: arăta exact ca ultima oară când o văzuse: cu 
privirea goală, tulburată. Răsuflă însă ușurată că Maia nu adu- 
cea deloc cu fetița murdară și zdrențuită din coșmarul care-o 
lăsase fără suflare. 

— Eşti bine? Iubita mea... nici nu ştiu ce să-ți spun, niciun 
cuvânt nu poate șterge durerea că te-am lăsat acolo, cu... tatăl 
tău. Că te-am privat de prezenţa și iubirea mea. Mi-a fost atât 
de dor de tine! Nici nu-ţi poți închipui. Am greșit că te-am lăsat 
acolo, nu trece zi fără să-mi reproşez asta. Sper doar că mă 
crezi când îți spun că te iubesc din tot sufletul și că, indiferent 
de cine se va opune, nu mă voi mai despărți de tine. Niciodată. 
Îţi promit. 

— Ce tot spui, mami? 

— Cum? o întrebă Ema, mirată. În seara aceea, Robert te-a 
închis în baie, iar eu... am plecat... 

Își întrerupse ş șirul poveștii când văzu chipul inexpresiv al 
micuţei, și-și dădu seama că Maia habar n-avea despre ce îi 
vorbea. 

— Draga mea! exclamă, cu lacrimi în ochi. Ce s-a întâmplat 
cu tine? Unde-ai fost în toată vremea asta? M-am întâlnit cu 
Robe..., cu tata, se corectă, și nu mi-a spus decât că ești în sigu- 
ranță. Unde ai fost? Cine a avut grijă de tine? 

Fetiţa rămase nemișcată, cu ochii în pământ. Purta o rochiță 
simplă, cam scurtă, dar curată. Părul îi era împletit în două 
codițe care îi cădeau pe umeri. Ema citi, însă, o altă greutate 
care-i apăsa umerii firavi. 

— Nu-mi povestești? Nu-i nimic! Avem tot timpul din lume. 
Vii cu mine acasă. Și eu stau acum altundeva. O să te prezint 
unor... prieteni care te vor îndrăgi imediat. 

Se ridică în capul oaselor și o trase pe Maia ușor de mână, 
încercând să o tragă după ea spre mașină. Fetița rămase însă 
neclintită. Ema se aplecă din nou spre ea și trase adânc aer în 
piept. Rămase fără cuvinte în fața copilului, care o surprinse 
cu tăcerea sa. Nu ştia ce să-i mai spună, ce ton să folosească în 
dialogul pe care-l începuse și care suna mai degrabă a mono- 
log. Maia îi transmise duioșie și o asemui acum cu o păpădie. 
Soarta ei depindea doar de mărețul vânt: el decidea dacă-i va 
risipi puful în văzduh sau dacă-i mai oferea o clipă, o oră sau 
o zi în viața, oricum efemeră. 

— Mai rămânem aici, dacă vrei. Sau mergem oriunde te vei 
simți în largul tău. Dar... dar dă-mi, te rog, șansa de a o lua de 
la capăt, rosti Ema, neobosită. 

Maia se uită pentru prima dată în ochii ei. Ema îi simți pri- 
virea ca pe un cuțit care tăia în carne vie. O împunse până în 
sufletul rănit și zăbovi acolo, de parcă i-ar fi făcut plăcere să o 
tortureze. Femeia o prinse de mâini și simți cum trupul fetei 
se încălzește simţitor. Puse totul pe seama emoțiilor. Asta până 
când corpul Maiei începu să-și schimbe și culoarea. Chipul îi 
deveni palid și ochii i se aprinseră într-un galben caramel. In- 
stinctul de apărare o făcu pe Ema să se tragă înapoi. Își reveni 
repede în fire, însă, și se apropie de Maia mai mult decât îna- 
inte. O luă de mâinile care-i transmiseră instantaneu o căldură 
insuportabilă, ca și cum ar fi fost cuprinsă în întregime de-o 
febră accelerată. Trupul Maiei deveni incandescent și Ema în- 
cepu să plângă zgomotos. O cuprinse în brațe, atingerea ei ar- 
zând-o usturător, dar o ținu strâns, de parcă ar fi fost ultima 
persoană pe care ar mai fi avut-o pe lume. 

— Maia, te iubesc! Te iubesc din tot sufletul meu! Îmi pare 
rău că te-am lăsat singură atunci când ar fi trebuit să-ți fiu ală- 
turi. Te rog... nu mă părăsi! Mi-a fost foarte dor de tine, nici 
nu-ți imaginezi. Nu contează cine și cum ţi-a dat viață. Eu te-am 
crescut. Eu sunt mama ta! Tu ești fiica mea, mereu ai fost şi mereu 
vei fi. Te vreau în viaţa mea. lartă-mă! Întoarce-te la mine! 

Ema închise ochii, pregătindu-se pentru ceea ce credea că 
avea să se întâmple. Maia devenise o bombă acționată de crea- 
torul său. Femeia nu se gândi nicio clipă la ce ar fi lăsat în urmă, 
la Eric și Mona. Toate gândurile sale zburară doar la micuța 
de la pieptul său, care-i ardea trupul la propriu. Îi spusese totul 
din inimă, fără intenţii ascunse. O iubea cu adevărat, în ciuda 
a ceea ce îi spuseseră toţi despre natura ei demonică. În noap- 
tea răpirii, amândouă prinseseră viață, după placul făuritoru- 
lui. Destinele lor fuseseră legate cu prima îmbrățișare. Dobân- 
diseră o legătură pe care răpitorul nu o anticipase. 

Când se simți pregătită să-și urmeze fiica, femeia simţi de- 
odată cum trupul moale al Maiei i se pliază pe forma braţelor. 
Văzându-se în siguranţă, își afundă chipul în pieptul fetei, eli- 
berând lacrimile care-i inundaseră ochii. 

— Mami, te-ai întors după mine! auzi glasul cald al fetiţei. 

Ema o privi cu răsuflarea tăiată. Maia îi zâmbea, simțind că 
ar fi fost despărțite doar câteva minute. 

— Da, mami, m-am întors. Nu te voi mai scăpa din ochi, îţi 
promit. Te iubesc! 


La doar câţiva paşi depărtare, Sara rostea cuvinte care n-o 
mai ascultau: 

— Arzi! Arzi, am spus! 

Maia își recăpătase liberul arbitru, în pofida poruncii ei. Cu- 
vintele creatoarei sale deveniseră, de-acum, doar niște vorbe 
aruncate-n vânt! 


XXIII 


Ema privi cu dragoste chipul Maiei care, după mult timp, 
îi păru lipsit de griji ca al oricărui copil de vârsta ei: pur și nevi- 
novat. O adusese în casa în care locuia împreună cu Eric şi cu 
Mona. Nici acum nu înţelegea cum de apăruse micuța în par- 
carea supermarketului de unde se aproviziona ea. Și nici cum 
de o găsise lângă mașina ei, ca și cum ar fi așteptat-o. Îşi dădu 
seama, gândind rațional, că totul fusese plănuit cu grijă. Învă- 
tase, în toţi acești ani, pe propria piele, că nu există coincidenţe. 
Nu atât de mari. Cu toate acestea, se mulțumi să stea în prag, 
privindu-și fiica în timp ce mânca lapte cu cereale pe nerăsu- 
flate, de-ai fi zis că nu mai fusese hrănită de zile întregi. Fizic, 
fetița arăta bine, nu părea nici neîngrijită, nici neglijată. Și 
totuși... se afla în fața ei. Fără ca ea să fi depus vreun efort în a 
o recupera. O găsise și o luase acasă și se întrebă dacă nu cumva 

căzuse direct într-o capcană întinsă special pentru ea. Nimic 
nu se întâmplase, însă, până acum, niciun plan ascuns nu ieșise 
la iveală. Încă, își zise, privind-o cu dor pe fetița care lipsise 
mai mult de o lună din viața ei. 

Un nod i se puse în gât când auzi ușa de la intrare. Nu se 
gândise deloc la familia ei atunci când o adusese pe Maia în 
locuinţa lor. Eric era conștient de sentimentele pe care ea le nu- 
trea pentru micuță şi îi arătase mereu că o va susține în recu- 
perarea ei. În discuţiile cu Mona, însă, nu o pomenise nici 
măcar o dată pe Maia. Dorise să și-o apropie întâi pe ea, pe 
fiica pierdută cu cinci ani în urmă, și mai apoi să-i vorbească 
de cea de care fusese despărțită de curând. Visa, credulă, la o 
familie mare, fericită. 

Eric intră în casă tot un zâmbet. Chipul i se întunecă la ve- 
derea Emei. 

— Ce Dumnezeu ai pățit? Eşti bine? se repezi spre ea, cerce- 
tându-i arsurile. 

Ema fu buimăcită de reacția soțului. Uitase complet de ră- 
nile cu care se alesese în timpul contactului cu Maia cea incan- 
descentă. Acum simți cum i se strânge pielea chiar și la niște 
simple grimase. Își privi mâinile cu plăgi sângerânde și hainele 
care-i atârnau ca niște cârpe roase, înnegrite. 

— Sunt bine, reuși să-i răspundă, respingând îmbrăţișarea 
dureroasă. 

Bărbatul o fixă șocat, așteptând o explicaţie. Încremeni când 
zări fetița străină luând masa în bucătăria lor, deloc stingherită 
de prezența lui. Știu atunci că aflase răspunsul. Cumva, totul 
se întâmplase din cauza ei, a cărei identitate o ghici în ochii 
înlăcrimați ai Emei. 

— Cum de...? reuși Eric să spună cu jumătate de glas, făcând 
semn spre Maia. 

Ema îl trase din prag, discret, conducându-l în living. Se 
așezară amândoi pe canapea, între ei plutind o liniște apăsă- 
toare. 

— Am găsit-o în parcarea supermarketului, când am ieşit 
de la cumpărături. Am avut impresia că... mă aștepta acolo. 

— Aşa, pur și simplu? se arătă Eric, curios. 

Ema încuviință din cap. 

— Asta nu e normal. Nu ştiu cum ți se pare ţie, dar mie nu-mi 
miroase bine. 

— Da, ştiu. Sunt conștientă că cineva a adus-o acolo, mai ales 
că... își întrerupse cursul poveștii, analizând faptele în minte. 

— Mai ales că? se arătă bărbatul și mai curios. 

— M-a recunoscut când m-a văzut, m-a strigat mama. Doar 
că... nu era ea. Era... Furia de care aţi tot pomenit. Avea o pri- 
vire glacială și nu era conștientă de ce făcea sau spunea. 

— Era controlată, conform legendei, completă Eric, gânditor. 

— Da, cred că da. Dar apoi... ceva s-a întâmplat. Trupul ei 
aproape că a luat foc. Am îmbrățișat-o, de-aia arăt așa, își aminti. 
Totul s-a petrecut parcă într-o secundă. Și eu, ca ea, parcă eram 
o altă Eu. Nu m-am gândit decât că îi sunt mamă și că e de da- 
toria mea să-i fiu alături mereu. Nu ca în seara când am lăsat-o 
acolo, în casa care s-a prefăcut în scrum. 

Lacrimi șiroiau, usturătoare, pe obrajii crestaţi de arsuri. Își 
drese glasul, de teamă să nu o sperie pe Maia, care-și vedea în 
continuare de mâncat. E oare posibil ca iubirea mea s-o fi adus 
înapoi? Și-a revenit numaidecât, când credeam că acolo ni se 
va scrie sfârșitul. 

— lubito, da, e posibil, îi spuse el blând, aranjându-i cu 
mișcări delicate părul după urechi. Cum ai adus-o pe Mona 
înapoi, așa ai salvat-o și pe Maia. 

— Dar... e imposibil, dacă stai să te gândești logic, recunoscu 
Ema. 

— Logic? E ceva logic în viața noastră? Poate că, pe lângă 
puterile oferite de Elementul tău, cea mai mare superputere 
este cea de Mamă. Iubirea ta pentru ele a dărâmat orice bari- 
eră. E o iubire pură, necondiționată, de ambele părți. Ţi-ai ris- 
cat viața pentru ea, chiar dacă... 

— Chiar dacă... nu e fiica mea? Asta ai vrut să spui? se arătă 
Ema, dezamăgită. 

— Da, recunoscu Eric, spăşit. lartă-mă. Mă voi obişnui cu 
acest gând. Ştiu cât de mult înseamnă pentru tine. Voi găsi un 
loc și pentru ea în inima mea. 

— Mulţumesc. O vei iubi cu timpul, știu asta. E doar un su- 
flet nevinovat, prins la mijloc în toată această nebunie. 

— Întrebarea e... cum va reacționa micuța mai departe. 

— Nu știu. Cred că scopul ei a fost să mă... distrugă, zise Ema, 
plecând capul. Dar acum nu mai cred că fata e arma creată în 
urmă cu cinci ani. Cred că şi-a recăpătat liberul arbitru, oricât 
de stupid ar suna. Problema e că nu-și mai amintește mare lucru. 
Mă recunoaște, dar nu am reușit să aflu unde a fost, cu cine a 
fost. Şi cine a creat-o. Mi-e teamă că... aceste lucruri i-au fost 
șterse din memorie. 

— Timp, are nevoie de timp, ca orice persoană rănită, îi 
alină Eric frământările soţiei. 

— Tocmai tu spui asta? se arătă Ema plăcut surprinsă. 

— Ce-am ajuns! trase bărbatul concluzia, surâzând. 

— Dar oare avem timp? Mai avem, Eric, timp de așteptat, 
de zăbovit? Timp de noi și pentru sufletele noastre? Nu cred! 
Fiecare pas pe care-l facem stă sub semnul incertitudinii. 
Cumva, Ei, la naiba cu Ei!... sunt mereu înaintea noastră. Noi 
abia avem răgaz să ne vindecăm rănile, iar ei au vreme de în- 
tins capcane! Până când? Ce urmează? se arătă, după mult 
timp, îngrijorată. 

— Nu știu, iubito. Ne vom gândi şi noi la ceva. Hai să cură- 
țăm rănile astea urâte. Mi-e teamă că vei rămâne cu cicatrici. 
Auzi, dar ea... cum de nu are nici măcar o zgârietură, când tu 
arăţi ca lovită de tren? 

Ema-i dădu un cot în coaste, atenționându-l să aibă grijă la 
ce vorbește. 

— Nu știu, chiar nu-mi dau seama. Probabil focul nu o poate 
răni. Ar fi singura explicaţie. Hai să vedem ce face. 

Ajunşi în dreptul Maiei, o văzură pe micuță cum învârtea 
lingura de zor în castronul gol. 

— Gata, mami, ai terminat? 

— Gata! răspunse fata. 

— Vreau să cunoşti pe cineva, continuă Ema, cu glas duios, 
arătând cu capul spre Eric. 

— Eu sunt Eric, se prezentă bărbatul, politicos, apropiin- 
du-se de masă cu mâna întinsă. Tu trebuie să fii Maia. Imi pare 
bine de cunoștință. Am auzit numai lucruri frumoase despre 
tine. 

Fata privi în jos, rușinată. 

— Îţi place la noi? Sper că da, fiindcă de astăzi aceasta va fi 
și casa ta, zise pe o voce joasă, dându-și seama că fetița se va 
cuibări, din această noapte, în brațele Emei, iar el va rămâne 
singur, parcă pedepsit, pe aceeași saltea rece. 

Maia îl privi și-i oferi un zâmbet, spre surprinderea Emei. 

— Mami... el cine e? 

— Ele, eee... ăăă, se bâlbâi femeia. El e Eric, soțul meu, zise 
apoi, uşurată. 

— Soţul tău? Dar nu tata e soțul tău? 

Eric și Ema se priviră șocați, luaţi total prin surprindere. 

La asta nu m-am gândit, se mustră femeia, rușinată. 

— Lucrurile între mine și Robert s-au schimbat. El rămâne 
tatăl tău, doar că... nu mai este și soțul meu, explică Ema, ape- 
lând la varianta cea mai plauzibilă pe care o găsi atunci, pe loc. 

— Eu şi mama ta ne știm de mici, am copilărit împreună. 
Am fost... iubiți înainte ca mama ta să-l întâlnească pe tatăl tău. 
Voiam doar să te asigur că o iubesc, că atât ea, cât și tu, puteți 
avea încredere în mine, simţi Eric nevoia să adauge. Acum, ar 
fi timpul să tratăm cumva rănile acestea, i se adresă Emei cu 
blândeţe. Aduc imediat din baie dezinfectant și cremă, deşi nu 
cred că scapi fără să ajungem la doctor. Nici nu știu cum să le în- 
grijesc fără să te rănesc mai tare, mărturisi bărbatul, îngrijorat. 

— Nu-i nevoie, şopti Maia. O fac eu bine pe mama. 

Cei doi o priviră miraţi. Ema îi făcu lui Eric cu ochiul, ce- 
rându-i să intre în jocul micuţei. 

— Bine, draga mea doctoriță. Fă-mă tu bine, mă las oricând 
pe mâna ta, îi spuse, străduindu-se să fie serioasă. 

Maia se apropie de Ema și o examină din cap până-n picioare, 
cercetându-i concentrată rănile pentru a-i pune un diagnostic. 

— Mami, îmi pare rău că te-am rănit. Nu mi-am dat seama 
că îți fac rău. Ştii că nu te-aș răni niciodată intenționat. 

— Ştiu, micuța mea. 

— Poate te va durea puţin, dar vei fi bine. 

Un zâmbet larg brăzdă chipul femeii. Închise ochii și se lăsă 
pe vine, la nivelul Maiei, pozând în rolul pacientului ascultător. 

Fetiţa închise și ea ochii și-și întinse palmele deasupra chi- 
pului rănit al mamei sale. Îşi mișcă mâinile cu dibăcie, în sus 
şi-n jos, descriind mai apoi mișcări circulare. Își lipi într-un 
final palmele de fața femeii și repetă mișcările de mai devreme, 
ceva mai lent. 

Ema simţi zeci de furnicături, care o făcură să tresare. Muş- 
chii i se zbătură involuntar, de parcă sute de furnici i s-ar fi 
plimbat pe piele, ciupind-o. Senzaţia de disconfort se pres- 
chimbă apoi într-o durere ascuțită şi intensă. Femeia nu-și 
putu reține un strigăt. Simţi, din nou, aceleași arsuri pe care le 
trăise când o îmbrățișase pe Maia, în parcarea magazinului. 

— Suficient! strigă Eric, trăgând-o pe Maia din dreptul soției 
lui. 

Bărbatul urmărise atent întreaga scenă. Îi venise să râdă 
când fata începuse mișcările, ca într-un ritual. ÎI înduioșase 
dorința micuței de a-și vindeca mama, mai ales că-i citise pe 
chip sentimentul de vinovăție. Schimbările de expresie ale 
Emei îl făcuseră însă alert. Ţipătul ei, dar și mâinile micutei, 
care se înroșiseră considerabil, îl făcură s-o bruscheze pe fetiță. 
Rămase, însă, stupefiat când văzu chipul Emei. 

— Cum e... posibil? îşi găsi cu greu cuvintele. 

— Ce s-a întâmplat? întrebă Ema panicată, punându-și, in- 
stinctiv, mâinile pe față. Din simpla atingere înțelese de unde 
venea uimirea bărbatului. Își simţi tenul perfect neted, iar cor- 
pul și mâinile erau din nou nevătămate. Doar hainele zdren- 
tuite mai făceau acum dovada traumei fizice. 

— Maia... rosti femeia încet, năucită. 

— Eşti bine acum mami, așa cum ţi-am promis, spuse fata, 
aruncându-se în brațele Emei. 

— Maia, îmi cer scuze că te-am bruscat, interveni, Eric. M-am 
speriat și am reacționat din instinct. Mulţumesc! Îţi mulțumim 
pentru această... minune. Eşti o fetiță specială. Prinzi bine la 
casa omului, glumi apoi, să detensioneze atmosfera grea ce-i 
înconjura. 

— Mai bine tăceai! îl admonestă Ema, întorcându-i totuși 
un zâmbet comentariului său, inadecvat momentului. 

— Eric are dreptate, draga mea, îi spuse fetiţei, strângând-o 
şi mai tare la piept. Eşti deosebită! Să nu lași pe nimeni să-ți 
spună altceva! Să nu dai crezare vorbelor răutăcioase pe care, 
probabil, le vei auzi de la cei care nu te cunosc cu adevărat. Eu 
îți cunosc sufletul pur și inima mare. Cândva, vei fi o doctoriță 
excelentă, îi zise zâmbind. Te iubesc! 

Ușa de la intrare, trântită cu greutate de perete, risipi liniștea 
ce se așternuse greu peste casa devenită o scenă de spectacol. 


XXIV 


— Ce reuniune-i aici? întrebă Mona, alarmată. 

— Ce-i cu intrarea asta furtunoasă? replică Eric, postându-se 
în faţa ei, acoperind colțul în care se aflau Ema și Maia. 

— Tată, credeam că ai încetat să-ți mai asumi rolul de gardă 
de corp. Dă-te la o parte! Ce ascundeţi acolo? 

— Hei! strigă bărbatul la ea. De ce-ai venit pornită pe ceartă? 
Ştii că nu-mi place atitudinea asta! Nu mai vreau să aud vorbe 

poruncitoare! Nu ascundem nimic! Doar că ne-am găsit toți, 
acum, să stăm înghesuiți pe-un metru pătrat? Hai, intră, o pofti 
în living, nelăsându-i loc de retragere. 

Fata păşi bosumflată în camera din faţă, trântindu-se pe 
marginea canapelei. 

— Mona, continuă Eric, nu am apucat să vorbim nicicum 
despre acest aspect. Cu Ema aici, am luat cu toții lucrurile trep- 
tat, așa cum e normal să se întâmple în echilibrarea unei relații. 
Poate că am greșit. Ne aflăm la o răscruce de drumuri și timpul 
nu ne iartă. Așa că nu ne mai permitem luxul să ne purtăm cu 
mănuși. Luăm totul așa cum vine, în varianta brută, cu speranța 
că-i vom da de capăt. 

— Atunci hai să trecem peste această introducere, propuse 
Ema. Nu-i văd rostul. Mona... nu ascundem nimic, adică nu e 
ceva ce am putea ţine ascuns. O aduse pe micuță în fața ei, ți- 
nând-o de mână. Ea e Maia. Cred că ţi-o aduci aminte, zise, cu 
vocea tremurândă. Ne-am... reîntâlnit. Va locui cu noi de azi. 
Vom face, cumva, să fie bine pentru toți. Dă-i o șansă. O vei în- 
drăgi imediat ce o vei cunoaşte. E so... 

— Nu, nu e, o întrerupse Mona, franc. N-o spune! Eu... sunt 
singură la părinţi, şi-mi place exact așa. Ea e doar o... 

— Mona! o întrerupse Eric, înainte de-a rosti vreun cuvânt 
dureros. 

— Ce, şi tu ești de partea lor? răbufni mirată. 

— Nu există partea „lor” şi partea „noastră”. Suntem o fami- 
lie. Maia are nevoie de ajutorul, sprijinul şi căldura căminului 
nostru. Nu e ceva ce nu-i putem oferi! Asta doar dacă ne încă- 
păţânăm să nu o facem, cum procedezi tu acum. Fii mai des- 
chisă la minte, te rog. Ştii prin ce a trecut și mama ta și Maia. 
Suntem cu toții suflete zbuciumate. Împreună ne vom vindeca. 

— Nu sunt sigură că EA are un suflet, zise, ridicând bărbia 
spre fetiță. 

— Mona, ascultă-mă, te rog, interveni Ema, apropiindu-se 
de ea. Am trăit cinci ani alături de Maia. Știu că nu-ți place să 

asculți această parte a poveștii. E nedreaptă și dureroasă. Dar 
a existat. Maia a trăit în tot acest timp alături de mine, mi-a 
făcut viața mai frumoasă. Am aflat apoi, după reîntâlnirea 
voastră, adevărul despre natura ei. Spune-i cum vrei să-i spui, 
dar ea tot copilul meu rămâne. Şi locul ei e lângă mine. La fel 
cum e și al tău. Ca mamă, îmi doresc să ne înțelegem cu toții. 
Ştiu că este greu de înțeles. E uman acest refuz al tău, precum 
și sentimentul de revoltă care, acum, te consumă. Nu-ţi cer să 
o faci de la început prietena ta cea mai bună. Te rog doar să-i 
dai o șansă. E nevinovată, ca tine! 

— A trăit alături de tine, în locul meu! Eu trebuia să fiu acolo! 
În braţele tale, seară de seară, strigă fata, gesticulând nervoasă. 
Nevinovată? Cum așa? E vinovată că și-a însușit o existenţă pe 
care nu o merita. I-a fost oferită dragostea ta pe tavă. În timp 
ce eu sufeream și rămâneam clipă de clipă fără aer, de dorul 
tău! 

Brusc, venele Monei se înroșiră, asemeni jăratecului. Ema 
și Eric rămaseră cu gura căscată. Sute de firicele luminoase îi 
străbătură corpul, asemeni unei instalații electrice. Se aprin- 
deau mai tare, pe măsură ce vocea fetei creștea în intensitate. 
Pupilele i se dilatară și i se aprinseră, preschimbându-i pămân- 
tiul ochilor într-un cărămiziu cristalin, aproape transparent. 

— Mo-na, silabisi Eric, cu voce gravă. 

— Ce? Tot de mine vă luaţi? Tot eu exagerez acum, nu? în- 
trebă fata, bănuind că i se atrage atenţia asupra tonului. Uitase 
de Focul din ea, care ieșise acum la suprafață. 

Ema vru s-o îmbrăţișeze. Buzele-i tremurau, șocată de ima- 
ginea din faţa ei. A naibii superputere de mamă, gândi. Nu am 
oprit Transformarea! 

— Dar... cum e posibil? reuși Ema să vorbească, cu voce tare. 
Credeam că am oprit ritualul de Transformare. Cum se face că 
ai Focul în tine? Mona! De când ești așa? Din seara aceea? 

Mona le întoarse spatele și-și încrucișă mâinile pe piept, ple- 
cându-și capul greu. Se ura că nu-și putuse stăpâni emoțiile și 

se dăduse de gol. Nu era pregătită să le spună adevărul, mai 
ales că nu era ceva ce ei și-ar fi dorit să audă. Simțea că Focul 
nu-i va face rău și că doar o va face mai puternică. Nu ştia însă 
cum avea să mărturisească acest lucru părinților săi. Era con- 
vinsă că i-ar contesta vehement decizia de a păstra Focul în ea. 
În fond, Focul nu-i dăduse niciun motiv până acum să-și do- 
rească să scape de puterea lui. 

— Mona! o strigă Eric, întorcând-o spre ei. Vorbeşte-ne! Nu 
e ceva ce să ţii ascuns! Ce-a fost în capul tău? E o povară mult 
prea grea ca să o cari de una singură. 

— Dar nu e, tată. Nu e o povară. E mai degrabă o... eliberare. 
Nu știu să vă dau detalii despre cum s-a întâmplat. Habar n-am. 
Cred că aţi oprit Transformarea prea târziu. Adică nu a avut 
loc pe de-a-ntregul. Sunt în continuare și Pământ. Dar sunt și 
Foc. Şi-mi place sentimentul. Nu cred că ceea ce mi s-a întâm- 
plat e neapărat ceva rău! recunoscu, privindu-i semeață, mân- 
dră de împlinirea ei. 

— Tu auzi ce spui? Nimic rău? Strălucești ca bradul de Cră- 
ciun, pentru numele lui Dumnezeu! 

— Eric, hai să ne calmăm! Cum noi îi cerem ei să o accepte 
pe Maia, aşa ne cere şi ea să o ascultăm, spuse Ema, cu calm. 

— Păi tocmai asta e problema: că nu dorește să o ascultăm! 
Emoţiile au trădat-o! Nu a venit să ne spună, așa cum era nor- 
mal, din momentul în care a observat această schimbare. Cum 
să ţii secret așa ceva? După ce am trecut prin atâtea! îi reproșă 
fetei. 

— Tocmai de-aia! De-aia a tăcut! Pentru că am stat fiecare 
în colțișorul lui, păşind cu greu unul spre celălalt, încercă Ema 
să ofere o explicație. 

— Nu-i căuta scuze! E un caz mult prea grav! Pentru mine, 
nu există niciun motiv destul de întemeiat încât să ne ascunzi 
aşa ceva! Am fost până-n iad pentru tine! Meritam sinceritatea 
ta! izbucni Eric, cu dezamăgire-n glas. Şi ne întrebi pe noi ce 
ascundem, când tu ţii un secret cât casa doar pentru tine?! 

Chipul bărbatului se transfigură, durerea înăsprindu-i tră- 
săturile în câteva secunde. 

— Nu e nicicum bine cu voi, nu? Am încercat să petrec tim- 
pul cu voi, să ne apropiem. Chiar m-am simţit ca Mona din 
Harmonie. lar acum... mă simt ca o renegată! 

Chipul i se întunecă, contrastând și mai puternic cu lumina 
pe care-o emana. 

— Dar nu ești! Mona, suntem doar surprinși. Te rog să nu 
crezi că suntem împotriva ta și a sentimentelor tale. Hai să ne 
liniștim și să vorbim cu calm. Totul va fi bine, am încredere în 
noi, împreună facem echipă bună, încercă Ema să calmeze spi- 
ritele. 

— Doar că acum nu mai suntem doar noi trei. Și nu vom 
mai fi niciodată, nu? M-am trezit cu o „soră” vitregă pe care 
nu mi-o doresc. O fată care stă aici, liniștită, de zici că-i pâinea 
lui Dumnezeu, când știm cu toţii că e fix opusul. Acum, după 
ce te-am regăsit, trebuie să te împart cu ea? 

Pulsul i se acceleră și simțurile i-o luară din nou razna. Focul 
o mistui pe dinăuntru și o chinui de parcă ar fi ingerat serul 
adevărului în timp ce turna, celor din fața ei, minciună după 
minciună. 

— Nu pot face asta, recunoscu înfrântă. 

Trecu fulgerător pe lângă ei, lăsându-i cu gura căscată. Trânti 
ușa la fel de asurzitor ca atunci când își făcuse apariția. Clanța 
fumegândă răspândi în casă un miros greu, de metal încins. 


XXV 


De când Sara îi respinsese propunerea, Gabi se gândea nu- 
mai la distrugerea mărețului ei plan. Cumva, trebuia să o ră- 
nească pe femeia care îi spulberase, în câteva secunde, visul 
cel mai arzător. Își dădea seama că va trebui să o lovească acolo 
unde o durea cel mai tare: în Mona. Din seara Transformării, 

Gabi o văzuse pe Mona o singură dată, și atunci „prietena” ei 
nu fusese foarte vorbăreață. Îi inventase fel de fel de scuze pen- 
tru absența-i îndelungată. Îi spusese până şi că făcuse varicelă 
și, adolescentă fiind, boala copilăriei o lovise crunt, iar recupe- 
rarea fusese istovitoare. Păstraseră legătura pe WhatsApp, dar 
în conversații mai degrabă telegrafice. 

Sătulă de atâtea minciuni, Gabi se hotărâse să-i spioneze pe 
toți cei implicaţi în acest joc măreț. Începuse cu Sara, de la care 
nu obținuse mare lucru, și continuase cu David și Mona. Aflase 
că erau vecini și că petreceau foarte mult timp împreună. Se 
străduise din răsputeri să nu fie geloasă, dar văzuse din nou 
cum Mona reușea să le aibă pe toate. Familia ei, proaspăt reîn- 
tregită, părea fericită. David, față de care simţea o repulsie pe 
care nu și-o putea explica, se comporta exemplar cu cea care-i 
devenise rivală. Era iubitul perfect, afectuos şi grijuliu. Le 
spionă întâlnirile, le surprinse gesturile tandre și bănuia că-și 
șopteau cuvinte drăgăstoase. De cealaltă parte a baricadei, 
înarmată cu un binoclu, Gabi simțea adesea frustrare. Din 
dorința de a nu fi văzută, se ascundea în fel de fel de locuri, 
deloc primitoare. Ajunsese chiar să se deghizeze pentru a nu 
fi recunoscută. Ea, frumoasa și mândra Gabi, zăcea acum în 
spatele unor tufe cu spini ascuţiţi, scrutând zona de depozite 
în care locuiau cei fericiți. Dacă zilele anterioare păruseră trase 
la indigo, apariția mătușii sale Olivia în fața casei lui David 
tocmai făcuse din ziua respectivă cea mai interesantă veghere. 
Ar fi fost excelent dacă aș fi putut şi auzi! Asta da element surpriză! 
Ce te-aduce oare, pe-aici? la să vedem... 


Surprinsă de zona în care se afla, Olivia își continuă drumul 
cu pași fermi, pregătită să-și înfrunte o temere pe care o dăduse 
uitării. Își păstră cumpătul, deși inima-i bătea nebunește. 
Conștientiza că întâlnirea pe care urma să o aibă n-avea să fie 
tocmai cordială. 

Bătu cu greutate în ușa metalică. Aceasta sună a gol. 

— Ce mama naibii?!? îl auzi pe David, apărut buimac în 
prag. Se holbă clipe bune la femeia din fața lui, până reuși să 
rostească alte cuvinte aspre. Ce dracu’ cauţi tu aici? i se adresă, 
violent. 

leși din casă, o apucă brutal de brațul drept și o trase după 
el. 

— Să pleci de unde-ai venit! Sau oriunde vezi cu ochii. Dis- 
pari! se răsti la ea pentru ultima dată, arătându-i drumul de 
întoarcere. 

Îi întoarse apoi spatele, vijelios. 

— Stai, nu pleca. Ascultă-mă! îl rugă femeia, apropiindu-se 
de el. 

David se întoarse, umflându-și pieptul asemeni unui curcan, 
ca și cum această postură i-ar fi conferit un avantaj în fața femeii. 

Chipul Oliviei se destinse și un zâmbet îi apăru, relaxat, pe 
față. 

— Ce oarbă am fost! Dar acum văd limpede ca lumina zilei! 

— Nu ştiu despre ce vorbești și nici nu mă interesează. Vreau 
să pleci. Nu ești binevenită aici. Doar dacă ai venit după Mona... 
Gândul îl lovise fulgerător. Atunci nici nu mai are rost să stăm 
la discuţii. Îți poți scoate colții. De mine, însă... nu vei trece! 

— N-am venit după nicio Monă. Sincer, nici nu-mi pasă de 
soarta ei. Am venit... la tine, îi spuse, întinzând mâna stângă 
spre obrazul băiatului. 

David se retrase instinctiv, privind-o cu repulsie. 

— Hei! Ţine-ţi mâinile acasă! Dacă nu pleci tu, voi pleca eu. 

Totuși, rămase locului, așteptând un alt răspuns din partea 
femeii cu care se trezise la ușă. Ce făcea ea aici? De data aceasta 
îl căutase, nu dăduse peste el din pură întâmplare, cum fusese 
cazul ultimei lor întâlniri. 

— Ştii... cândva, am fost tânără și naivă. Și când ești așa, devii 
slab, atât fizic, cât și psihic. Eram îndrăgostită ca o nebună și 
mă hrăneam doar cu iubirea pe care i-o purtam. Acum, că mă 
gândesc la el, nu înţeleg ce-am văzut atunci la omul care mi-a 

lăsat cele mai multe cicatrici pe suflet. Devenise agresiv, dar 
eu l-am acceptat o bună vreme și așa. Fără să reacționez. Habar 
n-avea ce eram. Mă transformasem într-o femeie normală, de 
casă, de dragul lui. N-am îndrăznit să-mi folosesc puterile de 
Nativ asupra lui, așa că am ales să plec. Am plecat de lângă el 
și de lângă... tine. Acum, văzânduc-te, îmi dau seama că cicatri- 
cile vechi nu se compară cu ceea ce simt acum. 

Nările băiatului se umflară, tremurânde. Trupul masiv i se 
gârbovi şi pleoapele îi căzură grele ca niște foi de plumb peste 
ochii tulburați. Işi încleștă pumnii și se arcui din nou spre ea, 
arătându-i măreţia bărbatului care devenise în lipsa ei. 

— Nu ştiu de ce-mi spui mie toate astea. Ai realizat că ai un 
suflet și nu aveai cui să te lauzi? 

— Știi de ce! zise femeia, apăsat. Tu ai știut de la bun înce- 
put. Eu te-am recunoscut abia după întâlnirea noastră de data 
trecută. Ţi-am spus că-mi ești cunoscut... Ironia sorții a făcut 
ca tu să fii... fiul meu. 

Chipul lui David rămase încremenit, străduindu-se să-și păs- 
treze nepăsarea aparentă. Alese să tacă momentan, lăsând-o 
pe ea să-și justifice alegerea din trecut. 

— Nici nu știu ce să-ți spun. M-am gândit mereu la tine, dar 
ceva din mine a vrut să lase trecutul în urmă, definitiv. O fe- 
meie în toate mințile s-ar tăvăli la picioarele tale, cerându-ți 
iertare. Eu... nu ştiu dacă mai știu să fiu mamă. Dar sunt mama 
ta şi... 

Mâna lui David, de un roșu viu, o prinse pe Olivia de gât, 
ridicând-o în aer. O eliberă apoi, izbind-o cu putere de solul 
tare. Cuvântul „mamă”, pe buzele ei, suna terfelit. Asta-l sco- 
sese din sărite: 

— Să nu-ndrăznești să mai rostești acest cuvânt! O mamă e 
sfântă pentru copilul ei. Tu... tu ce ești? Spurci acest cuvânt 
doar pronunțându-l. 

Olivia îl privi șocată, incapabilă să se ridice de jos. Chiar 
dacă David își alunga întruna gândurile despre mama sa, ele 

continuau să îi rătăcească prin minte. Apăreau involuntar, pe- 
riodic, şi-l răscoleau de fiecare dată. Încercase chiar să-și ima- 
gineze cum ar fi fost dacă s-ar fi revăzut cu ea din întâmplare. 
Era sigur că mama lui n-avea să-l recunoască. Fusese un copi- 
laș când îl părăsise. 

Întâlnirea din acea seară îi confirmase bănuielile. Și-a dat 
seama atunci că puținele sentimente pe care le mai nutrea pen- 
tru femeia care-i dăduse viață — și astea, pierdute în cel mai as- 
cuns ungher al inimii sale — dispăruseră ca și când nici n-ar fi 
fost vreodată acolo. Nu se așteptase, însă, la această abordare 
a Oliviei. Îi dovedise, în cele două întâlniri ale lor, că este im- 
placabilă și fără scrupule. Venise astăzi aici, spășită, ca și cum 
ar fi regretat decizia luată în urmă cu cincisprezece ani. David 
se tinu, însă, tare pe poziţii. Nimic din ce ar fi avut ea de gând 
să facă acum nu mai conta. Femeia care îndrăznise să se auto- 
intituleze mama lui, nu era altceva decât o străină. 

— Nu vreau să aud nimic de la tine, despre tine. Pur și sim- 
plu, nu-mi pasă de soarta ta. Nu vreau să aflu motivele tale, 
nu vreau să te mai văd. Pleacă, până nu vei regreta. Cred că-ți 
dai seama, acum! șuieră, privindu-și braţele aprinse de-un foc 
intens. Nu glumesc! 

— Dar... cum e posibil?! Tatăl tău nu e un Nativ. De-aș fi 
ştiut... 

— Ce, asta ar fi schimbat situația? Ai fi rămas, pentru Focul 
din mine? Eşti jalnică! 


Telefonul Monei vibra încontinuu, deși respinse apelurile 
de trei ori. 

— Gabi! Nu pot vorbi acum! îi spuse, repezind-o. Am avut 
o ceartă cu ai mei și vreau doar să... fiu singură, cu gândurile 
mele. Te rog... te sun mai târziu. 

— Staaai! auzi glasul alarmat al fetei, când se pregăti să în- 
chidă. 

— S-a întâmplat ceva? Eşti ok? 

Mona nu era cu adevărat interesată de crizele prietenei sale, 
dar nu voia nici să pară insensibilă la rugămințile ei. 

— Nu, nu sunt bine. Cred că am luat varicelă de la tine. Sunt 
plină de bube și mai sunt doar câteva zile până la banchet. 

— Gabi... cum să iei varicelă de la mine? se miră Mona, știind 
că-i turnase o minciună prietenei sale. 

— Vino! Vino la mine, te rog. Nu știu ce să mă fac. Tu ai tre- 
cut prin asta, ajută-mă. O să-mi rup toată pielea de pe mine. 
Jur! Nu mă pot controla. Sunt de-a dreptul crizată, cred că o 
să-mi stea inima de la şocul pe care l-am avut! 

— Hei, calmează-te! încercă Mona să o liniștească. 

— Nu pooot! Sunt cea mai urâtă fată din lume! Și am cea mai 
frumoasă rochie pentru marea petrecere. Dacă o ratez, mă 
arunc de la etaj. Jur! 

— Gabi... e doar un nenorocit de banchet! Mona își înde- 
părtă telefonul de la ureche, deranjată de țipătul fetei în difu- 
zor. Bine, bine, vin imediat. Dar... calmează-te și nu te mai scăr- 
pina. 

I se păru suspectă coincidența cu boala pe care o inventase 
drept pretext, dar, neavând oricum o variantă mai bună de a 
evada, decise să meargă la ea. 

Gabi închise telefonul. Zâmbi victorioasă. Știa că singurul 
drum spre oraș trecea pe lângă casa lui David. 


— Știu că ești debusolat acum. Nu vreau decât să vorbim. 
Să-mi dai o şansă, îl rugă Olivia. 

— De ce, ca să devenim o familie fericită? se rățoi David la 
femeia care reușise să se ridice. 

— Nu sunt naivă! Probabil că nu vom fi asta niciodată. Știu 
că ce am făcut e un păcat de neiertat. Nu voi fi niciodată mama 
din poveşti, care să te sărute pe frunte de noapte bună. Am 
ratat această șansă. Aș vrea să încerc să fiu mama care... 

— Dacă mai rostești o dată cuvântul ăsta în fața mea, nu 
răspund de faptele mele! 

David eliberă flăcările din palme dintr-o singură mișcare 
fermă, delimitând printr-o perdea de foc spaţiul dintre el și fe- 
meia din fața lui. 

— Îţi pare cunoscut? o întrebă, arătându-i flăcările ce adu- 
ceau a labirintul pe care ea și fratele ei îl susținuseră viu, în 
seara Transformării. 

Un sunet înăbușit îi distrase atenţia de la Olivia. Acesta se 
sparse apoi în suspine înecate, culminând cu un plâns necon- 
trolat. Sclipirea din ochii femeii se stinse treptat. Mona rămase 
neclintită, privindu-l cu groază. 

— Nu creeed! reuși să rostească, cu voce gâtuită, înainte 
de-a fugi mâncând pământul. 

— Mona! Mona! o strigă David, forțându-și plămânii. 

Rămase tâmp, cu privirea goală, îngenuncheat lângă flăcă- 
rile care se domoliseră. Iubirea lui tocmai îi spusese Adio! Vă- 
zuse asta în privirea fetei. Și simți cum întreaga lume i se nă- 
ruiește, din cauza secretului pe care nu reuşise să i-l dezvăluie 
la timp. 


XXVI 


Alergase în căutarea ei cât îl ținuseră picioarele. Dar fata fu- 
sese mai rapidă. O lăsase să fugă, șocat de ce se întâmplase. Îi 
fusese mereu teamă că iubita lui va afla adevărul înainte ca el 
să apuce să i se confeseze. Dar scena din această seară îi depă- 
șise chiar și cele mai întunecate coşmaruri. Nu numai că aflase 
că el poate stăpâni Focul, ci descoperise și că este fiul răpitoarei 
ei. O căutase în zadar, în tot orașul, chiar şi în locurile pe care 
le făcuseră, împreună, ale lor, deşi știa că erau ultimele în care 
s-ar fi dus. Expresia ei îl năucea. În câteva secunde, figura 
Monei trădase o multitudine de sentimente: uimire, ură, frică, 
dezamăgire, dezgust. Ochii ei, în care citise mereu dragostea 
pe care i-o purta, îl săgetaseră mânioși până-n suflet. 

Își luă inima-n dinți şi apăru în fața ușii părinţilor ei. Bătu 
încet, ezitant, nesigur pe ceea ce avea să le povestească. 

— David, zise Eric scurt, în glasul căruia simți dezamăgire. 
Speram să fii Mona, chiar dacă ea, logic, nu ar avea de ce să bată 
la ușă. 

ÎI pofti înăuntru cu un gest larg. În living, o văzu pe Ema, 
la fel de abătută precum bărbatul din fața lui. 

— Ştiţi ceva de Mona? îndrăzni să întrebe, deși ghicise deja 
răspunsul. 

— Nu, a plecat acum vreo două ore, îi răspunse Ema pe-un 
ton calm, ca întotdeauna. 

— Și noi stăm aici, așteptând să se întoarcă singură înapoi, 
se agită Eric, gesticulând de zor. 

— N-ar avea niciun rost să mergem după ea. Ce, vrei să o 
urmărim? Cred că avea nevoie să fie singură! Ne ciondănim 
așa de când a ieșit pe ușă, mărturisi femeia. 

— Este totul... în regulă? dori David să știe, intuind frămân- 
tările părinţilor ei. 

Eric şi Ema se priviră instinctiv, ca şi când s-ar fi pus de 
acord dacă să-i povestească sau nu adolescentului întâmplarea 
de mai devreme. 

— E... complicat, mărturisi Ema. Dacă credeai cumva că lu- 
crurile nu se pot încâlci mai mult de-atât, ei bine, te înșelai. 
Nici nu știu cu ce să încep: cu prezența Maiei în casa noastră 
sau cu mărturisirea că Mona este, în parte, și Foc. Ne-a dezvă- 
luit astăzi că simte Focul în ea încă din seara Transformării. 
Cumva, ritualul nu i-a preschimbat elementul, ci i-a mai oferit 
unul. Pământul și Focul coexistă în trupul ei. Momentan. Când 
a văzut-o pe Maia aici, a izbucnit de-a dreptul. A fost mai mult 
o declaraţie de forță, decât o mărturisire. 

David închise ochii, încercând să vizualizeze întreaga scenă. 
De ce oare nu suntem capabili să fim sinceri de la bun început? Teama 
de respingere ne face să alegem calea greșită. Ascundem. Ținem în noi. 
Și în loc ca noi să spunem lumii ce avem de spus, lumea ne surprinde 

pe noi, dezvăluindu-ne secretele în cele mai nepotrivite momente. O, 
Mona, ce-am făcut? 

Ema se apropie de el, privindu-l insistent, trezindu-l din vi- 
sare. 

— Dar tu știai deja toate astea, nu-i așa? îl întrebă cu voce 
joasă, David surprinzându-i dezamăgirea din glas. 

— Ceee? Ştiai? se răsti Eric la el, înghesuindu-l în colțul în 
care se retrăsese, instinctiv. Vorbește! 

— Da, da. Știam. Am... citit-o. Am simțit ceva diferit la ea: de 
la felul cum vorbea, până la modul în care mă privea. Am în- 
cercat să o fac să mi se destăinuie, dar fără succes. Când am 
confruntat-o, mi-a povestit totul. Probabil, în aceeaşi manieră 
în care a făcut-o și cu voi. 

— Şi nu ţi-a trecut prin cap să ne spui și nouă? îl repezi Eric, 
amenințător. 

— Bineînţeles că m-am gândit. Dar am crezut, și îmi susțin 
părerea, că era de datoria ei să vă spună prin ce trece. O iubesc, 
n-am vrut să o pierd. Dacă aș fi venit să vă povestesc, aș fi dis- 
trus relația noastră de tot. N-am mai vorbit din acea zi. Mi-a res- 
pins orice încercare de a mă apropia de ea. Cum era să vă spun? 

David le vorbea sincer acum, dar citea în ochii lor acuzatori 
ceea ce el își tot reproșase: că e prea târziu. Cumva, sinceritatea 
pe care le-o oferise își depășise termenul de valabilitate. 

— Eu cred că cel mai important era să aflăm adevărul, chiar 
și din gura ta, insistă Eric cu aceeaşi placă. Ai riscat relația 
noastră cu ea și șansa de a-i acorda ajutor. Din egoism. Ai pre- 
ferat să visezi la iubirea voastră adolescentină, în loc să pui 
binele ei pe primul plan. 

— Eric! îl admonestă Ema. Nu fi nesuferit! O iubește cu ade- 
vărat. Relaţia lor este importantă pentru el. Tocmai tu să nu 
înţelegi asta? 

— Da, o iubesc. E cea mai importantă persoană pentru mine. 
Sunt pierdut fără ea, se întristă băiatul. O iubesc, dar... am dez- 
amăgit-o. Am minţit-o. V-am minţit pe toți, când voi m-aţi pri- 

mit în casa voastră, cu braţele deschise, începu a-și recunoaște 
vinovăția. 

— Alte minciuni? Ce-i acum: ora marilor dezvăluiri? se arătă 
Eric surprins. Dacă e ceva ce ține de... povestea voastră de dra- 
goste, cred că nu vreau să știu detalii, zise bărbatul, ușor jenat. 

David răsuflă prelung, eliberând aerul care-i sufoca plămânii 
gata să-i explodeze. 

— Vreau să ştiţi că o iubesc pe Mona. Şi voi îmi sunteţi foarte 
dragi. N-am spus nimic... de teamă. Prima dată m-am lovit de 
frica de respingere... îmi doream atât de mult ca Mona să-mi 
dea o șansă, încât nici nu se punea problema să fiu sincer. Apoi, 
când am aflat povestea voastră, am fost de-a dreptul îngrozit 
că nu mă veți înțelege și că voi dispărea din viața voastră mai 
repede decât am intrat. 

— Am înţeles: ai fost speriat și îngrozit că Mona te va res- 
pinge. Cel puţin de două ori, îl întrerupse Eric, sarcastic. Sari 
peste... compunerea asta, pe care ne-o prezinți de parc-ai fi la 
ora de română. 

Ema se deplasă între ei, slăbind tensiunea care-i făcea inima 
băiatului să-i bubuie în piept. Femeia îl prinse de braț delicat, 
oferindu-i încredere și puterea de a-și continua replicile, rupte 
din scenariul vieții sale: 

— Eu sunt... cred că sunt un Nativ. 

Ochii lui Eric se făcură mari și schițară, pe rând, uimire și 
curiozitate. 

— Crezi? Cum adică, crezi? Ori eşti ori nu ești! Nu există cale 
de mijloc, zise bărbatul, categoric. 

— Sunt exact... calea de mijloc. Mama mea e Nativ, iar tatăl 
- nu, oferi David cea mai succintă explicaţie. 

— Dar asta nu e posibil! repetă Eric aceeași poezie pe care 
băiatul o auzise de pe buzele tuturor. 

— Și totuși... iată-mă, le arătă David palmele roșiatice. 

— Eşti Foc? Eşti Foooc? se năpusti Eric asupra lui, turbat. 

Ema încercă cu greu să-i facă faţă bărbatului, care se con- 
trola din răsputeri să nu-l pună pe David la pământ. 

— Încetaţi, amândoi! strigă femeia cu putere, zguduind în- 
căperea. Eric! Lasă băiatul să vorbească! 

— Să vorbească? Ce mai e de vorbit? Doamne, ce naiv am 
fost. Păcălit pe față! Ai avut de-a face cu răpirea Monei? se 
arătă mânios, când acest gând îl străfulgeră. 

— Ceee? NUUU! strigă David cu putere, să se facă auzit. 
Cum să vă gândiţi la așa ceva? Oi fi eu mincinos, dar nu la nivelul 
ăsta! îşi zise, șocat de presupunerile bărbatului. 

Băiatul nu mai apucă să-și susțină pledoaria de nevinovăție: 
un pumn îl lovi drept în față, lăsându-l lat pe podeaua rece și 
tare. Ema se repezi să-l sprijine să se ridice, dar trupul nu-l as- 
cultă, țintuindu-l câteva momente bune la pământ. 

— Eric, ce-i cu tine?! David a venit de bunăvoie la noi să ne 
spună adevărul, nu l-a forțat nimeni. De ce-i tot pui la îndoială 
dragostea pentru fiica noastră? 

— După tot ce se întâmplă: traiul tău alături de o altă fami- 
lie, răpirea Monei chiar de sub ochii noștri, apariția misterioasă 
a Maiei fix în calea ta, tu mai poţi avea încredere în cineva? În 
el, care devine acum, în ochii mei, suspectul principal? 

— Tu n-ai văzut ce-am văzut eu în acel labirint. Eu am fost 
cu el la fiecare pas. Am citit îngrijorarea din ochii lui. Am văzut 
dragostea pe care i-o poartă Monei. Rememorează și tu, te rog, 
toate momentele în care i-ai văzut împreună. Așa ceva nu se 
poate simula. 

— E Foc, pentru numele lui Dumnezeu! continuă Eric igno- 
rând pledoaria soției. Nu e doar un Nativ. E... F O C, zise apă- 
sat, pe litere. 

— Și? Cu ce schimbă asta situația? Eric, deschide-ţi mintea, 
te rog. E doar un băiat îndrăgostit. Faci o așa deosebire între 
Elemente, de parcă ai fi uitat că, Apă fiind, te-ai însurat cu un 
Aer şi ai creat un copil Pământ. Unde ţi-e logica? 

— Nu ne amesteca pe noi cu Focul! se răsti turbat. 

— De ce? Fiindcă așa sunt legile stupide din Harmonie? 
De-aia am plecat de-acolo, pentru că refuzau orice discuții des- 
pre reîntregirea comunității, despre dreptul la libera alegere. 
lubitule, eu sunt cea care am rămas fără amintiri timp de cinci 
ani. Ascultă-ți inima. Nu te răzbuna acum pe bietul David. 

— Focul ne-a adus numai nenorociri! Ne-a distrus familia! 
zise Eric apăsat, susținându-și poziția de acuzator. 

— Hai să-l pedepsim atunci pe David pentru ce-au făcut alții, 
semenii lui, pe care nici nu-i cunoaște! Să-i punem lui în cârcă 
toate suferințele care s-au abătut asupra noastră. Hai să ne pe- 
depsim fiica, lipsind-o, poate, de iubirea vieţii sale. Eşti absurd! 

— Poate. Dar vreau să-mi protejez familia. Stai! Cum? Eu sunt 
absurd? Dar tu, de ce-l aperi atât? Nu cumva... știai? o întrebă 
suspicios, fixând-o cu privirea. 

— Bănuiam, mărturisi Ema. 

— Cum? Așadar... toți aveţi secrete față de mine? 

— Hai, Eric. Ăsta nu e un secret. N-am știut sută la sută. Am 
bănuit chiar din seara în care ne-am cunoscut. Voiai să-ți spun 
și asta? Când știam ce pornit erai pe Robert, ce sensibil e acest 
subiect pentru tine? Adevărul din seara asta nu m-a lovit atât 
de tare cum te-a lovit pe tine, pentru că-l anticipasem. Focul se 
cunoaşte, aşa mi-ai spus când te-am întrebat dacă școala Monei 
este sigură. Ajunsesem să cred că bănuiești și tu, dar nu zici 
nimic de dragul Monei. 

— Vă rog, nu vă mai certaţi din cauza mea! interveni David. 
De-abia v-aţi regăsit! Din toate aceste adevăruri nerostite, am 
învăţat un lucru sfânt: iubirea e cea mai importantă sursă de 
menţinere a vieții! Fără ea, nimic nu are sens. Așa că de ce să ne 
pierdem timpul certându-ne din cauza unor supărări trecă- 
toare? Toate vin și trec. Iubirea e singura care ne aduce împre- 
ună, constant. Am fost un laș și nu i-am spus Monei adevărul 
despre mine. Și l-a aflat în cel mai rău scenariu cu putință. Pro- 
babil că mă urăște! O merit cu vârf și-ndesat! Dar nu contează. 
O iubesc atât de mult, încât nu voi avea pace până n-o voi con- 

vinge că ceea ce simt pentru ea este pur şi sincer. Așa că, Eric, 
domnule Eric, mă puteți pune la pământ ori de câte ori doriți. 
Dragostea mea pentru ea mă va întări, deoarece acum am un 
război de câştigat: trebuie să o recuceresc. Și va fi de un milion 
de ori mai greu decât a fost să mi-o apropii în acest început de 
an. Sunt Foc, da, dar asta nu mă face mai puțin om decât voi. 
Am aflat de noțiunea de Nativ de la Mona, acum doar două 
luni. Până de curând, eram doar un ciudat care mânuia Focul. 
Datorită ei, am o identitate. Voi lupta cot la cot alături de voi, 
cu cei care au răpit-o, care i-au sădit Focul în trup și în suflet 
fără consimțământul ei. Vă cer doar să aveţi încredere în mine. 
Mi-e teamă că este din nou în pericol. 

— Dacă voi afla că ești implicat, oricât de puţin, în toată con- 
spiraţia asta, jur că te omor cu mâna mea! Și nicio prelegere 
despre iubire nu te va putea salva! îl ameninţă Eric, care reușise 
să se mai calmeze după lovitura pe care i-o aplicase băiatului. 

David îi privi cu un zâmbet forțat, alegând să țină pentru 
el identitatea mamei sale. Știa că, în atmosfera de acum, nu ar 
fi scăpat ieftin dacă ar fi adus în discuție şi acest subiect. Așa 
că îngropă, asemeni câinilor care-și depozitează oasele pentru 
mai târziu, ultimul secret care-i alungase persoana iubită. 


XXVII 


Rătăcise pe străzile orașului de mai bine de-o oră. Alergase 
mai rapid decât o făcuse vreodată, hotărâtă să se piardă în mul- 
time. Mersese apoi continuu, fără a privi în urmă, ca și cum 
asta i-ar fi distras gândurile, ținându-i mintea ocupată. Respira 
cu greutate, semn că trupul îi cerea odihnă. Se așeză pe primul 
trotuar pe care-l găsi liber, domolindu-și respirația. Pieptu-i 
zvâcni, eliberând pe rând fiecare gâfâit care-o lăsase fără vlagă. 
Epuizarea fizică nu îi era un concept cunoscut. Lungile dru- 
meţii făcute alături de părinții ei fuseseră mereu parcurse în 


159 


Forțe ale Naturii — Mrejele focului Daniela Faur 


tihnă, ca toate lucrurile care merită a fi făcute ca la carte. Seara 
aceasta nu fusese însă un sfetnic bun. Îi adusese cel mai puter- 
nic zbucium sufletesc, atunci când crezuse că încercase toate 
sentimentele posibile din lume. David putea stăpâni forța Fo- 
cului, o văzuse atât de clar. Auzise toată discuţia din care aflase 
şi că mama lui își cerea, acum, după ce-l părăsise, dreptul de 
părinte. Mama lui... femeia care o răpise. 

Cum am putut fi atât de oarbă? El, care a pretins mereu că nu aş 
fi de nasul lui, e tot un Nativ. M-a lăsat să-i ofer sufletul pe tavă pen- 
tru a-l putea rupe apoi, bucată cu bucată. Focul din el a recunoscut 
Focul din mine, nu așa-zisa dragoste pe care mi-o poartă. 

Lacrimi îi şiroiau pe obrajii fierbinți, îmbujoraţi de cursa ne- 
bună din care doar ce se oprise. Își aduse genunchii aproape 
de piept, petrecându-și braţele în jurul picioarelor, și se legănă 
apoi în față și-n spate, alinându-și singură durerile. 

Trupul i se relaxă, dar mintea nu-i oferi recrearea de care 
avea atâta nevoie. Cele două glasuri, de înger și demon, se con- 
fruntară din nou îi interiorul ei. 

— Mona, nu te mai împotrivi, hai, să nu mai pierdem timp! Focul 
din tine te va face măreață. E tot ce trebuie să fii. Alătură-mi-te! Nu 
încerca să fii rațională. Lumea noastră pare desprinsă din cărți fan- 
tastice. Și totuşi... suntem reali şi puterea este ceea ce ne diferențiază 
de ceilalți. Ai fost un Pământ bun, docil, un Nativ exemplar, aş putea 
spune. Nu asta e menirea ta. Destinul tău e scris cu litere mari, au- 
rite. De ce să fii un Nativ obișnuit, când poți fi maiestuoasă? Eu îţi 
ofer şansa asta. Focul îți va așeza lumea la picioare. Nu poți ignora 
sclipirea din tine. Creşte pe zi ce trece și-ți amplifică toate senzațiile, 
cândva primitive. 

Vocea caldă și blândă a bunicii Maria reduse apoi la tăcere 
glasul apăsat al rivalului insistent. 

— Măreţia ta constă în faptele și gândurile bune care te definesc. 
N-ai nevoie de altceva pentru a străluci. Sufletul tău e singura armă 
de care ai nevoie în câştigarea oricărei bătălii în care vei fi prinsă. 
Eşti Pământ în tot ce faci, în gândire și-n mişcare. El nu-ți cere să-l 

slujești. Știe că poți fructifica la maximum roadele sale, iar tu ştii că-ți 
va sta mereu, neclintit, sub picioare. Nu te lăsa înșelată. Nu trebuie 
să dovedești nimic nimănui. Nu ai nevoie să conduci o armată pentru 
a fi cel mai bun lider. Cele mai sănătoase relații sunt cele în care ești 
acceptată așa cum ești, perfect de imperfectă. Și Focul îți cere să re- 
nunți la toate slăbiciunile, la toate stângăciile care te fac excepțională. 
Ce spune asta despre El? 

— Gata! strigă Mona, alungând duelul din mintea sa. 

Glasul bunicii îi aducea mereu alinare, indiferent de mo- 
ment. Ura faptul că nu-i putea atribui vocii demonice nicio 
înfățișare. Mona își dădu apoi seama că va găsi răspunsuri la 
Focul din viaţa sa, pe care-l omisese. Întunericul avea acum un 
chip. 

Se ridică și-și șterse lacrimile cu dosul palmelor. Nu voi mai 
plânge. Își îndreptă pașii spre locul de unde fugise cu atâta ho- 
tărâre încât ar fi zis că nu va mai călca niciodată pe-acolo. Îşi 
aminti că fuga nu este o soluție permanentă, dar îi dăduse 
măcar răgazul de care avusese nevoie pentru a se pune din 
nou pe picioare. Mersul lent deveni în scurt timp un pas aler- 
gător. Mona se trezi gonind pe străzi. Alerga acum calculat, 
dozându-și respiraţia, și oboseala nu o mai cuprinse. Încercă 
să se gândească la primul lucru pe care i-l va spune, la cum i-l 
va spune. Își scutură capul de parcă așa ar fi scăpat de amără- 
ciunea care-i pusese stăpânire pe minte și inimă. În urmă cu 
doar câteva zile, părea a le avea pe toate: se reapropiase de 
mama sa, părinții ei deveniseră din nou un cuplu, deși încer- 
cau să ascundă acest lucru, iar iubitul său era cel mai incredibil 
băiat din câți cunoscuse. Perfecţiunea vieţii sale se deșirase ca 
un ghem lăsat la îndemâna pisicii. Cei dragi luaseră întotdea- 
una decizii în numele ei. De când simţise Focul înăuntrul ei, 
știuse că va trebui să-l ţină secret, deoarece anticipase reacțiile 
tuturor. Ştiuse cu certitudine că toţi vor vedea Focul ca pe o 
boală necruțătoare care-o lovise crunt. O boală ce va trebui era- 
dicată prin orice mijloc posibil. Nu era ceea ce ea dorise, ceea 

ce simţise a fi drept. lubea Pământul, își iubea calitățile oferite 
de acest Element, dar nu ura Focul. Cumva, sperase că, dacă 
va avea suficient timp la dispoziţie, va găsi, de una singură, o 
cale de-a controla ambele Elemente, fără a fi pusă în situația 
de a renunţa la unul. Deși era Pământ de o viaţă și Foc numai 
câteva săptămâni, nu-și putea explica atașamentul față de Ele- 
mentul care-i dăduse toate simțurile peste cap. Vocea din vis 
i-o spusese însă clar: Focul îi va arde Elementul, fie că voia, fie 
că nu. Refuzase să se încreadă însă într-o altă voce care să-i 
dicteze viitorul. 

Se opri din fugă și meditat când ajunse în zona de depozite, 
care-i fusese casă și adăpost deopotrivă. Locuinţa sa era în beznă, 
semn că părinții ei plecaseră s-o caute. Sigur tata n-are stare, 
gândi, amintindu-și de obiceiul lui de-a colinda orașul. Veni 
mai aproape, mijindu-și ochii spre pământ, unde i se păru că 
deslușește conturul unei siluete. Stăpână pe sine, deschise 
palma dreaptă și eliberă o flacără. Îndepărtă mâna de corp, 
pentru a vedea mai bine, iar lumina dezvălui trupul lui David. 
Băiatul stătea pe jos, ghemuit, cu fața în palme. Tresări la ve- 
derea luminii și se ridică subit, holbându-se mirat la fata pe 
care crezuse că n-o va mai privi prea curând. Mona citi durere 
pe chipul său plâns și încercă să-și menţină răceala cu care își 
propusese să-l trateze. Era tot ce merita. Poate chiar și prea 
mult. 

— Mona, reuși David să rupă, cu glasul frânt, întinzân- 
du-se spre ea. 

Fata își simți bărbia tremurând, trădându-i emoţiile. Se 
dădu un pas înapoi, restabilind distanţa dintre ea și David. 

— Cum ai putut să-mi faci asta? Am avut încredere în tine! 
îi zise cu glasul apăsat, menţinând contactul vizual. Te-ai pre- 
făcut în tot acest timp? Am fost doar... ce-am fost pentru tine? 
Fă-mă să-nțeleg! strigă la el. 

— Mona, nu m-am prefăcut nicio clipă. Cum poţi crede 
asta? Te iubesc. Mă cunoști... 

— Te cunosc? Hai că asta-i bună! răspunse, eliberând un râs 
forțat. Nu cunosc nici măcar o părticică din tine. M-ai mințit 
în tot acest timp! M-ai lăsat să-mi deschid sufletul în fața ta, 
pe când tu te ascundeai ca un laș. M-am simțit atât de vinovată 
că nu-ți pot spune adevărul. Nopți la rând m-am frământat, 
am căutat o cale ușoară de a-ți spune că nu sunt o fată oarecare. 
Mi-a fost teamă că vei fugi, că nu mă vei mai plăcea. Ce idioată 
am fost! Ai ştiut? Ai ştiut ce sunt, înainte să-ți spun... 

— Nu, n-am știut, recunoscu David, întrerupând-o. Te rog, 
crede-mă. Am bănuit-o, pentru că și eu eram ce eram. Am tre- 
cut prin toate aceste frământări, ca și tine. Mi-a fost frică să nu 
te pierd. Cum să fi iubit un băiat ca mine? 

David acceptă distanţa pe care ea i-o impusese și ridică din 
umeri la propria întrebare. 

— Şi totuși, am făcut-o! Te-am iubit! replică ea. Ți-am dăruit 
inima mea, doar ca să mi-o rupi în mii de bucăți. Lacrimile îi 
curgeau pe obraji, dar își păstră vocea gravă. Tu mi-ai răsplătit 
sinceritatea cu un car de minciuni. De ce să-ţi fie teamă să-mi 
spui că eşti asemeni mie? 

— Mona, îi șopti numele clar și răspicat, apropiindu-se de 
ea, în timp ce fata se retrăgea. N-am știut de existența Nativi- 
lor. Am crescut mai mult singur, îți amintești? Tot ce mi-ai spus 
a fost nou pentru mine. Abia când am aflat toate informațiile 
de la tine, am reușit să pun cap la cap toate trăirile mele. Până 
să te cunosc, eram doar un simplu ciudat, cu puteri ieșite din 
comun. Puteri de care n-a știut nimeni, absolut nimeni. Am 
fost confuz, debusolat. Am fost un copil care mânuia Focul, 
fără să ştie de ce. Nu eram special, cum vă consideraţi voi, în 
lumea voastră. În lumea mea, eram doar un copil neobișnuit, 
straniu. Știi cum am făcut cunoştinţă cu Focul? Sălbatic! Vio- 
lent! M-a ars pe dinăuntru, m-a torturat. Nu vreau asta pentru 
tine! 

— M-ai liniştit, îl luă Mona peste picior. Am fost bună de 
ceva: m-ai folosit drept enciclopedie. 

— Iubito, ştiu că n-am nicio scuză. De când suntem împre- 
ună, am tot căutat o modalitate de a-ți spune adevărul, fără să 
te fac să suferi. Fără să-mi pui la îndoială iubirea. 

— Iubito, iubire... cum îți imaginezi că sună aceste cuvinte 
acum, pe buzele tale? Crezi că mai au vreo semnificație? 

— Nu voi avea liniște până nu mă vei crede, răspunse David 
umil, unindu-și palmele în faţa ei, ca într-o rugăciune. Voi face 
totul pentru a mă revanșa. 

O privi ca un căţeluș: cu ochi mari, blânzi și umezi, visând 
că-i va înmuia sufletul. 

— Păi, în cazul ăsta, vei fi mereu răscolit. Îti spun de pe acum: 
nu te mai deranja. Nimic nu mă va mai face să am încredere în 
tine. 

Cu doar câteva cuvinte, îi ștersese orice urmă de speranță. 
Mona simți că lacrimile o vor îneca și-și îndreptă furia în singu- 
rul mod posibil pe care-l văzu potrivit. Își apropie palmele și, 
în loc să stingă flacăra, creă o minge de foc pe care o aruncă 
asupra lui David, continuând să strige cu apăsare și mâhnire: 

— Nimic din ce-ai face și-ai spune nu va schimba inevitabi- 
lul. Tocmai s-a întâmplat lucrul pe care sperai să-l eviți: m-ai 
pierdut! M-ai pierdut, ai înțeles? Definitiv! 

Continuă să arunce mingi de foc spre David, care se ferea, 
reușind să scape nevătămat. Loviturile deveniră însă din ce în 
ce mai dese, iar băiatul nu mai știu dacă să se concentreze asu- 
pra avalanșei înflăcărate sau asupra vorbelor ei tăioase, care 
curgeau la fel ca ploaia de foc ce se revărsa nemilos asupra lui: 

— Gata! S-a terminat! Te urăsc cu același patos cu care, până 
astăzi, te-am iubit! Iubirea noastră s-a prefăcut în Foc. Focul o 
transformă în cenușă. Tu ai aprins iubirea în inima mea și tot 
tu ai prefăcut-o-n scrum. 

David începu să bareze flăcările care-l loveau necontenit. 

— Mona, nu vorbi așa. De ce crezi că nu ţi-am spus adevă- 
rul? Uite cum reacționezi acum! Așa ai fi făcut-o şi în urmă cu 
o lună, și în urmă cu două luni. Ţi-am simţit aversiunea față 

de Nativii Focului. Eu eram exact ceea ce tu păreai că urăști 
cel mai tare. 

— Nu e-adevărat. Cum poți crede asta? Nu urăsc Nativii 
Focului. Asta ai înțeles tu? Iși opri atacul preț de-o secundă, 
dezaprobând din cap cuvintele băiatului. Asta ai vrut să-nțe- 
legi! Era doar un subiect pe care, în familie, îl evitam. Crede-mă, 
urăsc mai mult minciuna. De-asta crezi tu că-ți spun acum că 
te urăsc? Că ești Foc? Nu! Dacă m-ai cunoaște, dacă m-ai iubi, 
așa cum pretinzi, ai fi avut încredere în judecata mea. Te urăsc 
pentru că m-ai mințit într-un mod crud! David prinse în palme 
flăcările Monei, le țintui în mâini și le trase spre el, aducându-și 
iubita în dreptul său, deși fata se chinuia să-și menţină poziția. 
Risipi Focul dintr-o mișcare, o cuprinse în braţe, fixându-i mâi- 
nile la spate, și o sărută apăsat. Slăbi strânsoarea când simţi ge- 
nunchiul Monei în abdomenul său. Fata-l lovi apoi cu piciorul, 
trântindu-l la pământ. Se năpusti asupra lui, legându-i mâinile 
și picioarele cu legături din crengi subțiri, pe care le crescu din 
pământ. David se zbătu, încercând să se elibereze, dar fără suc- 
ces. Își încordă trupul, zvâcni din încheieturi, răcni, dar, cu cât 
se împotrivea mai mult, cu atât crengile se încolăceau mai tare 
și strânsoarea devenea de nesuportat. 

Mona stătea acum deasupra lui, privindu-l impasibilă, ros- 
tind ca pentru ea: 

— În seara asta am înţeles cum de-ai reușit să vezi Focul în 
mine. Eram surprinsă de cât de bine mă cunoști. Dar nu a fost 
asta! Focul din tine a recunoscut Focul din mine. Nu dragostea 
pe care mi-o porți. Mă rog... dragoste..., pufni dezamăgită. 

— Mona! Mona! o strigă el, fără a reuși să-i atragă atenția. 
Hai înăuntru, să discutăm civilizat. 

Fata bombănea din ce în ce mai încet, fără înțeles, arun- 
cându-i cuvinte fără sens. 

David se linişti și conduse Focul dinăuntrul său spre legă- 
turile care-l ţintuiseră de sol, arzându-le instantaneu. Se eliberă 
și se ridică spre fată, care, din instinct, se trase înapoi și-l atacă 
din nou cu mingi roșiatice de foc viu. 

— Mona, gata, încetează! strigă el, sătul de încăpățânarea 
fetei. 

— Nici gând. Luptă-te! Fii bărbat! îl provocă ea. 

— Încetează, nu vreau să te rănesc. 

— Dar ai făcut-o, ai făcut-o deja, nu înţelegi? Niciun Foc nu 
mă poate răni mai mult decât ai făcut-o tu în această seară. 

Fata încercă să-și stăpânească emoțiile, să fie puternică, așa 
cum își propuse. Închise ochii, ignorând glasul băiatului care-i 
jura iubire. Se concentră asupra Focului și simți numaidecât 
furnicături în tot corpul, senzațiile culminând cu un zvâcnet 
ca de implozie. 

Părul Monei fu cuprins instantaneu, de la rădăcini până la 
vârfuri, de mii de scântei scăpărătoare, aprinzându-i firele în 
nuanţe de roșu, galben și portocaliu. Surprins de imaginea din 
fața lui, băiatul ignoră palmele fetei, care se deschiseră într-un 
val de căldură înăbușitoare, eliberând foc asupra casei lui, care 
începuse deja să ardă. 

David o privi tâmp secunde bune. Când crezu că nu-l mai 
poate uimi cu nimic, fata luă chipul unei zeițe, hipnotizându-l. 
Sări târziu în imobilul cuprins de foc și ieşi după câteva minute, 
cu hainele zdrenţuite, ținând la piept un singur obiect. Afară, 
Mona se uita înăuntru, ridicată pe vârfuri. 

— Sunt bine, îi spuse el, bănuind că pe el îl aștepta fata să 
apară, din iadul pe care tocmai îl crease. 

— Nu, nu ești, îl contrazise. Focul mi te-a luat înainte să te 
înghită cu totul. 

Îi mai aruncă o ultimă privire, apoi se întoarse pe călcâie și 
fugi din nou spre orașul întunecat, fără să se mai uite înapoi. 
David rămase cu ochii ațintiți asupra singurului obiect pe care 
îl preţuia atât de mult încât intrase în clădirea în flăcări pentru 
a-l recupera: poza cu ei doi, înrămată. Prin sticla afumată şi 
crăpată din cauza căldurii dogoritoare, David reuși să întreză- 
rească chipul fericirii pierdute. 

XXVIII 


— Umblăm deja de ore bune, trebuie să ne întoarcem. O 
vom căuta și mâine. Știi că-și poate purta și singură de grijă. 
Vrea doar să fie singură. Am încredere că va veni la noi când 
va fi pregătită. 

Ema se opri o secundă, sprijinindu-și palmele de genunchii 
pe care-i flexă ca să-i susțină greutatea corpului istovit. 

Eric o auzi, însă nu o luă în seamă. Imaginea de peste drum 
îi fură privirile. Flăcări înalte răzbăteau dincolo de copacii se- 
meți care împrejmuiau zona de depozite în care locuiau. 

— Ema! făcu scurt, arătându-i din cap soţiei ceea ce părea 
un incendiu în toată regula. 

— Maia! scânci femeia, scurt, cu panică în glas. Am lăsat-o 
singură acasă! Nu pot să cred! 

— Liniştește-te, încercă Eric să o îmbărbăteze. Flăcările par 
a fi mai aproape, la casa... lui David, zise, coborând glasul. Hai, 
să ne grăbim. Să stingem focul, nu avem nevoie de o brigadă 
de pompieri în zonă. Nu acum. 

O luară la goană, împrăştiind pământul în stânga și-n dreapta. 
Ajunseră numaidecât în fața depozitului care ardea ca o torță, 
limbile de foc îndreptându-se în toate direcţiile, trosnind și risi- 
pind un fum dens, înecăcios. 

— David! David! strigă Ema, după ce se asigurase că locu- 
ința lor e intactă. 

Cu ochii mijiţi, femeia desluşi silueta băiatului în mijlocul 
vâlvătăii. Stătea nemișcat și nu reacționa la chemarea ei, ca și 
cum, rămânând locului, s-ar fi pedepsit pentru tot răul cauzat 
de tăcerea lui. Emei i se păru că el protejează, totuși, ceva. 

Femeia trase adânc aer în piept, se aplecă în faţă și-și eliberă 
tot suflul peste flăcările distrugătoare. Focul nu se stinse, ci se 
alinie într-o singură direcție, întețindu-se spre locuinţa lor. 
Proastă idee, gândi ea. Se uită rapid la Eric. El deja își lipise pal- 

mele de solul care începuse să zvâcnească sub picioarele lor. 
Apa ţâșni ca un gheizer. Bărbatul își strecură apoi mâinile prin 
fântâna arteziană naturală pe care tocmai o adusese la supra- 
față, domolindu-i debitul. Ema îl privi cu admiraţie cum devine 
unul cu Elementul său. Eric își răsuci mâinile prin apa învol- 
burată, în timp ce buzele lui se mișcau suav, de parcă i-ar fi 
șoptit Apei ce are de făcut. Lichidul se rostogoli apoi în valuri 
spre Focul care nu se domolea și-l cuprinse ca într-o îmbrăţi- 
șare pătimașă. 

Ema se îndreptă, mai mult plutind, spre David, ridicându-l 
cu ușurință în brațe. Se miră din nou de puterile sale, dar își 
concentră atenția asupra băiatului, care se agățase de ea ca o 
plantă cățărătoare. Se așezară amândoi pe pământ, iar David 
rămase în continuare lipit de trupul ei. Ema își simți umărul 
ud și se întrebă dacă Apa lui Eric o atinsese, fără să-și dea seama. 
Află răspunsul când David își ridică chipul, dezvăluindu-și 
ochii plini de lacrimi. Femeia observă poza pe care băiatul o 
ținea cu sfințenie la piept, protejând singurul lucru de preț din 
casa de care tocmai se alesese praful. 

— David, îi șopti cu blândeţe, ștergându-i lacrimile. Ce s-a 
întâmplat? De ce-ai făcut asta? Dacă Focul nu te ucide, asta nu 
înseamnă că nu trebuie să fugi din calea lui. 

— Nu eu am făcut-o, mărturisi. Mona a fost. Eu doar... am 
stat și-am privit, ca atunci când m-aţi găsit. N-am vrut să-i fac 
rău. Cred că merit ce mi se întâmplă. 

— Meriţi? auzi vocea dojenitoare a lui Eric. Băiat prost şi 
inconștient! Te credeam mai deştept. Ani de-a rândul ţi-ai ținut 
secretă identitatea. Și-acum ce faci? Semnalizezi tuturor natura 
ta şi poziția noastră? Ar trebui să fii mai prudent. Uite ce s-a 
ales din toată munca ta, zise, arătând spre rămășițele casei. 

David îi privi pe amândoi, ușor mirat, semn că nu se gân- 
dise la acest aspect. 

— Unde e Mona? Ce s-a întâmplat? continuă Eric, înflăcă- 
rat. 

— Nu știu... A plecat, răspunse băiatul, resemnat. E supărată 
foc pe mine. Cu siguranță, mă urăște, concluzionă afectat. 

— Nu zău?!? făcu Eric, sarcastic. 

— Haideţi în casă, cu toții. David, vei sta cu noi până îți vom 
reconstrui casa. Hai! Nu mai staţi aşa, ca doi copii mofturoşi, 
îi certă Ema, văzând că nu se urnesc din loc. Trebuie să văd ce 
face Maia. Sigur e speriată de moarte! 

— Am... am unde să stau, zise David. Voi merge la prietenul... 

— Niciun prieten! rosti femeia, categorică. E miezul nopții, 
pentru numele lui Dumnezeu! Mâine poți merge unde vrei. 
Astăzi vei dormi la noi, nici nu stăm la discuții! E suficient că 
Mona colindă singură străzile, te miri pe unde... nu vreau să-mi 
fac griji pentru doi. 

— Eu mă duc să o mai caut, se împotrivi Eric. 

— Cum vrei. Oricum, nu e chip să te fac să te răzgândești. Să 
ne ţii la curent, dacă dai de ea. Ai grijă, te rog. Nu o ataca, atât 
îti cer. Fii blând cu ea, suferă destul. 

— Nu mi s-a părut că suferă, dimpotrivă! protestă bărbatul 
cu încăpățânare. 

— Eric! îl apostrofă femeia. 

Îi săgetă cu o privire ascuțită, dincolo de ochii lui verzi, 
care-i păreau implacabili. Orice altă vorbă îi păru, acum, de 
prisos. 

Liniştea care învăluia întreaga locuință o făcu pe Ema să-și 
țină respiraţia. Cum livingul era gol, se duse glonţ în camera 
Monei, cu inima bătându-i nebunește. Maia dormea neîntoarsă, 
cu lumina stinsă. Suflul femeii se domoli, Ema oferindu-și un 
moment doar pentru ea, pentru a-și trage sufletul. Se calmă re- 
pede, chiar dacă ştia că adevărata liniște va veni doar odată cu 
deznodământul poveştii lor. ÎI pofti pe David în sufragerie şi 
ea se întinse lângă micuță așa cum intrase, toată asudată și mi- 
rosind a fum. 

Bătăile puternice la ușă o treziră mai repede decât ar fi dorit. 
Se dezmetici cu greu și se duse, împleticindu-se, să vadă cine 

bocăne. Deschise ușa cu ezitare, regretând apoi că nu trăsese 
cu ochiul pe geamul care le servea drept vizor. 

— Sara..., zise uimită. Ce... ce te-aduce pe-aici? De unde ai 
știut unde locuim? 

Femeia ignoră întrebările nurorii și intră neinvitată, dezechi- 
librând-o pe Ema, care se proțăpise-n prag. Analiză scurt, dar 
cuprinzător, holul și livingul. David, gândi Ema, înainte să 
apuce să se întoarcă. Când o făcu, văzu sufrageria goală și în 
perfectă ordine. Total opusul înfățișării femeii. Atunci observă 
și că afară era lumină. Probabil că a auzit și el bătăile și s-a strecu- 
rat pe terasă, își zise. 

— Eric nu este. A plecat de dimineaţă... după lapte, minți 
Ema, intenționat. Dacă pe el îl cauţi așa de insistent. 

— Ştii ceva... nu pe el îl caut. Am venit să vorbesc cu Mona, 
rosti bătrâna, clar și senin. A 

— La ora asta? Cât să fie ceasul? 7:00? Incă nu a cântat 
cocoşul vecinului, deci sigur nu e mai târziu. 

Ema rămase și ea uimită de replicile acide pe care i le servea 
soacrei sale. Nu-și putea explica de ce îi păruse antipatică de 
când o reîntâlnise. Văzu acum clar că sentimentele erau reci- 
proce. Femeia o privea sfidătoare şi asta o irită pe Ema cel mai 
mult. 

— Vecinul? Care vecin? Cel care a rămas, peste noapte, fără 
casă? i-o întoarse Sara. 

— Asta nu spune altceva decât c-ai mai trecut pe aici. În 
lipsa noastră, realiză Ema. 

— Crezi ce vrei! i-o reteză Sara scurt, obraznic. 

— Şi totuşi... ce este atât de important de discutat, cu noap- 
tea-n cap? 

— Asta mă priveşte pe mine și pe Mona! 

— Serios? îi zâmbi Ema fals, apropiindu-se de ea. Nu cred! 
Tot ce ţine de fiica mea, mă privește și pe mine. 

Sara îi răspunse cu același râs provocator. 

— Ai apărut după cinci ani, într-un mod bizar, și susții acum 
că vrei să știi tot ce se întâmplă cu fata ta? 

„Nu am apărut bizar. Am... dispărut nefiresc. Aici e miste- 
rul.“ Se apropie și mai mult de Sara, respirându-i în față, ne- 
clintită. O privi îndeaproape, măsurându-i toată mimica, do- 
rind să-i miroasă toate minciunile pe care, evident, aceasta le 
rostea. Una după alta. 

— Mona doarme, îi spuse apoi, sec. Revino pe la prânz, când 
va fi şi Eric aici, încercă ea să scurteze vizita femeii. 

Chipul Sarei se înroși, iar ochii i se măriră vizibil, dezvă- 
luind repulsia care-i năpădise corpul. Cuvintele pe care se pre- 
gătea să le elibereze îi rămaseră captive în gât, la auzul unui 
glas mieros. 

— Mami... 

Ema împietri. Ar fi dat orice ca Sara să nu afle de existența 
Maiei, nu acum, când lucrurile între ele o luaseră razna. 

— Mami, ești aici? se auzi din nou, mai aproape. 

Fetiţa ieși din camera în care dormise, târând după ea cear- 
şaful de pe pat. Se ascunse apoi în spatele Emei, ca orice copil 
rușinat. 

— Ea cine mai e? întrebă Sara, păstrându-și calmul, deși 
sângele-i fierbea în vene. 

— Ea e fiica mea. Cealaltă fiică a mea, răspunse Ema, deloc 
disimulat. 

— Super! Acum mai ai o fată. Eric și Mona ce zic despre asta? 
Nu cred că le-a picat prea bine! Cum ar putea? E... străină. 

— Singura străină ești tu! Cel puţin așa te comporţi. Apari 
la ușa noastră mereu neinvitată, punând o sută de întrebări. 
Te arăţi mereu interesată ba de Eric, ba de Mona, dar unde e 
căldura din glasul mamei, al bunicii? o testă Ema. 

— Nu toate putem fi Maria, nu? 

— Ooo, nu! Nu putem! Sarcastică sau nu, acum ai spus un 
adevăr. Mama a fost unică. 

— Micuţo, hai, spune și tu ceva. Hai, Maia! Ţi-a mâncat pi- 
sica limbuţa? o întrebă Sara, încercând să schimbe subiectul. 

— Cum ai spus? întrebă Ema uimită, împingând-o pe fetiță 
în spatele ei. 

— Acum cu ce-am mai greșit? oftă femeia. 

— I-ai zis... Maia. Eu nu ţi-am spus numele ei, realiză Ema, 
umflându-și nările în faţa femeii. 

— Aberant! Mi l-ai spus de cum a intrat, se ținu Sara pe po- 
ziții, blestemându-și scăparea. 

— Nu! ţipă Ema cu putere, eliberând Aerul care o izbi pe 
Sara de ușa de la intrare. 

Buimacă, femeia dădu să iasă, dar Ema fu mai rapidă ca ea. 
O aşteptă de cealaltă parte a ușii, dând nas în nas cu ea când 
se întoarse. 

— Nu ştiu care-i treaba cu tine, dar ceva e putred la mijloc. 
Dacă n-ai fi mama lui Eric și dacă n-ar fi Maia aici de faţă, n-aş 
avea nicio reţinere în a te forța să-mi spui adevărul. Pune-ţi 
povestea cap la cap, că statutul de mamă a soțului meu nu te 
va mai salva data viitoare. 

— Ai impresia că mi-e frică de tine? pufni Sara. Tu chiar te 
crezi puternică... citesc asta în privirea ta. Îţi dau un sfat: cu 
cât te crezi mai sus, cu atât va fi mai dureroasă căderea. 

[i făcu apoi cu ochiul, ștrengărește, asigurând-o că tocmai 
îi oferise un sfat demn de luat în seamă. 

— Pleacă! Acum! îi arătă Ema calea cu degetul, eliberându-i 
drumul. 

Rămase apoi în pragul ușii, privindu-și soacra cum se înde- 
părtează semeaţă. Citise în ochii ei o ură nemărginită, care i se 
păruse, pe moment, ireală. 

— A plecat? auzi vocea pisicoasă a Maiei. 

— Da, a plecat. 

Ema se aplecă apoi spre ea și-o întrebă, chiar dacă-i fu groază 
de informaţia pe care o putea primi: 

— Maia... o cunoști? Ai mai văzut-o pe tanti asta, până acum? 

Ochii fetei urmăreau și ei silueta care se pierdea în zare. 

— Nu, nu cred, răspunse ezitant, ridicând din umeri. 

Când crezu că aflase tot, gura Maiei șopti o ultimă propo- 
ziție, pe care o lăsă suspendată, dându-i fiori Emei: 

— Doar vocea ei... 

XXIX 


Întâlnirea cu Sara îi trezise mari suspiciuni Emei. Putea să 
jure că femeia care se dăduse mereu drept mamă și bunică bi- 
nevoitoare nu era altceva decât un pion în nenorocirea care se 
abătuse asupra familiei sale, în urmă cu cinci ani. Îi lipseau 
însă dovezile. Știa doar că, într-un fel sau altul, își va decon- 
spira soacra. Ema de astăzi nu mai era femeia care fusese ră- 
pită din propria casă. „Moartea Vie” adusese cu sine un adevăr: 
nimeni și nimic nu o va mai putea face să-și uite identitatea. 
Ruperea de propria persoană, deși în aparenţă o slăbise, îi în- 
tărise temelia iubirii de sine. Înţelegea acum că toate persoa- 
nele care intraseră în viața ei avuseseră un rol esenţial în 
formarea Emei de acum. Mona o făcuse să-și deschidă sufletul 
cum nu crezuse că o va putea face vreodată. Își aduse aminte 
de momentul în care aflase că este însărcinată cu ea. 

Căsătorii la doar optsprezece ani, Ema și Eric își propuse- 
seră să colinde lumea, conștienți de felul cum erau priviți de 
întreaga comunitate, ale cărei legi le sfidaseră cu indiferenţă. La 
scurt timp, însă, Ema realizase că poartă în pântec fructul iu- 
birii lor. O Forţă ce avea să se nască din două Elemente diferite, 
una care avea să fie, la rândul ei, un Nativ de-o altă culoare, 
după calculul său. O noutate care avea să zguduiască întreaga 
comunitate din temelii. Pe când Eric schițase cu nerăbdare tra- 
seul lunii de miere, tânăra se văzuse nevoită să-i spună ade- 
vărul, conștientă că vestea avea să le strice toate planurile. 

— Vom pleca în nord, ne putem opri la Paris, ştiu că-ți place mult. 
Propun să mergem apoi în Anglia. Tara e renumită pentru vremea 
ploioasă, sunt curios dacă-mi va plăcea, mie şi Apei mele. Sau... putem 
merge în Italia: Roma, Veneţia, Verona. Care itinerariu îți surâde? 

Se oprise din trasat linii pe hartă când realizase că Ema nu 
se arătase încântată, așa cum sperase el. 

— Ai altă propunere? Spune, iubito, mergem unde vrei tu. Când 
vrei tu. 

O îmbrăţișase cu putere când îi zărise ochii înlăcrimați. Bă- 
nuise atunci că emoțiile călătoriei îi treziseră această reacție. 

— Eric... cred că luna noastră de miere va trebui să mai aștepte 
puțin. 

— Cum? De ce? Ne-am făcut atâtea planuri, se arătase el deza- 
măgit. 

— Mă gândeam, aşa, la viitorul nostru. La ziua când vom fi o fa- 
milie mai... mare. 

— Păi, suntem deja o familie. Una foarte fericită. Nu ne putem 
dori nimic mai mult de-atât, răspunsese el pentru amândoi. 

— Da, ai dreptate. Doar că, există momente când viața te ia prin 
surprindere și-ți schimbă prioritățile. Am devenit soție mai repede 
decât și-ar fi închipuit unii. Mă gândeam la momentul în care voi 
deveni... mamă. 

— Mamă? lubito, e cale lungă până acolo. De ce te-ai gândi acum 
la asta? Suntem tineri, trebuie să ne bucurăm unul de altul. Să facem 
din această casă căminul nostru. Avem tot timpul din lume să deve- 
nim şi părinți. Un copil vine la timpul lui și acum nu e cazul. Sun- 
tem mult prea tineri. N-am ştiut că te gândeşti la asta. Sincer, nici 
prin gând nu mi-a trecut acest lucru. Știu doar că, în viitor, vei fi o 
mamă minunată. Şi poate că şi eu voi fi un tată bun, de ce nu? Mă 
sperie de moarte bebelușii, sunt așa de mici și de fragili, plâng cât e 
ziua de lungă şi, culmea, nu-ți pot spune de ce, spusese Eric, imi- 
tând vocea unui copilaș. 

— Eric..., îl oprise Ema, înainte de a mai spune vreun cuvânt 
care să-i sublinieze și mai evident dorința lui de a copilări. Am 
înțeles: copiii nu sunt preferaţii tăi. Păi... ai nouă luni la dispoziție 
să-ți schimbi părerea, îi spusese, mângâindu-și abdomenul încă 
plat. Șapte, de fapt. Dacă nu o vei face, va trebui să vizitezi singur 
Anglia cea mohorâtă. 

Timpul îi dovedise bărbatului că era un tată nu bun, ci ex- 
celent. Se atașase de Mona din clipa în care o văzuse. 

— Să nu mi-o iei în nume de rău, îi zisese Emei, după ce afla- 
seră sexul copilului. O s-o iubesc la nebunie, sunt sigur. Numai că, 

voi două aveți o legătură specială. Ea creşte înăuntrul tău, timp de 
nouă luni face parte din tine. Îi simți toate mișcările. E normal să o 
iubeşti încă de pe-acum. Eu știu că între noi doi va fi dragoste la 
prima vedere. 

Și așa fusese. Eric chiar îi propusese Emei, pe când fetița 
avea trei ani, să mai facă un copil. Femeia nu spusese un „nu” 
hotărât, dar nu îşi dorise niciodată cu adevărat un al doilea 
copil. Se gândise mereu că nu va putea să-şi împartă iubirea 
la doi. Acum, cu gândul la Mona şi la Maia, înțelese că a avea 
doi copii înseamnă să înmulțești iubirea cu doi. 

Chiar dacă-l certase pe Eric că plecase în căutarea Monei, 
Ema își dădu seama că orice minut este prețios. O lăsă pe Maia 
cu David și plecă hotărâtă spre primul loc care-i veni în minte: 
o ascunzătoare la vedere, care spera să fie ignorată de ceilalți 
tocmai din acest motiv. 

Copleșită de gânduri și emoții, se opri de câteva ori pe drum, 
analizând locurile pe lângă care tocmai trecea, de teamă să nu 
fi ratat imobilul pe care-l căuta. Nu locuise mult timp aici şi 
nici nu ieşise niciodată afară în explorarea împrejurimilor. Când 
îl reperă, de peste drum, i se păru mai deplorabil decât ultima 
dată când fusese aici. În lumina zilei i se păruse o clădire fan- 
tomatică, diformă: fațada decolorată de soare susținea cu greu- 
tate ramele scorojite ale geamurilor aproape opace, iar acope- 
rișul îl asemuise cu un bătrân ştirb — o ţiglă da, alta ba. Urcă 
ușor treptele de ciment rece, încercând să evite balustrada ru- 
ginită şi pereții decojiţi. Ajunsă în dreptul uşii, inima începu 
să-i bată cu putere. Puse mâna pe clanţă și nu fu surprinsă 
când aceasta se deschise, dezvăluind scârțâitul iritant, binecu- 
noscut. 

În vechiul apartament al familiei sale, Ema o găsi pe Mona 
dormind în camera care-i aparținuse. Se apropie uşor de ea, ca 
să n-o trezească, cu mâna întinsă, pregătită să o mângâie, dar 
își dădu apoi imediat seama că greșise, reușind să-și sperie 
fiica. Mona se ridică brusc în șezut și-i cuprinse mâna într-o 
strânsoare puternică, înflăcărată. 

— O, Doamne! lartă-mă! M-ai speriat, se scuză fata, văzând 
mâna rănită a mamei sale. 

— Nu-i nimic, trece, spuse Ema, privind rana: era superfi- 
cială în comparaţie cu ce-i făcuse Maia. Eu am greșit. Nu tre- 
buia să mă furișez așa. Părea că te odihnești bine și n-am vrut 
să te trezesc. Am făcut mai rău de-atât! se scuză femeia. 

— Sunt bine. Cum m-ai găsit? se arătă fata mirată, dar im- 
presionată în același timp. 

— Nu știu. Pur și simplu aici mi-a zburat gândul. Mărturi- 
sesc că e şi singurul loc în care te-aş fi putut căuta. Nu știu 
unde altundeva te-ai mai fi putut duce, din moment ce am fost 
absentă din viaţa ta, zise cu durere în glas. Speram că te vei re- 
fugia undeva și că nu vei dormi pe străzi sau în aer liber. 

— Îmi place în aer liber, îi aminti Mona. 

— Da, dar nu cred că în condiţiile de față. Ești supărată, nu 
te-ai fi putut bucura de Pământul tău. Doar ești Pământ... 

— Mamă, unde baţi? Sunt Pământ și Foc deopotrivă. Ce 
vrei să-ți mai spun? Am plecat deoarece am simțit că trebuie 
să mă scuz în fața voastră, și nu eu sunt cea care a dorit asta. 
Nu eu am pus Focul în mine. Doar... m-am trezit cu el, la fel de 
şocată ca voi. Acum ce să fac? Să devin cobaiul unora, care să 
mă analizeze, să vadă ce e de făcut? Să extragă Focul din mine? 
Nu e ca și cum ar da o haină jos. 

— Mona, nu-i așa. Nu te vom da pe mâna nimănui. Doream 
doar să stăm de vorbă, să găsim o soluţie, împreună! 

— Dar v-aţi gândit că poate eu nu vreau asta? Cum rămâne 
cu ce-mi doresc eu, pentru mine? Îmi place așa, de ce nu puteţi 
pricepe asta? 

Femeia-i privi părul: nuanțe de roșu se împleteau cu șuvițe 
blonde și portocalii într-o simfonie a culorilor, pictată într-un 
tablou tomnatic. Chiar dacă fusese obișnuită cu astfel de schim- 
bări ale fetei, în funcție de anotimp, nu o mai văzuse niciodată 
așa. Îi păru stridentă şi... matură. 

— Nu cred că e normal să fii așa, îi răspunse Ema într-un 
final. Nu e... natural. Poveste sau nu, Transformarea spune că 
Focul preschimbă elementul primordial. Cred că ești şi Pământ 
şi Foc pentru o scurtă perioadă de timp. Până când Focul... îţi 
va înlocui elementul. Definitiv. 

— N-ai de unde să știi asta cu siguranţă, răspunse Mona, 
deloc stăpână pe sine. 

Își aminti de cuvintele vocii din spatele Focului, care-i spu- 
sese exact același lucru. Privind îngrijorarea mamei sale, știu 
că va ascunde această informaţie de ea. 

— Poate că ai dreptate şi eu mă înșel. Probabil Elementele 
pot coexista în tine. Dar ești dispusă să-ți asumi acest risc? Să 
nu faci nimic, sperând că vei rămâne cum ești acum? Eşti pre- 
gătită să renunți la Pământul tău? 

Pentru prima dată de când Focul intrase în viaţa ei, Mona 
înțelese adevăratul cost al deciziei pe care va trebui să o ia: le- 
pădarea de natura sa, de dragostea necondiționată pe care o 
dăruise Pământului și care-i răspunsese, mereu, cu reciproci- 
tate. Plânse în brațele mamei sale, asemeni micuței Mona, care 
se refugia întotdeauna în aceeași îmbrăţişare, când lumea ei se 
năruia. 

— Mamă, nu cred că mai pot alege, recunoscu Mona. Poate 
că am avut această șansă, dar nu o mai am. Sunt prinsă la mij- 
loc, între Pământ și Foc. Cel mai puternic va câștiga. 

— Poţi alege, sunt sigură, o încurajă Ema. Doar că, până acum, 
ai cam lăsat cale liberă Focului. I-ai dat vreo şansă Pământului 
să te recâștige? Cred că te-ai concentrat prea mult asupra Focu- 
lui şi ai uitat să-ți asculți inima. Așa nu faci decât să te consumi. 
Focul te va măcina pe dinăuntru, nu va naște un Nativ Foc pu- 
ternic. Dacă nu ne lași să te ajutăm, atunci doar tu îl poți alunga! 
Dar trebuie să iei o decizie! Până nu va fi prea târziu. 

— Halal consolare! Nu mă ajută cu nimic. E ca și cum mi-ai 
porni un cronometru și până la secunda zero trebuie să fac ale- 
gerea potrivită. Nu pot face asta! Îmi iubesc Pământul: îmi 

oferă siguranţă, stabilitate, mă face să fiu rațională și cerebrală, 
dar iubesc și Focul, care-mi spune că viaţa e mult prea scurtă 
pentru a gândi fiecare pas înainte de a-l face. Mă îndeamnă să 
trăiesc, să acționez, să fiu spontană și energică. 

— Dar poți fi toate astea la un loc, chiar și Pământ fiind! 
Mona, nu te-a încătușat nimeni, nu ţi-a spus nimeni cum să te 
comporți, e normal să îţi dorești toate astea, eşti adolescentă! 

— Ooo, dar am fost limitată, mamă. De când te-au luat, viața 
mea, a noastră, s-a concentrat pe siguranță și nimic altceva, își 
aminti cu tristeţe. Nu vreau să mă-ntorc acolo! 

— Poate ai dreptate, dar perioada aceea a trecut. Îți promit 
că-ți vom lăsa toată libertatea de care vei avea nevoie. Te vom 
lăsa să te bucuri de viață așa cum îţi dorești. Spui că nu poți 
alege, dar eu cred că universul a ales pentru tine atunci când 
ai apărut pe lume exact într-o zodie de Pământ. Știi bine asta. 

Ema îi luă mâinile într-ale sale, frământându-le călduros. 

— Să-ncepem cu libertatea acum. Lăsaţi-mă pe mine să aleg 
între Foc şi Pământ! Singură! își exprimă Mona dorința arză- 
toare. 

— Dacă tu crezi că o poți face, atunci... fii înțeleaptă! Nu 
cred că vei avea o a doua șansă. Eu voi fi alături de tine la fiecare 
pas, indiferent de alegerea ta! 


XXX 


Mona deschise cu greu ochii, ca și cum ar fi fost captivă într-un 
somn lung, liniștitor. Fu surprinsă când zări o ceaţă albă, densă, 
care-i îngreuna văzul. Își aminti instantaneu de întâlnirea cu 
bunica sa, din noaptea Transformării, într-un cadru asemănător. 

Acum ce-am mai pățit? 

— Eşti bine, auzi glasul cald al bunicii Maria. Hai, concen- 
trează-te. Trebuie să vezi ceva, neapărat. Timpul nu-mi mai 
permite să fiu subtilă. 

Mona se îndreptă spre ea, dar văzu doar proiecția bunicii 
sale, care venise din nou în ajutorul ei. O mână semitranspa- 
rentă se întinse spre ea. Fata o atinse cu stângăcie și văzu, cu 
uimire, cum ea însăși se preface într-o hologramă, asemeni bu- 
nicii sale: pielea-i deveni străvezie și se simţi ușoară ca un puf 
de păpădie gata să fie luat de vânt. 

— Respiră și inspiră încet, o sfătui Maria. 

— Data trecută n-am fost așa, se panică Mona. 

— Ba da, ai fost. Doar că nu-ți aduci aminte. Cum nici nu-ți 
amintești ce ai văzut. Acum ești mai puternică, prin urmare, 
mai deschisă la ceea ce vei vedea. De data asta vei merge sin- 
gură, eu nu pot veni cu tine. Te voi conduce însă la momentele 
cheie. Sunt amintirile mele, ele te vor ghida în această călătorie 
temporală. E timpul să vezi cine este Vocea din spatele Focului. 
A făcut suficient rău familiei noastre. Sper ca întâmplările pe 
care le vei vedea să te ajute să iei o decizie. Vor veni poate rapid, 
una după alta. Încearcă să te relaxezi și atunci le vei vedea clar. 
Ţine minte un lucru important: fiecare ne naștem cu un scop 
şi Dumnezeu ne înzestrează cu calitățile necesare pentru a ne 
îndeplini menirea în viață. Doar... fii tu. 


In urmă cu 40 de ani 


— Maria, știi că te iubesc. Trebuie să-i înfruntăm pe toți. Sunt 
dispus să fac asta pentru tine. Pentru noi. 

— Nu ştiu dacă e momentul potrivit, răspunse fata, fâstâ- 
cită, aruncându-și cele două cozi împletite peste umăr. 

— Dar când va fi? Suntem deja de un an împreună. Nici- 
când nu va fi un moment potrivit. Nu în comunitatea asta. Ştii 
cum sunt Bătrânii... 

— Nu doar Bătrânii. Toate cunoștințele noastre. Părinții 
noștri. Suntem Elemente diferite! 

Băiatul se așeză pe patul de paie improvizat, proptindu-și 
bosumflat bărbia în mâini. 

— Contează? Ei nu sunt importanţi pentru mine. Tu ești. 
Hai să fugim, dacă aici nu putem avea un viitor împreună! Ni-l 
vom construi în orice alt loc, departe de lumea asta încuiată. 

— Lucas, te rog, hai să ne mai gândim. Trebuie să existe o 
soluție. Nu-mi cere să renunţ la tot, la familia mea. N-aş putea. 
N-am fost crescută așa. 

Fata îl privi cu duioșie, așteptând ca el s-o înțeleagă. 

— Ştiu, și de-aia te iubesc. Ai o inimă de aur. Las-o să stră- 
lucească, să-ți vadă toți măreţia. Te-ascunzi de ei, mereu ești 
umilă, deşi nu ar trebui. Lumea profită de aparenta ta naivitate. 

— E mai bine așa. Nu vreau să epatez cu absolut nimic. A 
ieșit ceva bun și din asta, nu? îi spuse, aplecându-se și săru- 
tându-l apăsat. Am reușit să fim discreți, să ne ținem iubirea 
departe de ochii lumii. 

Băiatul o trase peste el, sărutând-o din nou și din nou. 
Dintr-o mișcare, o trecu apoi sub el, imobilizându-i braţele 
deasupra capului. 

— Dar eu nu vreau asta. Vreau să ne plimbăm de mână, vreau 
să te sărut la colț de stradă, vreau să strig în gura mare că ești 
dragostea vieții mele. 

Ca răspuns, fata se întinse spre el, atât cât reuși, și-l sărută 
distrăgându-i atenţia. Lucas slăbi strânsoarea și Maria își redo- 
bândi poziţia. Ea-i aranjă părul ciufulit, culegând amuzată fir 
cu fir iarba uscată pe care i-o găsi în păr. Trecu apoi lângă el, 
rămânând amândoi tolăniţi, cu privirile în sus, spre tavan. 

— Te înțeleg și pe tine, crede-mă. Știu că vrei să fim o familie 
şi să nu ne mai ascundem, de parcă am comite cel mai mare 
păcat din lume. Nu e corect. Doar că... te rog să nu fii impulsiv 
și să iei o decizie în grabă. 

— Bine, mă mai gândesc, dar nu-ți voi mai acorda mult 
timp. Voi găsi eu o cale să te constrâng, îi spuse, etalând un 
zâmbet larg. 

— Nici nu am mult timp, nu? Toţi mă stresează cu mări- 
tișul. Am douăzeci de ani. Sunt deja bătrână, după legile lor 
tâmpite. 

— Mâine te duc la altar, ştii bine asta. 

Băiatul se ridică și îngenunche în faţa ei. li luă mâna dreaptă 
în palme și i-o sărută. Fata râse, distrată, și-l împinse, dezechi- 
librându-l. 

— Nu trebuia să pleci deja? Știam că te aşteaptă ai tăi. 

— E ceva ce nu știi? Ne vedem mâine, da? Tot aici, la aceeași 
oră. 

— Da, da, hai, pleacă odată! 

Lucas o sărută lung și-i mângâie, gingaş, părul. Se întoarse 
de două ori din ușă, doar pentru a prelungi momentul des- 
părțirii. 

Maria se trânti din nou pe iarba uscată din vechiul șopron 
deținut de familia sa, la doar trei kilometri de Harmonie, și 
visă cu ochii deschişi la prințul ei brunet, cu ochi ca două măr- 
gele de chihlimbar. 

— Nu sunteţi chiar atât de discreţi pe cât bănuițţi, auzi o 
voce, care o trezi la cruda realitate. 

— Cine-i acolo? întrebă ea, mirată. 

O fată scundă, firavă, dar impunătoare prin prezenţă, apăru 
în prag. Părul castaniu, tuns la nivelul bărbiei, îi dădea un aer 
dur, accentuat de privirea rece cu care o săgeta. 

— Sara, șopti Maria. Ce cauţi aici? 

— Eu ce caut? Ce cauţi tu aici? Sau... voi? 

— E domeniul familiei mele, se apără Maria. 

— Așa, și? Ai venit să faci curat? Să aeriseşti șopronul ăsta 
ponosit? Asta înseamnă că părinţii tăi știu unde îți petreci tu 
după-amiezile. Și cu cine... 

— Ce vrei? o întrebă Maria, de data aceasta, cu severitate. 

— De ce crezi că aș vrea ceva? 

Sara analiză micuța încăpere, dându-și ochii peste cap. O 
fixă apoi pe Maria cu privirea și-i râse în față. Te-am prins cu 
mâtța-n sac. 

Fata se rușină. Nasturii cămășii, încheiați strâmb, dar și 
cearșaful șifonat în mijlocul așternutului improvizat, îi dădură 
de gol. Rămase însă calmă și-i răspunse franc, deși inima-i 
bătea nebunește: 

— Nu văd de ce te-ar interesa viața mea. 

— Sincer, nu dau doi bani pe tine, i-o trânti Sara, debuso- 
lând-o. 

— Atunci? 

Fata îi susținu privirea, zâmbindu-i într-un mod care o cu- 
tremură. 

— Lucas. De el îţi pasă, nu de mine, își dădu Maria seama. 

— Bingo! îi zise direct, arogantă. 

— Ei, bine, dacă tot ai stat aici, ascunsă, înseamnă c-ai auzit 
ce-am discutat. 

— Am auzit și altceva, pe lângă discuţiile voastre. Eşti o fată 
obraznică rău. Aș da orice să le văd privirea părinţilor tăi când 
le voi povesti cu ce treabă vii tu, sfânta Maria, zilnic, aici. 

Maria își simți tot sângele din corp cum o ia la goană spre 
obraji, colorându-i într-un roșu aprins. Cu toate astea, se ținu 
tare pe poziţie, răspunzându-i pe același ton: 

— Ne iubim. Ce e rău în asta? Din toată Harmonie... exact 
pe Lucas îl vrei? De ce? Pentru că nu este disponibil? 

— Legea, draga mea, este lege pentru toți. Oricât de bărbă- 
toasă te dai acum în fața mea, ştiu că de fapt îţi tremură chiloţii 
de frică. Eşti un bun cetăţean, trebuie să recunosc. Ce crezi că 
ar spune tatăl tău, preotul satului, despre aventura ta prin fân, 
cu un Nativ al Apei? 

— Nu face asta! o imploră Maria, cu voce joasă. 

— Ştii... am tot stat și m-am gândit pe care dintre voi să vă 
abordez. Care dintre voi va ceda mai ușor. Răspunsul a venit 
mai repede decât mă aşteptam. Lucas mi-a dat ideea, să știi. 
Cu toate declaraţiile lui, am văzut clar că a ajuns, cumva, la li- 
mita răbdării. În sensul romantic, bineînţeles. El îți cere să 
fugiți. Tu, după multe frământări, alegi calea corectă: nu îţi vei 

răni semenii, alegându-l pe el în detrimentul lor. El, orgolios, 
va accepta decizia ta. Am observat că, indiferent din ce mate- 
rial sunt făcuţi, orgoliul stă la temelia bărbaţilor. Odată rănit, 
nu te va ierta. Se va simți înșelat, dezamăgit. El ți-ar fi adus şi 
luna la picioare, tu ești incapabilă să sacrifici totul în numele 
iubirii, râse Sara, imaginându-și finalul planului ei genial. 

— Nu voi face asta! zise Maria, categorică. Nu voi ceda șan- 
tajului tău! 

— Fie, cum vrei tu! Nu ţi-a pus nimeni pistolul la tâmplă, 
dragă. Atunci te rog doar să vii negreșit duminică la slujbă. 
Voi avea un mare anunţ de făcut. Ceva legat de legături inter- 
zise, încălcarea principiilor comunității, dar și a celor morale, 
bineînțeles. Va fi ceva de neuitat! 

— De ce faci asta? Crezi că dacă eu îl voi părăsi, se va refu- 
gia în brațele tale? Nu ai nicio șansă. 

— Nu-ţi bate tu capul cu asta! Mă voi descurca eu, fii fără 
grijă! 

Sara părăsi încăperea, etalând un zâmbet câștigător, care-i 
sfâșie sufletul Mariei, lăsându-i semne pe viaţă. 


Mona se trezi lângă bunica sa, observând aceeași transpa- 
rență care le îmbrăca trupurile. 

— Buni, zi-mi că n-ai cedat! De ce i-ai permis să se joace așa 
cu viețile voastre? 

— Ştii bine ce s-a întâmplat. Lucas este tatăl lui Eric, nu al 
mamei tale. 

— Și... l-ai părăsit? Pur și simplu? 

— Simplu? A fost cea mai grea decizie din viața mea. Am 
vrut să nu-i dau ascultare Sarei. Am crezut că nu va putea să-și 
pună în practică amenințările. L-am văzut pe Lucas în zilele 
următoare, dar n-am putut să-i spun nimic. Nu am vrut să-l 
împovărez cu asta. Era... fericit. Așa că am fost egoistă în cele 
câteva zile care ne mai despărțeau de duminica cu pricina. 
M-am bucurat de el, de ultimele noastre clipe de fericire. Nu 

voiam să cred că așa va fi, dar am luat și acest lucru în consi- 
derare. Duminica a venit și, o dată cu ea, și sentința mea. Sara 
a făcut exact cum a promis. Nici măcar nu a așteptat să înceapă 
slujba. Mi-a oprit tatăl înainte de a începe predica, spunând că 
are un anunţ important de făcut. Îmi aduc aminte și astăzi, per- 
fect, vorbele sale: 

— Părinte, iartă-mi îndrăzneala. Nu mi-aş permite să vă întrerup 
dacă nu ar fi ceva urgent. Mă tem că un mare păcat s-a abătut asupra 
comunității noastre. Legea noastră cea mai sfântă a fost încălcată: 
puritatea naturii noastre a fost întinată! 

Toată sala a început să freamăte, unele voci cereau expli- 
caţii, altele se arătau oripilate, fără a ști exact ce s-a întâmplat 
de fapt. Atunci... am cedat. l-am dat de înțeles că îi voi face pe 
plac. Am realizat că îmi voi îngropa părinții de vii dacă ni se 
va afla secretul. Am regretat apoi toată viața. Nu mă înțelege 
greșit: l-am iubit pe bunicul tău, Adrian, dar, în acel moment, 
o parte din inima mea a murit pentru totdeauna. Sara a avut 
dreptate: Lucas nu m-a iertat, l-am rănit profund. Ea... s-a des- 
curcat, exact cum a făgăduit. La o petrecere, l-a îmbătat și a 
rămas gravidă cu Paul, fratele tatălui tău. La un an, m-am mă- 
ritat și eu cu Adrian. Toţi păream fericiți în ochii lumii. Sufle- 
tele noastre au fost însă pustiite. Am fost lașă și am suportat 
consecințele alegerilor mele. Dar uite că viața are un mod haz- 
liu de a ne răzbuna. Ema, fiica mea, și Eric, fiul ei și-al lui, s-au 
îndrăgostit. Ei ne-au făcut dreptate. Iubirea lor a spart toate 
barierele. Nu și-au pus niciodată problema de a renunţa la dra- 
gostea lor. Au sfidat toate legile posibile și, în final, iubirea a 
triumfat. Poate că am fi avut și noi o șansă, dacă nu-mi lipsea 
curajul. Când mă uit acum la tine, văd că toate au avut un scop. 

— O, buni, îmi pare rău. 

— Să nu-ți pară. Nu ţi-am arătat asta ca să mă compătimești. 
Dimpotrivă. Povestea mea trebuie să-ți fie lecţie de viaţă: nu 
renunţa nicicând la ce iubești, la tine și la visurile tale. 

Asta a fost partea mai... ușoară. Vei vedea acum ceva... care 
mi-a arătat că, de fapt, Sara nu are suflet deloc. 


In urmă cu zece ani 


Ema stătea îngenuncheată pe pământul colțuros, strângând 
în mâini buchetul de flori albe pe care-l adusese cu ea special 
pentru această ocazie. Un ultim omagiu tatălui care-i fusese 
sprijin şi model în viață. Lacrimi îi curgeau șiroaie pe obrajii 
îmbujoraţi de aerul rece. 

— Iubito, hai, hai să mergem acasă, o îndemnă Eric. 

— Nu, ia-o pe Mona! Mergeţi voi. Nu o ţine aici atât, e prea 
mică pentru asta. Nu vreau să mă vadă așa. 

— E bunicul ei, vrea să rămână. 

— Nu plec fără tine, mami, auzi vocea plânsă a fetiţei. 

— Mami... mami trebuie să-și ia la revedere de la bunicu', 
îi spuse duios Monei. 

— Dar ţi-ai luat și acum o oră, remarcă fetiţa, cu sinceritate. 

Ema plânse și mai zgomotos, lăsând buchetul să cadă peste 
sicriul coborât în groapă. Mângâie apoi poza tatălui său, aşe- 
zată la căpătâi, şi-l văzu aşa cum îl știuse dintotdeauna: blând 
și cald. 

Maria rămase singură la mormântul soțului său. ÎI plânsese 
mult în ultimele trei zile, iar astăzi, în ziua în care se văzuse 
nevoită să-i spună adio, nu putuse vărsa o lacrimă. Își simțea 
pieptul greu și respira cu dificultate. Era nedormită, iar obo- 
seala îi slăbea luciditatea. Auzi însă clar vocea pe care o ura cel 
mai mult pe lume. 

— Condoleanţe. Așa se spune, nu? Parcă așa mi-a spus și mie 
lumea, acum un an de zile. 

— Sara... nu am chef de tine. Respectă-mi intimitatea, te rog. 
Vreau să fiu singură. 

— Păi, ești.... De astăzi înainte, așa vei fi. La fel ca mine. 
Ciudat, nu? Să fim văduve așa de tinere! Infarct parcă, nu? La 
fel de ciudat! Nu știam că suferă cu inima! 

— Nu suferea! A fost perfect sănătos. Întotdeauna. 

Maria aranjă florile la baza crucii și mai aprinse o lumânare, 
sperând să scape de cealaltă femeie. 

— Aiurea, atunci, fu Sara de părere. Și Lucas... accident de 
mașină. Cât de scorpie să fie viața asta? I-o fi fost dor lui Adrian 
de cuscrul Lucas și s-a dus la el, să nu-l lase singur. Poate că 
acum vorbesc chiar de tine. Cum ai fost tu iubirea vieții lor. 
De-a dreptul poetic! 

— Tu nu ai respect pentru nimic? Pleacă de-aici! se răsti 
Maria, trimițând-o pe Sara, cu o rafală puternică de aer rece, 
fix în copacul din spatele ei. 

— Cineva își scoate ghearele. După atâta timp în care ai 
făcut pe inocenta. Îmi placi mai mult așa. Cine știe, acum, că 
am rămas amândouă singure, poate ne vedem la o cafea. 

— Pleacă! N-am ce discuta cu tine! 

— Bine, fie, cum vrei. Păcat, așa tânăr, să-i cedeze inima. Eu 
aș fi investigat mai atent. Poate nu a murit chiar din cauze... 
naturale. 

Maria se întoarse spre ea și recunoscu același zâmbet care-i 
dăduse, demult, viaţa peste cap. Îi luase, pentru a doua oară, 
dreptul la fericire, şi făptașa se mândrea cu asta. 


XXXI 


În cei două sute douăzeci și unu de ani pe care îi împlinise 
de curând, Iris avusese foarte puţini prieteni. Prieteni adevă- 
rați, care să-i caute compania, să-i simtă lipsa, cărora să le des- 
tăinuie toate gândurile și apăsările sufletești. Amicii din copi- 
lărie, din prima viață, cum o numea când devenea nostalgică, 
fuseseră cei mai dragi inimii ei. Copilăria a fost singurul mo- 

ment al existenţei sale trăit ca la carte, asemeni celorlalți Nativi 
de-o seamă cu ea. 1 se permisese să se joace, să experimenteze, 
chiar dacă destinul său fusese stabilit încă de la naștere. Îşi 
amintea cu duioșie de părinții ei, care o încurajaseră să fie copil 
înainte de toate, acceptând toate prostioarele și giumbușlu- 
curile normale vârstei. Semnul din frunte o pusese de multe 
ori în centrul atenției, fără voia sa. Își amintea cum îi ceruse 
mamei, cu lacrimile curgându-i șiroaie pe obraji, să-i facă bre- 
ton lung, care să-i acopere semnul. Într-o comunitate în care 
toţi erau egali, Iris se simțea sufocată de curiozitatea celorlalți, 
care o etichetaseră ca fiind diferită. În adolescență, fata depă- 
şise sentimentul copleșitor al destinului său, pe care-l catalo- 
gase nedrept. După cursurile pe care le urma la liceul din loca- 
litate, Iris petrecea ore întregi antrenându-se fizic şi psihic. 
Adora lecţiile de lupte corp la corp și se adâncea cu conștiincio- 
zitate în orele de spiritualitate și meditaţie. Fusese o elevă 
model, instruită cu rigurozitate de Bătrânii din acele timpuri. 
La ceas de seară, sărise și ea pe geam, asemeni prietenilor ei, 
pentru a se întâlni și povesti până spre dimineaţă. Trăise și 
simțise ca oricare altă fată normală, de la prima iubire până la 
prima decepție. Odată trecută de vârsta majoratului, escapa- 
dele pierduseră teren în faţa antrenamentelor din ce în ce mai 
dese și mai epuizante. 

Pornise deja pe o altă cale decât prietenii ei. Muncea din 
greu, la un nivel avansat, de cele mai multe ori având parteneri 
de luptă Nativi adulți. Niciunul nu o menaja și nu-i făcea favo- 
ruri. Dimpotrivă, se așteptau ca ea să-i depășească și să-i înge- 
nuncheze mai repede decât oricare alt partener. Ajunsese să 
urască momentele când își vedea viitorul adversar apropiin- 
du-se de ea cu o eșarfă în mână. Ştia că urma o luptă deloc 
echilibrată: ea avea să fie legată la ochi şi nevoită să-și identi- 
fice partenerul cu celelalte simțuri. Pe măsură ce timpul trecea, 
devenea din ce în ce mai bună și lupta pe nevăzute era singu- 
rul avantaj pe care adversarii credeau că îl mai au în faţa ei. 

Învăţase să-i repereze nu doar după mișcări, ci și după respi- 
raţie și bătăile inimii. Simţurile sale se dezvoltaseră incredibil, 
putea înfrunta chiar şi zece Nativi deodată fără probleme. 

Petrecerile le dăduse pe ore de lectură în marea bibliotecă 
din Harmonie, citind pe nerăsuflate toate cărțile, în special cele 
de istorie. Cele despre arta magiei erau și ele printre prefera- 
tele ei. Timpul trecea cu blândeţe peste ea, dar pe chipurile fa- 
miliei și cunoscuțţilor săi își lăsa amprente adânci. El se opri în 
loc peste Iris cea ajunsă la maturitate, conservându-i, pentru 
eternitate, chipul senin și trupul zvelt. Nimeni nu-i putuse citi 
vreodată adevărata vârstă și niciun indiciu nu-i trăda zilele și 
nopțile de singurătate. Rămasă singură, când cei dragi se stin- 
seseră, inevitabil, femeia refuzase, din nou, să-și accepte soarta. 
Viaţa de mijloc, pe care o blestemase în multele sale nopți albe, 
fusese cea mai grea perioadă din întreaga sa existenţă. Se sim- 
țise a nimănui, dar cu toții — Nativii noii generații, îi pretinse- 
seră să fie un exemplu al comunității. Trăise sentimentul pier- 
derii mai mult decât și-ar fi putut imagina. Refuzase companie, 
refuzase alinare. Viaţa sa se rezumase, brusc, la zeci de necu- 
noscuţi, de care simţea că nu o leagă nimic în afară de neferi- 
citul ei statut de Protectoare. I se părea o ironie a sorții slujba 
ei de a proteja persoanele pe care nu le cunoștea, când nu pu- 
tuse face nimic pentru a ţine lângă ea persoanele iubite. Timpul 
i le luase pe rând. Hotărâse atunci să nu se mai atașeze de nimeni. 
De ce aş face asta? gândise. Oricum vor pieri, iar eu voi face umbră 
acestui pământ în continuare. 

Același timp, cândva neiertător, o făcuse apoi să uite de pro- 
misiunile pe care şi le făcuse la supărare. Chicotele copiilor, 
stângăciile Nativilor cu pregătire slabă, o scoseseră din como- 
ditatea în care se afundase. Învăţase din nou, odată cu ei, să 
trăiască, să se bucure de micile daruri ale vieţii. Cunoscuse 
apoi dragostea, dăruindu-și atunci inima pentru totdeauna 
celui care murise, și el, sub ochii ei. 

Iris rememoră acum toate clipele sale de deznădejde, toate 
episoadele în care se rupsese de lume. Fuseseră mai multe 
decât ținuse minte. Nu reușise să-și împlinească destinul lin, 
fără cusur. Protectoarea dusese, un sfert din anii săi, o viață si- 
hastră, departe de semenii ei. Eric şi Ema aduseseră cea mai 
mare schimbare din existența sa. Parcă își făcuse din nou bre- 
ton și semnul din frunte rămăsese ascuns de ochii celor care 
se oferiseră să-i fie prieteni, necondiționat. 

Pentru ei venise în Harmonie. Văzând oamenii care o primi- 
seră cu prietenie, Iris își dădu seama, după multă vreme, că 
aici este locul de care aparţine sufletul ei. Pentru amicii săi, dar 
și pentru întreaga comunitate de Nativi, femeia știu că trebuie 
să lupte pentru crearea unei comunități armonioase, în care ea 
crescuse atât de frumos. 

— Cu ce te pot ajuta? auzi femeia glasul curios al lui Denis. 

— Hei! Ce-i cu tine aici? Mă urmărești? 

— N-aş spune chiar așa. Mă gândeam că ţi-ar prinde bine 
cunoștințele mele despre localitate. Cea de acum. Bănuiesc că 
s-a schimbat de când ai plecat. În plus, sunt foarte descurcăreţ, 
ştiu tot ce mișcă pe aici, deși nu sunt chiar așa de multe lucruri 
de povestit. 

— Descurcăreţ, zici. Mai mult băgăcios și vorbăreţ, nu crezi? 
îi zise Iris, zâmbind. 

— Da, și așa, recunosc. Asta e casa ta, nu? Credeam că Pro- 
tectoarea are o casă mai mare. Nu așa ar trebui? 

Femeia râse. Locuinţa ei era micuță, într-adevăr. Din exte- 
rior, semăna cu o pălărie de ciupercă. Fațada era albastru des- 
chis, asemeni caselor Nativilor Aer. Geamurile rotunde pe care 
le alesese o duceau mereu cu gândul la o căsuță din povești. 
Un mic gard alb îi delimita proprietatea de strada pe care toc- 
mai pășiră. 

Iris îl privi pe Denis pe sub sprâncene. 

— Dacă știi tot... Da, e casa mea. Vrei să intrăm? Sau... ai 
fost deja înăuntru, îl bănui. 

— Nu, n-am fost, se scuză băiatul. Nimeni nu a intrat aici. 
Dispoziţiile Bătrânilor, bineînţeles. Cu toate că l-am văzut pe 
Adam într-o noapte ieșind din casa ta. Asta înseamnă că a tre- 
buit să și intre, adică și-a încălcat propria regulă. 

— Serios? Doar o singură dată? 

— O dată l-am văzut eu. Mai demult. Oricum, era târziu, 
de-aia și țin minte. Mi s-a părut... ciudat. 

— Bănuiesc că așa e el... mai băgăcios. Ca tine. Bătrânii au 
fost adevărații voştri Protectori. 

— Nu spune asta. Nu e așa. Ei sunt prea autoritari, nu-mi 
plac deloc. E timpul pentru o schimbare. Ți-am mai spus... te 
aşteptam! 

— Eşti o figură! Diferit de ceilalți, nu? În sensul bun. Eu ştiu 
cel mai bine cum e să fii mai mult decât pari. 

— Da, cred că sunt. Diferit. Ciudat, poate. Sunt un pic cam 
tocilar, de aici mi se trage. 

Râseră amândoi. 

— Am aranjat puțin de când am venit. Aici am dormit, să știi. 
Nu dorm în vreo vizuină, cu capul în jos. Sau, știu eu ce vă mai 
închipuiți voi, copiii. 

— Nici chiar așa! chicoti Denis. Oaaa, câte cărți ai! Făcu 
ochii mari când ajunse în fața rafturilor pline ochi. Îţi ocupă 
jumătate din casă. 

Privi ca hipnotizat sutele de exemplare, plimbându-și mâi- 
nile peste ele. Se apropie și le mirosi cu poftă, de parcă ar fi in- 
spirat cea mai dulce mireasmă. 

— Îți plac cărţile... înțelese Iris. 

— Dacă-mi plac? Nu, nu-mi plac. Le iubesc! Sunt un șoarece 
de bibliotecă. Îmi poți spune aşa, nu mă deranjează. Am învă- 
țat de mic să citesc, cred că am o pasiune pentru asta, mărturisi 
băiatul mândru. 

— Câţi ani ai spus că ai? se distră femeia pe seama lui. 

— Zece, dar plini de experienţe care depășesc cu mult fra- 
geda mea vârstă. 

Iris îi ciufuli părul în semn de simpatie. 

— Se pare că și eu am avut o pasiune pentru citit, zâmbi ea, 
analizând biblioteca. Cărţile ne fac mai puternici. Ne deschid 
lumi noi, la care poate, noi, cititorii, n-am fi îndrăznit să visăm. 
Au visat alții pentru noi — autorii — şi ne-au dat privilegiul de 
a le călca pe urme, în aventurile imaginate de ei. Mi se pare fan- 
tastic! Am atât de mulți prieteni în miile de pagini din fața mea! 

— Atunci îți va plăcea Biblioteca Mare. De fapt... nu cred că 
s-a schimbat mult de când ai plecat. Bătrânii sunt reticenți când 
vine vorba de literatura contemporană. S-a făcut chiar și o petiție 
prin care-i rugam să ne aducă titluri noi, din scrierile de astăzi, 
dar nu au vrut. Ne-au spus că scrisul de astăzi ne poate corupe, 
că sentimentele descrise sunt departe de a fi pure, iar cărțile 
sunt mai degrabă instigatoare, decât sursă de inspirație și în- 
văţare. Nu mă-nţelege greșit: iubesc clasicii, au un stil aparte 
de a nara, te fac să te simţi parte din poveste, prin descrierile 
lor superdetaliate. Dar uneori... aş vrea să-ncerc ceva nou, să 
fiu aproape de alte minți luminate, contemporane cu mine, de 
ce nu? 

— Sigur ai zece ani? râse Iris. Să știi că-ți dau dreptate. E o 
mare prostie decizia lor! 

— Așa am zis și noi! Bine c-ai venit! Poate reușim să facem 
ceva în această privință! 

— Cu siguranţă! hotărî Iris. Am fost la bibliotecă. Caut o 
carte anume... una veche, groasă... 

— Aaa... Cartea! ghici băiatul. Nu, nu e aici! 

— Ştii despre care vorbesc? se miră Iris. 

— Da, cea despre istoria Nativilor. Era expusă mereu în bi- 
bliotecă, în mijlocul sălii. A dispărut, acum... cinci ani. Lumea 
vorbea că... tu ai luat-o. 

— Bineînţeles! Nici nu mă mir! Dar nu, nu eu am luat-o. 

— Atunci cine? Cine a mai plecat de aici în aceeași perioadă, 
în afară de Eric şi Mona? 

Ochii femeii scăpărară şi întreaga față i se lumină. Deodată, 
totul i se păru clar. Îşi derulă înaintea ochilor momentele în 
care toate relele se petrecuseră parcă sub nasul lor. Asta pentru 
că exact așa și fusese! Căutase mereu explicaţii plauzibile și un 
vinovat, însă nu unde ar fi trebuit. 

— Denis... ești un geniu! conchise Iris, smotocindu-l încă o 
dată. 


XXXII 


Trupul Monei se opri din spasme și fata deschise ochii. 

— Dumnezeule, Mona, am crezut că înnebunesc! Eşti bine? 
întrebă Ema printre suspine, strângând-o puternic la piept. 

— Ăăă, în afara faptului că nu pot respira, sunt bine. 

Ema se destinse și-i dădu drumul, așteptând cu sufletul la 
gură să-i povestească semnificația acestui episod. 

— Sunt bine, mamă? N-am părut bine? 

— Nuuu! Povesteam și, dintr-odată... ai leșinat. Cred că 
printr-un episod asemănător am trecut și eu când am reme- 
morat momentul răpirii mele. Acum înțeleg șocul pe care l-am 
citit în ochii lui Eric atunci când mi-am venit în fire. M-am 
simţit complet inutilă: m-am speriat, apoi am văzut că nu este 
chip să te trezesc. Mintea ta era departe și, paradoxal, cel mai 
bine era să te las în voia trăirilor tale. 

— Am lipsit mult? încercă fata să se dezmeticească. 

— Nu, din fericire. Cam două minute. 

— Două minute? se miră Mona. Aș fi crezut că cel puţin o 
jumătate de oră. Mamă, am fost din nou în trecut. Îmi aduc 
aminte de seara în care am văzut-o pe buni pentru prima oară: 
ea mi-a spus că am darul Timpului, că pot vedea momente din 
trecut, fără a putea însă schimba ceva. Aceste episoade au sco- 
pul de a ne îndruma viitorul spre calea cea bună. Tocmai vin 
din... trecutul bunicilor mele. 

— Cum? Dar... de ce? 

— Cred că momentul a fost pregătit de buni, chiar dacă sună 
stupid. N-am ajuns direct la amintirile ei. M-am întâlnit cu ea, 
m-a îndrumat spre ceea ce aveam să văd în continuare. Nicio 
avertizare din lume nu m-ar fi putut pregăti pentru evenimen- 
tele dureroase pe care le-am văzut. Mamă, ăsta nu-i un dar, e 
o povară, mărturisi fata, izbucnind într-un plâns zgomotos. 

Ema-şi ținu fiica la piept, simţindu-i fiecare tresărire a cor- 
pului cuprins de-un tremur necontrolat. Îi simți lacrimile 
udându-i gâtul şi degetele care i se înfigeau în spate, încercând 
în zadar să se prindă într-o strânsoare. Fata o cuprinse și mai 
tare în jurul pieptului și-i strânse apoi tricoul în doi pumni 
umezi, încleștați, lăsând-o pe ea, de data aceasta, pradă senti- 
mentului de sufocare. 

— Sunt doar niște amintiri, nu ne pot răni. Nu-ţi pot face rău, 
încercă Ema s-o consoleze, legănându-și trupurile la unison. 

— O, mamă, de-ar fi așa! 

Fata se retrase din îmbrăţișare și încercă să-și liniștească 
suspinele. Era momentul ca mama ei să afle adevărul despre 
părinții săi. 

— Mamă, continuă Mona, buni mi-a arătat niște amintiri greu 
de suportat. Acum, că știu toate astea, o admir și mai mult. A 
trecut prin multe și îmi pare atât de rău că a ținut totul în ea 
doar pentru a nu-i răni pe alții. De ce i-a pus mereu pe ceilalți 
pe primul loc, mereu înaintea ei? 

— Aşa a fost ea, dintotdeauna. Asta a fost mama, întotdea- 
una altruistă, săritoare, prietenoasă și darnică. Toţi am luat-o 
ca atare, nu am încercat să deslușim de ce e așa. Cred și acum 
că asta a fost firea ei. Le făcea pe toate natural, din inimă. Ni- 
meni nu a simțit că s-ar sacrifica pentru a ne oferi nouă, celor- 
lalţi, sufletul ei pe tavă. Tot ce a făcut și a dăruit, a făcut-o ne- 
condiţionat. 

— Da, știu, asta este și bunica pe care eu mi-o amintesc. Dar, 
mamă, a suferit. A purtat în suflet sentimente apăsătoare. Pe 

mine, una, m-ar fi distrus. Povara lor mă distruge acum. A 
fost... incredibilă. 

Ema își încruntă sprâncenele. 

— Despre ce suferințe vorbeşti? 

— Toate durerile ei au un singur nume. Făcu o pauză scurtă 
înainte de a-l pronunţa cu voce tare: Sara. 

Rostindu-i numele, Mona simţi o mare ușurare, luându-și 
practic o mare piatră de pe suflet. 

— Sara? repetă Ema, mirată. Sara, bunica ta? E o scorpie, 
recunosc, dar... 

— Da, ea. E o ființă fără suflet. Ştiai că bunica Maria și bu- 
nicul Lucas au fost iubiți? 

— Cum să fie iubiţi?!? E... absurd! 

Ema simți cum rămâne fără aer. O durere ascuţită îi apăsă 
pieptul şi-i luă secunde bune să elibereze presiunea care-o lăsă 
fără grai și suflare. Crezuse că le aflase pe toate până acum și 
că nimic n-ar mai surprinde-o. 

— N-are cum! E imposibil! întări ea, convinsă de absurdi- 
tatea afirmației Monei. 

— Nu. Se iubeau, așa cum vă iubeați tu și tata, în ciuda ne- 
potrivirii Elementelor lor. Bunica Sara i-a despărțit. Și tot ea... 
s-a asigurat că buni Maria nu va trăi fericită până la adânci 
bătrâneţi. Cred că ea... ea l-a omorât pe bunicul Adrian. 

Ema făcu ochii mari și, de data aceasta, fu incapabilă să mai 
rostească ceva. Lacrimi i se scurseră pe obraji, fără să le simtă 
măcar. Mona îi povesti cu lux de amănunte ce văzuse. Știu că-și 
va face mama să sufere, dar adevărul relevat era mult prea im- 
portant pentru a-l ține doar pentru ea. Chipul senin al mamei 
sale părea acum împietrit de durere. Riduri dese îi crestau 
fruntea încruntată și-i adânceau ochii goi, inexpresivi. Colțu- 
rile gurii i se lăsară în jos, întregind tabloul degradării sale 
sufletești. 

— O omor, o omor cu mâinile mele! hotărî Ema într-un final. 

Se ridică și se duse la geam, privind sfâşiată afară. 

— Cred că trebuie să-i zicem și lui tata și să stabilim împre- 
ună ce vom face, îi propuse Mona, speriată de răspunsul cate- 
goric al mamei sale. 

— Povestea asta va avea o singură finalitate, indiferent de 
cine-i pune punct. Important este să n-o mai lungim. Trebuie 
să plătească pentru ce-a făcut. Mama a greșit că a ținut totul 
secret. Am mirosit-o pe Sara, jur. Mai devreme. A venit la noi 
acasă, întrebând de tine, și apoi s-a arătat foarte interesată de 
Maia. Mi-e teamă că e implicată în mai mult decât ai văzut. În 
mult mai mult și, dacă am dreptate, nici măcar Eric nu o va 
mai salva din mâinile mele, spuse, încleștându-și pumnii. 

— Ai dreptate, din păcate, aprobă un glas nou. 

Fetele se întoarseră, recunoscând vocea cristalină a femeii 
ivite din senin în pragul uşii. 

— Iris, se miră Ema, ce-i cu tine aici? 

— Ea este. Sara. Ea se află în spatele tuturor nebuniilor din 
ultimii cinci ani. Am fost în casa ei din Harmonie. E mai aran- 
jată decât ar arăta o casă părăsită în urmă cu cinci ani. Mă în- 
doiesc că și-a angajat personal pentru curățenie. Cred că vizi- 
tează locul destul de des. Are multe cărți despre magie, despre 
incantații. 

— E timpul să vezi cine e Vocea din spatele Focului, rosti Mona, 
încet, ca pentru ea. 

— Ce-ai spus? 

— Asta mi-a zis buni înainte de-a mă trimite în trecutul ei. 
Uitasem... Cred că bunica Sara a coordonat tot ritualul de 
Transformare şi ea e cea care-mi șoptește să mă alătur Focu- 
lui. 

— Stai! Ce? Cineva îţi şopteşte să te alături Focului? Eu știu 
că Sara-i sărită de pe fix şi știe mai mult decât spune, dar... oare 
e chiar atât de țicnită încât să se joace cu viața propriei familii? 
Cu viaţa fiului ei? se revoltă Ema. 

— Mamă, tocmai ţi-am spus că ea ţi-a omorât tatăl. Crezi 
că nu a fost în stare să pună la cale o răpire? 

— Ooo, ba da, cred! Nu-i vorba că nu aș crede. Doar că încă 
mi se pare... ireal. Știind toate relele care s-au abătut asupra 
noastră, speram să-mi spună cineva că cel care a orchestrat 
totul nu este... uman. 

— O, Ema... se vede că ai lipsit mult dintre noi, o lămuri Iris. 
Oamenii fac lucruri pentru care nu au o explicaţie logică, me- 
nită să justifice gravitatea faptelor lor. De când o știu pe Sara, 
întotdeauna a vrut să fie deasupra celorlalți, să iasă în evidență 
cu ceva, oricât de mic. O cred capabilă de orice. Însă ceea ce mă 
intrigă e legătura ei cu Focul. Dacă stau bine să mă gândesc, 
nu știu să o fi văzut manevrând Apa, nici în joacă. 

— Acum, că spui asta... așa este. Nici eu nu țin minte. Când 
Eric era mai mic și o provoca, atunci când ne găsea la joacă, ne 
zicea întotdeauna că astea-s copilării. Și chiar dacă a făcut-o 
vreodată, ca să salveze aparențele, tind să cred că nu a fost ceva 
natural... doar s-a prefăcut că este Apă. Dar... cum este posibil? 
Chiar și pentru ea! 

— Magie, completă Iris. Când a reușit să devină atât de pu- 
ternică, încât să creeze o Furie şi să ne ducă pe toți de nas, timp 
de cinci ani? Cum am putut fi atât de oarbă? se dojeni Iris. 

— Iris, n-ar fi crezut nimeni, sincer, își dădu Ema seama. 
Adică... ce avem aici? Probabil un caz de schimbare a Elemen- 
tului, o Transformare de care lumea să nu fi avut habar. Chiar 
și așa, s-au scurs patruzeci de ani de atunci, nimeni să nu fi bă- 
nuit nimic? Și ea... să nu fi fost şocată de ce i s-a întâmplat și 
să nu se dea de gol? puse Ema o întrebare la care știu că nu va 
primi răspuns. 

— Poate chiar a existat o legătură puternică între ea și Foc, 
de la bun început. Atunci, teoretic, s-a aşteptat la asta și s-a lepă- 
dat fără regrete de Apă, schiță Mona o ipoteză. 

— Ok, dar Mona avea treisprezece ani când s-a aranjat ră- 
pirea. Nu văd logica, de ce-ar fi luat-o cu cinci ani înaintea ma- 
joratului? își exprimă Ema nelămurirea. 

— Cum de ce? Ca să mă crească în spiritul convingerilor ei. 
Din amintirile bunicii, i-am citit caracterul. E malefică, de mică 

a fost o maestră a șantajului și a manipulării. În plus, moartea 
bunicii Maria îmi lăsase sufletul vulnerabil. A știut când să 
acționeze. În cinci ani, aveam șanse să devin regina răului și 
să aştept Focul cu braţele deschise, concluzionă Mona. 

Când fata realiză cele spuse, un val de tristeţe îi umbri chipul. 
Lacrimi îi străluceau în ochi, asemeni unor stele. Se scurseră 
apoi pe obraji, Mona simțind gustul sărat la fel de neplăcut ca 
amărăciunea care-i lezase sufletul în doar câteva clipe. 

— Și scopul, scopul final, Iris, care să fie? vru Mona să ştie. 

— Invadarea Harmonie. Supunerea celorlalți Nativi. 

O spuse franc, de parcă și-ar fi luat de pe ochi vălul care-o 
ținuse în beznă până acum. 

— Nu putem afla adevărul decât într-un singur fel, conchise 
Ema, îndreptându-se spre ieșire. 

— Stai! Ema, avem nevoie de un plan. Nu poți da buzna peste 
ea fără nicio dovadă. 

— Nu pot? Pot, la fel cum au dat, ea și gașca ei, peste noi, în 
propria casă. Crezi că o voi menaja? N-am nevoie de dovezi. 
Mona este dovada mea, hotărî Ema, reluându-și drumul. 

— Ok, fie, cum vrei. Venim şi noi, acceptă Iris. 

— De fapt, cred că ar fi mai bine ca tu să te întorci în Harmo- 
nie. Iris... ştiu că îţi este greu să stai de-o parte. Doar că... e de 
datoria noastră să o înfruntăm. E mult prea personal ca să te 
lăsăm pe tine să ne răzbuni. Spune-le tuturor ce-ai aflat. Aler- 
tează Bătrânii și fiți pe poziţii, o sfătui Ema. Vom avea nevoie 
de tot ajutorul. Ei vor fi sprijinul nostru! 

— O, de-ai ști... Bătrânii nu sunt altceva decât o mână de igno- 
ranti. 


XXXIII 


— Mamă, linişteşte-te. Mergi ca o maşină de curse. Hai să 
luăm un taxi mai bine, propuse Mona. 

Ema mergea aproape în pas alergător şi încetini abia când 
observă că nu știe încotro s-o apuce. 

— Unde stă? o întrebă pe Mona, ferindu-și privirea de ochii ei. 

Femeia știu că ceea ce simte nu este demn de judecata ei, 
dar cântărise totul în minte și balanța înclina spre răzbunare. 
Fata o cuprinse în brațe, mângâind-o liniștitor pe spate. 

— Mamă, e ok să te simți așa... revoltată. Dar nu rezolvi nimic. 
Cred că dacă o vei înfrunta așa, în starea asta, nu vei reuși decât 
să-i dai satisfacţie. Hai să vorbim cu tata mai înainte. 

— E mama lui! Îţi închipui că ne va crede? 

— Cum să nu? Îi demonstrăm că avem dreptate. Îi povestim 
amândouă, sigur va înțelege. Mă rog... înțelege e mult spus. 
Cum Dumnezeu să înţelegi că ai o mamă diabolică? Dar ne va 
crede. N-am avea de ce să-l mințim, ar fi lipsit de logică. Pro- 
babil că-i va fi greu să accepte adevărul, dar ea a început jocul 
acesta sinistru împotriva noastră, deci ea trebuie să dea soco- 
teală pentru relele pe care le-a pricinuit. Ştii că nu-mi este 
dragă deloc, dar cum pot eu să-i țin piept? Cum putem noi să 
o facem, dacă e cu adevărat cea din spatele răpirii noastre? se 
descurajă Mona. 

— Simplu! Cu o mamă rănită nu te pui! S-a jucat cu viața 
ta, cu a Maiei. Ce pedeapsă crezi că merită? Orice i-am face, nu 
va fi suficient pentru tot ce-a furat de la noi! spuse Ema, tranșant. 

— O vom duce la Bătrâni! concluzionă Mona. 

— Serios? La judecată? Nici gând! Ei nici atât n-au ac de co- 
jocul ei. Doar nu vrei să o întemnițăm!? Ce vom câștiga? Crezi 
că ea va accepta o sentință dată de unii inferiori ei? De niște 
Nativi pe care sigur îi disprețuiește? 

— Păi, cred că ne disprețuiește pe toți, din moment ce vrea 
să ne extermine, se bosumflă fata. 

— nu Şi pe tine! 

Cutele adânci de pe chipul femeii începură să se estompeze. 
Mona citi în expresia mamei sale, dar și în tonul vocii ei, că toc- 
mai îi venise o idee. 

— Mamă, ce-ai de gând? 

Fata ridică o sprânceană, dezvăluindu-și curiozitatea, dar 
și teama de răspunsul mamei sale. 

— Ai dreptate, înfruntarea ei, aşa cum o gândisem eu, nu 
ne va dezvălui mare lucru. Ea nu ne va mărturisi nimic. N-are 
de ce s-o facă. O va ține pe-a ei, că n-are niciun amestec. Ar fi în 
stare să se tăvălească pe jos în faţa lui Eric, să-și jure nevino- 
văţia, dacă asta i-ar aduce un avantaj cât de mic asupra noas- 
tră. Dar dacă tu... 

Mona o întrerupse printr-un scâncet de durere. Acesta de- 
veni tot mai puternic. În secunda următoare, urlă ca din gură 
de şarpe şi se ghemui la pământ. Ridică ochii plânși spre Ema, 
arătându-i chipul crestat de zeci de firişoare luminescente. În 
scurt timp, toate vinișoarele mov-albăstrii se preschimbaseră 
în culorile focului. Mona le simţii vii, ca niciodată, pulsându-i 
prin corp. Se chirci din nou, văitându-se încontinuu, spre dis- 
perarea mamei sale. Ema o ridică, o cuprinse în braţe și căută 
din priviri un adăpost. Vizualiză în minte scara blocului, iar 
Aerul o purtă în zbor, cu o viteză uimitoare. Într-o fracțiune 
de secundă ajunseră iarăși de unde plecaseră. Mona se îndoi 
de spate, simțindu-și stomacul strâns, şi vomită pe podeaua 
de ciment. 

— Să nu mai faci asta în viața ta! își apostrofă mama. 

— Da, scuze, nu a fost intenționat. Voiam doar să ajungem 
aici cât mai repede. 

Ema o ajută să urce scările şi o conduse în living, pe cana- 
pea. Umezi o cârpă în apă rece și i-o aşeză pe fruntea fierbinte. 

— Mamă, n-are niciun rost. Ard toată. E Focul din mine, nu 
cred că-l pot reține prin câteva comprese. 

— Eu sunt de vină, se agită Ema. M-am gândit să-i întindem 
Sarei o capcană și, uite, Focul parcă m-a simțit şi acum se răz- 
bună pe noi. 

Femeia începu un nesfârșit du-te-vino prin cameră, ca şi 
când așa s-ar fi liniștit. Degeaba, inima începu a-i bate cu pu- 

tere, iar gândul de a-și lăsa fiica pe mâinile soacrei sale îi pro- 
vocă o stare de greață. Își trecu degetele lungi și subțiri prin 
părul roșu, zgâriindu-și adânc cu unghiile scalpul deja iritat. 

— Nu fi paranoică! Cum să fie vina ta? Eu sunt responsabilă 
de tot ce mi se întâmplă. Mi-am dorit asta, ai uitat? o rechemă 
Mona în discuţia lor. 

— Trebuie să facem ceva, nu putem lăsa Focul să ți se răspân- 
dească prin corp, răspunse îngrijorată. 

Se apropie de Mona, care stătea în capul oaselor pe canapea. 
Îi admiră înverşunarea și determinarea cu care dorea s-o în- 
frunte pe cea care-i dăduse viața peste cap. Se aşeză lângă ea, 
pe marginea sofalei, iar fata își lăsă capul pe pieptul ei. Parcă 
trecuse o veșnicie de când își găsiseră consolarea una în brațele 
celeilalte. 

Mona simți căldura mamei sale, mai puternică decât cea 
care-i fierbea trupul la propriu. Îi auzi inima bătând și-i ghici 
neliniştea care-i chinuia simțămintele. Fata își petrecu brațele 
în jurul taliei ei şi-o strânse cu o putere care-i intensifică fluxul 
luminos din corp. Mâinile mamei alunecau pe trupul său în 
dulci mângâieri care-i alinau suferința. Își ridică ochii mari 
spre chipul Emei, iar privirea mamei îi dădu curajul de a-și în- 
frunta demonii interiori. 

— Hai să ducem la bun sfârşit planul tău! decise tânăra. 

— Eşti sigură? A fost o idee proastă, se scuză acum Ema, re- 
gretând că o luase gura pe dinainte, fără a pune în balanţă sta- 
rea emoțională a fiicei sale. 

— Da, sunt sigură! rosti Mona cu o hotărâre care-i dădu 
Emei de-nțeles că nu mai e cale de întoarcere. 

— Atunci... cheam-o! 

Fata se ridică de pe canapea și se duse în colțul opus al ca- 
merei. Se lăsă în șezut şi-şi aduse picioarele la nivelul pieptu- 
lui, petrecându-și brațele peste genunchii tremurânzi. Poţi face 
asta, se îmbărbătă. Închise ochii și se abandonă gândurilor 
care-o purtară spre vocea pe care spera să o audă. 

— Ajută-mă! Nu mai pot controla Focul! Nu de una singură. 
Învaţă-mă să-l stăpânesc! cerşi Mona ajutor. Nu vreau să mă con- 
sume. Vreau să mă-mplinească, cum a făcut-o până acum! 

— Să-nțeleg că ești pregătită? auzi Vocea, aproape șoptită. 

— Da. Nu ştiu. Nu știu cum sunt. Știu doar că am nevoie de aju- 
tor. Trupul îmi fierbe şi nu pot controla căldura care mă sufocă. 
Ajută-mă! Dacă m-ai ales, m-ai ales cu un motiv. Înseamnă că ai cre- 
zut în mine, în puterile mele. 

— Ti-am spus că aşa va fi. Că, încet-încet, te va stăpâni. E singura 
cale! o dojeni Vocea. 

— Da, acum văd asta. Doar că nu trebuie să fie așa... dureros. 
Vreau să fie de bunăvoie. Armonios. 

Vocea se sparse într-un râs exaltat și continuă: 

— Draga mea, gata cu armonia! De-acum încolo, nu va mai tre- 
bui să cauţi echilibru în viața ta. Focul îți va oferi toate stările de care 
ai nevoie, îi va fi şi prieten, și stăpân, mamă și tată. 

— Deși nu-mi place cum sună, voi accepta, dacă n-am încotro. 
Mi-aş fi dorit, totuși, să nu trec singură prin asta. Te rog, ajută-mă, 
insistă Mona. Alor mei nu le pot cere ajutorul, nu mă înțeleg. Dar 
tu, tu o poți face. Vreau să mi te arăţi, am nevoie de tine! 

— Nu cred că e o idee bună, zise Vocea, pe un ton jos. Nu încă. 

— Dimpotrivă, este cel mai bun moment. Știi... bănuiesc cine eşti. 
Asta m-a făcut să-mi accept mai uşor soarta. Mi-ar fi fost greu să mă 
destăinui unui necunoscut. Știu că nu avem cea mai bună relație din 
lume, dar momentul acesta poate fi un început pentru noi două. Nu 
de-asta m-ai ales? De ce să nu ne vedem acum? De ce te-ai dat peste 
cap cu toată răpirea, Transformarea, dacă acum nu mă vrei lângă tine, 
fizic? Asta cred că ai vrut de la bun început: să mă ai lângă tine și să 
mă crești în spiritul Focului. Am dreptate? Dacă mă înșel, atunci pleacă! 
Mă voi descurca şi singură. Dar, dacă am dreptate, arată-te! 

Mona simţi o mână pe umărul drept. O alta îi ridica bărbia 
din piept. Zări chipul Sarei, senin. Părea blândă, ca o bunică 
din poveşti. Părul grizonat, cu mai multe fire albe decât își 
aducea aminte, o ajuta în acest sens. Privind-o atent, pentru 

prima oară în ani de zile, desluși în ochii ei sclipirea pe care 
acum n-ar mai fi putut-o confunda cu nimic. Era Focul din ea, 
din bunica Apă, care-și jucase acest rol cu măiestrie timp de 
peste patru decenii. 

Fata îi adresă un zâmbet femeii, sperând ca micul gest să-i 
confere credibilitate. Zeci de gânduri îi alergau prin minte, în- 
cercând să-l aleagă pe cel mai potrivit, pentru a o face pe bă- 
trână să recunoască, cu voce tare, adevărata-i natură. 

Prea târziu. Într-o fracțiune de secundă, văzu o mână înfiptă 
în părul bunicii sale și chipul ei schimonosit de surprindere. 
Ema o înșfăcă și o repezi cu forță drept în fereastra care se 
sparse cu zgomot în mii de cioburi. Profitând de elementul- 
surpriză şi de faptul că Sara nu se dezmeticise, rămânând atâr- 
nată cu capul în afara pervazului, o apucă din nou de umeri și 
o izbi de peretele opus, direct în biblioteca de lemn, goală 
acum. Ema se răsuci pe călcâie și formă cu repeziciune un scut 
de Aer rece, pe care-l proiectă peste bătrâna căzută la pământ. 
Își ținea mâinile în față, concentrată, pentru a susține zidul in- 
vizibil care o imobiliza pe Sara. 

— Mamă... ce Dumnezeu? De ce faci asta? se arătă Mona 
surprinsă de reacţia ei. 

— Ce? 

— Asta nu făcea parte din plan! Acum cum crezi că ne va 
mai mărturisi ceva? 

Schimbul de replici le fu întrerupt de un râs batjocoritor, pe 
care Sara îl etala cu mare satisfacție. 

— Gata? Aţi terminat?... Sau vă mai las puţin, să vă puneţi 
de acord? aruncă ea o întrebare ironică. 

Le privi de sus, chiar dacă poziţia în care se afla demonstra 
contrariul. 

— Și... ce înseamnă toată șarada asta? Aveţi un plan să..., 
lăsă bunica vorbele în aer. 

— Să te facem să mărturiseşti! se înfoie Mona spre ea. 

— Tare bine v-a mers! concluzionă Sara, râzând din nou. 

— De fapt... nu avem nevoie de nicio mărturisire, i-o tăie Ema. 
Poate crezi că ne poți duce de nas, dar te înșeli. Ai făcut-o, re- 
cunosc, cu iscusință, în toți acești ani. Felicitări! Eşti o actriță 
de primă clasă! Dar gata! Încetează cu teatrul! Nu mai duci pe 
nimeni cu zăhărelul! Ce-ai făcut tu... 

— Ce-am făcut? Ce vă așteptați să mărturisesc? zâmbi, sar- 
castic, Sara. 

— Totul! Toate crimele pe care le-ai săvârşit! Toate uneltirile, 
minciunile și tot răul pe care l-ai făcut familiei noastre! se răsti 
Mona cu o furie incontrolabilă, cu ochii măriți și venele pul- 
sând. Se linişti, printr-un efort conștient: Cum spuneam... nici 
nu e nevoie să mărturisești ceva. Simpla ta prezenţă aici este 
dovada de care aveam nevoie. 

— Câtă imaginaţie aveți, fetelor! le-o trânti Sara, cu același 
zâmbet neclintit pe chip. 

Ema se aplecă brusc și-i proiectă un pumn drept în față, 
prin scutul protector, Aerul mulându-se perfect pe mâna ei 
răzbunătoare. Sângele izbucni din nările Sarei și șiroi din plin, 
prelingându-se spre barbă. Se asortează perfect cu cel închegat, 
din frunte... și cu rujul, gândi Ema, mulțumită de sine. 

Sara se ridică deodată în picioare, ca și când n-ar fi fost 
țintuită de nimic în loc. Dădu ușor din coate și își împinse 
pieptul în față. Un val puternic, cald și luminos, risipi ca pe 
nimic scutul invizibil creat de Ema. Fetele fură aruncate la pă- 
mânt. Căzură amândouă pe covorul de sticlă spartă de lângă 
fereastră. Patru bile de foc zburară spre ele și le pironiră mâi- 
nile de perete. Ema ţipă de durere, iar Mona, deși nu simțea 
arsurile la fel ca mama sa, nu se putea elibera de vergile roșia- 
tice. Acestea se contopiseră cu braţele ei și cu cât se zbătea mai 
mult, cu atât deveneau mai incandescente. Sara se postă impo- 
zantă în faţa lor. Vorbi amenințătoare: 

— Credeţi că știți totul. Habar n-aveţi! Mona, din păcate, ai 
moștenit cam multe de la maică-ta, spuse cu dezamăgire în glas. 
Dar nu-i bai, o rezolvăm și pe-asta. Locul tău e lângă mine. 

Cum ţi-am spus: acum nu prea mai ai de-ales! Ne vedem... 
curând. Te las acum, să-i lingi rănile mamei tale, să nu zici că 
sunt rea! În plus, mai am un pion de adunat de pe drum. E munca 
mea, la urma urmei, îmi aparține de drept. 

O privi adânc în ochi pe Ema, făcând-o să înțeleagă care va 
fi următoarea ei oprire. 

— Maia, gemu femeia, gâtuit, cu ochii în lacrimi. 


XXXIV 


Printre suspinele mamei sale, Mona reuși să se calmeze. Se 
zbătu suficient încât să realizeze că nu aceasta era calea de eli- 
berare. Trebuie să fie mai mult decât un simplu Foc, gândi. Când 
venea vorba de Sara, nimic nu o mai surprindea. Magie, reme- 
moră cuvintele spuse de Iris puțin mai devreme. Foc și magie, 
perfectă combinaţie. Se încruntă când descoperi reţeta legăturilor 
care încă le țintuiau, pe ea și pe mama ei, de perete. Un miros 
greoi de vopsea arsă îi irita nările, deşi încăperea era acum mai 
mult decât aerisită, datorită geamurilor sparte. 

De când dispăruse Sara, Ema parcă se resemnase. Încercase 
fără succes să se elibereze cu forța elementului său: își vărsase 
aproape tot aerul din plămâni asupra vergilor înflăcărate, își 
rotise mâinile în toate direcţiile, generând curenți puternici. 
Niciun rezultat. 

Mona privi neputincioasă încheieturile sângerânde ale mamei 
sale. Cel mai tare o durea însă suferința pe care o citise în ochii 
femeii care, până în acel moment, o îndemnase și pe ea să vadă 
partea plină a paharului. Fixă cu privirea Focul viu, ce se un- 
duia continuu într-un cerc perfect, ca și cum ar fi fost alimentat 
la nesfârșit de un centru demonic. 

Mona închise ochii și se detașă de toate sunetele din încă- 
pere, dar mai ales de cele de afară, din traficul infernal specific 
după-amiezelor. Ştia că Focul nu o poate răni aşa cum o rănea 

pe Ema. Își aduse aminte de David şi de povestea pe care i-o 
spusese despre cum pusese Focul stăpânire pe el: violent și săl- 
batic. Îşi dădu seama acum că singura cale de a scăpa nu era 
cea de a lupta contra Focului, ci de a i se preda lui, cum bine o 
spusese Sara. Cercurile i se roteau jucăușe pe încheieturile mâi- 
nilor, asemeni unor brățări de foc. Le fixă cu privirea şi se con- 
centră asupra focului ce desena rapid spirale neobosite, să 
alerge în același sens. Închise iar ochii și inspiră adânc. Strânse 
cu putere pumnii, apoi îi deschise energic. Vârfurile degetelor 
sale deveniră dirijorii curbelor incandescente care se detașară 
acum de braţ, urcând vertiginos spre firele invizibile care le 
dirijau direcția. Degetele sale absorbiră într-o secundă tot focul 
malefic care-o încătușase. 

Un strigăt de bucurie risipi bocetele din cameră. Mona se 
ridică și se aşeză apoi în genunchi, în fața mamei sale. 

— Mamă, plecăm imediat de-aici! 

Fără să aștepte răspuns, Mona cuprinse strânsorile Emei. 
Le fixă cu degetele în cinci puncte, apăsă cu dibăcie, contopin- 
du-se cu focul dinăuntrul lor și apoi trase energic. Zeci de fire 
luminoase se desprinseră de pe încheieturile mamei sale, ab- 
sorbite fiind de mâinile Monei. 

Ema o cuprinse în brațe. O strânse cu putere. Fata se bucură 
de îmbrățișarea pătimașă a mamei, sărutându-i umerii, care 
se lăsaseră grei peste ea. 

— Eşti minunată! rosti Ema, într-un sfârșit. Sper că focul ei 
nu-ți va înrăutăți situația. 

— Nu contează, răspunse fata cu afecțiune. Haide! Avem o 
fată de salvat și un tată de alertat! 

— Mona... ce ne facem? ezită Ema. Sara e prea puternică! 

În glasul mamei sale citi disperare. Tocmai îi vorbise ca o 
persoană aflată la capătul puterilor, care nu mai întrevedea 
vreo speranţă prin marea de foc și fum. 

— O mamă rănită e capabilă de orice, ai uitat? îi reaminti 
fata, zâmbind încurajatoare. 

— Nu, n-am uitat. Doar că... 

— Atunci, să mergem! 

Ajunseră acasă mai repede decât și-ar fi închipuit. Vinovată 
de slăbiciunea de care dăduse dovadă în lupta cu Sara, Ema 
tinu morțiș să compenseze prin folosirea Aerului pentru depla- 
sarea lor. Se lăsară purtate de un vânt ușor, care le conduse, pe 
braţele-i diafane, până la destinaţie. Mona privi cu durere mor- 
manul de fier ars — tot ce mai rămăsese din casa lui David. O 
măcina vinovăția, dar nu era momentul să se lase pradă senti- 
mentelor copleșitoare, care acum n-ar fi făcut altceva decât să-i 
roadă sufletul și mai mult. 

— Maia! Eric! strigă Ema într-un suflet, de cum intrară pe 
ușă. 

Eric se afla pe terasă. Se repezi în casă la auzul vocii soţiei 
lui. Încremeni când o văzu din nou plină de sânge și cu arsuri 
adânci. 

— Ema! Ce s-a întâmplat? Mona?! Mona, ești bine? se repezi 
la fată. 

Își cuprinse fiica cu putere, regretând reacţia care o făcuse 
să plece de-acasă. 

— lartă-mă! o rugă sincer. Am fost un prost, un încuiat! 

O analiză și pe ea din cap până-n picioare. Firişoarele lumi- 
niscente care se aprinseseră când izbucnise de supărare îi lu- 
minau acum constant trupul. Îi ridică braţele, căutând urme 
de sânge, ca ale Emei. 

— Sunt bine, tată. Puțin sclipitoare, glumi ea, dar bine. Mo- 
mentan. 

— Maia doarme în camera ta! răsuflă ușurată Ema, reve- 
nind în odaie, după ce verificase locuința. 

— Da, e bine, spuse Eric. A stat cu David până m-am întors 
eu. El a plecat la nu știu ce prieten, sublinie bărbatul pentru 
Mona. Fii fără grijă, Ema. Ştii că n-aş permite să i se întâmple 
ceva. Și cu David, ei bine, n-am ce face, trebuie să-i acord în- 
credere. 

— Cum adică... la nu știu ce prieten? Eric, și așa suntem 
puțini. Trebuie să fim uniți. 

— E un Nativ al Focului, îşi poate purta singur de grijă, Ema. 
Poate, chiar mai mult decât o poți face tu... 

Ema se-ncruntă şi-i aruncă o privire fulgerătoare. Știa, în 
sinea ei, că n-o făcuse intenționat. Așa că-i iertă scăparea. 

— Of! făcu Mona. Hai să-l lăsăm pe David acum și să tre- 
cem la lucruri mai serioase! 

— Dar, Mona... 

— O să vină vremea să vorbim și despre David! Sunt sigură 
că nu vă va plăcea ce veți afla, replică ea. 

— Știm mai mult decât am vrea să știm, crede-mă. Și nu ne 
face plăcere deloc. Dar e alesul tău și va trebui să ne împăcăm 
cu ideea că este Foc... 

— Tată! îl întrerupse ea pe bărbat, iritată şi părul, în nuanţe 
arămii puternice, împletite cu auriu strălucitor, prinse viaţă, 
emanând o lumină orbitoare, deranjantă. David nu mai în- 
seamnă nimic pentru mine, ați înțeles? Vom mai vorbi despre 
el când voi dori eu să-l pomenesc. S-a înțeles? 

Ema se apropie şi o cuprinse în brațe, făcându-i un semn 
discret soțului să nu mai pună paie pe foc. Observă că starea 
fiicei sale se înrăutăţea și bănuia că e de la discuţiile lor în con- 
tradictoriu. O aşeză pe canapea și-o sfătui să respire ușor. Trep- 
tat, strălucirea Monei se domoli. 

— Eric... trebuie să îţi spunem ceva foarte important! 

— Alte mărturisiri? Se poate mai mult de-atât? Și... mai rău? 
făcu el. 

— Da. 

Chipul bărbatului era încă senin, deși câteva cute, ivite între 
sprâncene, îi trădau nesiguranța. Ema și Mona se priviră una 
pe cealaltă. Îşi făcură curaj din ochi să-i dea cumplita veste. 

— Eric, îi luă Ema mâinile în palmele sale. Am aflat cine stă 
în spatele răpirilor noastre și în spatele Transformării... 

Bărbatul ridică nelămurit din umeri. 

— Eric... e Sara! Mama ta... Ea a pus totul la cale. Ea este... 

Vorbele femeii fură întrerupte de râsul forțat al bărbatului. 

— Asta-i bună! Zău acum, Ema! Știu că voi două... voi trei, 
se corectă apoi, incluzând-o și pe Mona în ecuaţie, nu prea vă 
aveți la inimă. Dar până la a afirma asta despre mama... e cale 
lungă! 

— Eric! Nu glumim! Ea mi-a făcut asta, zise, arătându-i 
mâinile arse. 

Bărbatul o privi consternat. Deodată, se simți mai mic în 
fața Emei, ca și când ar fi scăzut în înălțime în doar câteva 
clipe. Ochii verzi, mereu fascinant de seducători, se întuneca- 
seră brusc, transformându-se în doi receptori de gheață. Ca în 
visul meu, gândi el. Își scutură repede capul, să-și limpezească 
gândurile. 

— Ea? Ea te-a ars? Ema!!! Ce-a făcut: te-a ars cu o torță, cu 
o lumânare? Cum?! întrebă cu asprime. 

— E Foc! Mama ta e Foc! Habar n-am cum! 

— Asta-i cea mai bună glumă! continuă Eric sarcastic, pri- 
vind-o cu dezamăgire. 

Ema se încruntă, încurcată. Era conștientă de absurdul si- 
tuaţiei și de faptul că, în mintea lui Eric, cuvintele ei nu erau 
altceva decât niște aberaţii. Se gândise atât de mult cum să-i 
dea această veste, încât nici nu-i trecuse prin minte că el, in- 
stinctiv, avea să-i ia apărarea mamei sale. Chiar și cu prețul jig- 
nirii soției și fiicei lui. 

Eric o privi şi realiză că dădea dovadă de duritate față de 
femeia pe care o iubea din toată inima. Dar ceea ce-i spunea 
ea era de neînchipuit. Era imposibil! 

— Te rog... ştiu că pare de necrezut! 

Femeia se întinse spre el. Voia doar să-l atingă, să-l simtă, 
să-l consoleze atât cât putea într-un astfel de moment. Doar că 
el n-o credea şi, în ochii lui, ea părea vinovata. O mincinoasă. 

— Şi noi am fost la fel de șocate. Încă suntem. Dacă nu ve- 
deam cu ochii noștri, ne-am fi îndoit la fel. 

Privirile lui deveniră reci și acuzatoare. Ema bătu în retra- 
gere. 

— Gata! interveni Mona. Tată, e adevărat! Nu te mai uita la 
mama ca şi când ea ti-ar fi dat lumea peste cap. Bunica Sara e 
vinovată de toate relele care s-au abătut asupra noastră. Tre- 
buie să ne crezi! 

Eric trase adânc aer în piept, făcând efortul de a-și controla 
emoțiile. Le vorbi pe un ton calm, cât putu el de calm: 

— Deci, voi două vreţi ca eu să cred că mama a orchestrat 
răpirile, că ea a plănuit Transformarea și că tot ea v-a rănit as- 
tăzi până la sânge? 

Se aşternu o tăcere mormântală. Nici Mona, nici Ema nu în- 
drăzniră să răspundă. Tăcură clipe lungi, chinuitoare. Într-un 
final, femeia vorbi: 

— E purul adevăr. Nu știu cum te putem convinge... 

— Dovezi! Aveţi ceva dovezi? Așa mă veți putea convinge! 
argumentă bărbatul. 

— Eric... suspină Ema. 

— Tată, ce dovezi vrei s-avem? Crezi că soția și fiica ta s-ar 
alia ca să-ți denigreze mama? E absurd! consideră Mona. 

— O, la fel de absurd ca afirmaţia că mama mi-a răpit soția 
şi apoi fiica. 

— Nu ajungem niciunde așa, conchise Ema. Singura soluție 
rămâne să te convingi singur. Sper doar să nu fie prea târziu! 
hotări femeia, încruntată. 

— Ar mai fi o soluţie, interveni Mona, încântată că-i venise 
ideea salvatoare. 

Îi trase lângă ea şi-i prinse de mână. 

— Liniștiţi-vă. Din suflet vă rog! Trebuie să ne relaxăm cu 
toţii. N-am mai făcut asta până acum, dar sper să meargă. 

Fata îi sfătui să încerce să-și elibereze gândurile. Şi ea se 
concentră asupra evenimentului pe care știa că trebuie să-l 
arate părinților ei. Era singurul suficient de revelator, de necon- 
testat. Și începu. Dintr-odată, realitatea palpabilă dispăru. 

Cu cinci ani în urmă 


— Ce naiba? Asta cine-i? 

Bărbatul o prinse de picioare pe Ema şi o puse la pământ. O forţă 
creată de Ema îl trânti, la rândul său. Femeia din ușă o prinse pe 
Ema de mâini, spre a-i limita accesul la puteri, şi se trezi cu un cap 
în gură. Ema fugi pe hol, dar picioarele i se îngreunau. Injecţia, gândi 
ea. Auzea pași apropiindu-se. Reuși să apuce o vază de pe măsuța 
din hol și să-l lovească pe cel ce-o urmărea. Se târî spre uşă, dar o lo- 
vitură în cap o făcu să-şi piardă brusc cunoștința. 

Deschise ochii, dar vedea ca prin ceaţă, de la lovitura primită. În 
jur nu distingea nimic cunoscut. Se afla într-un fel de depozit, un 
garaj părăsit, în semiîntuneric. Stătea pe un scaun metalic, rece, le- 
gată la mâini şi la picioare. În uşa încăperii deslușea patru siluete 
care păreau a se certa. 

Ema mai văzuse aceste scene, când leșinase și-și recăpătase 
apoi memoria: noaptea răpirii ei. De data aceasta, însă, Mona 
îi conduse către un alt unghi, de unde le puteau vedea perfect 
pe cele patru persoane: Robert și Olivia, îmbrăcați în negru, 
nedumeriți de situația care luase o turnură neașteptată; Ana, 
mama lor, care stătea cu mâinile în sân și cu fața-n pământ, 
primind dojeni asemeni unui copil neascultător, şi ea, Sara, cea 
care le apăru atât de clar acum organizatoarea răpirii din acea 
seară. Cuvintele ei șterseră orice urmă de îndoială: 

— O sarcină uşoară ați avut şi n-aţi fost în stare să o duceți la capăt! 

O văzură agitându-se dintr-o parte în alta, încleștându-și 
pumnii roşii, cu focul mocnind în ei. 

— Ce naiba facem cu ea acum?! întrebase Ana. 

Deși simpli pasageri într-o călătorie dincolo de capacitatea 
lor de înțelegere, în care spațiul ş şi timpul erau doar două unelte 
în mâna fiicei sale, Ema își simți sufletul rupt în bucăți. 

Într-o secundă, imaginea dispăru, totul deveni negru, iar ei, 
în loc să revină la realitate, se treziră conduși spre un alt mo- 
ment, care le revelă un alt adevăr, ascuns de bunica Maria. 

Cu şase ani în urmă 


— Ei, iată-ne faţă în față, doar noi două, după atâta timp! rosti 
cu nonşalanţă Sara. 

— Nu înţeleg de ce-ai insistat atât de mult să ne vedem, știi 
că nu-mi place prezenţa ta, mai ales în casa mea, i-o trânti Maria. 
Copiii sunt plecaţi, așa că nu văd de ce ar trebui să mă prefac 
că te plac. 

— O, dar nu trebuie! Stai liniştită. Suntem doar noi două, 
îți poți arăta colții. 

— Ştii bine că eu n-am colți. Tu ești cea cu colți. Şi cu venin. 
Suficient pentru amândouă. Îmi spui și mie ce-aveai atât de 
urgent să-mi comunici, încât te-ai autoinvitat la cafea? 

— Hai, cuscră, nu fi acră! Îmi place cafeaua ta, atâta tot. 

— Bine, atunci. Bea-o repede și întinde-o! 

Maria se strădui să-și păstreze calmul, deşi venele-i zvâc- 
neau vizibil. Sara, în schimb, își savura încet cafeaua, dim- 
preună cu momentul de neliniște al adversarei sale. 

— Şi, ţi-e dor de Adrian? Sau de Lucas mai mult, poate? 

Maria manevră cu ușurință și repeziciune un cuţit pe care-l 
înfipse în masă, la două degete de mâna Sarei. Aceasta izbucni 
în râs, delectându-se cu zbuciumul celeilalte. 

— Așa te vreau! Fii mai impulsivă! Prea ai fost obedientă 
toată viața, îi râse în față. Auzi... mai dă-mi și mie niște zahăr, 
e cam amară cafeaua. Așa, ca tine. 

Când Maria se întoarse cu spatele, Sara scoase cu repezi- 
ciune o fiolă din buzunar. Goli conţinutul în cana din fața ei 
şi-şi reluă numaidecât poziţia de dinainte. 

După încă un minut de contre, banale pentru ea, privi cu 
satisfacție cum Maria își golește propria cană de cafea. O mai 
lăsă câteva minute, apoi se ridică, îndreptându-se cu paşi re- 
pezi spre ușă. Se răzgândi brusc și se întoarse, ştiind că nimic 
n-avea să-i ofere o satisfacție mai mare decât expresia pe care 
avea să o primească. 

— Ştii... mai ai câteva zile. Petrece-le cum vrei. Subit, inima 
ți se va opri. La fel ca a soţului tău. O moarte destul de onora- 
bilă, aş spune. Hai! Nu fi tristă, măcar îţi vei întâlni soțiorul și 
cu ocazia asta veți avea și voi doi un subiect comun de conver- 
sație: moartea prin otrăvire, marca Sara! 

Un râs diabolic răsună în bucătărie. Sara se trezi cu toate 
obiectele din încăpere aruncate spre ea: veselă, tacâmuri, chiar 
şi ghivecele cu plante și fructele de pe masă. Apucă să-şi aco- 
pere faţa. Farfurii, cuțite, furculițe și pahare căzură asupra ei 
cu forță, ca o ploaie grea. Mâna Mariei o ridică de la pământ 
şi-o izbi de perete. Rănită, cu brațele sângerânde, Sara nu-și 
încetă râsul bolnăvicios. Maria ridică din nou obiectele asupra 
adversarei, dar mâinile-o lăsară deodată, astfel că toate căzură 
grămadă pe gresia lucioasă. 

— O, am uitat să-ţi spun, adăugă Sara cu sarcasm. Licoarea 
pe care tocmai ai băut-o îţi limitează puterile și te obosește 
groaznic. A, și nu poate fi detectată nicicum. Reţetă proprie. 

Se ridică de jos și, de data aceasta, ieși de-a binelea, nu îna- 
inte de a arunca peste umăr, victorioasă: 

— La ce bun să te iubească toţi, când ești prea slabă să lupţi 
pentru ei? Moarte ușoară, cuscră! Îţi voi aduce la mormânt o 
mână de trandafiri albi și chiar voi face efortul de a vărsa și câ- 
teva lacrimi pentru tine! 


Mona eliberă mâinile părinților ei și se treziră cu toții întorși 
la realitatea în care știau că va trebui să ceară socoteală vino- 
vatei, pentru îndreptarea trecutului nemilos, ale cărui victime 
fuseseră pe rând. Ema se lăsă la podea şi un val de regrete îi 
inundă sufletul. Disperarea și furia își făcură imediat loc pe 
chipul său, ud de lacrimile care-i curgeau necontenit, în amin- 
tirea mamei sale. Bănuise încă de pe-atunci că i se întâmplase 
ceva nelalocul lui, deoarece moartea sa fusese mai mult decât 
neașteptată. Văzuse acum că cea care-i dăduse viață murise de 
aceeași mână criminală care le zdruncinase existențele. Mona 

o luă în braţe și o consolă cum putu, deplângând pierderea la 
fel ca în ziua în care aflaseră nefericita veste. 

Eric rămase stană de piatră, stupefiat. Scurta călătorie în tre- 
cut îi revelase, în doar câteva minute, ceea ce el nu reușise să 
vadă într-o viață întreagă: mama lui era o mincinoasă, o unel- 
titoare, o... ucigașă. Reuși să-i adreseze soţiei, pe care tocmai o 
catalogase, în sinea lui, drept mincinoasă, doar trei cuvinte, 
banale, goale — o ştia bine, lipsite de putere, în fața crudului 
adevăr revelat: 

— Îmi pare rău! Îmi pare rău că nu te-am crezut, continuă în gând. 


XXXV 


Călătoria în trecut îi dădu lui Eric existența peste cap. În ul- 
timii cinci ani se obișnuise cu acceptarea unei alte realități, 
care-i dovedise că lumea nu mai era așa cum o știa el în copi- 
lărie. Curcubeiele și praful magic de zâne, imaginile despre 
viața în roz pe care le întipărise chiar și Monei, în copilăria ei, 
se risipiseră și el se trezi într-o lume anostă, rea, meschină. O 
lume condusă de egoism și interese josnice, care-l lăsa, pe ne- 
pusă masă, fără soție și fără iubire. De la dispariția Emei, Eric 
primise suficiente lecţii de la viață. Toate sentimentele sfâșie- 
toare îi încercaseră sufletul. Era convins că nimic nu-l va mai 
mișca și nu-i va mai dărâma universul. 

Amintirile la care fusese spectator îl lăsară fără aer şi fără 
glas. Rememoră toate cuvintele dure pe care i le adresase soției 
lui și-şi blestemă mintea care-i jucase feste, care o acuzase pe 
ea — iubirea vieții lui, când un lucru îi fusese cert întotdeauna: 
sinceritatea și respectul au stat mereu la temelia relaţiei lor. 

Privirea goală a Emei, șocul pe care aceasta îl trăise, îi am- 
plifică bărbatului stările de zbucium și vinovăţie. Așa că, se în- 
torsese pe călcâie și, fără nicio altă vorbă, plecase. 

Mergea încet, în ciuda neliniștii din suflet. Se uită la hainele 
sale și constată că nu se schimbase de când plecase Mona de 

acasă. Mai mult, tricoul său bleumarin era pătat de sânge, la 
fel ca și mâinile, de când o cuprinsese pe Ema în brațe. 

Iubita mea plânge şi sângerează de când ne-am reîntâlnit. Mă 
pricep de minune s-o protejez și să-i fiu alături, îşi zise, spășit. Își 
continuă drumul cu pași din ce în ce mai apăsați, încercând 
din răsputeri să nu mai planifice, în sinea lui, viitoarea întâl- 
nire. Viaţa-i dovedise că socoteala de-acasă nu se potrivește 
niciodată cu cea din târg. Așa că-și mișca greoi trupul obosit. 
Îşi simți privirea încețoșată, dar își miji ochii pentru a-și con- 
tinua mersul, ignorând toate semnele epuizării. 

Își trecu mâna prin părul care-i cădea enervant pe frunte, îl 
dădu pe spate și-l simți unsuros, îmbâcsit. Își pipăi apoi barba 
nerasă și abia atunci constată că-l înțepa supărător de tare. Arăt 
ca dracu”, îşi zise, rușinat de starea fizică în care se afla. Se gândi 
apoi la Ema care, așa rănită și suferindă, îi păruse mai frumoasă 
ca oricând. Și eu, eu arăt ca ultimul om! 

Ajunse în fața blocului. Privi în sus, la clădirea cu patru etaje, 
recent renovată. Nu arătase așa ultima dată când fusese aici. 
Nici nu-și mai aducea aminte când o vizitase ultima oară. 

Se opri la etajul trei, la ușa masivă de lemn, din stânga cu- 
loarului. Trase adânc aer în piept și apăsă clanța. Nu fu sur- 
prins când ușa se deschise şi se trânti la perete. Mă așteaptă! 

Holul obscur îl reținu câteva secunde, până când ochii i se 
obișnuiră cu întunericul. Nu era un apartament mare -— îi ştia 
arhitectura, dar ceva din întunecimea în care pășise în plină zi 
îl intimidă. Merse câțiva metri și-apoi făcu stânga, deschizând 
ușa de la bucătărie. 

Mama sa era acolo, aşa cum bănuise. Stătea cu spatele la el 
şi cu fața spre geam, la masă, sorbind dintr-o ceașcă. Fără a-i 
adresa vreun cuvânt, trecu pe lângă ea și se așeză pe scaunul 
din fața ei. Ea îl fixă cu privirea, dar rămase tăcută. Ținea o 
cană în mâna dreaptă și o farfurioară în cea stângă. Eric îi stu- 
die gesturile și, pentru prima dată, văzu privirea rece, goală, 
care-l ducea cu gândul la celebrii psihopați. Sara se aranjase: 

purta haine negre, festive, o bluză cu pene și perluțe cusute pe 
umeri. Părul tuns bob era pieptănat și aranjat la milimetru — 
niciun fir nu ieşea din perfecțiunea tunsorii. Incercă să citească 
pe fața ei ceva, orice sentiment pe care l-ar putea avea o mamă 
cu conştiinţă: iubire, dezamăgire, regret. Nimic. Chipul Sarei 
părea de ceară, conservat anume pentru a nu-i divulga trăirile. 

Eric se încruntă privind-o și începu să bată cu picioarele în 
podea, arătându-și nervozitatea. Se ridică apoi, furtunos, și-și 
lipi palmele de masă cu un gest violent. 

— Cine ești?! urlă ca un leu încarcerat la femeia din faţa lui, 
care rămase la fel de implacabilă. 

Mâinile lui tremurau. Cu o mișcare scurtă, luă masa de-un 
picior și-o aruncă într-o parte. Zgomotul puternic păru să nu-i 
atragă în niciun fel atenţia Sarei. Veni lângă ea și-i aruncă 
ceașca din mână, cu un dos de palmă. Femeia nici nu clipi. 
Doar ridică încet mâna și-l invită și pe Eric să-și reia locul. Ca 
hipnotizat, cu pieptul zvâcnind, el se așeză. 

— Vorbește! îi porunci. 

— Așa, pur și simplu? rânji femeia. Nici nu m-ai salutat. Nici 
nu mi-ai dat un pupic pe obraz, cum fac copiii când își întâlnesc 
părinții. 

— Scutește-mă! 

Inima îi bătea nebunește şi-şi frământa continuu degetele, 
încercând să se calmeze. Observă calmul femeii, gesturile 
scurte şi calculate, și se întrebă din nou cum de putuse fi atât 
de orb. O catalogase drept o mamă autoritară și atunci toate 
nemulțumirile și comentariile ei îi păruseră justificate. 

— De ce-ai venit? Ce adevăruri cauţi? îi răspunse Sara cu 
alte întrebări. 

— Ooo, câte vreau să ştiu! Habar n-am cu ce-aș vrea să în- 
cepi: cu faptul că mi-ai răpit soția şi fiica, cu faptul că mânuiești 
Focul, cu uciderea Mariei, cu transformarea fiicei mele în Foc. 
E suficient? Mai vrei?! tună Eric, strângându-și degetele-n 
pumni dureroși. 

— Păi, văd că ştii toate astea. Ce vrei mai mult? îi răspunse 
ea, cu un calm care pe Eric îl scoase din sărite. 

— Ce vreau mai mult? Tu chiar îţi baţi joc de mine? Vreau 
adevărul! Vreau să mă priveşti în ochi şi să-mi spui cum ai avut 
inimă să-mi faci atâta rău. Cum ai putut să atentezi la viața 
persoanelor pe care le iubesc cel mai mult pe lumea asta? Cum 
ai putut să intri în casa mea, ca un delincvent, și să-mi răpești 
soţia? Şi cum te-ai prefăcut în toți acești ani, că ești de partea 
mea? Cum? Cum?! 

Lacrimi usturătoare îi udară obrajii încinși şi capul începu 
să-i vâjâie. Mai mult urla decât vorbea, făcând spume la gură, 
asemeni unui câine turbat. De cealaltă parte, Sara își păstra 
rânjetul pe buze, ca și cum n-ar fi discutat cu fiul ei, ci cu un 
inamic în fața căruia trebuia să-și mențină sobrietatea. Brusc, 
Eric se repezi la ea, o prinse de gât și o ridică de pe scaun cu 
putere. Femeia îl prinse, la rândul ei, de încheietura mâinii și 
i-o arse cu focul năvălit din palme. Fiul își retrase mâna, fără 
să vrea. Se năpusti din nou asupra ei, dar Sara fu mai rapidă. 
ÎI lipi de perete și-l ţintui acolo, incapabil să facă vreo mișcare. 

— Dacă vrei să fiu sinceră cu tine şi să-ți povestesc tot, va 
trebui să stai la locul tău. Cuminte. Ca atunci când erai mic: 
primeai recompense dulci doar atunci când erai ascultător. Ce 
zici? Hai, că nu e greu! 

Eric încuviință nervos, cu o mișcare scurtă a capului. Fe- 
meia îl luă de piept, de tricoul însângerat, și-l repezi la loc, pe 
scaunul de pe care acesta tocmai se ridicase. 

— M-ai dezamăgit puţin, trebuie să recunosc, rosti femeia, 
ridicându-și propriul scaun. Se așeză şi ea. Adică știu că, dintre 
tine și Paul, tu ai ținut cel mai mult la mine. Și tu ai fost prefe- 
ratul meu. Ai dat-o în bară când te-ai îndrăgostit de Ema. Atunci... 
s-a dus dracu” totul! Dar să-ncepem cu începutul. După cum 
bine ştii, zodiile de Apă le preced pe cele de Foc în zodiac. Și, 
cum minunatele legi din Harmonie au permis doar uniunea 
Nativilor care aparţin aceleiaşi Case, a venit imediat şi legea 

ca fiecare cuplu să-și calculeze perioada de procreare, astfel 
încât copilul să se nască într-una din cele trei zodii ce țin de 
Elementul primordial. Un Nativ Apă se va însura întotdeauna 
cu o Nativă Apă şi vor aduce pe lume tot un Nativ Apă. 

Eric o privi pe sub sprâncene, încruntat, întrebându-se ner- 
vos care era rolul unei introduceri atât de lungi și de ce-i spu- 
nea lucruri pe care le știa deja. 

— Nu te uita la mine așa, îi simți Sara agitația. Am zis să-ţi 
reamintesc, din moment ce tu ai încălcat toate aceste legi! Bun. 
Mai departe, zise femeia, fixându-i privirea. Zis şi făcut: tatăl 
meu şi-a ales o femeie potrivită lui, conform legilor, bineîn- 
teles. La puţin timp de la uniunea lor, mama a rămas însărci- 
nată. Bucurie mare, toată lumea era fericită. Mai ştii senti- 
mentele acelea înălțătoare, când Ema era însărcinată? Desigur 
că știi! Cum ziceam, toată lumea era fericită, mai puțin mama. 
Ea și-a dat seama că greșiseră calculele și că eu aveam să mă 
nasc abia peste o lună, în august, în zodie de Foc, când toată 
lumea mă aștepta la începutul lui iulie, în plină zodie de apă: 
Rac. Și uite-așa, panicată, într-o noapte de iulie, extrem de căl- 
duroasă, mama și-a administrat o licoare tulbure, vâscoasă și 
amară (mi-a povestit apoi vraciul care a preparat-o, singurul 
care știa povestea nașterii mele), declanșându-și nașterea. Ve- 
nirea mea pe lume a fost subiect de discuție multă vreme. Bănu- 
iești de ce? Chinurile facerii au ținut-o pe mama ore bune. Nu 
suficiente, dacă mă întrebi pe mine. Nicio moașă din sat nu 
mai văzuse până atunci o asemenea suferință. Femeia părea 
mai degrabă că-şi dă duhul. La capătul chinurilor sale, am apă- 
rut eu: un copil mult prea mic pentru a fi prunc de nouă luni, 
zbârcit, supărat, neprietenos. Mama a murit în dimineaţa ur- 
mătoare, lăsându-mă fără aceste informații prețioase. Am cres- 
cut, așadar, ca un nativ al Apei, fără să înțeleg de ce eram mereu 
stângace, de ce puterile mele nu erau pe măsura aşteptărilor, 
de ce Apa nu mă asculta decât foarte rar. Am fost răpită din 
sânul Focului, de care aparțineam de drept, și iată că Elemen- 

tul meu nu m-a părăsit. La cincisprezece ani, am aflat secretul 
pe care acel vraci îl păstrase cu sfințenie. I-am închis apoi gura, 
bineînţeles, nu puteam risca să afle și altcineva povestea mea. 
Pe măsură ce creșteam și mă apropiam de pragul de optspre- 
zece ani, auzeam tot mai multe povești despre Transformare. 
Majoritatea colegilor mei erau speriați de acest subiect. Eu, una, 
am fost fascinată și am așteptat momentul cu nerăbdare. Am 
invocat singură ritualul și Transformarea m-a preschimbat 
complet în Foc. Nu m-am simțit nicicând mai vie ca în acea seară. 
Pot spune că viața mea a început atunci, în noaptea revelatoare 
a celor optsprezece ani. Focul mi-a arătat o altă viziune asupra 
lumii, mi-a deschis noi porţi, mi-a dat putere și încredere. 

Femeia își ridică fusta lungă, din tricot fin, și-și dezvălui 
semnul de pe gamba dreaptă: era ceva ce Eric nu mai văzuse 
niciodată: dacă majoritatea semnelor cunoscuților erau relativ 
simple, cel al mamei sale era ca o împletitură complexă de sim- 
boluri. De la distanţa la care se afla față de ea, nu-l putea des- 
luși în totalitate, dar îl asemui unor valuri ce se împleteau 
armonios cu flăcări răzlețe. 

— Credeam că semnul tău e o lacrimă, zise Eric, mai mult 
pentru el. 

— Acesta e semnul meu adevărat. Cel pe care îl ţii minte 
este cel pe care voiam eu să-l vedeți! îl lămuri femeia. 

— Interesantă poveste, conchise Eric. Sincer, aș tinde să te 
compătimesc: săraca fetiță, rămasă fără mamă, fără un părinte 
care s-o călăuzească în viață. Ok, ai ales Focul, el te-a ajutat să 
te regăsești, bla, bla, bla. Dar știi ce nu-nţeleg eu? De ce a tre- 
buit să fii aşa o scorpie malefică? 

Sara râse. 

— Asta-i bună, îmi place! făcu ea. Așa am fost: mi l-am dorit 
pe Lucas al Mariei, nu pentru că-l iubeam, ci pentru că știam 
că-l pot câștiga. În stilul meu, evident. A fost, cum să-ți explic, 
ca o afirmare a naturii mele. Maria s-a măritat apoi, a făcut și 
un copil. Am uitat de ei, am încercat să-i ignor, atât cât poți ig- 

nora pe cineva într-o comunitate mică. Și cât aţi fost voi mici, 
pot spune că am dus o viață oarecum normală. Dar a trebuit 
tu să te îndrăgostești fix de ea, de Ema! Îţi dai seama cum am 
părut? Fiul meu o iubea pe fiica dușmancei mele. 

— Dar asta ştiaţi dor voi două! Tu ţi-ai numit-o dușmancă. 
Din câte am cunoscut-o eu pe Maria, şi văd că am cunoscut-o 
mai mult decât te-am cunoscut pe tine, nu te-a vorbit de rău 
niciodată. Tu, în schimb, cu greu îți ascundeai antipatia față de 
ea şi de Ema. Ăsta nu-i duşman, mamă! O femeie căreia îi furi 
iubitul, căreia îi ucizi soțul, pentru a o otrăvi într-un final şi pe 
ea... Ce ţi-a făcut, ca să o consideri dușmancă? Nu știu ce-ai în- 
vățat tu de la viață și ce lecţii ţi-a oferit măreţul Foc, dar habar 
n-ai cum stau lucrurile! Pe de altă parte, când o persoană îi face 
rău familiei tale, cu bună știință... ei, acea persoană poate fi nu- 
mită dușman! Nu crezi, mamă? Ești tu acum dușmanul meu? 

— De ce-ai ales-o pe ea? Fix pe ea, dintre atâtea fete!? 

Chipul Sarei căpătă o altă expresie, ochii dezvăluindu-i o ură 
fără margini, buzele strângându-se dizgrațios într-o gură di- 
formă. 

— Habar n-ai ce-i iubirea! De-aia pui întrebări stupide! Asta 
te-a măcinat pe tine? De ce am ales-o taman pe ea? Simplu! Ea 
a trezit dragostea în mine. lubirea nu se caută, te găsește ea pe 
tine! Ne-am ales unul pe celălalt deoarece sclipeam împreună, 
nu respiram bine separat și doar în doi, noi doi, viața avea gust 
și culoare. 

— Prostii! scrâșni Sara. 

— Nici nu m-aștept să-nțelegi, sincer. Tot ce vreau acum e 
să o vindeci pe Mona și apoi... să stai naibii departe de noi! 
strigă Eric, ridicându-se de pe scaunul pe care-l trânti la pă- 
mânt cu o lovitură de picior. 

— S-o vindec? Îmi pare rău, scumpule, dar nu mai pot face 
nimic pentru ea acum. Lăsaţi-o-n pace! Nu va păţi nimic rău. 

Eric se apropie iarăși furios de ea. O forță să se ridice. O 
apucă de braţ și o târî violent pe hol, după el, poruncindu-i: 

— Acum mergem la ea! Cum ai băgat focul ăla nenorocit în 
ea, tot aşa îl vei și scoate! 

Sara se înfipse în călcâie și se smuci, eliberându-se. Deschise 
palma dreaptă, dezvăluind o flacără care lumină holul întune- 
cat. În lumina aceea caldă, în contrast cu umbrele pe care le 
proiecta focul pe pereţi, Eric văzu imaginea hidoasă a mamei 
lui. 

— Mona... cu Mona am planuri mari! Nici măcar tu nu mă 
poți împiedica. Și, sincer, chiar dacă aș vrea, nu aș putea elibera 
Focul din ea. Eu l-am pus acolo, evident, dar dacă el nu găsea 
ceva, o scânteie de care să se atașeze, nu s-ar fi prins. Sincer îţi 
spun! Am ştiut asta, oooh, da, am ştiut că va fi gazda perfectă. 

Bărbatul se repezi la ea, dar Sara dispăru brusc în spatele 
lui. Se răsuci și se aruncă din nou spre ea, dar femeia își 
schimbă din nou poziţia, fulgerător. Eric se opri, văzând că nu 
are şanse de izbândă. 

— Doar peste cadavrul meu o vei avea pe Mona! 

Femeia ridică din umeri, ca şi când i s-ar fi părut normal să 
primească o astfel de replică. Şi la fel de normal i se păru să-i 
răspundă fiului ei: 

— Dacă acesta va fi preţul pe care trebuie să-l plătesc, atunci, 
așa să fie! 


XXXVI 


Durerea ce-i năpădise sufletul o luă pe nepregătite. I se pă- 
ruse absurd ca tatăl său să fi fost omorât, așa cum îi povestise 
Mona. Văzând acum sfârşitul dureros, dar demn, al mamei 
sale, nu mai găsi nici măcar lacrimi să plângă. Zăcea singură 
pe terasă, de minute bune. Mona reuși să adoarmă într-un 
final, pe canapeaua din living, fiindcă micuța Maia dormea în 
camera ei. Ema făcuse ture dintr-o cameră în alta, pentru a nu 
le lăsa nesupravegheate pe niciuna. I se păru suspect somnul 

lung al Maiei, dar aceasta se trezi, își îmbrățișă mama și se 
culcă la loc, spre surprinderea ei. Femeia ar fi făcut un duș, 
care să-i spele nu doar sângele întărit, ci și toate amintirile pe 
care, în momentul de față, ar fi vrut să nu le fi avut. Renunţă, 
însă, de teamă să nu lase fetele singure, chiar și câteva clipe. 
Apucă doar să-și ia un tricou curat, să-și curețe și să-și panseze 
rănile și să-şi strângă părul. 

Adevărul o secătuise de puteri și-i frânsese inima. Nu putu 
să se abțină să nu se gândească la ce-o fi simţit mama ei, de-a 
lungul întregii vieți, privată de iubire, apoi de omul care-i fu- ` 
sese alături necondiționat. Ema își respectase nespus mama, 
deoarece își susținuse convingerile cu mândrie și caracter până 
în ultima clipă, dar acum o și blamă că n-o dăduse în vileag pe 
Sara, cât încă nu le lăsase răni adânci, definitive. 

Înţelese acum că toate poveștile din trecut, pe care le auzise 
de la părinţii ei — despre cum s-au cunoscut și s-au îndrăgostit 
- fuseseră minciuni. Nu fusese nicicând vorba de prima și 
marea iubire dintre părinții ei, așa cum știuse ea, ci de o uniune 
clădită pe respect. Iubirea cu care ea crescuse în gând și pe care 
sperase să o găsească atunci când va creşte, fusese doar o po- 
veste, născocită pentru a ascunde trecutul mamei sale. Se mi- 
rase când Maria o sprijinise atunci când îi mărturisise că iu- 
bește un băiat dintr-o altă Casă. Ema ţinea și acum minte cât 
de frică îi fusese să-și recunoască sentimentele, ca nu cumva 
să i se ceară să renunţe la cel care-i cucerise inima. Acum, când 
știa ce știa, i se păreau atât de normale cuvintele pe care mama 
sa i le spusese într-o bună zi: Draga mea, nu te rușina. Dragostea 
e ca viața: nu trebuie să ţi-o justifici în fața nimănui. E un dar, ia-l 
ca atare. Iubirea nu ne ia la puricat, nu ne dezbină în mii de bucățele, 
ca să vadă din ce suntem făcuți, pentru a ne potrivi cu o persoană 
asemeni nouă. Asta-i, de fapt, frumuseţea ei: că te surprinde în cele 
mai plăcute moduri! Toţi avem o jumătate pe lumea asta și vom ști 
negreşit când o vom găsi. Ne vom potrivi ca două piese de puzzle, 
umplându-ne unul altuia golurile. 

— Câtă dreptate ai avut, mamă! recunoscu Ema, chiar și 
după atâţia ani. Și ai zis bine și când m-ai avertizat: Sunt fericită 
pentru tine, și pentru Eric la fel. Este un băiat minunat și vă potriviți 
de minune. Aveţi binecuvântarea mea, a noastră, dar fii puternică: 
lumea va fi rea şi dură cu voi. Nu vă va înțelege iubirea. O vor lua 
drept răzvrătire, vor zice că-i un moft. Doar voi știți ce este în inima 
voastră și tot voi știți dacă puteţi înfrunta aceste voci nemiloase. Sfa- 
tul meu: ţineţi cu dinții de dragostea voastră! Ascultaţi ce vi se zice, 
dar faceți ca voi. Iubirea nu se comandă, nu-i lăsați să vă dezbine. Lup- 
taţi pentru ceea ce aveți împreună şi veți fi o familie minunată! 

Sfaturile mamei sale le dăduseră aripi, ei și lui Eric, mai ales 
că Sara păruse a lua foc când auzise de iubirea lor. Știa acum 
de ce. 

Ema privi peste gard, dincolo de grădina lor, dar nu văzu în 
fața ochilor decât imaginea Sarei. Întunericul luase chip de om 
și se aruncase asupra lor cu toate forțele. Încerca să găsească, 
de când aflase totul despre implicarea soacrei sale, o pedeapsă 
potrivită pentru ea, una care să le facă dreptate. Nu-i venea 
nimic în gând care să-i poată produce bătrânei suferință. Ema 
bănuia că singurul lucru la care ţinea acum femeia cu adevărat 
era transformarea Monei. Exact persoana la care ținea și ea cel 
mai mult pe lumea aceasta, exclus deci să o lovească pe Sara 
astfel. Doar dacă, cumva, ar reuși să scoată Focul din Mona, dar 
nu avea idee cum să o facă. 

Gândul îi zbură la Eric. Adevărul îl lăsase și pe el mască și 
Ema se trezi că analizează care durere ar fi mai mare: să afli că 
soacra ţi-a omorât mama sau că mama ţi-a omorât soacra? Se 
miră de absurdul ecuației și tresări când auzi ușa de la intrare. 

Bărbatul intră vijelios, dar se linişti când o văzu pe Mona dor- 
mind. Ema îi făcu semn să o urmeze pe terasă, dar el se încăpă- 
țână să rămână acolo, rugând-o pe ea să intre în casă. 

Ema păși încet, pe vârfuri, dar Eric fu direct: 

— Nu e timp de dormit, îmi pare rău, Mona! îi spuse fetei, 
care începuse să se dezmeticească. Ema, trebuie să mergem în 

Harmonie, cred că e singurul loc unde putem găsi un leac pen- 
tru Mona, spuse, făcând gesturi largi și debusolându-le pe cele 
două. 

— Stai puţin, tată, interveni Mona. Toţi vă exprimați păre- 
rea despre ce credeți că e bine pentru mine? Părerea mea nu 
contează? 

— Ţi-ai exprimat-o o dată și te-am lăsat să fii singură. Văd 
că starea ta s-a înrăutățit şi nu te văd nici pe tine bucuroasă, 
i-o întoarse Eric, grăbit. 

Fata lăsă capul în jos, știind că părintele ei avea dreptate. 

— Sara? întrebă Ema. Nici măcar nu știa ce să întrebe despre 
ea. Îi lăsă numele suspendat în aer, sperând să fie suficient 
pentru a primi un răspuns din partea soțului. 

— Sara... e dracu-n persoană, se pare. Ce să mai zic? Are rost 
să vă mai zic ceva despre ea? Nimic nu schimbă situația noas- 
tră. Şi, din cauza ei, trebuie să plecăm. Va veni după Mona. 
M-am temut că e deja aici. | 

— Ce ne facem cu ea? întrebă Ema, cu disperare. E prea pu- 
ternică. 

— Am văzut! Apare și dispare de zici că-i David Copperfield! 
încercă el să glumească, dorind să detensioneze atmosfera. 

Îi reuşi. Ema și Mona schiţară câte un zâmbet sfios. 

Emei îi veni în minte o singură soluție, așa că rosti, în gând, 
numele prietenei sale. Iris apăru în living, spre surprinderea 
celorlalţi doi. 

— Că tot vorbeam de Copperfield! exclamă Eric. 

— Iris. Mă bucur c-ai venit așa de repede, o întâmpină Ema, 
îmbrățișând-o. 

— Se pare că ești singura care mă aşteaptă, remarcă Iris, vă- 
zând expresia de pe chipul Monei și al lui Eric. A aflat? o în- 
trebă pe Ema, de parcă bărbatul nu ar fi fost lângă ele. 

— Da, Iris, am aflat. Am trăit pe pielea mea ce-a simțit Luke 
Skywalker când a aflat că Darth Vader — ăla negru, de respira 
greu — era ta'-su. 

Ema își privi soţul cu milă, uimită însă de capacitatea lui de 
a-și păstra umorul chiar și în clipele în care pământul le fugea 
de sub picioare. Citi, totuși, durere în sufletul lui și-l văzu așa 
cum de puţine ori îi fusese dat să-l vadă. Dar acum era el din 
nou, cel care-i furase inima, care căuta soluţii și nu se dădea 
bătut în situaţii limită. 

— Mona! exclamă Iris, surprinsă, aproape în șoaptă, când 
îi văzu venele luminoase. 

— De-asta te-am chemat, îi explică Ema. Trebuie s-o ajutăm 
cumva. Iris, spune-mi că vom găsi în Harmonie, dacă nu aici, 
un leac pentru... pentru Mona. 

— V-am spus și data trecută: nu există leac. Mona nu este 
bolnavă, să o tratăm cu licori sau mai știu eu ce. Nu am întâlnit 
în viaţa mea un asemenea caz, nici nu aș ști de unde să-ncep. 

Iris cuprinse mâna fetei și-i analiză venele prin care părea 
că nu mai curge sânge, ci un lichid roșu-gălbui, ca o lavă. Din 
câte știu eu, Transformarea e un proces într-un singur sens. Nu 
există o vrajă contra ei. Focul din ea a fost pus, așa că bănuiesc 
că, și de-ar exista o soluţie, el ar trebui... extras. 

— Cum a extras ea focul din legăturile mele... își aminti Ema, 
gândind cu voce tare. 

— Poftim? întrebă Eric. 

Ema clătină din cap, știind că nu-i priva de o informație 
nouă, care să le-aducă răspunsul de care aveau, acum, nevoie 
urgentă. 

— De-aș avea măcar Cartea..., reflectă Iris. 

— Unde-i? Crezi că ai găsi răspunsuri acolo? se agăță Ema 
de această nouă pistă. 

— Nu-i în Harmonie. Cred că e tot la... Sara. Dar am citit-o 
de-atâtea ori, nu am văzut nimic despre preschimbarea ele- 
mentelor. M-am gândit doar că o fi lăsat ea acolo ceva însem- 
nări care să m-ajute. 

— Du-te înapoi, Iris, o rugă Eric. Venim și noi cât de repede 
putem. Oricum, în Harmonie vom avea mai multe șanse să ex- 

tragem focul din Mona, decât aici. Mergi și caută-i pe cei mai 
pricepuţi Nativi în ale magiei, sigur vei găsi câțiva. Mergi și 
spune-le că... ne întoarcem acasă! 

— Ştii... ai dreptate! îi răspunse Iris, când de fapt, ceea ce voia 
să le spună era: Să nu vă puneţi prea mari speranțe în Nativii din 
Harmonie. Le văzu însă fețele plânse și posomorâte și nu dori 
să pună paie pe foc. Era, totodată, convinsă că locul lor era îna- 
poi în Harmonie. 

— Eric, trebuie să-l anunțăm cumva pe David, să-i spunem 
că vom pleca. Poţi da de el? Eric dădu aprobator din cap, cer- 
cetând chipul Monei, care se ascunse între perne la auzul nu- 
melui băiatului. Eu mă duc să o trezesc pe Maia, doarme deja 
de ore bune. 

Un țipăt ascuţit îi alarmă pe Eric și Mona. 

— Maia! Maia, dragă, unde ești? leși dacă te-ai ascuns un- 
deva! Te rog, ieși! 

Ema se întoarse disperată în living, după ce scotoci camera 
și baia, fără să dea de Maia. Eric ieși afară, strigând numele 
micuței, dar nu primi niciun răspuns. Se întoarse înapoi şi-o 
găsi pe Ema încremenită, cu mâinile la gură și ochii în lacrimi. 
Privi apoi în direcţia în care se uita femeia, pe geamul terasei, 
și atunci înțelese. 

În capătul curții, pe pământ, stăteau Sara și Maia. Desenau 
forme pe jos, cu două bucăţi de lemn. Ema vru să iasă afară, 
dar Eric o prinse de mijloc, trecând el înaintea ei. 

— Mamă... ce cauţi aici? 

— Nu-i evident? Am venit să termin ce-am început. M-am 
bucurat să o găsesc pe... Maia? Așa îi ziceţi? În fine... pe Maia, 
să vă fac pe plac, ...singură. S-a bucurat când am chemat-o la 
joacă. Se vede că, săraca, a fost cam neglijată. Așa că voi pleca 
cu amândouă: și cu Maia și cu Mona. 

— Cum îndrăznești?! urlă Ema la ea. Credeam că ești mai 
bună de-atât, dar văd că joci mișelește. De ce n-ai intrat pe ușa 
din față, dacă tot o faci pe breaza? 

Sara păru că nici n-o ascultă, îi desenă în continuare Maiei 
forme în pământul uscat. 

— Ştii că de noi nu vei trece, da? vociferă Eric, care se aşeză 
ca un scut între mama sa, Ema și Mona. 

— Cum să nu? îi răspunse Sara. Ai spus... doar peste cada- 
vrul meu, mai devreme. Te-ai răzgândit cumva? 

— E fiul tău! icni Ema, șocată de răspunsul soacrei sale. Ai 
fi în stare să-i faci rău doar pentru a-ţi atinge scopurile meschine? 

— Meschine? O, draga mea, nu pricepi nimic! Vezi tu, eu 
am înţeles acum mulți ani că totul în viață înseamnă sacrificiu. 
Dacă pentru a te şterge pe tine de pe faţa pământului și pentru 
a pune mâna pe Mona va trebui să-mi sacrific fiul, asta e. E un 
preț mare de plătit, nu zic că nu e. Dar miza e mult mai mare. 
E timpul ca Focul să domnească, iar voi doi îmi staţi în cale. 

Sara se ridică de jos, o luă pe Maia de mână și înaintară 
amândouă, încet, prin iarba deasă. 

— E ceva ce cred că ai scăpat din vedere, se vâri Mona în 
discuţie, oprind-o pe Sara în loc. 

— la zi! o provocă bunica. 

— Tu chiar crezi că îmi vei omori ambii părinți și eu voi veni, 
de bunăvoie, cu tine? 

— Cine-a zis că vii de bunăvoie? completă Sara. 

— Chiar și târâtă... crezi că voi fi pionul tău? Soldatul tău? 
Poate că Focul va pune stăpânire pe mine, dacă altă variantă 
nu-i, dar eu rămân eu, fata mamei și a tatălui meu, universul 
lor. Asta nu-mi va putea lua nici cel mai arzător Foc din lume! 
replică fata, în timp ce trupul i se lumina, spre bucuria Sarei. 

Bunica se aplecă spre Maia și-i șopti ceva la ureche. Fetiţa 
îi şopti și ea ceva şi veni pe urmă, singură, către cei trei, încre- 
meniți în ușă. Sara stătea pe loc, calmă, zâmbitoare. 

Ema se repezi spre Maia, în timp ce Eric o trase înapoi, șop- 
tindu-i doar: E periculos! Ema îi răspunse un scurt: Nu-mi pasă! 
și păși înainte, în întâmpinarea Maiei, pe care o primi la ea cu 
braţele deschise. 

— Mami, Sara m-a trimis cu un scop la tine: să fiu ceea ce 
ea a făcut din mine — o armă. 

Chipul Emei se transfigură și căscă ochii mari, dar își păstră 
poziţia, alături de fetiță, care îi spuse, din nou, șoptit: 

— Dar ce nu știe Sara e că tu, mami, mi-ai dat un alt scop în 
viaţă: acela de a iubi. Am fost fiica ta mai bine decât am știut 
să fiu arma ei. Pentru asta, pentru iubirea ta, îți mulțumesc. A 
sosit momentul să te răsplătesc pentru tot. Te rog, ai încredere 
în mine și nu mă urma. E ceva ce trebuie să fac. Aceasta cred 
că a fost menirea mea, de fapt. S-a zis cu scorpia asta bătrână, 
manipulatoare. 

Fetiţa-i zâmbi ștrengăreșşte şi-i sări din braţe. Ema o privi de- 
rutată, uimită de maturitatea vorbelor pe care i le rostise. Pri- 
virea ei se mută spre Sara, care o urmărea pe fetiță la fel de 
confuză. Şi-atunci se întâmplă totul, atât de repede că nici nu 
apucă să reacționeze. Zări doar cu coada ochiului, deoarece 
simți mâna lui Eric trăgând-o înapoi și-o văzu pe Mona acope- 
rindu-le trupurile. 

Ajunsă în dreptul Sarei, fetiţa i se aruncă în brațe femeii. 
Trupul ei deveni roșu și incandescent, ca atunci, în parcarea 
supermarketului, când o salvase Ema. Dură doar o secundă 
până când Ema, Eric și Mona fură orbiți de o lumină intensă 
și simţiră suflul exploziei care-i aruncă la pământ. Geamurile 
se sparseră în mii de bucățele și cioburile de sticlă le acoperiră 
trupurile, tăind în carne vie. Ema se ridică într-un suflet, igno- 
rând durerea ascuţită. Se prăbuși pe iarba arsă — singura do- 
vadă că acolo, cu câteva secunde mai devreme, se aflase cineva. 


XXXVII 


Niciodată n-ar fi crezut că adevărul doare atât de mult. Gabi 
își plănuise până în cel mai mic detaliu toate ședințele de ur- 
mărire, având grijă să nu fie văzută și nici să nu lase vreun in- 

diciu în urmă. Își depăşise propriile aşteptări și ajunsese să fie 
și mai sigură pe calităţile ei de lider. Crezuse că dacă va aduna 
suficient de multe dovezi despre cei pe care-i considera duş- 
mani, fără să-i fi făcut ei personal ceva, ar fi crescut în ochii 
Sarei. O ura pe bătrâna care i se declarase superioară cu atâta 
ușurință și îi năruise visul de a fi unul dintre Nativi. Dar fata 
știa că femeia era, până la urmă, singura ei șansă. Singura în 
măsură să sfideze legile naturii și să creeze lucruri mărețe, pre- 
cum Transformarea ei. Crezuse că, dacă-i va aduce pe membrii 
familiei ei pe tavă, dacă le va expune slăbiciunile, Sara va vedea 
adevărata ei dăruire și o va primi cu braţele deschise. Ceea ce 
văzuse, însă, o lăsase fără glas. Nu ar fi bănuit nicicând că 
David — „plete negre“, cum îl numea cu dispreţ, este un Nativ 
și, mai mult, unul al Focului. Când îl văzuse manevrând Focul 
cu atâta ușurință, întreg, cerul se prăbușise pe ea. Rămase fără 
aer, ca şi cum ar fi fost aruncată într-o celulă de un metru pă- 
trat, fără pic de aerisire. El — băiatul cel mai antipatic —, se do- 
vedise superiorul ei. Nu auzise toată conversaţia, dar fusese 
suficient încât să priceapă că el era nimeni altul decât verișorul 
ei. Dar cum? Nu și-l aducea aminte din copilărie. Pe mătușa 
ei, Olivia, o văzuse întotdeauna singură. Apoi o luase în grijă 
pe ea şi fuseseră doar ele două. Nu bănuise niciodată că la un 
moment dat, femeia avusese o familie. Un băiat care-i purta 
nu numai sângele, ci și pasiunea pentru mărețul Element. În- 
țelesese aversiunea băiatului față de cea care-i era mamă. O 
văzuse atât de clar în ochii lui scânteietori! Realizase atunci că, 
cel mai sigur, Mona habar n-avea de natura lui. Fusese prea 
deschisă şi prea naturală în preajma lui. Ştia foarte bine, de la 
tatăl său, că Focul nu are un loc de cinste în rândul celorlalți 
Nativi. 

O sunase atunci pe Mona, cu disperare în voce, cerându-i 
ajutorul. Știuse că fata va alerga într-o suflare să-i fie alături, 
chiar dacă nu mai erau prietenele care obișnuiseră să fie la în- 
ceputul relaţiei. Şi atunci îi aplicase lovitura de grație. O privise 

de pe margine cum își pierde cumpătul și cum lumea ei per- 
fectă se năruie bucată cu bucată. Din fata cu lumea la picioare, 
Mona se făcuse, într-o secundă, mică. Devenise un fir de praf 
în deșertul uriaș. Gabi savurase din plin declinul prietenei sale, 
dar şi despărțirea care sfâşiase sufletele frumosului cuplu. 

Își luă cu grijă rochia așezată pe ușa dulapului și o lipi de 
ea, admirându-se lung în oglindă. Materialul diafan, argintiu, 
îi ascundea blugii scurți pe care-i purta și se oprea la două 
palme deasupra genunchilor. Rochia era strâmtă, cu două bre- 
tele late, legate într-un X la spate. O lipi şi mai mult de trup, 
aranjându-i decolteul adânc fix în dreptul sânilor. Îi zâmbi 
imaginii fetei din faţa ei, care etala aceeași siguranță cu care 
era obișnuită. Puse rochia la loc și se așeză pe scaun, la birou. 
Potrivi cu grijă o oglindă mai mică în faţa ei, astfel încât să-și 
vadă cu ușurință întregul chip. Nu-i plăcea să fie nemachiată, 
i se părea că nu se respectă dacă nu-și ascunde imperfecțiunile 
și nu-și pune în valoare calitățile prin machiaj. Ochii din oglindă 
îi trădau oboseala și observă că fața îi era încruntată, dezvă- 
luind câteva riduri inestetice. Își pălmui scurt obrajii, îmbăr- 
bătându-se. Luase din portfardurile sale produsele cele mai 
potrivite pentru a-i da chipului său aspectul cu care era obiș- 
nuită şi care o făcea încrezătoare. Își întinse cu dibăcie fondul 
de ten, apoi își pudră fața. Un strop de blush îi îmbujoră po- 
meții, conferindu-i un aer proaspăt. Alese apoi un fard argin- 
tiu, lucios, pe care-l întinse pe toată pleoapa, și trase cu precizie 
o dungă neagră de tuş la ochi. Își rimelă generos genele şi-şi 
aplică un ruj roșu pe buze. Își pieptănă apoi părul pe care- -l 
buclă cu placa încinsă, care sfârâia la fiecare șuviță în parte. 
Alese din cutia de bijuterii o pereche de cercei lungi, cu pietre 
negre, care-i evidenţiau gâtul subțire. Îmbrăcă rochia, încălță 
sandalele înalte, cu barete lăcuite argintii, și admiră, pentru ul- 
tima dată, rezultatul final. Zâmbi reflexiei sale, care i-o dezvă- 
lui pe acea Gabi pe care o iubea cel mai mult: cochetă, stilată, 
impecabilă. Vru să iasă pe ușă, dar își aminti că uitase acceso- 

riul cel mai important, ascuns adânc în dulap. Îşi luă poșeta și 
îndesă în ea obiectul protejat de-o lavetă de ochelari. Râse după 
ce-și puse geanta pe umăr, gândindu-se la deznodământul imi- 
nent. Știa că, într-un fel sau altul, o va convinge pe Mona să 
iasă din casă și atunci va putea scăpa de ea pentru totdeauna. 

leşi pe vârfuri din cameră, dar dădu nas în nas cu Robert, pe 
care sperase să nu-l vadă în seara aceea. 

— Ooo, dar ce-avem noi aici! se arătă bărbatul uimit. 

— Tată... trebuie să plec, îi răspunse ea, fără chef. 

— Azi ai banchetul? Uitasem, realiză Robert. 

— Da, azi. Oare de ce nu mă mir că n-ai ținut minte? De parcă 
asta ar conta... 

— Arăţi... cam prea provocator pentru o fată de nici optspre- 
zece ani, nu crezi? 

— Asta mai lipsea acum! Să-ţi dai cu părerea față de hainele 
mele! se îmbufnă Gabi. 

Robert o măsură din nou cu privirea, ca să vadă dacă el este 
tatăl supraprotector sau fiica lui exagerase într-adevăr cu îm- 
brăcămintea aleasă. Rochia strălucitoare era mult prea scurtă 
şi mult prea strâmtă, i se mula perfect pe corp, dezvăluindu-i 
formele voluptuoase. Totul culmina cu un decolteu adânc. Ro- 
bert se văzu nevoit să-și ferească privirea, rușinat. Părul lung 
și blond cădea în bucle peste umerii ei. Tatăl ei se bucură că 
măcar astfel fata avea braţele mai acoperite. Îi privi apoi san- 
dalele imposibil de înalte și se miră cum de nu-și rupe gâtul 
purtându-le. 

În ansamblu, Gabi îi apăru răpitor de frumoasă. Îşi pusese 
în evidenţă toate atuurile feminine, își conturase perfect ochii, 
încât să-i admiri îndelung. Îşi aduse apoi aminte că este doar 
o copilă și se întristă brusc. 

— Ce-i, tată? Pot pleca acum? îl întrebă, după ce îi văzu pri- 
virile căutătoare și schimbările de pe chip. 

— Nu-i nimic, doar că... mi se pare că eşti prea dezgolită și 
nepotrivit îmbrăcată pentru vârsta ta, concluzionă Robert. 

— Scuteşte-mă! se răsti Gabi. Nu cred că ești în măsură să-mi 
comentezi alegerile vestimentare. În plus, am ales rochia cu 
mătușa Olivia, așa că... ține-i ei morală. 

— O omor! zise bărbatul, printre dinți. 

— Tată, îţi place sau nu, nu mai sunt o copilă, cum probabil 
gândești! Voi împlini în curând optsprezece ani, asta mă va 
face majoră, stăpână pe viața mea. Dar nu e ca și cum n-aș fi 
fost până acum, de vreme ce tu n-ai fost mereu lângă mine, să 
vezi cum sunt, ce simt. Nu e cazul să te arăţi acum îngrijorat. 
La urma urmei, voi fi regina balului în seara asta. Nu așa se 
cade, să fiu cea mai specială? 

— Dacă tu crezi că asta te face specială, îi zise Robert a reproș, 
arătând spre hainele şi accesoriile ei. 

— N-are rost s-o lungim așa. Sunt sigură că mă poți ţine ore 
bune de vorbă, justificând alegerile mele proaste în materie de 
haine. Plec. Ne vedem... nu știu când, mărturisi fata sincer. 

— Nu vrei să te duc? 

Când Robert o prinse de mână, fata strânse și mai puternic 
geanta de corp, iar inima-i bătu nebunește. 

— Ok, îi zise bărbatul, când văzu crisparea pe chipul fiicei 
sale. Mă gândesc că te descurci tu să ajungi acolo în siguranță. 
Doar... promite-mi că mă vei suna dacă lucrurile îți vor scăpa 
de sub control, neștiind nici el exact la ce se referă. 

— Voi fi bine, îi spuse Gabi, zâmbind. 

Se apropie de el și-l sărută pe obraz. Cumva, îi plăcea că-i 
purta de grijă. Nu mai experimentase asta de ceva vreme. Păşi 
apoi afară, schimbând zâmbetul anterior cu un rânjet viclean. 

Rămas singur, Robert se așeză pe canapeaua din living, în- 
cercând să-și aducă aminte cum și când crescuse fiica lui atât 
de mare. O numise în sinea lui o copilă, dar văzuse în fața lui 
imaginea unei femei. Îl durea gândul că nu i-a fost aproape. Şi 
pentru ce? Pentru o altă viață de familie, care se năruise fără 
ca el să fie pregătit pentru asta. Vedea și acum, când închidea 
ochii, ura de pe chipul Emei. Nu numai că nu-l mai iubea, dar 

îl dispreţuia cu toată fiinţa ei, o văzuse atât de clar. Și cum să fie 
altfel? Când am mințit-o, am dezamăgit-o, am rănit-o. l-am promis 
că voi avea grijă de Maia, şi nici măcar asta n-am reușit, şi-o reproșa 
bărbatul. 

Cu sufletul plin de amărăciune, Robert luase zilele trecute 
o decizie: să lase totul în urmă și să plece cu fiica lui departe 
de lupta Elementelor ce avea să vină, în care fusese târât pe 
nedrept. Nu-i zisese încă nimic Gabrielei. Ştiuse că e important 
ca ea să-și termine liceul, asemeni unui adolescent normal. 
Aștepta acum doar ca fata să-și dea examenele și se ruga să-i 
rămână suficient timp să se retragă. Văzuse că planurile Sarei 
se acceleraseră și înțelesese că va trebui să se miște repede şi 
pe nevăzute. Își cumpărase deja o altă maşină și închiriase un 
apartament, la trei sute de kilometri de locul acesta blestemat. 
Când iadul se va dezlănțui, spera ca ei să fie de mult plecați. 


XXXVIII 


Trecuse o zi de când Maia și Sara dispăruseră. Eric încerca 
să găsească o explicaţie logică pentru cele întâmplate. Totul se 
petrecuse atât de repede, încât niciunul dintre ei nu apucase 
să împiedice surprinzătorul deznodământ. Bărbatului i se pă- 
rea de necrezut ceea ce văzuse, așa că străbătuse orașul în cău- 
tarea mamei sale. Nici măcar el nu-și explica dacă o făcea din 
îngrijorare pentru ea sau pentru a se asigura că au scăpat, într- 
adevăr, de cea care le trecuse pragul pentru a le destrăma din 
nou familia. 

Dacă Eric era confuz, Ema înțelesese ce avea să se întâmple 
încă de când Maia i se cuibărise în braţe. Intuise că acel moment 
va fi ultimul în care își va mai îmbrățișa fiica. Fusese ca un pre- 
sentiment la care nici măcar nu avusese timp să reacționeze. 
În doar câteva secunde, o pierduse. Şi totul se întâmplase chiar 
sub ochii ei. 

Întors acasă, Eric își privi soţia, al cărui chip îl tulbură. Nu 
putea citi nimic pe el, nici tristețe, nici durere, nici revoltă. 
Nimic. Nu o mai văzuse nicicând în stare de șoc și, la rândul 
lui, nu știu cum să o abordeze. De la incident, femeia nu văr- 
sase nicio lacrimă. Doar... stătea acolo, în living, lângă ușa fă- 
cută țăndări de la suflul exploziei. Se apropie de ea și-i văzu 
ochii plini de lacrimi, dar niciuna nu-i curse pe obraji. Era ca 
și cum femeia se autopedepsea pentru cele întâmplate și nu-și 
permitea să simtă, cum ar fi făcut-o în mod normal. Eric se 
aşeză jos, lângă ea, și-i luă mâinile într-ale sale. Fu surprins, 
dar și bucuros că femeia îi permise asta. 

— Ema... îmi pare rău. Nici nu știu ce să-ți spun, găsi bărba- 
tul cele mai nepotrivite cuvinte, muștruluindu-se în gând pen- 
tru alegerea proastă. 

— Atunci nu zice nimic, îi răspunse femeia, sec. 

— Hei, i se adresă din nou, moale, ridicându-i cu tandrețe 
bărbia. Uită-te la mine! 

Femeia îl ascultă, iar el ar fi vrut să-i poată absorbi toate la- 
crimile nevărsate care-i încețoșau privirea. 

— Ştiu că acum cuvintele sunt de prisos. Dar... numai ele 
ne-au mai rămas. Și sentimentele. E normal să simți că lumea 
se prăbușește, că nu mai ai aer și că nicio vorbă din lume nu-ți 
poate șterge durerea. Am trăit asta când te-am pierdut pe tine. 
Şi, în loc să te plâng, cum s-ar fi cuvenit, m-am purtat ca un 
robot, îngropându-mi sentimentele, crezând că astfel nu mă 
vor copleși. Dar au făcut-o, mai târziu, și a fost ca și cum am 
retrăit tot ceea ce se întâmplase în acea zi. Atunci era momen- 
tul să țip, să urlu, să plâng, să mă descarc. Nu am făcut-o la timp 
şi am pus o greutate colosală pe sufletul meu. lubito, plângi. 
Plânge-ţi fiica minunată, curajoasă. 

— De ce-a făcut-o, Eric? repetă, aproape implorând. De ce-a 
făcut-o? Nu i-a cerut nimeni așa ceva! 

Şi-atunci se întâmplă: Ema scoase un urlet sfâșietor și Eric 
o cuprinse în braţe și-o ținu acolo, la pieptul său, cât timp ea 

își secă trupul de lacrimi și suspine. Se legănară amândoi, un 
du-te-vino lent, ca un cântec de leagăn liniștitor. Eric o sărută 
pe frunte, șoptindu-i ca într-un alint: 

— Te iubesc. Eşti în siguranţă. Vom fi bine cu toții. 

— Dar ea s-a dus, zise Ema, jelindu-și fiica. 

— Ştiu. Dar a făcut-o pentru tine. A fost alegerea ei să-și dea 
viața pentru a o proteja pe a ta, pe a noastră. 

— Trebuia s-o împiedic. Ar fi trebui să văd asta, să nu o las, 
de ce n-am făcut-o la timp? se blamă din nou și din nou. 

— Ema, s-a întâmplat totul într-o clipită. Nu ai fi avut cum, 
o scuză bărbatul. 

— Aş fi avut cum, Aerul m-ar fi ajutat. Am realizat prea târ- 
ziu ce avea să facă. Și... am stat. Atât am putut să fac eu pentru 
ea? întrebă femeia, înecându-se cu lacrimi. 

— Nu te mai pedepsi. Ai făcut atât de multe pentru ea. Și ea 
a văzut asta. A văzut că în toți acești ani tu i-ai fost mamă cu 
adevărat, ai iubit-o ca pe fata ta, chiar și atunci când ai aflat 
că... nu este. Pe când noi ceilalți încercam să-ți distragem aten- 
ţia de la ea, sub pretextul că e doar o Furie, tu ţi-ai păstrat 
poziția neclintită. Ai iubit-o așa cum o mamă își iubeşte copi- 
lul. Maia a simțit asta. A fost un copil iubit. Ăsta a fost modul 
ei de a-ți mulțumi pentru tot. M-a lăsat fără grai. Sunt și eu șocat. 

Ema înțelesese atunci că Maia își lua adio de la ea. Cumva, 
simţise că fetița va duce la bun sfârșit menirea. Se aruncase în 
braţele creatoarei sale, ca o grenadă cu cuiul scos, cu scopul 
clar de a-i lua viața cu prețul propriei vieți. Ema simți timpul 
comprimat, nedrept, deoarece, până să apuce să intervină, se 
trezise culcată la pământ de unda exploziei. 

Încercă să-și amintească totul, pas cu pas, dar nu vedea 
decât chipul Maiei. Eric avusese dreptate: ea alesese această 
cale. Se bucură când rememoră chipul senin al fetiţei. Ea luase 
deja decizia, se împăcase cu ea și se jertfise din dragoste. 
Acum, realiză ea, trebuia să-i onoreze sacrificiul, apărându-și, 
la rândul ei, familia. 

— Şi Sara, ce ne facem cu ea? A venit din nou în casa noastră 
după Mona. E... incredibilă! O urăsc! N-am urât în viața mea 
pe cineva în așa hal încât să-i doresc moartea. Nu, se corectă 
realizând greutatea cuvintelor ei, ...încât să-mi doresc s-o omor 
cu mâinile mele. 

Ema se ridică în picioare. La rostirea numelui soacrei sale, 
își încleștă, deopotrivă, dinții și pumnii. 

— Nu mă voi duce la mormântul ei cu flori, dacă la asta te 
referi, îi răspunse Eric, urmând-o. 

— Mormânt? Ha! Cred că glumești! Ce mormânt, Eric? 
Doar nu crezi că a murit! 

— Bănuiesc că da. Ai văzut și tu explozia. A rămas doar iarbă 
arsă în urma lor. Cum să fi supraviețuit? întrebă confuz. 

— Simplu! Mama ta e Foc. Şi nu orice Foc. Ea a creat o Furie, 
a plănuit răpiri, a creat Moartea Vie pentru mine, a făcut vrăji 
de protecţie, a incantat ritualul de Transformare. Mai vrei și 
alte explicaţii? Eric... e foarte puternică. Sunt sigură că n-a murit. 
Probabil își linge rănile pe undeva, dacă le-o avea și pe-alea. 
Femeia asta e capabilă de orice. Doar că nici eu nu mă voi da 
în lături de la nimic până n-o voi vedea moartă. Îmi pare rău, 
e mama ta, dar am trecut peste asta când am aflat că mi-a ucis 
părinții și mi-a răpit fiica. Nu-mi mai e rudă, îmi e cel mai mare 
dușman. Ea a făcut să fie așa. Tu... tu cum vezi lucrurile? Crezi 
că o vei putea înfrunta? Crezi că o vei putea... ucide? 

Întrebările Emei veniră natural, ca și cum şi-ar fi întrebat 
soțul dacă mai au lapte şi pâine. Dar nu, ea-i ceruse adevărul, 
știind că vor ajunge, cât de curând, în acest punct: Eric și Sara, 
față în față din nou, unul împotriva celuilalt. 

Eric își dăduse seama, din apartamentul mamei sale, că 
pentru ea toți sunt doar niște pioni în jocul ei pentru putere. 
Îşi pierduse mama demult sau poate că nu îi fusese nicicând 
apropiată. Fusese numit băiatul mamei, dar acum nu mai știa 
să deosebească momentele care se întâmplaseră cu adevărat 
de cele imaginate, probabil, de magia mamei sale. Eric se în- 

trebă dacă Sara își iubise vreodată copiii sau doar jucase un rol 
pentru a le câştiga încrederea, urmând să-i înjunghie pe la spate, 
cum o făcuse cu el. Nu mai conta. 

Privind-o pe Ema, văzându-i durerea, înțelese că ea și Mona 
îi sunt adevărata și unica familie, persoanele cele mai dragi 
inimii, și pentru ele va trebui să lupte. Chiar și împotriva 
mamei sale. Așa că îi răspunse Emei cu hotărâre și sinceritate: 

— O voi omori cu mâinile mele, dacă va fi necesar! 


XXXIX 


Soneria stridentă a telefonului o băgă în sperieți pe Mona, 
așa că-l puse pe vibrații şi-l aruncă în pat, printre așternuturi. 
Tresărea la orice zgomot, oricât de mic. Sunetul asurzitor al ex- 
ploziei îi răsunase în timpane ceasuri întregi. Era ca un vâjâit 
constant, deranjant, care-i slăbea concentrarea. Nu asta o durea 
însă. Vuietul ce-i zvâcnea-n urechi era dovada de necontestat 
a detonației-manifest a micuţei Maia. Fetița pe care ea o detes- 
tase şi-o blamase pentru nefericirea ei. Mona se închisese în 
camera ei, la scurt timp de la tragedie. Încercase să-și aline 
mama, dar aceasta nu căuta mângâiere, nici măcar pe-a ei. O 
cuprinsese în braţe fără ca femeia să-şi mai lase capul pe umă- 
rul ei, ca altădată. Ema era pe atât de rece pe cât era ea de fier- 
binte. Trupurile lor se respinseseră reciproc. Sentimentele 
care-o năpădiseră pe mama ei îi depășeau puterea de înţele- 
gere. Așa că preferase să o lase singură cu durerea ei, chiar 
dacă o durea sufletul pentru ea. 

Trecuse o zi de când nu ieşise din camera ei. Făcu un singur 
duș, ca să-și domolească fierbințeala, chiar dacă temperatura 
nu-i scăzu simțitor. Trase cu ochiul în living și-și văzu părinţii 
împreună. Se consolă cu gândul că măcar tatăl ei va ști să-i fie 
Emei alături, cum doar un părinte poate înțelege legătura cu 
propriul copil. 

Simţi mișcări scurte, tremurânde, în pat şi-și dădu seama 
că-i sună iar mobilul. Nu-l luă în seamă. Numai două persoane 
ar fi putut-o căuta, ştia bine asta și nu voia să audă glasul nici- 
uneia dintre ele. O lumină slabă se ivi de sub cearșaf, anun- 
țându-i un nou apel. Se trânti pe pat, proptindu-și picioarele 
pe perete. Scoase telefonul și privi lung ecranul, ezitând să gli- 
seze imaginea de fundal. Până la urmă, o făcu, însă regretă 
imediat. Văzu apeluri și mesaje de la David, pe care le șterse 
imediat, fără să le citească. Ultima vibrație îi anunţase un mesaj 
de la Gabi, pe WhatsApp. Deschise aplicaţia şi văzu o poză: 
fata era aranjată — machiată și coafată. Pe moment, Mona nu 
pricepu de ce. Văzu apoi mesajul pe care prietena ei îl scrisese 
înainte de a-i trimite fotografia: Ghici cine va fi regina balului? 

— Balul... azi e banchetul? se trezi vorbind singură și sări 
iute din pat. 

Privi din nou poza, mărind-o, căutând detaliile care-i scă- 
paseră la prima vedere. Cum nu văzu ceea ce se aștepta, ceea 
ce ar fi fost normal să vadă, se puse pe tastat. 

Mona: Unde-i... varicela? 

Răspunsul, pe care-l anticipase, veni rapid și sec: 

Gabi: A... știi tu. Machiajul din ziua de azi face minuni. 

Mona: Nu cred că e de joacă cu așa ceva. Ar trebui să stai în casă. 
Sfatul medicului. 

Gabi: A, da, am uitat că vorbeşti din proprie experiență. De-aia 
stai închisă în casă, nu? 

Pe Mona o mâncară degetele. Îi veni să bage mâinile prin 
ecran şi s-o strângă de gât pe prietena ei mincinoasă. Îi răs- 
punse, însă, cu aceeași monedă. 

Mona: Sunt ok acum, mi-a trecut. M-am tratat ca la carte. M-am 
asigurat că nu voi transmite nimănui virusul. 

Gabi: Aham. Bravo ție! Fata model! A... Și mersi că mi-ai tras 
clapa! 

Mona uitase complet de apelul disperat al Gabrielei, din 
ziua în care aflase secretul lui David. 

Gabi: Mă aşteptam la asta, mă crezi? M-ai scos din viața ta defi- 
nitiv. Spune-mi: a meritat să mă dai pe... Plete negre? 

Mona: Crezi ce vrei! 

Gabi: Du-te dracu”! Și ia-l și pe pletos cu tine! 

Mona făcu ochii mari, nevenindu-i să creadă ce tocmai ci- 
tise. Închise telefonul, îl aruncă în pat și se duse vijelios la du- 
lap. Du-te dracu’? Las” că-ți arăt eu ție! mormăi în barbă, bătând 
nervoasă din picior. 

Când David îi pomenise de banchet, Mona avusese grijă 
să-şi aleagă din timp ținuta potrivită. Nici prin cap nu-i trecuse 
că relaţia lor se va schimba, așa că-și cumpărase o rochie cu 
care sperase să-l impresioneze. O văzuse într-o vitrină, pe ma- 
nechin, şi se postase în faţa ei astfel încât reflexia să-i cadă fix 
în dreptul rochiei. Privise imaginile suprapuse și zâmbise, 
știind că găsise ceea ce visase. 

O luă de pe umeraș şi-o îmbrăcă în grabă. Materialul fin îi 
venea ca turnat pe corpul delicat. Se învârti prin cameră, sin- 
gură, așa cum le văzuse pe prințesele ei favorite în desenele 
animate din copilărie. Știa că fiecare poveste se încheie cu un 
bal. Fetele pășeau întotdeauna sfioase în sala impunătoare. 
Acolo, basmul devenea realitate: rochii de vis le îmbrăcau cor- 
purile ca de porțelan şi, în aplauzele tuturor, deveneau eroi- 
nele propriilor povești. Alături de prințul lor, gândi melancolică, 
risipindu-și iute închipuirea. Prințesele moderne n-au nevoie să 
fie salvate. 

Își lăsă capul în jos, își scutură părul și, după ce trecu de câ- 
teva ori cu mâinile prin el se ridică și-i căzu pe spate, în trepte 
rebele, pline de volum. Își împreună buzele și simţi focul pâr- 
jolindu-le, lăsând în urmă un roșu intens. Îşi luă sandalele, şi 
ele noi, din cutie și se pregăti să facă ceva ce nu și-ar fi închi- 
puit că va face, nu cu această ocazie — nu așa gătită: deschise 
geamul, se urcă pe scaun, apoi pe pervaz, își luă rochia în 
mâini şi sări jos asemeni unei feline. Ateriză pe vârfuri, amor- 
tizând căderea. O luă la fugă, de teamă să nu fie descoperită și 

întoarsă din drum. Când ieși din raza periculoasă, se opri și 
trase aer în piept. Râse de una singură, conștientă de trăsnaia 
pe care-o făcuse. Dar nu mai era o copilă și furișatul de-acasă 
sigur n-avea să mai fie privit de părinţii ei ca o simplă năzbâtie. 
Nu acum, când mama ei jelea. Știa că greşise alegând să plece, 
dar, după tot tumultul vieții, voia o seară doar pentru ea. 

Își încălță sandalele şi, când se ridică, se sperie, dându-se 
doi pași înapoi. David stătea în faţa ei, sorbind-o din priviri. 
Nu ziseră nimic, nici unul nici celălalt. În timp ce-și domoli su- 
flul, Mona îl privi cu coada ochiului. De când nu-l mai văzuse, 
i se păru că se înălțase, că se împlinise și că-i crescuse părul. 
Tricoul mulat, de culoarea piersicii, de-un material fin, ușor 
transparent, îi scotea în evidență mușchii încordaţi. Fata îi 
privi o clipă buzele mieroase și înghiţi în sec. Look-ul lejer, 
completat de-o pereche de bermude negre, o determină să sus- 
pecteze că băiatul sigur nu venise ca s-o ducă la banchet, așa 
cum îi propusese într-o zi în care fuseseră fericiți și-și făcuseră 
planuri împreună. 

David venea pentru a nu știu câta oară s-o roage să-l ierte. 
Își zise că niciun efort nu va fi prea mare și nicio oră petrecută 
în așteptare nu va fi în zadar în lupta lui de recucerire a fetei 
pe care-o iubea. O văzu apropiindu-se de el și-și dăduse seama 
ca fata era distrasă și că nu-l reperase. Acum, nu-şi mai dezli- 
pea ochii de la ea și părea că ei îi place. O privi cu admiraţie, 
cu pasiune, cu dorinţă și nu-i fu teamă să-și dezvăluie trăirile. 
Fata din faţa lui se transformase într-o zeiță sexy şi provoca- 
toare. O rochie de voal, roșie ca sângele, îi curgea în valuri peste 
trupul grațios. Era lungă până-n pământ și o crăpătură îndrăz- 
neaţă îi dezvelea piciorul drept până aproape de coapsă. Ma- 
terialul îi acoperea sânii delicați şi-i îmbrăca umerii doar pe 
jumătate, lăsându-i libere claviculele fermecătoare. Buzele, la 
fel de roşii, și părul șuviţat în culori vii, îi accentuau senzuali- 
tatea. Un nod i se puse în gât şi rămase mut, când ar fi vrut s-o 
scalde-n laude. Răpit de frumuseţea ei, observă târziu zecile 

de firişoare luminoase ce-i străbăteau corpul. Fata fu mai rapidă 
ca el şi reuși să-l ocolească, văzându-și de drum. 

— Mona! Mona! se trezi strigând-o, alergând după ea. 

— Nu-mi vei strica seara, îi răspunse ea fățiș, când băiatul 
o asaltă cu insistențele sale. 

— Trebuia să fie seara noastră! Mona, oprește-te! Unde te 
duci? Vorbeşte-mi! 

— Unde mă duc? Cum unde mă duc? îl repezi fata, întorcân- 
du-se spre el. Am terminat liceul, se pare. Așa că merg să mă 
distrez alături de colegii mei. Fac ce face orice altă adolescentă 
normală. Mă duc să dansez, să mă distrez, să simt că trăiesc: 
ce-am uitat să fac în toți acești ani. Nici tu și nici nimeni altci- 
neva nu-mi va răpi și această ultimă seară de plăcere, îi spuse 
categoric. 

— Dar nu vreau să te opresc. Am plănuit această seară pen- 
tru noi doi. Vom merge împreună, chiar dacă... 

Fata râse, oprindu-i fantezia. 

— Împreună? Nici gând. Am încetat să mai fim „noi” în clipa 
în care te-am prins cu minciuna. Ai profitat de mine, m-ai dus 
de nas după bunul plac. Nu te pot ierta! S-a terminat, David!... 
S-a terminat! repetă ea, neînduplecată. 

Se întoarse și o luă la fugă, ștergându-și pe furiș lacrimile. 
Tocmai îi spusese cuvintele pe care sperase să nu le rostească 
vreodată. Vorbele îi ardeau încă buzele și barba îi tremura ne- 
controlat. Cuvântul terminat i se pusese în gât ca un nod care, 
acum, începuse să o sufoce. O sperie şi tonul pe care-l folosise: 
hotărât și... definitiv. 

David o urmări îndepărtându-se și-și aduse aminte când 
Mona îi povestise că ei, Nativii, sunt mai puternici decât ceilalți 
oameni. Și mai... rapizi. Nu încercase niciodată, dar acum alergă 
de parcă viața lui ar fi depins de asta. Și reuși. Trecu ca un vânt 
pe lângă Mona și se opri în faţa ei. Îi văzu lacrimile și întinse 
palma spre fața ei. Fata-i prinse mâna într-o strânsoare puter- 
nică și-i spuse răspicat: 

— Să nu-ndrăznești! 

Dar degetele lui o atinseră și din locul acela, ca un fior elec- 
tric, un val de lumină și căldură i se propagă prin corp. David 
îi privi șocat venele înroșite, de-un sângeriu viu. Mona mai vă- 
zuse asta, dar ceea ce simți acum o luă pe nepregătite. Corpul 
o furnica și-o ardea, întreaga căldură disipându-se în valuri 
spre extremităţi. Focul lui atinsese Focul din ea și trupurile lor 
se atrăgeau ca magneții de polarități diferite. Își împreunară 
degetele, de comun acord, uniți de-o forță mai mare ca ei. Mona 
simți mii de artificii explodând în trupul ei. Țipă întâi de mi- 
rare, apoi de durerea care-i învălui fiecare mușchi în parte. David 
se panică și încercă să se distanțeze de ea, retrăgându-și mâi- 
nile. Dar Focul nu-l lăsă, și-l urmă, ținându-i legaţi prin fire in- 
candescente. Cu cât încerca să se-ndepărteze de ea, cu atât Focul 
îi chinuia mai mult, cerându-le să stea legați. Atunci, David 
înțelese. 

— Te iubesc! Îmi pare rău că n-am fost sincer cu tine, nu me- 
ritai asta. Iubirea pe care ţi-o port e cea mai frumoasă realitate 
a mea. E tot ce am. Nu-mi trebuie altceva. Dar tu, tu mai ai ne- 
voie de ceva. Dacă dragostea mea nu te-a putut salva, atunci o 
va face Focul din mine. El îți va dărui Pământul pe care-l meriți! 
Te iubesc! 

Îi luă capul în mâini și-o sărută apăsat. Fata se zbătu, dar du- 
rerea care începea să-i părăsească trupul o făcu să abandoneze 
lupta. Cu buzele lipite de ale ei, David trase adânc în piept 
Focul din ea, ca pe cea mai puternică inspirație din viața lui. 
Simţi pe limbă un gust de încins, în locul dulceții cu care fusese 
obișnuit și după care tânjise ca după o ultimă gură de aer. Atrase 
pe rând, ca un magnet, toate energiile luminiscente din trupul 
fetei, arzându-şi gâtul. Mona se retrase în urlete, şocată. Își privi 
corpul tremurând și-l văzu pe David prăbușindu-se la pământ. 
Băiatul se chirci de durere, iar trupul i se înroși ca jăraticul. 

Fata întinse o mână spre el, dar se răzgândi și-și împreună 
palmele peste gură, ascunzându-și uimirea şi tristețea, totodată. 


241 


Forțe ale Naturii - Mrejele focului Daniela Faur 


Se-ntoarse pe călcâie și fugi mâncând pământul, lăsându-și iu- 
bitul în agonia pe care-o credea, chiar și acum, binemeritată. 


XXXX 


Merse o bună bucată de drum pe jos, sperând că se va calma. 
Picioarele o lăsaseră, însă, mai repede decât ar fi crezut, astfel 
că luă un taxi. Ceea ce tocmai se petrecuse depășise toate sce- 
nariile pe care și le făcuse în minte despre ce se va întâmpla 
între ea și Foc. Pe bancheta din spate a mașinii, își privi cu 
groază mâinile tremurânde. Întreg corpul îi era cuprins de 
palpitaţii. Până și sufletul îi fremăta. Încercă să-și reamintească 
episodul, pas cu pas, dar totul se petrecuse atât de repede încât 
rămăsese doar cu gustul lui David pe buze. Se așteptase ca el 
s-o certe, să-i ceară din nou să renunţe la Foc. Dar el își ceruse 
iarăși iertare și-i vorbise neîntrerupt despre dragostea pe care 
i-o purta. Nu știa ce-i făcuse, nici dacă el știuse ce avea să ur- 
meze. Se trezise doar cu acele dureri ascuţite, aidoma a zeci de 
lovituri de cuţit. Căldura dogoritoare o înmuiase toată și-apoi, 
inexplicabil, începu să-i fie frig, pentru prima dată în ultima 
lună. Îşi examină mâinile, căutând vinișoarele luminoase, dar 
nu le mai găsi. 

Îi sună telefonul, aducând-o cu picioarele pe pământ. Cre- 
zuse că-l uitase acasă, dar își aminti că-n ultima clipă îl vârâse 
în poşetă. Inima-i bătu cu putere. Își închipui cum părinții ei îi 
descoperiseră absenţa și-acum o căutau, disperaţi. Un alt nume 
era scris însă, cu litere mari, pe ecranul mobilului: Gabi. Îi res- 
pinse apelul, mai ales că șoferul o anunţă că ajunseseră la des- 
tinaţie. Fetei îi trebui curaj să coboare. Stătu secunde bune cu 
mâna pe mânerul portierei, neîndrăznind să o deschidă. Gân- 
dul de a merge la petrecere nu-i mai surâdea ca atunci când 
îşi planificase evadarea. Păși nehotărâtă pe asfaltul plin de pie- 
tricele care-o încurcară la mers, din cauza tocurilor incomode. 

Primul lucru pe care-l făcu, după ce mașina se îndepărtă, fu 
să-și cheme Focul la suprafață. Se concentră, își desfăcu palma 
şi tot ce reuși să aducă în fața ochilor fu un scăpărat slab de 
scântei muritoare. Lumina ei era acum ca a unui bec pe cale să 
se ardă. Se-ncruntă instantaneu când telefonul îi sună din nou: 
aceeași Gabi, insistentă. Gândul îi stătea doar la Foc sau, mai 
degrabă, la lipsa lui. Oare... chiar se întâmplase? Reușise David 
să scoată Focul din ea? se întrebă, știind câte variante căutaseră 
cei dragi ei și toate fără succes. Toţi îi spuseseră același lucru: 
Transformarea este ireversibilă. Ajunsese să se consoleze cu 
cele două versiuni pe care ea le găsise plauzibile: fie Focul îi va 
arde Pământul, fie cele două Elemente vor coexista în ea. Nici 
măcar nu-i trecuse prin minte ideea de a rămâne fără Foc. Fără 
să-și poată explica trăirile, se blamă că primul lucru pe care-l 
simți fu dezamăgirea. Regretă că nu-și mai simte puterea care-i 
dăduse aripi. Brusc, simţi frică și panică și fu cât pe ce să se în- 
toarcă acasă. Dar apoi văzu motivul pentru care venise. 

Pentru a nu mai pune părinții la cheltuieli, profesorii și di- 
rectorul școlii hotărâseră ca anul acesta să organizeze banche- 
tul în sala de sport. Adolescenţii își dăduseră ochii peste cap, 
protestaseră săptămâni întregi, în speranţa că vor fi ascultați 
și că petrecerea se va muta într-un club. Nicio șansă. Mona zări 
de la depărtare zeci de lumini colorate şi fu atât de curioasă să 
vadă sala pe dinăuntru, încât se hotări să arunce un ochi și să 
stea un dans, două. Traversă încet curtea liceului. Doar cinci- 
zeci de metri o despărțeau de intrarea frumos amenajată cu 
flori și baloane. 

— Mona? își auzi numele. 

Vru să se oprească, dar își continuă drumul, fără o vorbă. 

— Aşa... deci! Așa vrei să fie? se auzi vocea stridentă a Ga- 
brielei. 

Se opri, totuși, şi o aşteptă. Avusese parte de suficientă 
dramă în ultima oră, nu mai avea chef de-o scenă din partea 
prietenei sale. Fata se apropie de ea și-o privi uimită. Îi studie 

atent ținuta, rochia roşie și părul... Oare cum am părul? se trezi 
întrebându-se. Mona citi pe chipul Gabrielei, pe lângă mirarea 
pe care nu şi-o ascundea, gelozie. 

— Singură? o întrebă Gabi. 

— La fel aş putea spune și despre tine. 

— O, dragă, am venit împreună cu iubi. Eu am ieșit să iau 
o gură de aer, răspunse flegmatică, învârtindu-și degetele prin- 
tre buclele bogate. 

Serios? Așa departe ai ieșit după aer? Până în stradă? o 
provocă fata. 

— Auzi... îmi spui și mie ce se întâmplă cu tine? 

— Cu mine? se prefăcu Mona mirată. 

— Dacă nu te-aș cunoaște... aș zice că doar încerci să atragi 
atenţia. 

— Şi... de vreme ce mă cunoști atât de bine, crezi că... îi con- 
tinuă Mona, ironică, propoziţia. 

— Cred că ești o mare nesimțită! i-o trânti Gabi, supărată. 
Ştii, m-aş fi așteptat de la tine să fii mai... 

— Mai cum? o întrerupse Mona. 

În lumina aceea de asfinţit, când ziua se pregătea să facă 
schimb de tură cu noaptea, chipul Gabrielei păru burlesc, des- 
compus în expresii caraghioase. Renunţase la a-şi da ochii 
peste cap sau a strâmba din nas și trecuse la un alt nivel. Dacă 
o parte din ea o catalogase întotdeauna drept nesuferită, Mona 
văzu acum o altă față a Gabrielei — viclenia. În cele câteva se- 
cunde cât dură până când Gabi se înarmă cu răspunsul potri- 
vit, Mona se întrebă ce anume o deranja atât de mult pe prie- 
tena ei încât să o atace. 

— Tu te-auzi? Brusc, ai căpătat o mare încredere în tine. Doar 
că te-ai înșelat: siguranța pe care-o afişezi e, de fapt, îngâmfare. 
Ai uitat de unde-ai plecat? Ai uitat că atunci când ai venit în 
clasa noastră ai fost o încuiată? Ai fost rățuşca cea urâtă. A fost 
bine când te-am luat sub aripa mea și te-am ridicat în ochii tu- 
turor, nu? Acum... uită-te la tine: mă ignori. Ai ajuns unde i-ai 
dorit, pe spatele meu, și acum îţi e mai bine singură. 

Gabi o dojeni, adoptând o poziție serioasă, cu pieptul în față 
și mâinile-n şolduri. Fata o depăşea în înălțime, în mod nor- 
mal, iar acum purta tocuri mult mai înalte decât ale ei. Chiar 
și așa, privind-o de jos, Gabi îi păru Monei mică. Comporta- 
mentul de cață, limbajul trivial, până și hainele de divă sexy o 
deranjară și-o lăsară rece și se trezi întrebându-se în ce circum- 
stanțe deveniseră ele prietene. 

— Gabi, n-am venit aici să mă cert cu tine. Te porți copilă- 
rește. Vreau doar să petrec o seară liniştită, amuzantă și, de ce 
nu, distractivă. Se poate? 

Îi vorbise cu un calm care-o puse pe cealaltă și mai mult pe 
jar. Îi întoarse spatele și-și continuă drumul spre intrare. După 
tot ce i se întâmplase, nu voise ca atitudinea puerilă a blondinei 
să-i strice seara. Simţi în urma ei pașii apăsaţi ai lui Gabi, dar 
alese să o ignore. 

Ajunse în sala de sport și rămase mută de uimire. Habar nu 
avea, cum lipsise atâta timp de la şcoală, cine se ocupase cu 
amenajarea sălii. Încăperea era în semiîntuneric. Ghirlandele 
de becuri rotunde, cu lumină albă, cădeau în valuri din tavan, 
creând o atmosferă de poveste, romantică. Podeaua fusese aco- 
perită în întregime cu un covor subțire, de culoarea nopții. În 
stânga sălii văzu mese frumos decorate cu vaze pline cu flori 
multicolore şi scaune îmbrăcate-n material mătăsos, iar în 
dreapta recunoscu ringul de dans. Scrută mulțimea cu privirea 
și recunoscu majoritatea colegilor, chiar și pe cei din clasele pa- 
ralele. Un zâmbet îi lumină fața şi, treptat, începu să-și miște 
trupul, încet, în ritmul muzicii. Un val de tristețe îi umbri chi- 
pul când realiză că ar fi trebuit să împartă aceste clipe speciale 
cu David. Se gândi apoi la el, la cum îl lăsase singur când părea 
a avea nevoie de ajutor. Poate nu de un ajutor fizic — el mereu 
fusese puternic, pe picioarele sale, dar cu siguranţă nu i-ar fi 
respins atingerile. Ar fi trebuit să-i arăt măcar că-mi pasă, se 
blamă pentru decizia de a-l fi abandonat. Dar își aminti că toc- 
mai îl părăsise și, oricum, Focul nu avea ce rău să-i facă. 

Îşi alungă repede gândurile și contemplă din nou sala. Din 
locul în care stătea, mai aproape de ușă decât de aranjamente, 
cercetă mesele și se gândi unde s-ar putea aşeza pentru a se 
simți în largul ei. Făcu un pas pe covorul bleumarin și se trezi 
dintr-odată dezechilibrată. Gabi reușise să-i prindă celălalt pi- 
cior, punându-i piedică, astfel că Mona ateriză dureros pe jos, 
julindu-și genunchiul dezgolit și podul palmelor, în firele scurte 
și aspre ale mochetei sintetice. Pufni pe nas, turbată, și se ridică 
numaidecât. Câțiva colegi o priviră uimiţi, pe când alții aleseră 
să chicotească. Gabi își reprimă râsul, strângându-și buzele. 
Stătea cu mâna întinsă spre ea, ca și cum s-ar fi oferit să o ajute. 
În mod normal, într-o altă zi, Mona ar fi plâns. Dar azi le zâmbi 
tuturor, spunând un Ups! de parcă s-ar fi împiedicat singură. 
Dădu să plece, dar Gabi o călcă pe rochie. Mona văzu clar că 
fata încearcă s-o provoace să-şi piardă cumpătul, să se facă de 
râs în fața tuturor. Gabi voia să-i demonstreze că, până la urmă, 
Mona rămăsese aceeași ciudată cu care făcuseră cu toții cu- 
noștință în urmă cu doi ani. Doar că nu mai era nici măcar fata 
care fusese în urmă cu două luni. 

Mona se apropie de ea și-i șopti la ureche, c-un zâmbet larg; 

— Nu-mi vei strica seara! Dacă nu-ți convine prezența mea, 
n-ai decât să pleci! Îţi voi ridica eu coroana de regină a balu- 
lui... asta dacă va fi într-adevăr a ta. 

Gabi se-nfurie și nu reuși să-şi păstreze cumpătul, cum plă- 
nuise. Așa că o împinse pe Mona cu putere, dar fata se ținu 
bine și nu se clinti. O împinse din nou și-atunci Mona îi prinse 
mâna într-a sa. I-o strânse cu așa putere încât Gabi strigă ca 
din gură de șarpe. I-o azvârli apoi, ca și cum ar fi făcut Skan- 
derbeg în aer și-ar fi câștigat dintr-o singură încordare de braț. 
Gabi începu să urle și se-aruncă asupra sa, înfigându-și mâinile 
în părul ei. Colegii se adunară în jurul lor, scandând fiecare 
numele preferatei, cea pentru care ar fi pariat dacă păruitul ar 
fi fost un sport. O voce gravă răsună în sală şi-apoi se făcu 
liniște. Dintre adolescenţi se ivi un bărbat înalt, masiv, cu o 

mustață caraghioasă. ÎI recunoscură cu toții pe directorul şcolii 
şi încetară forfota. 

— Voi două! Afară, acum! 

— Ea să plece, zise Gabi apăsat, arătând ameninţător cu de- 
getul arătător spre Mona. Ea a început! 

— Eu am văzut altceva, i-o tăie directorul, lăsând-o cu gura 
căscată. Dar, cum ea nu a plecat de lângă tine și a ales să-ți țină 
piept, va plăti şi ea același preț ca tine. 

— Nu-i corect! răspunse Mona, eu doar m-am apărat. Cred 
că a fost o neînțelegere, încercă fata s-o dreagă. Promitem că 
ne liniștim dacă ne lăsaţi să stăm. 

Bărbatul le trase pe amândouă lângă ușă și le zise răspicat: 

— Decizia mea e definitivă. Va trebui să plecaţi, nu vreau 
scandal într-o seară care ar trebui să fie distractivă. Din respect 
pentru colegii voştri, veţi pleca. Gabi vru să riposteze, dar di- 
rectorul i-o luă înainte. Îmi pare rău, sincer. Nu știu ce aveți 
de împărțit, dar aţi ales să o faceți într-un moment nepotrivit. 
O seară liniștită vă doresc! 

Mona ieși prima, trântind ușa. Bărbatul nu se urni din loc 
până când Gabi nu-și urmă colega, cu o ieșire la fel de vijeli- 
oasă. 


XXXXI 


— Hei! Stai! Unde crezi că pleci aşa, după ce mi-ai stricat 
seara? răsună vocea stridentă a Gabrielei. 

Mona părăsi nervoasă sala de sport, fără o destinație anume 
în minte. Fusese dată afară pe nedrept și nu dorise să se milo- 
gească pentru a i se permite să rămână. Citise în privirile cole- 
gilor ei curiozitate. li intriga fata care, până astăzi, fusese do- 
cilă, mai ales în relaţia cu Gabi. Simti că e urmată și-și continuă 
drumul în interiorul curţii liceului. Clădirea, în formă de U, 
era în beznă. Mona se trezi apropiindu-se de intrarea elevilor 

și făcu apoi cale-ntoarsă, regretând că nu alesese să meargă di- 
rect în afara curții școlii. Prea târziu: Gabi se proțăpi în faţa ei, 
lăsându-i doar o alternativă: să intre prin efracţie în şcoala cu- 
fundată în întuneric și tăcere. Se întoarse spre ușile zăvorâte 
pe dinăuntru și forță intrarea, printr-o apăsare puternică. Un 
flux de energie, transmis scurt și ferm, îi deschise calea și fata 
intră, oprindu-se în coridorul lat ce ducea spre scările destinate 
profesorilor. Nu voise să fugă de Gabi, nu mai departe de-aici. 
Dorise doar să evite eventualele priviri curioase ale celorlalți 
colegi. În cele câteva secunde în care fu singură, reuși să aprindă 
o scânteie slabă, pe care-o fixă în zidul din spatele ei, printr-o 
lovitură sigură de pumn. Pulsul său energetic se propagă în 
instalaţia electrică, astfel că reuși să pornească curentul. Câteva 
neoane pâlpâiră slab pe tavanul înalt, răspândind o lumină di- 
fuză. 

— Gata cu fuga? o întrebă Gabi. 

Fata se postă în fața intrării, ca și cum trupul ei ar fi fost su- 
ficient pentru a o opri pe Mona, în cazul în care ar fi avut in- 
tenţii de evadare. 

— Gata! îi răspunse Mona, lăsând-o să creadă că într-adevăr 
se retrăsese acolo de teama ei. 

Gabi o privi cu ură. Mii de cuvinte-i stăteau acum pe limbă. 
Ezita să le rostească, din dorința de a nu-i da celeilalte satis- 
facţie. Ar fi întrebat-o atâtea... ar fi dorit să știe de ce nu-i măr- 
turisise adevărul despre natura ei. De ce n-a reușit, în doi ani 
de zile, ceea ce reușise David în doar câteva săptămâni? 

— Gabi... ce vrei de la mine? De ce mă bruschezi? De ce mă 
urmărești? 

— De ce, de ce..., o îngână Gabi, plimbându-se în faţa ei, de 
la stânga la dreapta, păstrând însă distanţa față de ea. Tu de 
ce nu mi-ai spus adevărul despre tine? 

— Ce adevăr? ridică Mona din sprâncene, curioasă. 

— Tu chiar crezi că sunt proastă? se răsti blonda. Ţi-ar plă- 
cea să fie așa, nu? Să fiu o ignorantă. Ei, bine, nu sunt. Știu tot. 

— Nu știu ce crezi că știi și, sincer, nici nu-mi pasă. Cumva... 
ai încetat să-mi mai fii prietenă și mă simt uşurată. Eşti manipu- 
latoare, mereu ai fost. Crezi că ești în măsură să-ți dai cu păre- 
rea despre alegerea inimii mele? Habar n-ai ce-i iubirea! 

— Nu despre asta vorbesc, zise Gabi în derâdere. Puțin îmi 
pasă de sentimentele tale și de alegerile tale — evident, proaste, 
în materie de iubiţi, dacă tot suntem sincere. Îţi știu secretul. 
Ştiu că ești o... Forţă. 

Ochii Monei scăpărară, întrebători. O privi atent, mirată, în- 
cercând să ghicească unde va duce această discuție. 

— Știu că ai plecat cu tati de-acasă, ca să o căutați pe mami 
cea dispărută, vorbi blondina batjocoritor, mimând un plâns 
gălăgios. Ştiu că ești altfel decât adolescenţii normali și mai 
știu că ești o proastă ascunzându-ţi puterile. Probabil vrei să 
fii o fată normală. Asta ar fi trist. 

— Habar n-ai ce spui. Greșești. Nu, nu vreau să fiu o fată 
normală. Să fiu așa, ca tine? De ce să cerșesc atenţie când o pot 
lua cu mâna mea? 

— Şi uite c-ai făcut-o! Ai trăit doi ani plictisitori printre mu- 
ritorii de rând. Îşi stă bine, sincer! Eu cred că aici îţi e locul. Că 
nu meriți puterile pe care le ai, din moment ce le irosești. 

Gabi se apropie de ea și-ncercă să-și păstreze calmul, deși 
inima-i bătea nebunește. Știa că Mona ar putea s-o pună la pă- 
mânt dintr-o singură lovitură, dar miza pe slăbiciunea fetei și 
pe sufletul ei bun, pe care-l afișase întotdeauna ca principală 
armă. O privi adânc în ochi și râse isteric. 

— Mă bucur că una din noi se distrează, se amuză Mona de 
reacția neaşteptată a fetei, recunoscându-și totuși că o rodea 
curiozitatea. Dacă ştii asta, înseamnă că îți dai seama că o con- 
fruntare fizică între noi nu-și are rostul. Nu e ca și cum ar fi o 
simplă păruială. Dar dacă asta-ţi doreşti... văd că te mănâncă 
s-o iei pe cocoașă. Îți promit doar... c-o să doară, o avertiză 
Mona, luând poziție de apărare, ținând garda sus. 

Gabi râse din nou, privind-o fix în ochi, hipnotizant: 

— Baba asta-i nebună! Știam eu că minte! N-ai pic de Foc 
în tine! 

Mona ar fi vrut să nu-și ferească privirea, dar o făcu, instinc- 
tiv. Cum de ştie atâtea lucruri? Cum de știe despre Foc? se-ntrebă, 
dorind din tot sufletul să afle răspunsul la aceste întrebări. Fără 
să i le adreseze ei. 

— Ce... ţi-a mâncat pisica limba? se distră Gabi pe seama 
expresiei de uimire pe care-o citi pe chipul Nativei. 

— Tu... tu m-ai predat lor! se trezi Mona aducându-și aminte 
de detaliul care le scăpase tuturor. Ne-am întâlnit de ziua mea 
și-apoi m-am trezit în braţele mamei. 

— O da, dar nu așa cum ar fi vrut Ea. Ştii... am auzit atât de 
mult despre Transformare încât, atunci când te vedeam la 
școală, mi te închipuiam cum vei arde. La propriu, bineînţeles, 
nu să devii cu adevărat Foc. N-ai stofă pentru așa ceva! Şi uite 
că nu m-am înșelat. Nu s-a prins de tine. Cred că Sara e tare 
dezamăgită. Abia aştept să-i râd în față hoașcăi, se arătă fata 
victorioasă. 

— Îţi urez noroc! i-o servi Mona, fericită că are o informaţie 
pe care fata n-o deținea. 

— Ce vrei să spui? întrebă Gabi, deși n-ar fi făcut-o dacă bă- 
trâna nu ar fi fost atât de importantă pentru propria ei Trans- 
formare. 

— Sara... nu mai e printre noi! Era să spun că s-a înălțat la 
cer, naiva de mine, dar probabil că știm amândouă că n-are 
nicio șansă să devină înger, nu-i aşa? 

Chipul Gabrielei se transformă brusc, căpătând pe rând fel 
de fel de culori. Rămase cu paloarea care, în lumina chioară, o 
îmbătrâni. Ar fi dat orice să afle adevărul, dar nu și demnitatea 
sa. Nu din gura Monei, care-și savura recenta victorie împotriva 
ei. Știu că mai are o carte de jucat, care-o va pune la pământ 
pe Fiica Pământului. 

— Cum sunt mami și tati? Fericiți că s-au regăsit? Știi că mi-a 
plăcut întotdeauna domnul E. E chiar sexy. Doar că... nu se 

compară cu Robert, oricine are ochi să vadă mi-ar da dreptate. 
Lumea-mi zice că-i semăn. Și sunt mândră de asta. Doar eu 
puteam fi fata lui... tata. Ia spune... o mai iubește domnul E la 
fel, după ce tata a făcut-o femeia lui timp de cinci ani? 

Mona nu mai gândi. Se apropie de ea și-o lovi direct în plex, 
proiectând-o în perete. Se năpusti asupra ei, o apucă de păr și-o 
azvârli pe pardoseala rece, la metri buni de ea. Luă apoi din 
reflex poziţia de apărare, bănuind că Gabi poate mânui Focul. 
Așteptă câteva minute până ce fata-și reveni după atacul ei. Își 
dădu atunci seama că Gabi n-are cum să fie un Nativ. N-ar fi 
fost așa de înceată și fără reflexe. O săgetă cu privirea, urând-o 
mai mult decât orice pe lume. Ea era fiica răpitorului mamei 
sale și știuse întotdeauna unde se afla mama pe care ea o plân- 
sese atâta amar de vreme. Gabi rânji, în ciuda vânătăilor care-i 
apăruseră deja pe corp. 

— Asta... asta-i răzbunarea ta? Eşti fiica unui Nativ și tu ești 
pur... umană. Asta te doare, de fapt. Crezi că vorbele tale mă 
rănesc? Am trăit fără mama atât timp încât m-au încercat toate 
sentimentele! Tu... eşti doar un pion în acest joc. Ai fost numită 
să-mi câştigi prietenia, așa-i? îşi încercă Mona șansele. Văzu 
apoi răspunsul pe chipul iritat al lui Gabi. Păi, nu știu ce să 
spun... nu prea ţi-a ieșit. Mă gândesc că trebuia să obţii ceva 
informaţii de la mine, numai că... ai plecat cu mâna goală din 
relația noastră. 

Suficient! îşi zise Gabi. Se întinse după poşeta care-i căzuse 
de pe umăr și scoase rapid ceea ce ascunsese cu atâta grijă când 
plecase de-acasă. Pistolul luci ca o bijuterie în lumina slabă. 
Gabi îl ţinu strâns de pat, cu degetele fixate pe trăgaci. Mona 
privi ca hipnotizată arma, cu țeava îndreptată spre ea, între- 
bându-se dacă e celebrul Glock pe care-l văzuse în filme, dar 
niciodată în realitate. Își veni în fire şi reacționă. Călcă apăsat 
pe podea, ca o bătaie de toiag, înfigându- şi piciorul drept în 
ciment. Pereţii tremurară din cauza șocului și simți unda unui 
cutremur de intensitate medie. În locul în care călcă, pardo- 

seala se despică în valuri, până întâlni peretele opus, care se 
crăpă, la rândul lui. Gabi se dezechilibră puternic și scăpă pis- 
tolul din mână. Mona plonjă asupra ei, într-o alunecare per- 
fectă pe partea încă netedă a podelei. Blondina reuși, însă, să 
recupereze arma, se aruncă dincolo de mormanul de ciment 
crăpat și trase. 


David deschise ochii și se trezi singur, căzut pe marginea 
drumului. Imaginile episodului abia trecut îl asaltară, cople- 
șindu-l. Ultimul lucru pe care și-l aminti și care-l izbi simțitor 
fu chipul descumpănit al Monei şi apoi... goana ei. O văzu 
nedeslușit, ca pe-o nălucă îndepărtându-se de el, într-o viziune 
sacră, la graniţa dintre viață și moarte. Am... leșinat, bănui bă- 
iatul, confuz. Încercă să se ridice, dar o durere cumplită și îm- 
punsături de cuțite încinse îl ţintuiră la pământ. Își ridică braţele 
și-și privi apoi și picioarele, consternat. Firicelele luminoase 
care până de curând străbătuseră trupul Monei, îi brăzdau 
acum tot corpul, ca o rețea nervoasă, fosforescentă. Venele îi 
pulsau, ca și când ar fi avut propria lor voinţă, independentă 
de trupul care le găzduia. Se simți ca posedat, incapabil să 
ducă la bun sfârșit vreo mișcare pe care dorea s-o facă. Pulsa- 
tiile erau sacadate şi se succedau într-un ritm perfect controlat 
de o forță total neînţeleasă, când familiară, când străină. Ceva 
asemănător simţise la primul contact cu Focul, dar acum acesta 
se infiltrase până-n pânzele albe ale trupului său: noul Foc îl 
ardea la propriu pe cel vechi, atât de binecunoscut. Deschise 
palma dreaptă și, cu o concentrare minimă, o flacără uriașă, 
neregulată, despică seara-n două. O struni cu greu, de parcă 
s-ar fi luptat cu un cal nărăvaș, slăbit din frâie. 

Deci ăsta-i Focul unui Nativ pur? se trezi întrebându-se. E... 
singura explicație. Și totuși: cunosc Focul, îl pot controla şi manevra, 
cum de-i ăsta așa rebel? 

Băiatul rememoră momentul în care înțelesese că Focul 
Monei se ceruse scos din trupul care nu i-ar fi putut face față, 

nu în întreaga lui intensitate. Nu fără repercusiuni asupra fiin- 
tei pe care-o iubea. Ideea îi venise ca o sclipire, ca un licurici 
care-i făcea semn să-l urmeze-n noapte. Acţionase din instinct, 
condus de dorinţa de a vindeca sufletul iubitei sale, de a-i reda 
puritatea și noblețea Pământului ei. 7 

Mona! îşi reveni în fire, ca trezit din transă. Işi alungă nu- 
maidecât gândurile care-l torturau, despre motivele pentru 
care fata îl abandonase fără să privească în urmă. Din ură sau 
din prea multă iubire — nici nu mai conta. David își dădu seama 
că Mona - confuză și ea, mai mult ca sigur va avea nevoie de 
ajutorul lui. Se căzni să se ridice când zeci de lovituri ca de 
săgeți cu flăcări vii la capete îi zguduiră trupul din creștet 
până-n vârful degetelor. Urlă zdravăn, strângând din pumni. 
Mâinile îi căzură pe lângă corp. Călcă greoi și fiecare pas fu o 
tortură, ca și când ar fi pășit desculț pe arici de mare, cu ţepi 
veninoși. Începu să tremure și să transpire, dar se ambiţionă 
și-și continuă drumul cu aceiași pași nesiguri, împleticiți, de 
parcă atunci ar fi învățat să meargă. 

Ajunse în curtea liceului și se întrebă cât îi luase să parcurgă 
întregul drum. Se îndreptă spre sala de sport, deşi nu era toc- 
mai prezentabil — nu doar vestimentar vorbind. Privirea-i fu 
însă atrasă în direcția opusă, în clădirea școlii, la parterul căreia 
întrevăzu o lumină slabă. Un zgomot scurt, dar intens, îl cutre- 
mură. Sunase a... foc de armă. 

Parcurse drumul până în holurile şcolii într-o secundă, dar 
i se păru o veșnicie. Durerile-l lăsară instantaneu, însă i se puse 
un junghi în piept, care-i încetini respirația. Inima-i bătu ne- 
buneșşte și-apoi... o văzu. Mona era pe jos, într-o baltă de sânge. 
Fata se mișca, totuși, motiv de ușurare pentru bietul îndrăgos- 
tit. Aproape de ea, lângă un maldăr de ciment spart, Gabi încă 
o amenința cu un pistol. Părea istovită, dar pe chipul ei citi 
dispreț şi... mulțumire. Băiatul se întrebă cum să acționeze ca 
să nu pericliteze siguranţa iubitei lui. Sunt rapid, voi ajunge ime- 
diat la ea, o voi lua în braţe şi-o voi duce la adăpost, găsi David cea 
mai bună variantă. 

Dar Mona fu mai rapidă ca el. Se năpusti asupra lui Gabi, 
punând-o la pământ. O încălecă, ținându-i trupul ca într-o 
menghină, și-i aplică doi pumni zdraveni. Capul Gabrielei lovi 
puternic podeaua și băiatul auzi un zgomot sec, bănuind că 
fata nu avea să se mai ridice curând. Se înșelă. Blondina își în- 
fipse mâna stângă în rana sângerândă a Monei. Urlară amân- 
două — Mona, de durere, Gabi, din cauza efortului depus pentru 
a ajunge la rana rivalei sale. Mona se dezechilibră și căzu pe 
spate. Blondina profită de ocazie și se ridică, îndreptându-se 
spre pistolul care-i scăpase în încăierare. Cu mâna nevătămată, 
Nativa apăsă cu toată puterea pe care-o găsi pe podeaua de 
sub ea. Își ridică apoi degetele cu un gest natural, de parc-ar fi 
cântat la flaut, şi zeci de rădăcini colțuroase, pline de pământ 
și moloz, se iviră din spărtura nou creată. Ramurile noduroase 
se-mpletiră pe picioarele Gabrielei, imobilizând-o asemeni 
unui trup mumificat. Mona se sculă și se-apropie de fata care 
se prefăcuse atâta vreme că-i e prietenă, de cea care, chiar și 
pur umană, și rănită pe deasupra, continua să-i râdă în față. [i 
privi chipul perfid, vânătăile, zgârieturile care dezvăluiau zeci 
de firișoare sângerânde ce i se plimbau pe trupul perfect, îm- 
brăcându-l, mai mult decât o făcuse rochia ei provocatoare. 
Gabi se întinse spre ea și-o prinse într-o strânsoare slabă, atât 
cât mai puteau strânge mâinile ei greoaie. Și-atunci David în- 
cremeni. Trupurile fetelor zvâcniră la unison, ca într-o îmbrăți- 
șare pătimașă. Același zgomot frapant răsună în holul dete- 
riorat de furia Forţei. Băiatul își simţi stomacul în gât şi-ar fi 
putut jura că inima încetase să-i mai bată. Fetele rămaseră 
amândouă în picioare, supărător de tăcute, prelungindu-i tâ- 
nărului suferinţa la infinit, până când Gabi se prăbuși într-o 
imagine lugubră: corpul i se arcui spre pământ, în timp ce pi- 
cioarele încă-i erau ţintuite de crengi, ca şi cum ea însăși ar fi 
prins rădăcini. Căzură apoi și ele, iar fata parcă se frânse, di- 
formă. David se apropie și văzu că ea era cea care ținea în con- 
tinuare pistolul în mână, strâns, agăţându-se de el până-n ulti- 

mul moment. O pată roșie în dreptul pieptului se mărea vă- 
zând cu ochii pe rochia strălucitoare pe care-o purta. Mona își 
duse mâinile la gură, izbucnind într-un plâns necontrolat. 

— N-am vrut, urlă printre suspine. David, n-am vrut, ţi-o 
jur! N-aș fi omorât-o niciodată. Nu în felul ăsta. 

Băiatul fugi la ea, o luă în brațe, având grijă să nu o apese 
pe rana de la mâna dreaptă, cu care se alesese din confruntarea 
cu fata care zăcea acum, moartă, la picioarele lor. David își 
dădu seama că, oricât și-ar fi dorit să-și consoleze iubita — sau 
fosta iubită, nici el nu mai știa —, va trebui să plece de îndată 
din locul care devenise scena unei crime. 

— Trebuie să plecăm! Acum! încercă David s-o aducă în 
simţiri pe Mona, care privea în gol spre trupul neînsuflețit al 
Gabrielei. Mona! Ascultă-mă! Nu mai putem sta aici nicio se- 
cundă. S-au tras două focuri de armă, sigur le-a auzit și altcineva. 
Hai, sus! 

Se ridică el primul şi-o ajută și pe ea să se sprijine pe picioare 
când auzi, slab, dar de netăgăduit, o voce bărbătească strigând 
numele Gabrielei. O privi apoi pe Mona, în clipa care ar fi 
putut fi totodată și ultima, şi acţionă din instinct. Rosti numele 
celei care-i câștigase negreșit încrederea. 

Iris apăru lângă ei și se dădu din reflex în spate la vederea 
tabloului înspăimântător. 

— Iris, spuse Mona, firav, sprijinindu-și trupul rănit pe bra- 
tele băiatului. Ce cauţi aici? Cum ai ajuns aici? 

— Ce mama naibii aţi făcut? 

Privi spre fata moartă, nevenindu-i să creadă. 

Gabi, unde eşti? se auzi vocea de-afară, mai aproape. 

— la-o! Iris, ia-o şi du-o acasă, acum! Nu e timp de expli- 
caţii. Îți va povesti Mona totul. Acum doar... plecați, le îndemnă 
David. 

— Plecăm toți trei! zise femeia categoric. Nici nu mă gândesc 
să te las aici. 

— Nu e decizia ta! se însufleți băiatul din nou. Plecaţi! Acum! 
Eu... cineva trebuie să răspundă pentru... asta, zise, arătând 
spre Gabi. Acum! urlă, moment în care trupurile fetelor dispă- 
rură ca într-o ceață deasă. 

David se trezi singur, cu mâna întinsă spre chipul pe care 
nu apucase să-l mângâie, spre gura pe care nu apucase s-o să- 
rute, spre urechile care nu apucaseră să audă un ultim Te iubesc. 

Se dezmetici rapid și-și dădu seama că trebuie să șteargă 
orice urmă a Monei, atât cât era posibil într-un timp atât de 
scurt. Privi craterul ce brăzda întregul hol și ridică din umeri: 
N-am nicio şansă să ascund elefantul ăsta! Se repezi apoi spre Gabi. 
Privi din nou trupul rigid şi zeci de fiori îi străbătură șira spi- 
nării. Încercă să rupă ramurile care-i înveleau picioarele, dar 
nu reuși. Deschise atunci palmele și cu ele sfârâind, atinse 
plantele cât de jos putu, vârându-și mâinile în cimentul spart. 
Arseră negreșit și, înainte ca focul să atingă trupul fetei, David 
le smuci cu toată furia care-i invadase sufletul. Le aruncă în 
aer şi deveniră cenușă la contactul cu solul. N-apucă să facă o 
altă mișcare, că se și petrecu inevitabilul. Răzbunarea veni fur- 
tunos şi luă chipul binecunoscut al bărbatului care-i ținuse iu- 
bita ostatică. Omul din labirintul de flăcări, soțul nelegitim al 
mamei Monei, încremeni la imaginea din fața lui. Bărbatul 
masiv, impunător, care-l văzuse de cum intrase, se transfor- 
mase într-o clipire de ochi într-o versiune mai plăpândă a lui. 
Vulnerabilă chiar. David înțelese imediat și motivul și-i veni 
să intre-n pământ. 

Robert trecu pe lângă el ca și cum nici n-ar fi fost acolo, mer- 
gând direct la ceea ce i se păruse că văzuse din ușă. Se apropie, 
să se convingă că se înșelase. Dar nu... recunoscu imediat ro- 
chia argintie — pătată acum de-un lichid stacojiu, și părul blond 
al fiicei lui — năclăit și îmbâcsit. Nu mai semăna deloc cu fata 
veselă care plecase de-acasă cu gândul să fie încoronată regina 
balului de absolvire. 

— Gabi?! Gabi! urlă din toți rărunchii, sperând ca rugămin- 
țile lui s-o facă să se miște. 

Trupul ei rămase însă neclintit. Ochii îi erau încă deschiși 
și priveau spre tavan, fără viață. Genele dese și lungi nu mai 
clipeau, respirația nu i se mai auzea, membrele-i stăteau imo- 
bile, într-o rânduială pocită, creând impresia unui corp schi- 
lodit. Zeci de urme vinețţii îi înlocuiseră pielea fină, de la 
picioare până pe față, inclusiv. Bărbatul îşi strecură mâinile pe 
sub trupul ei și-o aduse la piept, strângând-o în îmbrățișarea 
de pe urmă. 

— Fata mea! Fetiţa mea! o plânse Robert. 

Chipul lui David împietri. Când îl văzu, nu se putu abţine 
să nu se întrebe cum de toate nenorocirile poartă aceleași chi- 
puri. Adevărul din faţa sa îl lăsă perplex. Nu era o informaţie 
pe care ar fi vrut să o afle, nu în aceste condiții. Acum înțelese 
de ce Gabi o urâse atât de mult pe Mona, încât s-o vrea moartă. 
Avea și de ce. Înghiţi în sec când ochii bărbatului îl luară în 
vizor. Se dădu în spate, cu pași mici, dar Robert ajunsese deja 
în dreptul lui. Îl luă de gât și-l ridică cu toată puterea, şi mâi- 
nile lui în flăcări îl ţinură acolo, spânzurat deasupra pămân- 
tului. 

— A fost un accident. Ea... , silabisi David printre sughițuri, 
zbătându-se. 

ÎI lovi pe Robert cu picioarele, dar acesta nici nu se clinti. 
David se înroși tot și simți că avea să ia foc curând, nu că asta 
ar fi fost un lucru rău. Bărbatul nu-i zise nimic, nu-l ameninţă, 
nu-l înjură... îl ţinu acolo, suspendat între viață și moarte, bu- 
curându-se cu fiecare strop cu care băiatul ceda strânsorii lui 
letale. 

Când simţi că rămâne fără aer, David reuși să vadă, înceţo- 
șat, cum trupul bărbatului se clatină, dându-i lui automat dru- 
mul. Băiatul căzu la pământ, tuşind încontinuu. 

— Ce dracu” crezi că faci? auzi o voce feminină, pe care nu 
reuși s-o recunoască imediat. 

— Stai deoparte! De ce te bagi? Nu-i treaba ta. Ăsta, nimicul 
ăsta mi-a ucis fiica, răspunse Robert furios. O să-i răspund cu 
aceeași monedă! 

Când mâinile lui se întinseră din nou spre David, trupul 
firav al Oliviei interveni între ei. Și-atunci o văzu cu coada 
ochiului pe Gabi, căzută printre moloz. O năpădi plânsul, își 
duse palmele la gură, şocată, ca să-și atenueze urletul. Se dez- 
metici într-o clipită când mâinile în flăcări ale fratelui ei se re- 
peziră asupra băiatului. 

— Stai! ţipă femeia. Nu poți! E... fiul meu! 


XXXXII 


Eric stătea așezat pe marginea canapelei, privindu-și soția 
dormind. O liniștise cu greu. 

Ema își înăbușise toate simţirile, bărbatul citind în ochii goi 
ai soției lui pierderea care-i sfâșiase sufletul. O asemui cu fe- 
meia pe care-o întâlnise pe acea alee pustie, care uitase de sine 
și de cei dragi inimii ei. Era ea și atunci, dar în același timp îi 
păruse că adevărata Ema se detașase de identitatea sa, lăsând 
în urmă un trup golit pe dinăuntru. Acum văzu aceeași față a 
ei, ca și cum amintirea Maiei dispăruse și, odată cu ea, toată 
durerea pe care o provocase pieirea fetei. Eric o sfătui să se 
descarce, să nu-și îngroape trăirile. Uitarea nu-i va aduce nici- 
când împăcare, o va face doar să se afunde în propriul infern, 
de unde, odată intrată, îi va fi aproape imposibil să mai iasă la 
suprafață. Acceptarea, confruntarea cu adevărul cumplit o va 
învăţa — în timp, ce-i drept — să trăiască cu golul lăsat în urmă 
de micuță. 

Bărbatul înțelesese de când le văzuse prima dată împreună 
că aveau o legătură specială. Știuse atunci că familia lui se mă- 
rise și hotărâse să accepte această nouă formulă. Era, în fapt, 
mai bună decât cea de dinainte, când între el și Mona era orice, 
numai armonie nu. 

Eric începu să-i strige numele micuţei, până când pe Ema o 
podidi plânsul. 

Spune-i pe nume, plânge-o, aminteşte-ți-o, o stârni. Numele ei 
pe buze îți va fi amar la început, vei simți mâhnire de fiecare dată 
când o vei pomeni. Dar ea e vie în inima ta, așa că numele său va fi 
sinonim mereu cu dragostea, cu devotamentul și cu căldura. 

Şi... reuși. Ema se trezise povestind cu înflăcărare despre 
fetița ei cea mică. Era ca și cum Eric o cunoscuse, dar nu o mai 
văzuse de mult și femeia-l pusese la curent cu noutățile. Îi po- 
vestise despre primul dințișor și febra care se instalase odată 
cu el, despre primii pași, prima zi de grădiniță, cea mai dis- 
tractivă petrecere aniversară. Trecu chiar și prin evenimentele 
din viața ei, pe care Eric era convins că nu le va pomeni. Îi spu- 
sese că fusese părăsită de mama ei, deși aceasta fusese nevoită 
să o facă, de reîntâlnirea lor, de vindecarea miraculoasă pe care 
fetiţa o realizase — ceea ce el ştia deja. Bărbatul avusese impre- 
sia că i se citește o poveste dintr-o carte pentru copii, din acelea 
motivaționale, în care copilul-erou descoperă lumea prin pro- 
priii săi ochi. Sfârşitul îl copleșise: se făcea că micuța Maia avea 
un al șaselea simţ — știa dacă oamenii sunt răi sau buni, prin 
simpla lor atingere. Și, într-o zi, când părinţii și sora ei au fost 
puși în pericol, fetița a hotărât să înlăture răul din familia ei. 
Ea s-a transformat apoi într-o păpădie, cum mereu visase, ca 
să zboare purtată de adieri de vânt. 

Chipul Emei devenise luminos și Eric, deși contrariat la în- 
ceput, se minunase de versiunea pe care soția lui o găsise în 
lupta cu durerea sufletească. 

Bărbatul adunase cioburile geamurilor sparte şi curățase ca- 
mera, astfel încât ei să mai poată sta încă o noapte în casa lor, 
și așa provizorie. Potrivise draperiile în rama geamurilor și fă- 
cuse întuneric. Femeia adormise cu capul pe umărul lui. O cul- 
case apoi pe canapea. Rămăsese lângă ea, în capul oaselor, și 
se pomenise moțăind, tresărind atunci când capul greu îi că- 
zuse în față. 

O lumină albă, orbitoare, de astru strălucitor, risipi deodată 
bezna în care se cufundaseră cei doi soți. De-a dreptul surprins, 

Eric deschise ochii, încă buimac. Ema se ridică în șezut, mai 
mult speriată decât uimită. Scoase un țipăt ascuțit și-și duse 
mâinile deasupra capului, în semn de apărare. Lumina puter- 
nică îi amintise de explozia de deunăzi. 

Zona radioasă se despică în două și din ea își făcură apariția 
Iris și Mona. Femeia susținea în brațele sale trupul fetei. Eric 
aprinse becul într-o clipită și-și cuprinse fiica, așezând-o pe 
pat, în locul Emei. Chipul bărbatului exprima îngrijorare și 
groază, deopotrivă. Ema își duse mâinile la gură, șocată, apoi 
se lăsă în genunchi la capul patului, lângă fiica sa aproape 
inconștientă. 

— Iris, ce s-a-ntâmplat? se-mpletici bărbatul în vorbe. 

O privi pe Mona și nu-i veni să creadă: era îmbrăcată într-o 
rochie de gală, o frumoasă ținută roșie, feminină, piesă vesti- 
mentară pe care n-o mai văzuse în garderoba fetei. Fu surprins 
să o vadă în roșu, dar își aminti apoi că Mona din ultimul timp 
le făcuse suficiente surprize. Rochia... era cea mai mică și ne- 
vinovată dintre ele. Alta-i fu acum nedumerirea. Cumva, fata 
se strecurase din casă și mersese, după cum bănui, la petrece- 
rea de absolvire a liceului. Ignorase toate vorbele lor despre 
siguranță. Ce aș putea păți oare la un simplu bal? își imagină re- 
plica pe care i-ar fi servit-o Mona, dacă i-ar fi impus restricții. 
Uitase complet de banchetul ei, mai ales în urma întâmplărilor 
de ieri. Îşi recunoscu vinovăția. Fata lui era acum rănită, din 
cauza lui. Își îndreptă toată atenţia asupra Emei și uită de Mona. 
Crezuse că episodul care-i tulburase pe toți îi va băga mințile 
în cap și că fata va conștientiza amenințările care-i înconjurau 
din toate părțile. Dar nu! Se furișase și se dusese — singură, ar 
fi putut jura! — la petrecerea care nu doar că nu-i asigurase 
distracţia la care sperase, ci îi şi pusese viața în pericol. Vă- 
zând-o așa, toată murdară de praf și sânge închegat, rămase 
fără glas. 

Se apropie de ea și-i cercetă trupul. Cantitatea cea mai mare 
de lichid stacojiu era pe mâna dreaptă și Eric văzu imediat sub 

umăr o gaură urâtă, sângerândă, și ghici imediat că fusese 
împuşcată. Făcu ochii mari, nu ar fi bănuit nicicând că un tânăr 
Nativ ar ajunge să fie rănit astfel. În lumea lor, în luptele dintre 
cele trei Case și cea a Focului, singura armă folosită fusese forța 
propriului element. Asta-l făcu să-și dea seama că Mona fusese 
victima unui om simplu. Zeci de firișoare roşii-ruginii plecau 
din gaura cauzată de glonţ, în toate direcţiile, asemeni unei 
flori sinistre. Cu toate acestea, ceva lipsea de pe trupul fetei. Eric 
observă cu uimire că firele luminoase care aproape că-i înlo- 
cuiseră venele din corp îi dispăruseră. Părul era și el altfel, 
de-o culoare pe care nu reuși s-o desluşească. Nu mai era roșu 
și blond, asta reuși să vadă clar. 

Mona se căzni să vorbească, reușind să spună printre sus- 
pine doar Gabi şi David. 

— Ssst, îi șopti Ema cu căldură, sărutând-o apoi pe fruntea 
asudată. Nu te chinui să vorbeşti. 

Femeia se ridică și se duse iute la baie, de unde se întoarse 
cu două prosoape, unul înmuiat în apă caldă și stors bine şi 
unul uscat. Încet, cu mișcări delicate, curăţă cât putu zona din 
jurul rănii. Fata se zvârcoli, încordându-și trupul și tresărind 
la fiecare atingere. 

Eric făcu ture prin cameră, debusolat. Ar fi putut suporta 
orice, până și trădarea mamei sale, dar nu să-și vadă fiica și 
soția rănite. 

— Iris, începu el din nou. Vrei să ne explici, te rog, ce... ce-a 
păţit? De unde-ai adus-o? Cum de e în... starea asta... 

Iris îl privi lung şi i se păru îngrozitor cum se transformase 
fizic bărbatul faţă de ultima dată când îl văzuse. Avea chipul 
posomorât, cearcăne adânci și, după cum atârnau blugii pe el, 
îndrăzni să creadă că nici nu mai mâncase de ceva vreme. 

— David m-a chemat, începu femeia povestea. l-am găsit 
pe holurile şcolii lor. Erau ei doi și încă o fată. Moartă, zise Iris, 
cu glas scăzut. 

— Moartă? strigară în cor Ema și Eric, cu ochii aproape ieșiți 
din orbite. 

— Dumnezeule, Iris! exclamă Eric, trăgând-o mai aproape 
de ușă. Nu înţeleg! Fiica mea tocmai a fost împușcată și tu ne 
zici că mai era încă o fată cu ea... moartă. Și David? Teafăr şi 
nevătămat, bănuiesc... 

— Eric! îl admonestă Ema, care auzi toată discuţia. Doar nu 
vrei să insinuezi că... 

— Eu nu fac presupuneri! Observ doar ce reiese din acest 
tablou, nu? o întrerupse bărbatul, sigur pe ceea ce tocmai îi ve- 
nise în minte. 

— Nu, nu observi bine, i-o tăie Iris, lăsându-l cu gura căs- 
cată. David m-a chemat să o iau pe Mona cu mine. Cred că ea... 
cred că între ea și fata aceea s-a dus o luptă. David e... era teafăr 
când am plecat noi, mormăi femeia. 

— Iris! Cum de l-aţi lăsat acolo? Nu înţeleg! interveni Ema 
afectată. 

— Ela insistat. N-am avut încotro. A zis ceva, că cineva tre- 
buie să rămână în urmă, să plătească pentru cele întâmplate. 
De-aia cred că el nu a fost implicat, a fost cel mult un martor. 
Cred că a rămas... de dragul Monei. Să ia vina asupra lui. Așa 
bănuiesc, zise Iris, la fel de afectată. 

— Nu se poate! Ce e el — erou de sacrificiu? E... absurd, 
hotărî Ema. 

Mona se zbătu din nou, cu lacrimi în ochi. Ema îi sărută 
umărul, fruntea, și-i aranjă părul, sfătuind-o să nu vorbească, 
și-și întoarse capul, pentru a-și ascunde chipul răvășit de du- 
rere. 

— Cine-i fata? vru Eric să știe, când își dădu seama că uitase 
să ceară această informație vitală. 

— Fata... nu știu, recunoscu Iris. O blonduță. Frumoasă. 

— Gabi? întrebă și bărbatul. 

Iris ridică din umeri. 

— Imposibil! îşi răspunse singur. E prietena ei cea mai bună! 


262 


Forțe ale Naturii — Mrejele focului Daniela Faur 


— Iris, îi atrase Ema atenţia femeii, apropiindu-se de ea. Te 
rog, trebuie să faci ceva, îi spuse încet, arătând cu capul spre 
Mona. Știu că n-ai mai făcut asta de-o vreme și poate că nu este 
drept să ţi-o cer, dar... nu pot să o văd chinuindu-se așa. Și nu 
e ca și când am putea merge la spital cu ea, mai ales când există 
şi o persoană moartă în această ecuație. 

— Nu știu ce să zic, răspunse Iris, făcând doi pași în spate. 

— Te rugăm, îi ceru și Eric. Ajut-o. Poţi s-o faci. Noi nu avem 
cum. Ne depășește situația. 

— Offf, ce-mi cereţi voi!? 

Femeia înţelesese, încă de când văzuse ochii Emei, ce anu- 
me avea să-i ceară. Dacă Nativii de azi considerau calităţile ei 
de vindecătoare drept un alt mit în ceea ce-o privea, Ema şi 
Eric văzuseră adevărul cu propriii ochi. Se întâmplase în urmă 
cu douăzeci de ani, când prietenia lor era la început și cei trei 
îşi petreceau mult timp împreună. Într-o zi, la scăldat, Ema căl- 
case într-o scoică ciobită, care-o tăiase rău în talpă. Fata urlase 
atunci atât de tare, că Eric se văzuse nevoit să o ţină de gură, 
ca să nu atragă atenţia asupra lor. Ema îl mușcase atunci de 
palmă, destinzând atmosfera încărcată. Fata se văitase în timp 
ce iubitul ei o consola, spunându-i că-i va trece până se va mă- 
rita. Iris analizase crestătura adâncă din talpa prietenei sale, 
rană care durea la simpla atingere. Atunci Iris le ceruse să pro- 
mită că nu vor spune nimic despre ce vor vedea. Își pusese 
palma deasupra rănii și, ca prin magie, aceasta dispăruse. Cei 
doi căscaseră ochii cât cepele. Fusese prima și ultima dată când 
văzuseră acest truc și nici nu aduseseră vreodată vorba despre 
ceea ce se întâmplase. Ei știuseră că fata își promisese, demult, 
după moartea iubitului ei, că nu va mai vindeca pe nimeni, 
niciodată, în nicio circumstanţă. 

— Iris... ştii că n-am profita de tine și că nu ţi-am cere acest 
lucru dacă am avea de ales. Ştii și tu că ești ultima noastră spe- 
ranţă, stărui Eric, spăşit. 

— Am greșit atunci când am vindecat rana Emei. Nu spun 
că îmi pare rău, dar am dezvăluit o parte vulnerabilă de-a mea. 
M-am lăsat purtată de val. Ne împrietenisem și țineam atât de 
mult la voi, încât aș fi făcut orice să nu vă pierdeţi interesul 
față de mine. Voi eraţi adolescenți, eu eram o fată cu un trecut 
greu. Am copilărit alături de voi, deși nu trebuia să o fac, se văzu 
Iris nevoită să le ofere explicaţii. 

— E ok, îi zise Ema, mângâindu- i umerii. O luă apoi în braţe 
și o strânse tare. Îţi mulțumim că ne-ai adus-o acasă și că ești 
alături de noi în aceste clipe dificile. O scoatem noi la capăt. 

Se întoarse spre Mona, asupra căreia suflă un aer ușor, ca o 
adiere blândă, care păru că-i face bine fetei, alinându-i pentru 
câteva secunde durerea. 

Iris știu atunci că doar ajutând-o pe Mona va putea onora 
cu adevărat prietenia ce-o lega de cei doi soţi, care n-o abando- 
naseră nicicând, așa cum o făcuse ea. Se apropie de fată și se 
lăsă în genunchi, în dreptul mâinii rănite. Ema își reluase locul 
de la căpătâiul patului şi cuvintele de dezmierdare. 

— O să doară. Rău. Are un glonț înăuntru. Va trebui scos. 
Şi va fi... pe viu, n-am cum altfel. Ce am făcut atunci pentru tine, 
Ema, a fost simplu. O tăietură obișnuită... 

— O tăietură? A fost un crater din care curgea lavă, își 
aminti Ema. 

— Mona, mă auzi, dragă? o întrebă Iris, ţinând-o de mâna 
nevătămată. 

Fata încuviință din cap. 

— Eşti pregătită? O să te doară... 

— Pe fata noastră au străbătut-o toate cărările Iadului, și 
iat-o! le încurajă Eric pe toate. Dacă a făcut față Focului care 
i-a ars trupul pe dinăuntru, va îndura și această durere. E pu- 
ternică! Mona, iubito, suntem alături de tine. 

Fata aprobă din nou din cap, în timp ce lacrimi îi șiroiau pe 
obraji și i se scurgeau pe gât. Înghiţi în sec și închise ochii, pre- 
gătindu-se pentru ce avea să urmeze. Habar n-avea ce îi va face 
Iris, dar știa că are încredere în ea. 

Iris își aşeză palmele deasupra rănii. Se concentră şi podul 
palmelor sale începu să emane o lumină puternică, alb-albă- 
struie. Eric rămase surprins să vadă că și semnul din fruntea 
ei căpătase aceeași culoare vie, strălucitoare, ca și cum ar fi co- 
municat cu braţele sale şi de acolo și-ar fi tras puterea. Mona 
începu să țipe și să se scuture de umeri. Ema o ținu cât putu 
de strâns și fata lovi din picioare. Eric se văzu nevoit să o imo- 
bilizeze şi el, chiar dacă-l duru sufletul. Sângele începu să iasă 
din rana ce păruse sigilată de lichidul coagulat și curse în va- 
luri. Apoi îl văzură cu toţii: capătul glonțului, tasat în carnea 
fetei. Iris îl extrase cu ușurință, de-ai fi zis că se folosise de un 
magnet, până când ieși cu totul, căzând pe parchet cu un zgo- 
mot spart, dezvăluindu-și capul bont. Sângele începu să curgă 
și mai tare, iar urletele fetelor se accentuară și ele. Ema și Eric 
se schimbară la față. Doar Iris își păstră cumpătul și concen- 
trarea. Se opri, într-un final, și ea, pentru a analiza stadiul vin- 
decării. 

— Lasă-mă, lasă-mă! o rugă Mona printre suspine. David! 
se trezi apoi strigând. E în pericol. A venit după ea și-l va omori 
când îl va prinde acolo! 

— Mona... ce tot spui acolo? se arătă tatăl său curios. 

— Eric! Nu-i momentul! îl dojeni Iris. Mai avem puțin, draga 
mea. Știu că nu mai poți, dar se va termina în curând, îi spuse 
Monei. 

Dar până să apuce să-și ducă palmele din nou deasupra rănii, 
câteva fire luminoase prinseră viață în mâna dreaptă a fetei, 
care își canaliză toată energia, cu o viteză uimitoare, spre rana 
de la umăr. Din plaga sângerândă ieșiră scântei ca de artificii 
și se cicatriză instantaneu, lăsând în urmă un semn de arsură. 
Mona se ridică brusc în șezut, slăbind strânsoarea mamei sale, 
strigă de durere și căzu la loc, pierzându-și cunoștința. 

— Asta ce-a mai fost? se miră Ema, începând să se agite. 

— Habar n-am! exclamă Iris la fel de șocată. Cred că a fost 
un ultim joc al Focului. Cumva... i-a venit în ajutor. Să vezi și 
să nu crezi! 


265 


Forțe ale Naturii — Mrejele focului Daniela Faur 


Se aplecară cu toții asupra Monei. Unul îi verifică pulsul, 
altul îi urmări mișcările pieptului, altul îi ascultă respirația. 

— E ok, conchise Eric. Trebuie să fie. 

— Da, va fi bine, îi consolă Iris. Are nevoie de odihnă, doar 
că... nu mai putem sta mult aici. Trebuie să plecăm. Ştiţi bine 
că ne așteaptă un singur loc. Așa a fost să fie. 

— Ce crezi că a vrut să spună Mona? Adică... sunt sigură 
că David e în pericol. Întrebarea este... cât de mare e pericolul? 
se panică Ema. E de datoria noastră să-l ajutăm. 

— Datoria noastră e familia noastră. Atât, momentan. El a 
ales. Se va descurca, doar e Foc. Prioritatea noastră în acest mo- 
ment este Mona, zise Eric categoric. 

Bărbatul se apropie de uşile terasei. Trase draperiile impro- 
vizate la o parte și vorbi ca pentru el: 

— Datoria mea e să stârpesc tot Focul ăsta distructiv, să-i 
calc în picioare pe toți cei care au ameninţat viața familiei mele. 
Să o găsesc pe mama, care mi-a devenit dușman, și s-o alung 
din vieţile noastre definitiv. Dacă ea ar fi călcat chiar şi peste 
cadavrul meu pentru a ajunge la Mona, ei bine, eu voi face pe 
dracu-n patru pentru a nu mai vedea un altul în afară de al ei. 

Răspunsul veni mai repede decât ar fi crezut. Scoase tele- 
fonul care zbârnâia în buzunar şi citi mesajul pe care-l primise 
de la Paul, fratele său: 

Frate, ce naiba se petrece? A venit preaslăvita Iris pe-aici s-agite 
spiritele şi azi m-am trezit cu un mesaj de la mama, în care-mi zicea 
Că va veni vremea, curând, în care va trebui să aleg cu înțelepciune 
tabăra din care voi face parte. Ce dracu’ vrea să spună și ea? Toți vor- 
besc criptat... tu nu-mi răspunzi... A înnebunit lumea, frate, sau doar 
eu sunt ăla nebun, care nu pricepe nimic? 

Eric tastă, la rândul lui: 

O da, lumea a înnebunit de-a binelea... dar și tu ești nebun, cu 
siguranță! Sunt multe de povestit. Le vei afla curând. Venim în Har- 
monie. Venim acasă. 

XXXXIII 


— Ce-ai spus? strigă Robert ca turbat. Fiul tău? Oli, ți se pare 
că am chef de glume? strigă, încercând s-o depășească pentru 
a ajunge la băiatul pe care-l privea cu ură. 

— Crezi că aş glumi cu așa ceva? se răsti Olivia, în speranța 
că o va lua în serios. 

— Tu... tu n-ai niciun copil! Pleacă de-aici! Oli, dă-te la o parte 
din faţa mea! răbufni, când văzu că sora lui nu se mișcă din loc. 

— Nu ştii tu că am. Nu știe... nimeni. Până și eu am avut mo- 
mente când am vrut să uit. Nu că am un copil, ci că... l-am pă- 
răsit, lăsă femeia garda jos, chiar şi cu preţul pierderii poziției 
pe care abia o câștigase. 

— Oli... ce mama naibii faci? insistă Robert. E de vârsta lui 
Gabi, spuse cu lacrimi în ochi, când își dădu seama că viața 
fiicei lui se terminase înainte de a împlini optsprezece ani. 

— Robert, ştii că ani buni nu ne-am văzut și am vorbit scurt 
și la obiect. Și tu și mama v-aţi șocat când v-am spus că sunt 
îndrăgostită de un bărbat care nu e asemeni nouă — un Nativ. 
Ei bine, din dragostea noastră a ieşit David. l-am fost alături 
doar trei ani. Ajunsesem să-l urăsc pe tatăl lui și... am plecat. 
L-am lăsat cu el, un alcoolic împuțţit. 

— Măcar el a rămas lângă mine, rosti David, cu voce răgușită. 

— Suficient! urlă bărbatul. Faptul că l-ai născut nu-l face 
fiul tău. Relaţia voastră s-a încheiat atunci când ai ales să pleci. 
Din câte văd, el nu mai e băiatul tău, i-o întoarse bărbatul, 
franc. 

— Bine punctat! se băgă David în discuție, râzând copios. 

— Hei! Taci din gură! Mare idiot mai ești! îi răspunse Olivia, 
şocată de intervenţia inutilă a băiatului. Tu nu vezi că sunt de 
partea ta? Nu cred că îţi dorești să mă dau la o parte. Dacă pune 
mâna pe tine de-adevăratelea — nu în joacă, cum a făcut-o când 
v-am găsit, ăla ești! 

Femeia încă stătea între cei doi, în poziție de apărare, deși 
tare și-ar fi dorit să-i altoiască una fiului guraliv. 

Seara luase o întorsătură ciudată. Olivia fusese la fratele ei, 
într-o vizită normală, și-l găsise stând ca pe ace. Bolborosea în- 
truna despre alegerea vestimentară nepotrivită a fiicei lui și o 
luase şi pe ea la rost că îşi băgase coada unde nu-i fierbea oala. 
Încercase în zadar să-l convingă să-i lase fetei o noapte de liber- 
tate, la urma urmei, era marea petrecere pe care avea să ȘI-O 
amintească toată viața. Dar nu, căpos din fire, Robert hotărâse 
că mai bine o verifică, să fie el sigur că iubitul ei, despre care 
nu ştia prea multe, nu se va purta necuviincios cu ea. 

— Dumnezeule, Robert! E mare, aproape majoră. Las-o să se dis- 
treze. O să-i strici tot cheful, îi spusese femeia, rugându-l să se 
răzgândească. 

— Aproape, ai spus bine. Aproape majoră! găsise fratele său ex- 
plicaţia. 

— Robert, fii rezonabil, lasă naibii paranoia și stai acasă! 

Se trezise apoi încercând să țină pasul cu el. Femeia hotă- 
râse să-l urmeze, poate avea să-l convingă să renunțe la ideea 
absurdă de a merge la sala de banchet. Bărbatul păstrase însă 
tăcerea tot drumul și-și ignorase complet sora insistentă. Ajuns 
în fața sălii de sport a liceului, Robert intrase fără a sta pe gân- 
duri. Ooo, la naiba! îşi spusese Olivia, știind că răul fusese deja 
făcut. Își imagina deja expresia de pe chipul nepoatei sale. Era 
la fel de temperamentală ca și tatăl ei și femeia se așteptase ca 
circul să înceapă imediat cum aveau să pună piciorul în sala 
de sport. Fusese fix contrariul: fetele începuseră să șuiere când 
Robert își făcuse apariția. 

O, da, am uitat ce efect are frate-meu asupra fetelor. De când s-a 
însurat, obligat-forțat, cred că a uitat şi el. Ciudate-s adolescentele 
din ziua de azi, nu mai au pic de reținere! Pe când fetele îl fluierau, 
îl complimentau și-i admirau tatuajele, băieții îl analizau din 
cap până-n picioare, dându-și ochii peste cap. De Gabi, nici 
urmă. Larma creată în jurul lui stârnise și atenţia profesorilor, 

care le povestiseră pe scurt cum fusese fata poftită să pără- 
sească petrecerea. Robert ieșise glonț din sală, trântind ușa în 
urma sa, dar Olivia zăbovise câteva minute, în speranţa că va 
afla informații mai detaliate despre păruiala pe care o stârnise 
Gabi. 

ÎI ajunsese puţin mai târziu şi fusese şocată de ceea ce vă- 
zuse: fratele ei mai avea puțin ș şi-i omora fiul. Abia când se 
așezase între ei, văzuse şi trupul neînsuflețit al Gabrielei. În 
orice altă împrejurare, ar fi abandonat totul și s-ar fi dus lângă 
fata care-i fusese mai mult fiică decât nepoată, în ultimii cinci 
ani. 

— Olivia, e corect din partea ta să-mi spui să-ți cruț fiul ră- 
tăcit, când el mi-a ucis fiica? Dacă nu te dai la o parte, jur că nu 
răspund de mine, zise Robert poruncitor. Își strânse deja pumnii 
pe lângă corp, gata de atac. 

— Eu zic să-i faci pe plac, îi spuse David Oliviei, în batjocură. 
Eu, unul, n-aş vrea să despart duo-ul malefic. Hai, nu vă certați 
din cauza mea! Nici măcar nu merit! le vorbi băiatul, pe același 
ton zeflemitor. 

— Am zis să taci!! se repezi femeia la el, aplicându-i o lovi- 
tură în plex, care-l lăsă fără suflare preț de câteva secunde. 

— Robert, i se adresă apoi fratelui ei. Nu cred că a făcut-o 
el. Și nu spun asta ca să-i iau apărarea. Dar... privește atent, ana- 
lizează detaliile. Asta n-a fost mâna lui, ar fi fost imposibil. Pare 
a fi opera unui Nativ al... Pământului. Mona. Iubita lui, zise 
arătând spre el, și prietena Gabrielei. E logic. Cumva... între ele 
s-a dus o luptă în seara asta. 

Dar Robert n-o mai asculta. Merse aproape plutind spre 
fiica sa, care era acum un trup fără viață. Își reproșă imediat 
că voise s-o răzbune, de parcă asta ar fi adus-o înapoi, în loc s-o 
plângă și s-o ţină în braţe pentru ultima dată. 

Ajunse lângă ea și simți cum sufletul i se sparge în mii de 
bucăţi, lăsându-l, pentru prima dată în viața lui, complet neaju- 
torat. Nici nu bănuise cât putea cuprinde cu sufletul. O aflase 

acum, simțind marea de cioburi care-l inundase și cântărind 
durerea care-l paraliză. De când se mutaseră din nou împre- 
ună, se certaseră întruna — din nimicuri, înţelese acum: o poză 
veche, o rochie scurtă și strălucitoare. Fata lui, care-l venerase 
întotdeauna, zăcea acum moartă la picioarele sale, într-o baltă 
de sânge și praf. Într-o imagine sinistră a răzbunării și trădării. 

Bărbatul se lăsă în genunchi și-și cufundă chipul plâns în 
pieptul rece, lipicios şi fără viaţă, al fiicei sale. Plânse cu sughi- 
turi, cum o făcuse doar în copilărie. 

Viaţa-l luase prin surprindere când aflase că va deveni tată. 
Respinsese acest gând cu caracteristica-i imaturitate. Nașterea 
fiicei sale îl copleșise. Creșterea ei fusese o aventură cu peri- 
petii. Moartea ei, însă, venise fără preavizul de nouă luni. Au- 
zise mereu vorbe de genul că cea mai mare durere a unui 
părinte e să-și îngroape copilul. Nu-și pusese nicicând această 
problemă. Considerase că acele cazuri erau excepţii. Se trezi 
acum trăind excepţia de la regulă, care-i zdruncină toate con- 
vingerile. Îi cuprinse trupul în braţe și o ridică. Atunci văzu că 
picioarele-i rămăseseră agățate de niște rădăcini subțiri care 
ieșeau din pământ. Olivia avusese dreptate. 


Auzind numele Monei, David se aruncă în spatele mamei 
lui, care-și concentrase atenţia pe fratele îndurerat. O puse la 
pământ și-o trase de păr, susținându-i capul la două palme 
deasupra podelei. 

— Ai înnebunit? Așa mă salvezi tu? Băgându-mi iubita în 
gura lupului? urlă la femeie. 

Aceasta se zbătu, dar mâinile băiatului o ţinură strâns, în 
timp ce o imobiliză cu picioarele. 

— Crezi că știi ce s-a întâmplat aici? Habar n-ai! Mona nu-i 
o ucigaşă! Și faptul că ea nu e aici, dar sunt eu, ar fi trebuit să-ți 
dea de gândit. Gabi şi-a căutat-o singură! 

Olivia reuși să-și încrucișeze picioarele și să-și schimbe 
poziţia corpului dintr-o întoarcere. Stătea faţă în față cu fiul ei, 
care încă avea mâna încleşștată în părul său. 

— Spre binele tău, ține-ți gura! Ultimul lucru pe care vrea 
să-l audă un tată îndurerat, e că fiica lui și-a căutat moartea cu 
lumânarea. Te va zdrobi! Nici măcar eu nu te voi putea scoate 
din mâinile lui! 

Femeia profită de scurta ezitare a băiatului, pe care-l văzu 
derutat și crispat, îşi forfecă picioarele și-l trânti pe spate, ți- 
nându-l ea acum nemișcat. Băiatul zvâcni din cap și-ncercă să 
își arcuiască trupul, chiar și imobilizat. Strânse din ochi şi buze, 
exprimând o durere pe care mama lui n-o înțelese. 

— Termină! Încetează! îi porunci femeia. Ce te tot viermu- 
iești aşa? 

Dar băiatul se zbătu în continuare, ca într-o criză epileptică, 
iar Olivia îi dădu drumul, făcând ochii mari când văzu fire lu- 
minoase străbătându-i trupul. David se târî până la geam și se 
căzni să se ridice în picioare, ajutându-se de perdelele care dra- 
pau ferestrele. Durerea îl lovi din nou și, într-un scâncet, un 
val de căldură îi cuprinse trupul și mâinile îi luară foc, eliberând 
văpăi care cuprinseră iute materialul inflamabil. 

— Olivia... scrâşni gutural Robert, privindu-l șocat pe băiat. 
E ceva ce nu mi-ai zis... M-am întrebat cum naiba e încă în viață, 
după ce am pus mâinile în flăcări pe el, dar ai apărut tu și m-ai 
întrerupt. Pe mine și gândurile mele. Parcă-ai zis că l-ai făcut 
cu ăla... bețivanul... Cum dracu’ stăpânește Focul? crescu băr- 
batul intensitatea glasului. 

— Ăăă... nu cred că e momentul potrivit să stăm la discuţii! 
îi răspunse fratelui, privind lung la focul care se întindea sur- 
prinzător de rapid, cuprinzând și celelalte perdele. 

— Mona, fata din labirint, fiica Emei... Ea a făcut asta? vorbi 
el precipitat, arătând spre Gabi, pe care-o cuibărise la piept. 

— Nu ea! șuieră David, cu jumătate de glas, printre căldu- 
rile și frisoanele care se succedau, făcându-l vulnerabil. Gabi 
şi-a făcut-o cu mâna ei! Ea a adus pistolul, ea a împușcat-o 
prima pe Mona! îi zise apăsat bărbatului, care își umfla nările, 
turbat. 

Robert o așeză pe Gabi cu grijă pe podea şi se îndreptă spre 
el cu pumnii încleștaţi, dar focul trosni brusc şi o galerie în flă- 
cări căzu cu zgomot pe podea, între ei, spărgându-se în bucăți 
incandescente. Femeia alergă lângă David şi-l ajută să se ridice, 
sprijinindu-l. Neașteptat, băiatul acceptă umărul mamei sale, 
pe care-și trecu aproape toată greutatea corpului său încins. 

— Robert, trebuie să plecăm! Nu vom rezolva nimic aici și 
acum! strigă Olivia din toate puterile, încercând să-și convingă 
fratele să-și vină în fire. E timp și pentru răzbunare! Nu acum 
și nu aici! 

Căută apoi din priviri o altă ieșire și, când o găsi, dincolo de 
scările destinate profesorilor, se îndreptă spre ea. Se mișcă mai 
greu decât se așteptase, mai mult târându-se, cu David lipit de 
ea, chircit de durere. Se întrebă ce i se întâmplase oare de își 
schimbase brusc starea. Îi simți temperatura corpului ridicată, 
știind din proprie experiență că un Nativ al Focului nu e fier- 
binte de la sine. Ceva se întâmplase cu el. 

Robert o urmă fără a le mai adresa vreun cuvânt. Fu urnit 
din loc de focul care ardea violent, dar și de sunetul sirenelor 
de pompieri, care răsunau tot mai aproape. Purta din nou pe 
braţe trupul inert al fiicei sale. O ținea asemeni prinților care 
îşi cară fericiți în brațe prințesele. Drumul său era în schimb 
unul al penitenței, căci îi străfulgeră prin minte ceea ce Ema îi 
spusese odată: că se jucase de-a Dumnezeu cu viețile altora. 
Acum își primise pedeapsa. 

Merseră anevoie, cu Robert înainte. Pașii îl purtau spre un 
loc pe care-l mai folosiseră, nu demult. Olivia și David gâfâiau, 
dând semne că nu vor mai putea continua drumul. Nici nu mai 
fu nevoie. Bărbatul se opri, recunoscând locul unde trăise ul- 
timii cinci ani. La doar câteva sute de metri își aflase fericirea 
pe care acum știa că n-o va mai simţi niciodată. Singura per- 
soană care l-ar mai fi putut împlini și înălța se stinsese. 

O așeză pe Gabi jos, pe un covor de iarbă verde. O făcu cu 
mișcări line, ca și cum astfel i-ar fi așternut somnul de veci, 

demn de-o regină a balului. Îşi aprinse apoi mâinile, ca două 
torţe, suspendate în aer. Lumina flăcărilor se răsfrânse delicat 
pe chipul Gabrielei, frumos chiar şi acum. Olivia fugi la ea, se 
lăsă în genunchi şi-o îmbrăţișă cu ardoare. O plânse apoi cum 
nu-și plânsese niciodată fiul. Robert îi făcu semn să se retragă, 
rugând-o să facă ea lumină, cu mâinile sale. Își îmbrăţișă și el 
pentru ultima dată fata. Îi sărută fruntea, obrajii şi mâinile, pe 
care i le împreună apoi pe piept. Îi mângâie părul blond-auriu 
şi-i șopti ceva la ureche. O promisiune. Își aprinse apoi palmele 
şi le îndreptă spre ea. 

— Stai! îl opri Olivia cu un țipăt înăbușit. Ce faci? 

— Cum ce fac? Ce crezi că aș putea face? i-o trânti Robert, 
sumbru. 

— Dar... nu poţi, mormăi în barbă femeia. 

— Nu? De ce? se aprinse bărbatul. Că nu e un Nativ? Așa, 
ca fiu-tău? Puțin îmi pasă. Voi respecta ritualul funebru al Casei 
noastre. Merită asta. Dacă nu a trăit ca un Foc, va ajunge pe 
cealaltă lume ca unul. 

Puse apoi palmele înflăcărate pe trupul fetei, care începu să 
ardă. Privi văpăile care se înălțau spre cer asemeni unor lam- 
pioane purtate de aerul cald. 

Rămas bun, iubita mea. Fie ca Focul să fie cu tine și să-ți călău- 
zească pașii în noua ta lume, care e norocoasă să te aibă! rosti în 
gând, când îl înecară lacrimile. 

Se-ntoarse spre cei doi, ca şi cum și-ar fi adus aminte că i-a 
rămas o treabă neterminată. 

— E rândul tău, băiete, îi spuse lui David, înșfăcându-l de 
o mână. 

Olivia se repezi spre ei, dar David reacționă singur, prin- 
zând în palmele făcute căuş pumnul înflăcărat al lui Robert, 
care se îndreptase spre fața sa. Un șuierat scurt, ca de șoc elec- 
tric, trimise mâna bărbatului înapoi. Robert făcu ochii mari, 
dar își păstră concentrarea. Ştiu acum că are o singură șansă 
să-l pună la pământ. Bănuind că băiatul nu e un as în luptă, îi 

seceră picioarele pe neașteptate și-i aplică un pumn în faţă, 
care nu doar că-l nimeri, dar îl și lăsă inconștient. 

— Dumnezeule, Robert! îl atacă Olivia. Ce te-a apucat? 
Plânge-ți fiica! Lasă răzbunarea! 

— Nu dorinţa de răzbunare m-a împins s-o fac, recunoscu. 
El nu trebuie să ştie asta. Focul lui... m-a ars! 

— Cum?! se miră Olivia. E... imposibil! gesticulă în aer. 

— La fel cum e imposibil să stăpânească forța elementului 
său, dintr-un singur părinte Nativ? Habar n-am ce e cu el, dar 
ştiu pe cineva care ne va ajuta să elucidăm misterul. ÎI luăm cu 
noi. Bucură-te. Pentru moment, a scăpat. Avem un avantaj în fața 
superfamiliei fericite reunite, zise ironic. Va fi bun de momeală! 


Ema ieșise să privească luna și stelele care-i vegheaseră viața 
în acest capăt de lume, în ultimii cinci ani. Aveau să plece în scurt 
timp şi o cuprinse o stranie melancolie. Își va lăsa din nou viața 
în urmă, de data asta de bunăvoie. Ştia însă că, pentru a avea 
parte de un nou început, va trebui să îngroape trecutul recent. 
Şi pe toți cei care făcuseră parte din el. Privirea-i fu atrasă de 
două luminiţe care, ciudat, păreau a se apropia de ea. Se pres- 
chimbară în două flăcări în toată regula, dar nu orice fel de flă- 
cări, ci unele vii, susținute de palmele bărbatului care-i sfâșiase 
inima. Robert se apropie de ea și se opri brusc, suficient de 
aproape încât să-i vadă chipul răvășit și hainele însângerate. 

Atunci înțelese. Își duse palmele la gură, șocată, și lacrimile 
îi inundară ochii care doar ce se opriră din plâns. 

— Sunt singur, complet singur de-acum înainte! Crezi că ţi-ai 
recăpătat fericirea? Mai gândește-te o dată. „Ochi pentru ochi”, 
fiică pentru fiică! 


Sfârşitul cărții a doua 

“O poveste postapocaliptică 
scrisă cu o măiestrie desăvârșită!” 


“Un personaj de care te îndrăgostești 
din primele pagini şi o atmosferă 
creată atât de veridic încât simți 

că ești acolo, în lumea în care 
praful este atoatestăpânitor!” 


”..„s-a întâmplat într-un început 
de decembrie, într-o vreme în care co- 
piii tânjeau a zăpezi și aroma Crăciunului, iar oamenii mari a 
gust de concedii și şuncă fiartă. A început să cadă agale, ne- 
stingherit de nimeni și nimic, praful cenușiu, moale și sfărâmi- 
cios, greu deloc și grațios ca puful de gâscă. La început au râs, 
au chicotit că nu ştiu care sfânt s-a pus pe grătărit fripturi grase 
și unsuroase. Dar gluma n-a ținut decât o vreme, pentru că pra- 
ful cădea — și tot cădea, de nu se mai oprea — inexorabil, învelind 
lumea într-o plapumă de funingine.” 

“O incursiune pe tărâmul fricii, 
unde nu ştii când şi nici de unde 
va răsări pericolul. 

Știi, însă, cu siguranță, 
că va răsări! Și asta te 
înspăimântă cel mai tare!” 


Colectia Siene THON 422 | 


“În spate, pe macadamul spălat de lumina amorțită a felina- 
relor și de ploaia proaspăt mântuită, se desena o siluetă. Creștea, 
pe măsură ce tălpile bocancilor cu fier în bot pocneau pietrele. 

Şi avea un cuțit. Nu puteai pricepe în ce fel se scurgea lama. 
Dar acolo unde nu erau pete mari de rugină, zăboveau încă bu- 
căți din lumina stelelor. Nu știai dacă era lung, lat sau ascuţit ca 
un brici. Dar puteai ști prea bine că n-arăta deloc prietenos. 

Bărbatul în negru, cu pumnul încordat peste plăselele cuţi- 
tului, înainta și mârâia. Un sunet ca al unui animal feroce, con- 
centrat să-și descopere prada...” 

“Venele Monei se înroşiră asemeni jăratecului. 
Ema şi Eric rămaseră cu gura căscată la vederea 
trupului fiicei lor. Sute de firicele luminoase îi 
străbătură corpul, aidoma unei instalații 
electrice. Se aprindeau din ce în ce mai tare, 

pe măsură ce vocea fetei creştea în intensitate. 
Pupilele i se dilatară şi i se aprinseră brusc, 
preschimbându-i pământiul ochilor într-un 
cărămiziu cristalin, aproape transparent...“ 

